
PROLOG 


Ascultă! 

Îţi voi spune cum e să fiu cu el. Cum mă sărută. Cum îmi 
atinge obrazul. Îţi voi spune ce îmi şopteşte înainte să ieşim și 
să dăm nas în nas cu mulțimea care urlă. Cum mă ţine de de- 
getul mic, așa, discret, ca să nu fim surprinşi de camere atin- 
gându-ne. Îţi voi destăinui semnalele noastre: dacă clipeşti o 
dată înseamnă e în regulă, sunt aici, dacă clipeşti de două ori 
înseamnă nu răspunde. Îţi voi spune totul, dar trebuie să-mi 
promiţi să nu notezi nimic şi să nu mai spui nimănui. Trebuie 
să promiţi că va rămâne secretul nostru. 

Uneori, când dau un interviu, mă cuprinde o dorinţă ne- 
bună de a spune adevărul. Povestim despre marca mea favorită 
de jeanşi sau ceva asemănător şi, dintr-odată, vreau să alunec 
de pe scaun pe podea, să mă aşez turcește şi să-i dau drumul. 
Aşa e firea mea. Am fost mereu o persoană credulă. În primul 
an de liceu, i-am spus lui Holly Anderson că sora mea era în- 
sărcinată, iar până la pauza de prânz aflase toată clasa. Nu ştiu 
de ce m-am aşteptat să păstreze secretul, fiindcă nici măcar 
nu eram prietene, însă ceva dinăuntrul meu m-a făcut să-i zic. 

Îmi place să las oamenii să mă cunoască. De aceea mi se pare 
ridicol că acesta e singurul lucru pe care nu îl mai pot face, sub 
nicio formă. Întrebările şi-au primit deja răspunsurile. Jurna- 
lista își privește mapa, bătând tactul cu piciorul pe covor şi 
studiindu-și ceasul ca o maniacă, de parcă minutarul ar fi un 
țţânc mocăit, pe care se chinuie să-l grăbească. 

— Seven, răspund și încuviinţez, fiindcă avem o campanie 
de publicitate pentru ei. 

Nu mi s-a permis să port nicio altă marcă de jeanși în ulti- 
mele şase luni. 

— Şi mie îmi plac, spune jurnalista. 

Îmi face cu ochiul, de parcă am fi complice, iar eu îmi dau 
seama că i-am uitat numele. De fapt, nici măcar nu sunt sin- 
gură că i l-am ştiut vreodată. Singurul nume care contează e 
al meu. 

Plecăm. Fac colţul și iată-l, îndreptându-se spre mine! 
Este flancat de oameni de o parte și de alta: Wyatt, Sandy și 
două fete pe care nu le cunosc. Mă vede, iar privirile noas- 
tre se întâlnesc pentru o clipă. Nu îl pot atinge. Singurul lucru 
pe care mi-l doresc este să alerg spre el și să-i simt braţele în 
jurul meu, apoi să mă ducă într-un loc care nu e aici. Un loc 
în care să fim doar noi şi să nu mai conteze nimic. Dar nu pot 
face asta, fiindcă nu ştie nimeni. Nici Wyatt, nici Sandy, nici 
măcar Cassandra. Ei cred că suntem doar prieteni, că aparţin 
altcuiva. Nu știu că am făcut o greșeală imensă. Nu știu că, la 
fel ca August, am ales prost. 


CAPITOLUL 1 


— Eşti faimos, Patrick! 

Jake îmi face cu ochiul, iar eu mă strâmb. E o glumă pe 
care o împărtăşim de când eram în clasa a cincea, când am 
jucat într-o adaptare a şcolii noastre după Cei trei nătărăi*. Eu 
am fost distribuită în rolul mezinului şi tot restul anului toată 
lumea m-a strigat „Patrick”, care nici măcar nu e un nume atât 
de apropiat de „Paige, dar să zicem. Colegii mei de clasă nu 
erau tocmai creativi. 

Continui, așadar, aşa cum am făcut-o mereu: 

— Măcar sunt cunoscută pentru ceva. 

Adevărul e că am fost mereu puţin altfel, ca un nasture de 
haină care nu se potriveşte cu gaica. Sunt cea mai mică din cei 
patru copii ai familiei, m-am născut în Portland şi sufăr de o 
tulburare afectivă sezonieră gravă - pur şi simplu nu îmi gă- 
sesc locul. Nici în familia mea, nici în oraşul meu natal. Une- 
ori, nici cu Jake, care, în ultimele douăzeci de minute, mi-a 
făcut capul calendar cu o prelegere despre efectul consumului 


* Cei trei nătărăi (titlu original: The Three Stooges), spectacol de vo- 
devil şi trio comic care s-a jucat în perioada 1922-1970, mai cunoscut 
pentru numeroasele ecranizări făcute la Hollywood (n. red.). 

de lactate asupra sănătăţii. S-a oprit numai fiindcă, la intrarea 
în librăria Powell's, am dat cu ochii de un afiş cu ultima mea 
piesă. L-am pus acolo luna trecută. Sunt surprinsă că încă nu 
l-au dat jos. 

Jake şi cu mine am fost apropiați de când eram în scutece, 
însă suntem cum nu se poate mai diferiţi. El este tăcut, inte- 
lectual, un adevărat vrăjitor. Va schimba lumea, într-o bună zi. 
Eu vorbesc mult și mă descurc la şcoală, dar trebuie să-mi dau 
silința. Nu am avut niciodată talentul pe care-l are Jake pen- 
tru biologie sau chimie. Sau, sinceră să fiu, pentru alte materii. 

Cu excepţia teatrului. 

— De ce nu ai încă o fotografie cum trebuie? mă întreabă 
Cassandra. 

Se trage de una dintre codițe, apoi, ridică sprâncenele spre 
mine. E micuță, însă are ditamai personalitatea, la fel ca părul 
ei: o claie imensă de bucle blonde, care par imposibil de îm- 
blânzit. E aiurea că nu e ea actriţa din trioul nostru dinamic. Se 
comportă de parcă s-ar afla mereu pe scenă. Aşa făcea și când 
aveam cinci ani, fiindcă de atunci o cunosc. Dar ea doreşte să 
fie biolog marin. 

— Jake a spus că va face el fotografiile, spun, privind pliantul. 

Lângă numele meu nu se află nicio imagine, doar un spaţiu 
gol. Paige şi mai cum? L-am rugat pe Jake să facă fotografi- 
ile cu cel puţin o lună în urmă, însă a fost ocupat în mai toate 
weekendurile. 

Jake protestează întruna. Împotriva plasticului, a clădiri- 
lor, a tăierii copacilor, a floricelelor. La cinematografe, se face 
din porumb modificat genetic. Ne-am pierdut o săptămână de 
viaţă din cauza boabelor ălora. 

Cassandra îi aruncă lui Jake o privire compătimitoare şi se 
întoarce spre mine. 

— Dacă îţi laşi cariera în mâinile lui, o să ajungi să strângi 
gunoaie! 

Jake încearcă să intervină, însă Cassandra continuă. 

— O să le fac eu! zice ea, apoi își răsucește geanta și scoate 
ceva. Am un aparat foto nou. 

— Nu cred! exclamă Jake şi i-l smulge din mâini, în timp ce 
Cassandra chițăie. Cum de-ai făcut rost de bani? întreabă el. 

— Am lucrat ca bonă, răspunde ea, mândră. 

— Bună treabă! Am putea trage nişte cadre la marșul de 
săptămâna viitoare. Pariez că, dacă sunt suficient de bune, le 
putem trimite la ziar. 

— Alt marş? întreb. 

Încerc să îmi ascund dezamăgirea din voce, dar nu sunt su- 
ficient de convingătoare. 

Jake mă priveşte cu o expresie posomorâtă, pe care o cu- 
nosc prea bine. 

— Vor înceta când va înceta poluarea, când animalele vor fi 
tratate cu blândețe. Când oamenii vor începe să-și asume răs- 
punderea pentru ei și planeta asta. 

— Scuze! mormăi eu. 

Întotdeauna mă simt prost când nu îl susțin pe Jake în cea 
mai recentă luptă. Adică, şi eu vreau ca lumea să fie mai bună. 
Doar că, uneori, vreau doar să merg la film. 

Cassandra îmi înconjoară umerii cu brațul şi mă întoarce 
spre panoul cu reclame. 

— Poate că la Aladdin rulează ceva bun weekendul ăsta. 

Studiem pliantele, dar mă concentrez cu greu. Îl privesc pe 
Jake jucându-se cu aparatul foto al Cassandrei. Nu l-am mai 
văzut atât de încântat de când Starbucks a început să folosească 
materiale biodegradabile. 


14 REBECCA SERLE 


— Doamne! strigă Cassandra, iar degetele aproape că mi se 
înfig în urechi. 

Jake e cât pe ce să scape aparatul. 

— Ce-ai păţit? o întreabă el. 

— Uite, uite, uite! zice și arată spre panou. Vedeţi? 

Îi urmăresc degetul. E o reclamă pentru Locked, cartea de care 
e obsedată Cassandra. Mă rog, sunt trei cărți, de fapt. E o trilogie, 
însă doar primele două au apărut. Un mare succes internaţional, 
o nebunie! Autoarea e o femeie pe nume Parker Witter*. Car- 
tea este despre o fată care ajunge pe o insulă pustie, magică, în 
urma unui accident de avion. Băiatul care supraviețuiește îm- 
preună cu ea (şi care e şi cel mai bun prieten al iubitului ei) are 
un soi de relaţie supranaturală cu insula. Cei doi tineri se îndră- 
gostesc. Dar ea îl iubeşte încă pe prietenul ei, despre care crede 
că a murit, fiindcă toţi trei au fost în același avion. Nu am citit 
cărțile, încă, însă am căutat puţin pe Google, după ce Cassan- 
drei nu-i mai tăcea gura în privinţa lor. Ce am găsit online e de 
speriat: sute de mii de clipuri pe YouTube, comunități, ficțiune 
scrisă de fani cu ghiotura. Noah și August sunt noii Romeo și Ju- 
lieta, se pare. Cassandra a stat la coadă la Barnes & Noble de la 
miezul nopții în secunda în care al doilea volum s-a pus în vân- 
zare. A treia și ultima carte va apărea în noiembrie. 

— Organizează o preselecție aici! chițăie Cassandra și în- 
cepe să danseze pe vârfuri, în semicerc. 

Mă holbez la anunţ. 

— Preselecţie pentru ce anume? întreabă Jake, dându-i apa- 
ratul foto înapoi. 


* Parker Witter este pseudonimul sub care Rebecca Serle a scris 
Locked, o nuvelă care s-a bucurat de un mare succes în rândul publi- 
cului tânăr. În universul ficțional din Faimoasă şi îndrăgostită, Locked 
(„Blocaţi, izolaţi”) este un roman foarte apreciat care stă la baza unui 
scenariu de film (n. red.) 

— Pentru film. 

Stomacul îmi tresare puţin, sincronizându-se cu picioarele 
Cassandrei, iar eu ridic privirea şi o văd zâmbindu-mi viclean. 

— Acum eşti interesată? 

Chiar dacă ne aflăm în Portland, un oraş care atrage o 
mulțime de artiști, rar se turnează filme aici, iar căutătorii de 
talente nu vin la vânat de tinere speranțe. Preselecţiile sunt 
pentru cei care locuiesc în Los Angeles, iar eu nu am fost nici- 
odată acolo. 

Mi-am implorat părinții să mă lase să merg în California, 
dar ei au spus mereu că m-ar distrage de la studii. Ce vor ei, de 
fapt, să spună este că sunt cea mai mică din cei patru copii şi, 
din punctul lor de vedere, un bilet de avion care nu duce la o 
nuntă sau la o înmormântare nu e deloc practic. 

Asta nu înseamnă că nu merg aici la preselecţii. Fac asta, 
însă, de obicei, sunt pentru un teatru local, aşa cum e cazul 
piesei de pe afişul fără poză la care ne uităm acum. Dar un film 
adevărat? N-am mai avut niciodată o asemenea ocazie! 

Când primesc roluri - o piesă sau o reclamă, sau ceva - 
aproape mereu sunt distribuită în rol de copil, chiar dacă am 
şaptesprezece ani. Mă simt de parcă aş juca acelaşi rol de zece 
ani. Am puţin peste un metru cincizeci, puţin chiar și pen- 
tru 12 ani. Am părul lung, roșcat, uşor ondulat, nici creţ, dar 
nici drept, iar faţa mea e stropită de pistrui, ceea ce nu mă face 
chiar cea mai potrivită candidată pentru un rol principal. Dar 
sora mai mică? Am jucat-o deja. Mă întreb dacă în Locked e 
vreo soră. 

— Unde este? întreb. 

Mă uit cu nonşalanţă, însă, fiind vorba de Jake și de Cassan- 
dra, nimeni nu crede în nepăsarea mea prefăcută. 

— Sâmbătă, la Aladdin. 

Jake rupe afişul şi mi-l dă. 

— Şi altcineva ar putea vrea să-l vadă, protestez eu. 

— Consideră că gestul ăsta tocmai a redus concurența, zice 
Cassandra şi mă ia de braţ. Promite-mi că te mai gândeşti! 

Îmi zâmbeşte, iar eu ştiu deja: e sigură că voi fi acolo. Dar 
mai ştie şi regula mea de aur despre preselecţii: nu spun nicio- 
dată nimănui că merg. 

Poate că o fi din cauză că sunt cea mai mică din familie, 
dar mă aştept la dezamăgire. Mottoul nescris al familiei noas- 
tre este: cu cât eşti mai aproape de pământ, cu atât cazi de mai 
de jos. A funcţionat în cazul alor mei, cred. Sunt amândoi pro- 
fesori de gimnaziu, un lucru grozav, dar nu cred deloc că asta 
şi-au dorit. Mama a vrut să fie actriţă. A jucat în câteva filme 
din regiune, când era mai tânără, însă de când s-a născut fra- 
tele meu cel mare, nimic. Nu vorbeşte despre asta, dar ştiu că 
regretă. Odată, căutam un lănțişor în caseta ei de bijuterii şi am 
dat peste un plic plin de bilete la filmele la care mersese. Erau 
unele chiar şi din anii 1970, de când părinţii mei nici măcar nu 
erau împreună. Poate erau de la chestii în care jucase. Nu sunt 
sigură că ai vrea să păstrezi lucruri de genul ăsta dacă nu-ți 
doreşti ca viaţa ta să fi fost uşor diferită. Iar eu? Eu nu vreau o 
grămadă de bilete de film într-un plic, pe fundul casetei de bi- 
juterii. Vreau afişe înrămate, cu numele meu pe ele. lată genul 
de amintiri pe care le vreau. Cele care sunt vizibile. 

Jake îmi înconjoară umerii cu braţul. 

— Ai fi o August excepțională, spune el. 

— August? ridic eu sprânceana. 

— Ce? zice el, cu zâmbetul tot mai larg. Îmi place să fiu la 
curent cu noutăţile din cultura pop. 

— Nici nu-ţi vine să crezi cât de bună e povestea! exclamă 
Cassandra, trecându-şi degetele prin bucle. Nu am idee cum de 
mai pot aştepta până în noiembrie, să aflu cum se termină totul. 

Jake încuviinţează. 

— Serios? întreb. Voi doi trebuie neapărat să porniţi un 
grup de susținere. 

— Eu fac deja parte dintr-unul, spune Cassandra. Ne întâl- 
nim duminica, iar dacă a fost o săptămână de sevraj, marţea. 

Jake râde. Eu îmi dau ochii peste cap. 

— Eşti dusă! 

— Dar mă iubeşti! gângurește ea, cu nasul apăsat de obra- 
zul meu. 

— În ciuda celor de mai sus, confirm eu. 

— Hei, spune ea, dându-se înapoi. Sunt literatură de bună 
calitate. 

— Aşa ai spus şi despre Din Rai şi era o serie de cărţi des- 
pre îngeri excitaţi. 

— Îngeri păzitori, mă corectează Cassandra, aruncându-şi 
o codiță peste umăr. Nu e vina mea că nu apreciezi romanele 
de calitate. 

— Ba da, răspund. 

— Doar fiindcă ai citit Menajeria de sticlă* de şaptezeci 
și două de ori nu o transformă într-o carte. Îmi pare rău! se 
strâmbă Cassandra la mine. 

— Da, însă e o mare operă literară! mă răstesc. 

Nu că nu aș citi romane. Citesc, doar că nu la fel cum ci- 
tesc scenarii. Adică, o ador pe Jane Austen și cred că am citit 
De veghe în lanul de secară de vreo şapte ori din clasa a opta, 
însă mai tot ce citesc sunt scenarii. Am citit cam tot ce a adunat 

* Menajeria de sticlă este titlul uneia dintre cele mai îndrăgite piese 


de teatru ale scriitorului american Tennessee Williams, o dramă de fa- 
milie despre fragilitatea relaţiilor interumane (n. red.). 

Powell's, adică multicele. Au totul, de la Copilul lui Rosemary* 
la Tonul perfect**, şi îmi place să stau acolo, în duminicile plo- 
ioase, şi să aleg scenariile nou sosite. Pe unele le ştiu pe de rost, 
iar când dau prima pagină, mă simt de parcă aud primele acor- 
duri ale unei piese preferate la radio. Cea ale cărei versuri le 
ştiu perfect. Când eram mai mică, recitam replici în fața oglin- 
zii din dormitor. Scarlett O'Hara, Holly Golightly. Mă prefă- 
ceam că eram Audrey Hepburn sau Meryl Streep, și că făceam 
un film care urma să fie prezentat lumii întregi. 

Uneori, mai fac asta şi acum. 

— Ce vreți să facem în după-amiaza asta? întreabă Cassandra. 

Îmi privesc ceasul, un dar de la Jake la implinirea vârstei de 
15 ani. Este cu Mickey Mouse, iar mânuţele sale înmănuşate 
indică ora şi minutul. Jake l-a gravat: Din partea pisicii pen- 
tru șoarece. Erau costumele noastre de Halloween din fiecare 
an. El se îmbrăca în pisică, iar eu, în şoarece, şi el mă fugărea 
pe străzi când mergeam la strâns bomboane. Uneori, îmi ima- 
ginez că ne regăsim, peste mulți ani, şi că totul capătă un nou 
înţeles. Că el îmi spune ceva de genul: „Am alergat după tine 
ani la rând, iar acum eşti în sfârșit a mea.” Prostesc, știu, dar ar 
fi o poveste grozavă. 


* Copilul lui Rosemary (titlu original: Rosemarys Baby) este un film 
psihologic american din 1968, regizat de Roman Polanski și avându-i 
în rolurile principale pe actorii Mia Farrow şi John Cassavetes. Filmul 
spune povestea unei femei îngrozite că soțul ei a făcut un pact diavolesc 
cu vecinii, promiţându-le copilul în mia succesului în cinemato- 
grafie (n. red.). 

** Tonul perfect (titlu original: Pitch Perfect) este o comedie muzi- 
cală americană din 2012, regizată de Jason Moore şi având la bază nu- 
vela lui Mickey Rapkin. Protagonistele poveștii sunt un grup de tinere 
ambiţioase care şi-au propus să câştige un concurs de talente şi să în- 
vingă echipa băieților (n. red.). 

Să se consemneze că ne-am sărutat de două ori, însă nu s-a 
mai întâmplat din clasa a noua. De fapt, cu Jake m-am sărutat 
prima dată. El a fost singurul, cu excepţia unui puşti dintr-o ta- 
bără de vară. Dar nu suntem împreună. Nu am fost niciodată. 
Nu cred că vreunul dintre noi ar dori să ne riște prietenia pen- 
tru asta și, în plus, gândul la el ca iubit al meu pare o ecuaţie 
fără găsirea necunoscutei. 

— Trebuie să mă duc la muncă, spun. 

Din clasa a şaptea, mi-am petrecut fiecare vară, muncind 
la Trinkets m Things, un magazinaş care vinde tot soiul de 
zorzoane şi care, la fel ca tot Portlandul, miroase a patchouli. 
Ajung acasă trăsnind, dar e o treabă bună. Se plăteşte decent şi 
nu e niciodată foarte aglomerat. 

— Vrei să vezi vreun film? îl loveşte Cassandra cu cotul pe 
Jake, iar el îşi coboară braţul din jurul umerilor mei. 

— Doar dacă nu e vorba despre documentarul acela despre 
budism, te rog! L-am văzut deja de trei ori. 

— În fine. Tu ai vrut să îl vezi a treia oară. 

Cassandra clipeşte spre mine şi ştiu că ar trebui să-mi facă 
cu ochiul, dar nu își dă niciodată seama cum să închidă un sin- 
gur ochi o dată. E unul dintre lucrurile pe care le iubesc la ea. 

Sunt multe lucruri pe care le iubesc la ea. Habar nu are să 
joace şotron, iar culorile ei favorite sunt mereu cele inventate 
chiar de ea: miere-cu-fructe-de-pădure, verde-greiere, roşu 
ca nasul de clovn. Ador că îmi zicea de fiecare dată când mi 
se lipea ceva de aparatul dentar. E sinceră. Nu avem secrete. 
N-am avut niciodată. 

— Distraţi-vă, copii! spun eu. 

Jake mă salută, iar Cassandra mă pupă umed pe obraz și 
amândoi țâşnesc spre ieşire. Privesc posterul mototolit din 
mâna mea, apoi îl vâr în buzunar, îi urmez afară și mă îndrept 

spre Trinkets n' Things. Nu e nevoie să mă mai uit la detaliile 
privind preselecția - deja le-am memorat. Mai ştiu și că voi in- 
venta o scuză pentru şefa mea, Laurie, iar în weekend voi par- 
ticipa la concurs. Posterul spune că începe la trei, însă eu sunt 
convinsă că oamenii vor sta la coadă cu multe ore înainte. 

Ştiu că nu am nicio șansă. Ştiu că șansele să obțin un rol ca 
ăsta sunt cam una la un număr pe care nu mi-l pot imagina, 
însă același lucru se întâmplă de fiecare dată când încerc să 
obţin un loc în distribuţia unui spectacol. Simt o urmă de... 
speranță. De parcă, de data asta, lucrurile se vor schimba. De 
parcă, după acest weekend, totul va fi diferit. 


CAPITOLUL 2 


O aud pe nepoata mea, Annabelle, plângând, de îndată ce 
intru pe uşă. Nu ştiu ce e cu copilul ăsta, dar boceşte mereu. 
Dorinţa ei de a nu fi ignorată este impresionantă. Nu are nici 
măcar doi ani, dar se poartă de parcă ar şti deja că, pentru a 
se face remarcată în această casă, trebuie să atragă atenția. lar 
dacă deja a înţeles asta, are toate atuurile. 

— E cineva acasă? întreb, lăsându-mi geanta cu cărți pe un 
scaun din bucătărie. 

— Paye! urlă Annabelle. 

Sora mea, Joanna, coboară în goană scările, cu Annabelle 
sub braţ, de parcă ar fi o minge de fotbal. 

— Ai văzut-o pe mama? întreabă Joanna. 

Are faţa roşie şi părul îi pare ud. 

— Nu, abia am ajuns. 

Îmi întorc capul şi mă uit la Annabelle. 

— Salut! 

Annabelle rânjeşte şi îşi întinde braţele mici şi grăsuţe. O 
iau din braţele Joannei. 

Sora mea pare să se fărâmiţeze de îndată ce o iau pe Anna- 
belle. I se lasă umerii dintr-odată. 

— Ce e, Jo? Eşti bine? 

— Bine! o imită Annabelle. 

Sora mea şi cu mine suntem singurele dintre fraţi care am 
rămas acasă. Ambii frați mai mari s-au mutat deja. Se discută 
despre iubitul surorii mele şi tatăl lui Annabelle, Billy, cum că 
ar urma să se mute cu noi, însă a început de curând cursurile 
unei şcoli postliceale, iar casa părinţilor săi e mai aproape de 
instituţie. Familia lui nu îi permite Joannei să se mute cu ei, 
aşa că, deocamdată, Billy le vizitează pe ea şi pe Annabelle în 
weekenduri. Când ai nouăsprezece ani, un copil şi nicio para 
în buzunar, părinţii tăi controlează mai multe lucruri decât 
ți-ar plăcea să o facă. 

Sora mea ignoră întrebarea şi mă măsoară cu privirea din 
cap până-n picioare. 

— Unde ai fost? 

De când a rămas însărcinată, Joanna s-a considerat sută la 
sută adult. Când a absolvit liceul, avea o burtă imensă şi totuși 
făcea instrucţie cu mine despre curăţenia în cameră şi despre 
nedepăşirea orei stabilite pentru ajuns acasă. De parcă faptul 
că devenise mamă o transformase şi în mama mea. 

Ridic din umeri. 

— Trinkets n' Things. 

— Ce ai făcut acolo? întreabă ea, privindu-mă. 

— Am vândut droguri la uşa din spate. 

Joanna își dă ochii peste cap şi se aruncă pe canapea. 

— Mama trebuia să ajungă acum o oră. 

— Nu ştiu ce să-ţi spun. 

O masez pe Annabelle pe spate de câteva ori, însă ea clipeşte 
şi începe iar să plângă. Joanna se ridică de pe canapea şi mi-o 
smulge din braţe. 

Joanna oftează. 

— Uite, spune-i mamei că am plecat! 

Îşi trece bareta genţii peste braţ, o aşază pe Annabelle mai 
bine şi se îndreaptă spre ușă. Annabelle face cu mâna, ţinând-o 
ca un cioc de rață, cu o lacrimă curgându-i pe obraz. 

După ce pleacă amândouă, casa rămâne tăcută. Liniştea mi 
se pare ciudată. Casa noastră a fost mereu plină de copii şi, pe 
măsură ce creşteam, cu atât erau mai mulți oameni în jurul 
meu. Frații mei îşi chemau mereu prietenii în vizită, iar când 
am ajuns în clasa a cincea, Joanna ieșea deja cu Bill. 

Îmi arunc geanta pe umăr și urc. În camera mea, scot poste- 
rul din buzunar, îi netezesc marginile pe covor şi îl privesc. 

Este fotografia alb-negru a unei fete, însă e doar o siluetă, 
așa că e dificil să îţi dai seama despre cine ar putea fi vorba sau 
despre cum ar putea arăta. Cuvintele PRESELECȚIE PENTRU 
DISTRIBUȚIA LOCKED sunt tipărite de-a curmezișul pagi- 
nii. Îmi dau fiori. E acelaşi sentiment pe care-l am când sunt la 
cinema, chiar înainte să se stingă luminile. De parcă aş putea 
să fiu eu acolo. Că, într-o zi, oamenii ar putea să-mi cunoască 
numele și chiar să mă recunoască pe stradă. Că nu aş mai fi 
micuța Paige, piticania din familia Townsen. Aș fi doar Paige 
Townsen, unică, irepetabilă. Sentimentul acela că e posibil. Că, 
atunci și acolo, totul s-ar putea schimba. 

Şansele să primesc rolul sunt, practic, inexistente, şi știu asta, 
însă cineva trebuie să-l primească, aşa că de ce nu eu? 

Mi se luminează ecranul telefonului. Este Cassandra. Vor- 
beşte deja când spun „bună. 

— ... cred că am adormit la jumătate. 

— În timpul filmului? 

Pufnește. Bineînţeles. 

— Ce faci în seara asta? 

Împăturesc posterul, ruşinată că îl ţin încă în mână. Ce fac? 
Repet. Citesc cartea din scoarță în scoarță. 

— Sunt cam obosită, spun. 

— Laurie te-a pus să aranjezi rafturile? 

— Da! mint eu. 

Adevărul e că am frecat menta în spatele tejghelei. Am avut 
doar doi clienți astăzi şi niciunul nu a cumpărat nimic. 

— Jake e aici, spune Cassandra. 

Aud șuşoteli și foşnete, apoi revine la telefon. 

— Vrei să trecem pe la tine mai târziu? 

MIi-l imaginez pe Jake refuzând să vorbească la mobil. E te- 
rifiat de radiaţii şi refuză să aibă unul, ceea ce face dificile în- 
tâlnirile. Din fericire, de obicei e deja cu una dintre noi. 

— Sună bine! 

Jake urlă „la revedere” - Cassandra probabil că a ţinut tele- 
fonul să se audă - şi apoi se închide. 

Aud maşina tatei pe alee. Nu trebuie să mă uit pe geam ca 
să ştiu că deschide portiera, trece prin spate ca să-şi ia servieta, 
verifică oglinzile, apoi cauciucurile, încuie de două ori și se în- 
dreaptă spre uşă. Face la fel în fiecare zi şi, probabil, de când 
are voie să conducă. Mi-l imaginez repetând scenariul când a 
ajuns la spital, în serile în care ne-am născut eu şi fraţii mei. 
Oare mama a ţipat? În toți anii de când îl văd pe tata parcând, 
nu am auzit-o niciodată pe mama să încerce să îl grăbească. 

les pe hol şi îl văd venind. Poartă papion în fiecare zi. Are şi 
câteva jachete de tweed, cu petice pentru coate. 

— Arăţi ca un profesor, îi spun. 

Ridică privirea şi zâmbeşte. 

— Ce ciudat! Vin de la şcoală. 

— E vacanţa de vară, spun eu, coborând. Nu ştiai? 

— Programele nu aşteaptă să ne odihnim. 

Tata e singurul din familie care mă înţelege. E şi cea mai tă- 
cută persoană pe care o cunosc. Nu mi-am dat seama că e ma- 
tinal până nu m-am înscris în echipa de înot, în al doilea an de 
liceu, şi a trebuit să mă trezesc devreme pentru antrenamente. 
Am coborât într-o dimineaţă, la ora 5, şi l-am găsit sorbind 
dintr-o cană de cafea. Era atât de calm, încât aerul din jurul său 
ar fi putut fi apă şi n-ar fi avut nicio urmă de unduire! 

Îmi zâmbeşte când ajung la ultima treaptă. 

— Unde e sora ta? 

Încerc să-mi amintesc unde a spus că se duce. Ridic din 
umeri și îl urmez în bucătărie. 

— Nu ştiu! 

Spre deosebire de restul familiei, tata nu îmi descurajează 
ambițiile actoricești. Sora mea crede că sunt prea egocentrică. 
Fraţii mei nu înţeleg, fiindcă nu este un sport de echipă. Mama 
crede că este o treabă potrivită doar pentru visele cu ochii 
deschişi şi poate pentru câte un spectacol ocazional, nu pentru 
„lumea reală”. 

Tata, însă, nu mi-a spus niciodată precis ce crede, dar îi simt 
susținerea. L-am auzit spunând, adesea, că să fii părinte în- 
seamnă să construieşti o clădire. Cineva trebuie să fie înălțimea; 
cineva, fundaţia. Tata nu e înalt, dar e solid. Cu patru copii, 
dacă eşti baza, eşti bine fixat pe loc. 

Îmi face un semn scurt din cap şi intră în dormitorul lor. Îşi 
va petrece după-amiaza reparând ce e de reparat prin casă. Se 
ocupă singur de toate treburile de întreținere şi a făcut-o mereu. 

Mă uit cu atenţie, să fiu sigură că sora mea nu parchează 
pe alee, apoi mă duc să caut exemplarul ei din Locked în bi- 
bliotecă. Nu ştiu de ce mă ascund în halul ăsta - nu e ca și 
cum nu mi-ar permite să îl împrumut. Doar că ştiu că, dacă 
m-ar vedea, ar şti. Ar deduce şi, apoi, când nu aş primi rolul, 

ar fi doar încă o confirmare că visele mele sunt prostești, deloc 
profunde şi complet nerealiste. Nu am nevoie de sentimentul 
acesta în casa noastră. Şi totuşi... 

Ce ai sacrifica pentru iubire? 

Replica asta, imprimată în partea de sus a copertei din 
spate, îmi face inima să o ia razna. lau cartea cu mine în ca- 
meră și închid ușa. Scot posterul de sub pat și le țin pe ambele 
în mâini. Fata de pe coperta cărții e cu spatele, însă, spre de- 
osebire de poster, îți dai seama că e roșcată. Părul îi cade pe 
spate și pare să se reverse direct în valurile unui ocean. Acestea 
o înconjoară, gata să o înghită. 

Deschid cartea și încep să citesc. 


CAPITOLUL 3 


Sâmbăta se târâie cu o lentoare absurdă. Sunt și mai puţini 
oameni în Trinkets n' Things decât în timpul săptămânii, iar 
Laurie a hotărât să folosească ziua pentru a ţine un atelier de 
aromoterapie în camera din spate. Mă întreb dacă a murit vre- 
odată cineva în urma unei supradoze de lemn de santal. 

Am terminat primul volum ieri-dimineaţă. L-am citit 
cap-coadă. Şi adevărul e că pricep cum de Cassandra vorbeşte 
despre cartea asta fără încetare şi de ce pare că întreaga lume 
e fascinată. E fenomenală. lar povestea de dragoste este foarte, 
foarte bună. E o fantezie absolută. August și Noah, tipul de 
care e îndrăgostită de multă vreme şi prietenul cel mai bun al 
iubitului ei, sunt singurii supraviețuitori ai unui accident de 
avion care-i avusese la bord şi pe iubit, şi pe sora mai mică a 
protagonistei. Ei află că Noah este urmașul stăpânului insulei 
şi al poporului său, o poziţie care aduce cu sine multă putere. 
Puterea de a o vindeca pe August după ce aproape moare în 
urma accidentului și... nu mai stric continuarea pentru cei care 
nu au citit. Să spunem doar că iubirea nu este simplă, chiar 
dacă sunteţi singurii supraviețuitori ai unui accident de avion 
şi sunteți leşinaţi unul după celălalt. 

Mă cufund iar în lectură şi ajung la jumătatea celui de-al 
doilea volum, înainte să o întreb pe Laurie dacă pot pleca mai 
devreme. Îmi spune că da, desigur. Ghicesc în răspunsul ei: „E 
sâmbătă şi sâmbăta nu vine nimeni.” 

Închid uşa camerei din spate în urma mea şi agăț cheile de 
cârligul de lângă raftul cu cărți de tarot. Îmi iau geanta din 
spatele tejghelei şi, în timp ce mă aplec, îmi surprind imagi- 
nea din oglindă - părul care-mi înconjoară fața, obrajii roşii. 
Pentru o clipă, nu mă recunosc. Aş putea fi oricine, chiar şi 
August. 


Când ajung, număr fetele prezente cu zecile. Nu mă surprinde, 
dar e o privelişte spectaculoasă. Probabil că sunt vreo mie de 
persoane în față la Aladdin. Ultima dată când am văzut atâția 
oameni într-un loc a fost când m-a luat fratele meu la un con- 
cert Muse, în primul an de liceu. Nu prea petrecem mult timp 
împreună, frații mei şi cu mine. A fost o perioadă când sora 
mea era apropiată de ei, însă cred că, atunci când am apărut 
eu, noutatea de a avea o soră nu mai era chiar așa de entuzias- 
mantă. Îmi amintesc că fusesem foarte surprinsă când mă in- 
vitase Jeff. Când am ajuns acolo, s-a dovedit că, de fapt, voia 
doar să îi supraveghez maşina, fiindcă era dificil să obţii par- 
care gratuită. „Poţi asculta de aici”, mi-a spus. Nu am răspuns 
nimic, de teamă să nu izbucnesc în lacrimi, iar după aceea, 
când m-a lăsat acasă și mama m-a întrebat cum a fost, am 
minţit şi i-am spus că fusese grozav. Cumva, mi se păruse prea 
umilitor să-i spun adevărul. 

Îmi croiesc drum prin mulțime. Par să fie două cozi, una 
formată din persoane care s-au înscris și una din cele care... 
încă nu s-au înscris. Coada celor neînscrise este mult mai 

scurtă. Majoritatea, spre deosebire de mine, s-au pregătit. 
Toată lumea are deja formulare, pe care le completează. Can- 
didatele stau pe scaune, pe jos, sprijinite de ziduri. 

Mai toate fetele au venit împreună cu mamele lor şi, pentru 
o secundă, simt cum mă cuprinde un val de tristeţe care nu îmi 
e deloc străin. Mama m-a însoțit la doar două preselecţii. Prima 
a fost pentru o reclamă la cereale, când aveam șapte ani. Îmi 
amintesc că văzusem pliantul la băcănie și o implorasem să mă 
ducă. Nu a vrut, însă tata a convins-o că nu era o idee chiar atât 
de rea și că poate aveam să câștig nişte bani. M-am îmbrăcat cu 
cea mai bună rochie, m-am încălțat cu pantofii cumpăraţi de 
mama de Crăciun şi am mers de mână până acolo. 

Nici măcar nu am ajuns la preselecție, însă. Mama s-a uitat 
la celelalte fetiţe și a hotărât că nu ne potriveam. „E un concurs 
de frumusețe”, a spus. „Nu are rost să participăm” 

Am mers mereu la preselecții singură şi pe ascuns. Ea 
susține proiectele legate de şcoală şi de teatru, mai ales pentru 
că le consideră „academice, însă, dacă e vorba de filme, este 
împotrivă, cbiar de la bun început. 

Ajung la recepţie, unde o femeie cu un zâmbet profesional 
îmi întinde o foaie de hârtie. Iau formularul și îl completez pe 
marginea mesei, având grijă să i-l inapoiez zâmbind și eu. Îmi 
dă un număr şi îmi face semn să plec. Nu mai sunt scaune li- 
bere, aşa că mă sprijin de zid şi îmi pun căştile. 

De ziua mea, în primăvară, Jake mi-a făcut înregistrări 
audio ale tuturor filmelor mele favorite. Mi le-a încărcat pe 
iPod. Pot asculta Casa de discuri * în timp ce merg cu bicicleta 
acasă, de la şcoală, sau pe jos spre muncă. 


* Casa de discuri (titlu original: Empire Records), comedie americană 
din 1995, regizată de Allan Moyle și avându-i în rolurile principale pe 
Anthony LaPaglia şi Debi Mazar (n. red.). 

Azi, aleg o înregistrare cu Cântând în ploaie*. E un film si- 
ropos, însă mereu mi-au plăcut clasicele. E ceva în a privi ecra- 
nul fără prea multe efecte speciale sau de animaţie care face 
totul... cinematic. Important. De parcă munca acelor actori 
chiar a însemnat ceva. 

Sunetul vocii lui Gene Kelly mă învăluie, iar eu mă sprijin 
de zid, cu genunchii la piept. Pentru o clipă, mă las în voia ima- 
ginaţiei şi mă gândesc cum ar fi să primesc rolul. Să joc într-un 
film adevărat. Să dovedesc familiei mele că nu e doar o fante- 
zie adolescentină. 

Mă gândesc cum ar fi să-mi trăiesc visul. 

Şi iată-mă! Sunt Debbie Reynolds. Ochii mi se închid, iar 
când vorbeşte, sunt eu. Pe scenă: În lumina reflectoarelor. Mă 
las în voia acestei fantezii, încât, atunci când mi se strigă nu- 
mele, ore mai târziu, încă mai cânt din tot sufletul. lar când 
citesc replicile, încă sunt Debbie Reynolds. Și când îl cheamă 
înăuntru pe tipul chipeș, înalt şi blond, să citească împreună cu 
mine, pare Gene Kelly. Când ne spun să jucăm scena împreună 
e de parcă am fi în film şi ar ploua în jurul nostru. O ploaie mä- 
runtă şi leneşă. 

— Eu sunt Rainer. 

Îmi întinde mâna şi i-o strâng. Mă trage spre el şi, înainte să 
am timp să îmi spun măcar numele, începem. Suntem August 
şi Noah. Şi pare bine. Nu, e mai mult decât bine! E perfect. De 
parcă fiecare clipă din viața mea ar fi dus spre momentul ăsta. 

* Cântând în ploaie (titlu original: Singin' in the Rain), film muzical 
american din 1952, avându-i în rolurile principale pe Gene Kelly, Donald 


O'Connor şi Debbie Reynolds. Pelicula are ca subiect Hollywoodul în pe- 
rioada de tranziţie de la filmul mut la cel vorbit (n. red.). 

Când preselecția se încheie, mi se pare că au trecut deja câ- 
teva zile. Ies şi îmi dau seama că, de fapt, chiar plouă. Şi cel mai 
ciudat lucru este că locuiesc în Portland de când mă ştiu şi e 
pentru prima dată când mi-am uitat umbrela. 

Trei luni mai târziu, suntem pe platouri. 


CAPITOLUL 4 


August și Noah sunt deja nume bine-cunoscute. Curând, 
Paige Townsen se va bucura și ea de celebritate. Seria de 
bestselleruri Locked prinde viață pe marele ecran, iar noi 
avem primele imagini de pe platouri, unde au început deja 
filmările. Townsen o joacă pe August, fata muritoare prinsă 
între iubitul ei, un tânăr obișnuit pe nume Ed, și iubitul ei cu 
puteri supranaturale, Noah. Rainer Devon, cunoscut pen- 
tru rolul său din Over You, interpretează rolul lui Noah. Pro- 
ducătorii nu au stabilit deocamdată cine îl va juca pe Ed. 
Davin și Mark Hess au scris scenariul, iar Wyatt Lippman 
este regizorul. 


Rainer citește articolul, iar eu mă întind peste el, ca să văd 
şi eu. 

— Vezi ce faci, PG! spune el, iar eu îi smulg revista din mână. 

— Te rog! îl implor. Nu putem petrece cinci minute dimi- 
neaţa fără treaba asta? 

Chiar dacă e doar a treia săptămână pe platouri și vom mai 
rămâne aici câteva luni, ne purtăm de parcă am fi petrecut deja 
o mie de ore lucrând împreună. Îmi strâng halatul mai bine în 
jurul trupului şi sorb cafeaua care tocmai ne-a fost adusă. Simt 

o briză plăcută, răcoroasă, şi, dacă stai afară, aşa ca noi, pe bal- 
conul apartamentului lui Rainer, vezi oceanul. 

Ah, da, suntem în Hawaii. 

Au mai fost două runde de preselecţii în Portland, apoi un 
drum în LA pentru proba de studio şi încă vreo sută de proce- 
duri. Am angajat un agent și un avocat. Au urmat nenumărate 
runde de negocieri şi multe documente cu numele meu pe ele, 
cu care aş putea umple o bibliotecă. Dar am primit rolul. Iar 
tipul cel chipeș, domnul Gene Kelly şi cu mine, am aterizat în 
Maui ca să începem filmările pentru Locked. Povestea de dra- 
goste care a topit inimile romanticilor din lumea întreagă. lar 
eu joc rolul principal. Tot nu mi se pare aievea, în ciuda tutu- 
ror dovezilor. 

Acţiunea se petrece pe o insulă din partea de nord-vest a 
Pacificului, însă Hawaii oferă o relaxare fiscală care ne-a per- 
mis să începem filmările imediat, aşa că iată, suntem aici. Pla- 
je, palmieri. Am transformat chiar şi o veche casă de pe o 
plantație într-un studio şi am construit unicul decor, căbănuța 
în care locuiesc Noah şi August pe insulă. Producătorii au în- 
chiriat aproape un hotel întreg pentru actori şi echipa tehnică. 
Aici locuim cu toţii şi aici sunt şi numeroasele birouri şi depar- 
tamente: editorial, coafură şi machiaj, efecte... 

Rainer plescăie. 

— Ar trebui să mutăm tabloidele la prânz, zici? 

Mă priveşte cu o sprânceană ridicată. 

— Amuzant! vine replica mea. 

— Fermecător! spune el, ridicând din umeri. Dar pe aproape. 

Rainer şi cu mine suntem iubiţi. Nu, de fapt: Noah și Au- 
gust sunt. Nu noi. Noi suntem doar prieteni. El a fost prima 
persoană care a căpătat rolul şi tipul cu care am citit în Port- 
land. Este fiul producătorului şi a jucat în filme toată viaţa. 

Nu în piese de teatru, așa ca mine, ci în filme adevărate. Te- 
leviziune și marele ecran. Chestii importante! Anul trecut, de 
exemplu, a jucat într-un film cu actriţa aceea, Taylor. Au inter- 
pretat rolurile unor vecini, iar părinţii lui mureau într-un ac- 
cident de maşină, care, până la urmă, s-a dovedit a nu fi un 
accident. Stric povestea fiindcă mă gândesc că toată lumea a 
văzut pelicula de cel puțin două ori, însă şmecheria fusese că, 
de fapt, părinţii personajului jucat de Taylor îi uciseseră pe ai 
personajului jucat de Rainer. Dar tot au ajuns împreună. El a 
salvat-o de părinţii ei şi au fugit în Europa, cu moştenirea lăsată 
de părinţii lui. Și-au schimbat numele și au cumpărat o vilă. 

Producătorii ne tot repetă să fim pregătiţi, fiindcă aceste ro- 
luri ne vor schimba viețile, însă nu știu ce ar putea însemna 
asta pentru Rainer. Este cunoscut drept băiatul de aur de la 
Hollywood, iar eu i-am promis Cassandrei că, dacă e singur, 
o să o aduc aici cu avionul, ca să fie iubita lui. Nu cred însă 
că e singur. Cum ar putea fi? E faimos, superb şi are o gropiţă 
absolut delicioasă în obraz. Are părul blond, ciufulit, şi ochii 
albaștri, frumoşi, iar trupul lui e de supererou. Tipii ca el nu 
sunt niciodată singuri. E o treabă sigură. Dovedită ştiinţific. 

Pe urmă, mai e şi chestia cu vârsta. Are 22 de ani, iar eu și 
Cassandra, 17. Chiar dacă joacă rolul unui adolescent, mă în- 
doiesc că s-ar îndrăgosti de cineva de vârsta asta. 

Îmi întorc privirea. Am devenit buni prieteni, e adevărat, 
însă nu îi împărtăşesc nonșalanţa de pe platouri. Nu mă simt 
în largul meu aici, şi nu doar fiindcă nu am mai lucrat nici- 
odată la un film. Treaba asta e la un alt nivel. Presiunea de a 
o face reală pe August, de a o face iubită, este ceva care mă 
urmărește din clipa în care mă trezesc şi până când mă duc la 
culcare. Rainer îmi spune mereu să mă relaxez, însă cred că lui 
îi vine uşor să vorbească. E obişnuit cu asta. 

Serios, dacă-l cauţi pe Google, găseşti 61 de milioane de re- 
zultate, fără să iei în considerare ştirile, blogurile sau imaginile. 
Până acum o lună, dacă mă căutai pe mine pe Google, tot ce gă- 
seai era o cursă pentru care mă calificasem și un calup de ştiri 
care includea producţia pentru Sunetul muzicii în care am jucat. 
Dacă dădeai click pe link, însă, găseai doar o pagină expirată. 

Locked - cel puţin primul volum - se referă, în mare parte, 
la August și la Noah singuri, pe insulă. Îşi dau seama de ce se 
află acolo şi cum să supraviețuiască, şi aşa încep să se îndrăgos- 
tească. Au mai distribuit câteva roluri micuţe, iar acele scene le 
vom filma spre final. Încă mai caută un Ed, iubitul lui August, 
despre care ea crede că a murit în accident. Nu-l vom întâlni 
încă timp de câteva săptămâni. Deocamdată, suntem doar eu 
şi Rainer, singuri în Hawaii. De fapt, noi şi restul echipei, care 
o include, uneori, şi pe autoarea Parker Witter. Am tot văzut-o 
în zonă, însă, din câte am înţeles, este o pustnică. Nici măcar 
nu a vorbit cu noi de când suntem aici. 

— Cum ai dormit? mă întreabă Rainer, pocnindu-şi gâtul. 

Poartă o cămaşă hawaiiană, care ar arăta aiurea pe majo- 
ritatea oamenilor, complet stupid pe unii şi, poate, în cel mai 
bun caz, comic pe alţii, însă, pe el, arată bine. Asta-i treaba cu 
Rainer: tot ce face e perfect. Nu depune niciun efort pe plato- 
uri. Nici măcar nu-ți dai seama că muncește. 

Mint, dar răspunsul îmi iese, chiar şi aşa, sarcastic: 

— De vis! 

Rainer îşi înclină capul într-o parte. 

— Oceanul ăsta nenorocit, nu-i aşa? E atât de zgomotos! O 
să-i spun Jessicăi să facă ceva. 

Jessica este asistenta regizorului. Are 23 de ani şi e superbă. 
Genul de fată pentru care traversezi o încăpere doar ca să fii 
mai aproape de ea. Are părul lung şi blond şi picioare şi mai 

lungi. Nu transpiră, nici măcar în căldura infernală de pe plajă 
şi nici nu are pungi sub ochi după o filmare nocturnă de opt 
ore. Este şi una dintre cele mai amabile persoane pe care le 
cunosc. Imediat ce am ajuns în Hawaii, mi-a adus o şapcă in- 
scripționată cu data filmării şi LOCKED. Într-un colț era sigla 
filmului, o scoică tip ghioc - colierul purtat de August. 

— Unde e afurisitul ăla de espresso? 

Sandy, managerul lui Rainer, apare în uşă. Ca de obicei, e 
îmbrăcată impecabil şi, în ciuda brizei, niciun fir de păr nu e 
nelalocul lui. 

Sandy e cea care mi-a obţinut rolul. A convins-o pe mama. 
N-a fost uşor, dar Sandy m-a asigurat că va fi în zonă şi va avea 
grijă de mine. Mama s-a gândit să mă însoțească chiar ea, însă 
am ştiut că, în final, nu ar fi putut să-şi părăsească slujba şi nici 
pe Annabelle. 

Sandy a venit aici cu noi pentru primele câteva zile, iar de 
atunci s-a întors în LA. Nu am mai văzut-o de două săptămâni. 
Bănuiesc că, într-un fel, e şi managerul meu. Toată lumea din 
LA are manager. 

Wyatt, regizorul nostru, o urmează, şi îngheţ pe loc. Sunt 
încă în halat, iar Wyatt nu e tocmai persoana lângă care să te 
simţi comod. 

— Trebuie să suni la recepţie! răspunde Wyatt. Treaba pe 
care o servesc e otravă. 

Wyatt poartă jeanşi negri, un tricou de aceeaşi culoare şi 
teniși, o combinaţie caracteristică lui, care pare să spună că ve- 
nirea în Hawaii este un inconvenient pentru el şi nu un privile- 
giu. Şi nu doar stilul lui vestimentar se împotriveşte tropicelor. 
Chiar şi frizura, un fel de jewfro, pare să fie o formă de protest 
la adresa vremii călduroase. 

— Începem la zece, zice el. Nu pot să cred că durează şase 
nenorocite de ore ca să aranjezi luminile dintr-o cameră! 

— Vrei o apă? întreabă Rainer. 

E tot relaxat, tot normal, dar se ridică atunci când apare 
Wyatt. Îi întinde o sticlă. 

— Nu! spune Wyatt, apoi se întoarce spre mine. N-ar tre- 
buit să ai deja părul şi machiajul făcute? 

Mă înroşesc, iar palmele încep să îmi transpire. Deschid 
gura să zic ceva, însă Rainer intervine. 

— E vina mea! N-am lăsat-o să plece! spune el şi se uită 
lung la mine. Dar, da, puştoaico, du-te să-ți pui masca! 

Îmi face cu ochiul. 

— Mersi! zic. 

Sună sarcastic, dar vorbesc serios. Încă o prelegere de la 
Wyatt nu e deloc ce am nevoie în dimineaţa asta. Deşi ar putea 
fi şi mai rău. Ar putea fi pe platouri, în fața tuturor, aşa ca de 
obicei. 

În ciuda faptului că numai Rainer şi cu mine jucăm, pe pla- 
touri sunt vreo opt milioane de persoane. Editori, asistenţi de 
producţie, producători de linie. Băieţii de la lumini şi coordo- 
natorii de cascadorii. Sunt atât de mulți oameni, încât mi-ar 
trebui vreo zece carnețele spiralate, doar ca să nu le uit ros- 
tul. Învăţ încet. E ca şi cum ai fi aruncată la facultate direct din 
grădiniţă. Din fericire, îl am pe Rainer să mă ghideze. Echipa îl 
adoră, iar el face mereu şotii. A pus ambalaj de plastic pe scau- 
nele de toaletă din cabina de sunet de cel puțin trei ori. 

— Haide, PG! Te aştept! îmi spune. 

Când au trimis comunicatul de presă în care au anunțat 
cine o va juca pe August, jurnaliştii s-au agăţat de faptul că 
eram o necunoscută. Și încă rău. Mi-au spus PG fiindcă am o 
imagine „perfect curată”. I-am spus Cassandrei, la telefon, că 

nu sunt tocmai perfectă, doar că nu am avut încă ocazia să mă 
murdăresc, iar asta a sunat aiurea. Ideea e că, acum, Rainer îmi 
spune PG şi probabil că mi s-ar părea enervant, dacă n-ar fi 
gropița aceea, care face dificil să mă enervez la modul serios. 

Sandy îşi răsucește încheietura, iar Rolexul îi apare înain- 
tea ochilor. 

— Mda, spune ea. Lillianna e deja acolo. 

— Sunt pregătit! anunţă Rainer. 

Se postează în spatele scaunului meu, gata să mi-l tragă. 

Pun jos cana cu cafea și îmi şterg buzele cu dosul mâinii. 
Mă uit la Wyatt, însă nu ne dă atenţie. Stă sprijinit de balus- 
tradă, privind norii şi plaja. Încearcă să ghicească cum va fi 
vremea. Ştiu că a venit doar fiindcă e Sandy aici. 

Aceasta ne întoarce pe amândoi de umeri şi ne împinge 
prin apartament, pe hol, în lift și apoi până mai jos cu două 
etaje, la cabina de coafură și machiaj. 

— Stai jos, drăguță! îmi spune Lillianna. 

Rainer şi cu mine ne așezăm, iar Sandy dă să plece. 

— Ne vedem pe platou! ne strigă ea peste umăr. 

— Şi dacă avem nevoie de tine? o tachinează Rainer. Unde 
te găsim? 

Sandy se opreşte, cu mâinile în șolduri. 

— Mai scutește-mă! 

— Unde te găsim? 

— Ştii unde, zice ea, dându-și ochii peste cap. 

— Spune-mi! insistă Rainer şi îmi face cu ochiul. 

— La Starbucks! spune ea, printre dinţi. 

Rainer face un semn victorios din mână. 

— Ca întotdeauna! De ce nu le spui tuturor că deteşti ca- 
feaua de aici? 

Sandy o priveşte pe Lillianna, apoi se întoarce spre Rainer. 

— Fă-ţi treaba, iar eu mi-o fac pe a mea! 

Iese într-un vârtej de mătase crem, iar eu mă las să cad în 
scaun. E abia opt dimineaţa. 

— Avem treabă azi, iubire! îmi spune Lillianna, privindu-mi 
părul ciufulit după somn. 

Lillianna nu este doar femeia care se ocupă de păr și de ma- 
chiaj. Este și şefa bârfelor. S-a născut şi a crescut în Hawaii și 
lucrează la filmele care se turnează aici de când era adoles- 
centă, adică de aproape cincizeci de ani. În prima mea zi, mi-a 
spus despre plimbarea sub clar de lună alături de Cary Grant. 

— Eram doar o puștoaică! mi-a povestit. Nici măcar nu 
mi-am dat seama că voia să mă sărute. 

Nu i-am spus că aproape toată lumea crede că, de fapt, era gay. 

Mă trage de păr şi îl atacă, însă sunetul vocii ei blânde și 
confortul scaunului mă îndeamnă la somn. Nu mă prea odih- 
nesc în ultima vreme și, uneori, pe cât de jenant e să recunosc, 
sesiunea de machiaj se transformă într-un pui de somn. 

După ce mi se pare a fi o clipă mai târziu, mă trezesc, şter- 
gându-mi saliva din colţul gurii. Rainer a dispărut, dar Jessica 
mă priveşte. E proaspătă şi strălucitoare. Poartă un top rozaliu 
şi pantaloni scurţi din denim. 

— Cum merge? întreabă ea. 

Îmi dau seama că vrea să spună „De ce nu ai terminat încă?” 

— Dacă fundul tău simpatic nu ne-ar tot întrerupe, am fi 
gata la timp! spune Lillianna. 

Jessica se înroșeşte până în vârful urechilor, iar eu îmi mușc 
buza, parcă cerându-mi scuze. 

— Am înţeles! spune ea. 

Pleacă aşa cum a venit, mormăind ceva în căști. 

Mă întorc să mă uit la Lillianna. E înarmată cu un tub de fixa- 
tiv şi cu unul de „noroi”. Zâmbeşte şi întinde braţele spre mine. 

— Eşti gata să te murdăreşti, drăguță? 

Încuviinţez. 

Ştiţi cum se întâmplă la dentist, când asistenta care face igie- 
nizarea așteaptă mereu până când deschizi gura, cu toate tubu- 
rile care intră și ies şi o scobitoare din metal care îţi asaltează 
gingiile, înainte să te întrebe cum merge la şcoală? Aşa face și 
Lillianna. 

— Spune-mi despre băieţi! 

— Ce băieți? mormăi eu, cu gura întredeschisă, în timp ce 
ea îmi machiază obrajii. 

— Cei de acasă, cei de aici... 

Îşi pocneşte limba de cerul gurii de câteva ori și își roteşte 
șoldurile ample. 

— Aici e doar unul, subliniez. 

— Drăguţă, unul şi bun. 

Râd. La 70 de ani, Lillianna este mai înnebunită după băieţi 
decât majoritatea prietenelor mele, la 17. Poate exceptând-o pe 
Cassandra. Lillianna nu vorbeşte decât despre cum ar fi dacă 
ar avea cu 50 de ani mai puţin: nu l-ar lăsa pe Rainer să pără- 
sească scaunul. 

— Sunt convinsă că are o iubită! spun. L-ai văzut doar. 

Rainer se comportă ca şi cum ar fi singur, cred. Greu de zis. 
Nu aş spune că flirtează, ci e doar prietenos, însă nu a discutat 
niciodată despre viaţa lui intimă cu mine. 

Lillianna face un semn nerăbdător din mână. 

— Cine, Britney? Nici nu se compară cu tine. 

— Cine e Britney? 

Lillianna se dă înapoi şi își pune o mână în şold. 

— Tu citeşti vreodată o revistă ca lumea? 

— Nu tocmai. 

— Britney Drake. Star pop, așa i se spune. Ridică bărbia! 

Ridic bărbia. 

— Britney, ha? 

Am auzit de ea. Vreau să spun c-a fost o puştoaică Disney, 
dar nu sunt convinsă. 

— Dacă ar şti ce e bine pentru el, ar fugi cât l-ar ţine picioa- 
rele. Sunt sigură că-l înșală cu Jordan Wilder, spune Lillianna 
şi ridică un creion de sprâncene. Dar acasă? 

Gândul îmi fuge la Jake. 

— Nu! Doar prieteni. 

— Doar prieteni? 

Ridic din umeri. 

— E un tip. Ne-am sărutat. Dar ne ştim dintotdeauna. Nu 
în felul ăla. 

Nu ştiu de ce i-am spus. O prostie. Nu pot să îmi ţin gura. 
Nu e ca și cum Lillianna ar fugi să toarne totul la revista Star, 
dar n-ar trebui să discut cu nimeni despre nimic. Sandy a in- 
sistat serios pe treaba asta. 

Lillianna mă priveşte. 

— Cum de nu vorbiţi niciodată? 

— Nu-i plac telefoanele! 

Lillianna se așază pe vine în fața mea, astfel încât ochii 
noştri să ajungă la acelaşi nivel. 

— Nu am auzit în viața mea de un bărbat care să nu vrea să 
discute cu drăguţa lui, dacă poate. Nu cred că ar trebui să îți 
pierzi timpul cu el. 

Se ridică iar, îşi pune mâinile în şolduri şi mă priveşte, apoi 
încuviințează, apreciativ. 

— Gata, iubito, am terminat! 

Un sentiment de groază atât de bine cunoscut îmi ateri- 
zează în stomac, ca o pasăre pe apă. Nu e zi petrecută pe pla- 
touri în care să nu mă simt de parcă aș fi la nişte preselecţii 

importante, chiar dacă am primit deja rolul. Ştiu că trebuie să 
mă relaxez - Rainer are dreptate —, însă nu am idee cum. 

— Mulţumesc! spun. 

— Cu plăcere! Dacă ai nevoie de cineva care să-i explice bă- 
iatului aceluia cum stau lucrurile, îmi zici! Pot să fac pe oricine 
să vorbească la telefon. 

Ridică sprâncenele, iar eu o cam cred. 

Soarele străluceşte când ies. Mă îndrept spre platouri, repe- 
tându-mi în minte cuvintele de fiecare zi. Te-au ales! Poţi face 
asta! Aici e locul tău! 


CAPITOLUL 5 


Când ajung pe plajă, Wyatt se încruntă în soare şi vorbeşte cu 
Camden, cel care se ocupă de cinematografie, despre unghiu- 
rile de filmare. Când spui filmări pe plajă, te gândeşti că sunt 
ceva sexy, sărutate de soare şi bătute de briză, dar, de fapt, sunt 
doar tehnice şi iritante. E o bătălie continuă pentru unghiul 
potrivit, pentru cantitatea perfectă de nisip, pentru atingerea 
obiectivului stabilit fără să intervină o pală de vânt sau vreun 
val răzleț. 

Rainer e profesionist. Jur că elementele naturii îi fac pe plac. 
Am văzut cum ploaia torențială se transformă în soare arzător, 
în doar câteva secunde, când calcă el pe plajă. În Locked, Noah 
are puteri supranaturale. Vremea face chestii ciudate când e el 
prin preajmă. Rainer şi personajul său au multe în comun. 

Astăzi, filmăm ceea ce Wyatt a numit scena „spălată. E cea 
în care August şi Noah ajung pe insulă, iar el o vindecă. Sunt 
acoperită de sânge şi de noroi, şi port ceva ce poate fi descris 
ca zdrențe, nu haine. 

Scena e printre primele din carte, însă nu filmăm în or- 
dine cronologică. Wyatt spune că-i place să facă asta, pentru 


44 REBECCA SERLE 


ca emoția să pară cât mai autentică, însă programele de filmare 
sunt dificil de pus la punct. Facem ce trebuie. 

Rainer discută cu o asistentă de producţie care construieşte 
un munte de nisip. Tot încearcă să o ajute, însă ea îi spune să 
înceteze. O văd roşind, iar ochii îi zâmbesc. Nu flirtează. Nu 
tocmai. Dar pare conştient de efectul pe care-l are asupra ei. 

— Haideţi, băieţi! Să terminăm înainte de apus! 

Wyatt nu se uită la mine, însă ne face semn să venim, iar 
Rainer aruncă niște nisip spre asistentă. Ea îşi scutură părul 
şi râde. Un sentiment ciudat mi se aprinde în piept, însă îl 
înăbuş. Ni se ataşează microfoane, ceea ce înseamnă că unul 
dintre sunetişti devine prea intim cu decolteul meu (sau cu 
lipsa lui), apoi ne îndreptăm spre marginea apei. 

Inspir adânc şi privesc oceanul. Are o nuanţă turcoaz spec- 
taculoasă. Cassandra i-ar da, probabil, un nume ridicol, cum 
ar fi verde-carapace. De la distanță, apa este frumoasă şi sclipi- 
toare, însă, când intri şi o priveşti de foarte aproape, e limpede. 
Te uiţi și vezi nisipul de pe fund, îţi vezi şi picioarele. 

E la fel ca actoria: de aproape, diferă mult de ceea ce ştiai. 
Când te uiţi la un film, e cursiv. Treci de la o scenă la alta fără 
efort. Dar, zi după zi, scenă cu scenă, totul este fragmentat. 
Pune mâna acolo, ridică bărbia la dreapta, îndreaptă-ţi umerii! 
Accentuează un anumit cuvânt! 

Problema cu care mă lupt e aceea că gândesc prea mult. 
Wyatt îmi repetă asta mereu. O strigă. „Nu mai gândi!” Dar nu 
pot. Sunt îngrijorată că nu o voi interpreta bine pe August şi 
voi dezamăgi zeci de milioane de oameni. 

Până acum, am jucat o sută de personaje sau cam așa ceva. 
Personaje ale lui Shakespeare şi Tennessee Williams, şi chiar și 
o fată vorbăreaţă creată de Steve Gleck, băiatul de clasa a opta 
care a câştigat concursul de teatru într-un act de la școală, cu 

câţiva ani în urmă. Dar acum e diferit. August este un perso- 
naj îndrăgit de întreaga lume şi e treaba mea să o aduc la viaţă. 
Va avea chipul meu, vocea mea, părul meu. Va fi eu. Şi dacă 
greşesc?! 

Pentru Rainer, pare uşor. Nici nu se străduie. Se năpustește 
pe platou, face glume şi, de îndată ce Wyatt anunţă că filmăm, 
devine Noah. Parcă ar avea un buton de pornire. 

Asta e o nebunie, fiindcă Noah şi Rainer nu au nimic în 
comun. Rainer e prietenos şi expansiv, iar Noah, rezervat şi 
misterios. Au amândoi părul blond şi ochii albaștri tulbură- 
tori. Şi muşchii abdominali. Sunt... frumoşi. Nu ştiu cum să 
mă exprim altfel. 

— Azi trebuie să fim mai buni! strigă Wyatt. 

Ştiu că se referă la mine. Eu trebuie să fiu mai bună azi. Și 
voi fi. Nu am fost niciodată persoana care să se dea în lături de 
la provocări. Acum nu pare momentul potrivit să refuz una. 

Pentru scena asta, zac pe nisip, în braţele lui Noah. Sunt pe 
moarte. În trupul meu sunt înfipte rămăşiţe de avion. Din feri- 
cire, asta se va adăuga mai târziu, la efecte speciale. Ne aşezăm 
pe nisip. Mă întind, iar Rainer apare lângă mine. Când mâinile 
lui îmi găsesc umerii, inspir involuntar. E cea mai intimă scenă 
pe care am filmat-o până acum. 

— Eşti pe moarte! urlă Wyatt. E al dracului de dureros! Pu- 
tem să simțim asta? 

— Te descurci, îmi şopteşte Rainer. 

Wyatt strigă „Acţiune!”, iar eu încep să mă sufoc. Noah se 
apleacă deasupra mea, disperat. Simt cum vârfurile degetelor 
lui îmi alunecă pe trup. Îmi caută cutia toracică. Mă concen- 
trez asupra senzaţiei. Durere. Moarte. Întuneric. 

— Tăiaţi! urlă Wyatt. 

Expir. Rainer se dă înapoi. 

— Nu mă convingi! spune nemulțumit Wyatt. 

Rainer se uită urât la el. 

— Am putea să filmăm mai repede, spune. 

Wyatt clatină din cap. 

— Vreau să simt, spune el. Vreau să simt că o pierzi și că 
tu abia dacă mai respiri! zice el și arată spre mine, ceea ce-mi 
îngheață sângele în vene, apoi se așază pe vine. Trebuie să vină 
de aici! continuă, lăsând o mână grea pe stomacul meu. Din 
interior. 

Se îndepărtează. Îl aud mormăind ceva, dar nu sunt sigură ce. 

Rainer mă atinge pe umăr. 

— Nu îl asculta! şopteşte el. Te descurci minunat! 

Dar ştiu că se înşală. Nu mă descurc. Aş vrea, dar nu iese. 

Pe măsură ce soarele urcă pe cer, se încălzește tot mai tare. 
Jake ştie să ghicească ora după înălțimea la care se află soarele. 
A încercat să mă înveţe şi pe mine, însă nu prea am priceput 
cum se face, fiindcă nu ar trebui să te uiţi deloc direct la soare. 


Când încheiem munca, e deja noapte, iar eu sunt extenuată. 
Probabil că am filmat scena vindecării de o sută de ori. Și apoi, 
încă de o sută cea cu accidentul. Am intrat în apă şi am ieșit 
din apă şi, chiar dacă a fost foarte cald, dinții îmi clănțăne încă 
de la amiază. Rainer m-a tot înconjurat cu braţele ca să mă în- 
călzească, între duble, şi mi-a şoptit chestii încurajatoare. A 
fost foarte protector de când am ajuns, iar pentru asta îi sunt 
recunoscătoare, Dacă nu mi-ar fi el alături, nu știu ce aş face. 
Trebuie să terminăm la opt, iar asta îl înnebuneşte pe Wyatt. 
Pe măsură ce se scurge săptămâna, filmările noastre se întind 
tot mai târziu. Teoretic, nu putem filma mai mult de douăspre- 
zece ore fără o pauză de şapte între ele, iar programul meu e și 
mai strict. Fiindcă Rainer nu este minor, el poate filma târziu 

în noapte şi poate rămâne pe platou cât de mult doreşte. Eu, pe 
de altă parte, am o groază de menţiuni și cerinţe: pot filma doar 
timp de cinci ore și jumătate şi trebuie să petrec trei ore pe zi 
ocupându-mă de teme. Uneori, la finalul unei filmări, îmi mai 
rămân douăzeci de minute pentru lecţii şi trebuie să urc în sala 
de conferinţe a hotelului, cu meditatorul meu, Rubina. Wyatt 
îmi filmează scenele de reacție sau dialogul, apoi eu plec, iar 
dublura mea vine să filmeze restul. Este ciudat să mă gândesc 
că, pentru mare parte din film, nici măcar nu sunt acolo. 

Chiar și așa, mai punând și coafatul, și machiajul (care du- 
rează aproape trei ore), e dificil să apuc să dorm. 

Sar într-o dubiţă care așteaptă. 

Mă întorc să văd dacă vine și Rainer, însă observ că l-a 
încolțit pe Wyatt, iar ultimul lucru pe care-l doresc este să îi în- 
trerup. Plecăm şi apoi mă târăsc spre hotel, descurajată. Să pri- 
mesc rolul, asta credeam că va fi partea dificilă. Mă dovedisem 
capabilă şi de aceea mă angajaseră. Ce nu mi-am dat seama a 
fost că includerea mea în distribuţie fusese doar începutul. 

Mă îndrept spre cameră când aud pași în urma mea. 

— PG, aşteaptă! 

Rainer grăbeşte pasul. Şi-a şters machiajul în dubiță și 
poartă un tricou gri şi niște blugi. 

— Azi a fost cam dificil! spune el şi înclină capul într-o 
parte, de parcă ar încerca să mă citească. 

— E OK! îi răspund. E în regulă! A fost vina mea! 

Rainer schițează un zâmbet. 

— Vrei să-mi spui ce ai pe suflet? întreabă el. 

Trece pe lângă mine, îmi ia cheile din mână şi îmi descuie 
apartamentul. E atât de sigur pe el! Ştiu că e mai în vârstă, însă 
mai e ceva: are experienţă. 

Ridic din umeri, încă uimită de atingerea lui. 

— Nu sunt multe de spus. Doar că nu mă descurc. 

Mă strecor pe lângă el, iar Rainer mă urmează înăuntru. 

— Absurd! 

— Serios? Spune-i asta abdomenului meu! zic, atingându-l 
aşa cum a făcut-o Wyatt mai devreme. 

Rainer clatină din cap. 

— Se poartă ca un cretin. Tocmai i-am spus... 

— Te rog! îl întrerup. Te rog, spune-mi că nu i-ai zis să se 
poarte cu mănuși cu mine! 

Rainer oftează. 

— Nu ar trebui să se ţipe la tine zilnic. 

Îmi las geanta pe jos și mă sprijin de blat. Apartamentul are 
două dormitoare şi o bucătărie. E aproape cât casa noastră din 
Portland şi acolo au locuit, cândva, şase persoane odată. 

— Chiar mi-aş dori să nu fi făcut asta! îi spun 

— Haide! Sunt de partea ta. Facem asta împreună, puștoaico! 

Îl privesc, sprijinindu-se nonșalant de marmura rece, cu 
braţele încrucişate. Arată sofisticat, chipeş şi sigur pe el. De 
parcă lumea nu i-ar fi dat niciodată un motiv să creadă că nu 
ar putea câştiga. 

— Mersi! Dar nu te purta ca un frate mai mare cu Wyatt! 

— Frate mai mare? 

Rainer îmi zâmbește, iar eu simt că roşesc. 

— Hei, vrei să mâncăm? întreabă, schimbând subiectul. 

— Nu mi-e atât de foame... 

— Trebuie să te hrăneşti! Apropo, ce-ai mâncat azi? 

Îşi desface braţele şi o şuviţă blondă îi cade pe frunte. În mod 
straniu, felul în care stă mi se pare cunoscut, apoi îmi amintesc 
că aşa arată pe posterul pe care-l are Cassandra în dormitor. 

Viaţa mea e atât de ciudată! 

— OK! Mă duc să mă schimb! 

Îl aud fluierând în cealaltă cameră. Este o melodie cunos- 
cută, însă nu mai știu numele. Cred că e un cântec de-ale lui 
Britney. Cel despre o iubire de-o vară, care a fost pe repeat din 
aprilie până în august, anul trecut. Până şi eu îl ştiu cuvânt cu 
cuvânt. Hm, poate chiar sunt împreună. 

Deschid dulapul şi de deasupra lui cade o fotografie. Mi-a 
dat-o Jake înainte să plec: suntem eu, Cassandra şi el, vara tre- 
cută. Ne aflăm în fața magazinului de îngheţată Delmanos, cu 
ciocolată şi rânjete prosteşti întinse pe faţă. Ridic fotografia şi 
o aşez în sertar. Mă cuprinde un sentiment copleşitor de vină, 
fiindcă nu îi sun mai des şi fiindcă am plecat. Mă gândesc la 
ei doi, cum merg la ore sau se plimbă prin centrul oraşului în 
weekend. Fără mine. 

Aleg un maiou alb şi o fustă cu imprimeu floral pe care o 
am din clasa a șasea. Nu am purtat-o niciodată, dar m-am gân- 
dit că s-ar potrivi în Hawaii. 

Mi-am primit onorariul luna trecută şi abia săptămâna tre- 
cută l-am depus. Mi-a fost teamă, să fiu sinceră. Surna aceea în- 
seamnă mai mult decât bani. Înseamnă ceva ce încă nu înțeleg. 
Este o cantitate de bani mai mare decât a câştigat vreodată ci- 
neva din familia mea, combinat şi înmulţit cu zece. Mă face să 
mă simt puternică, însă nu neapărat într-un fel bun. Cam ca 
Godzilla, care a crescut cel mai mare din familie. De parcă nu 
m-aş mai potrivi în casa noastră. 

Înainte să plec, le-am oferit banii alor mei, însă ei au refu- 
zat. Tata a plecat din cameră după ce le-am spus. Mama a zis 
să nu mai pomenesc despre asta şi că pot păstra tot ce câştig. 

Dar ce să fac cu banii? 

Am plătit nişte avocaţi. Chestii din astea. I-am dat mamei 
un cec pentru adăpostul pentru femei la care face volunta- 
riat. L-a acceptat. Dar nu am fost la cumpărături. Nu mi-am 

cumpărat o geantă, pantofi sau o maşină. Maui nu are foarte 
multe destinații pentru shopping, în afară de centrul din spa- 
tele hotelului nostru, și chiar dacă aş merge, probabil mi-ar 
plăcea aceleaşi lucruri ca întotdeauna: blugii şi maiourile. 

Poate că îi voi aduce pe Jake şi pe Cassandra cu avionul pe 
platouri. Cred că ei i-ar plăcea asta. 

— Arăţi grozav! îmi spune Rainer, când mă vede şi îmi 
zâmbeşte. 

Pufnesc, fiindcă, în ciuda combinației câștigătoare dintre 
fustiţa mea pentru copii şi părul plin de nisip, sunt convinsă 
că glumește. 

— Unde mergem? întreabă el. 

— Longhi's? 

La parterul mallului din apropiere este un restaurant italian. 
Comandăm de acolo cam în fiecare zi, la prânz, însă fac paste 
bune. În plus, localul are o terasă, așa că poţi asculta oceanul. 
Nu că nu l-ai putea auzi și din livingul meu, însă tot e frumos. 

— Sună bine! răspunde. 

Când ajungem acolo, Rainer îi aruncă chelneriţei zâmbetul 
său caracteristic, iar ea ne arată o masă chiar în centrul resta- 
urantului, dar ascunsă discret în spatele unui palmier. E genul 
de fată pe care o vezi în reclamele Roxy: bronzată, subțire, 
înaltă şi blondă. Sunt convinsă că face surf dimineţile, mo- 
delling în timpul zilei şi munceşte aici nopţile. Dacă nu îmi 
reuşeşte treaba cu actoria, pare o viață bunicică. Mai puţin par- 
tea cu modellingul. 

— Mă gândesc să rămân aici în weekend. 

Rainer se înclină în scaun şi își trece mâna, nonșalant, peste 
dosul mâinii mele. Stăm unul lângă altul la o masă de patru, însă 
el s-a așezat atât de aproape, încât suntem, practic, lipiţi. Lângă 
noi, două fete care au ieşit cu părinţii sunt pe cale să leşine. 

Nu e niciodată uşor să uiţi că e faimos. 

— Da? spun, rupând un rulou. 

Rainer zboară cu avionul particular spre LA şi înapoi cam 
în fiecare weekend. Acum, cred că, probabil, merge să o vadă 
pe Britney, dar nu întreb. 

Ia o gură de apă, privind în jos. 

— Da. Mi-am dat seama că nu am prea fost prezent. De ce 
să tot fug? 

— Pentru Britney? mă lansez şi imediat regret că am zis-o 
cu voce tare. 

Rainer se încruntă. 

— Ce vrei să spui? 

Îmi imaginez că răspund „Vrei să te asiguri că prietena ta nu 
se combină cu băiatul cel rău al Hollywood-ului, Jordan Wil- 
der”, dar mă mărginesc la: 

— Tabloidele! zic, când, de fapt, mă refer la Lillianna. 

Am auzit despre Jordan Wilder şi de la Cassandra. Tipul nu 
are o reputaţie bună. 

Rainer pare amuzat. 

— Citeşti așa ceva? 

— Nu tocmai! bâigui şi simt că încep să mă înroșesc. 

— E în regulă! 

Rainer mă atinge pe umărul gol. Mâna lui e moale şi caldă. 

— Nu citesc tabloide, îi explic. Ar trebui, probabil, poate fi- 
indcă aşa aș şti cine e cine, dar eu habar nu am. Prietena mea 
cea mai bună mă ţinea la curent. 

În mod normal, aş fi pomenit comentariul Lilliannei într-o 
discuţie cu Cassandra, însă nu am apucat. 

— Lillianna a pomenit de cineva, de o fată pe nume Britney. 
Nu contează... 

Bat câmpii, îmi dau seama, dar e greu să mă opresc. Felul 
în care mă privește, cu o combinaţie de interes şi confuzie, mă 
agită. 

Rainer își drege glasul şi își retrage mâna. 

— Nu suntem împreună. Am fost, însă nu mai suntem. 

— Ah! 

Rainer zâmbeşte. 

— Dar tu? 

— Britney nu e tocmai genul meu! comentez. 

Rainer râde. 

— Ce amuzant! 

— Mă străduiesc şi eu. 

Se apropie. 

— Ai vreun iubit acasă? 

Mă gândesc la Jake, care probabil bântuie pe la vreun adă- 
post pentru animale sau pe la Barnes & Noble chiar acum. 

— Nu. 

— Serios? 

— În mod surprinzător, da, nu prea se îmbulzesc băieții. 

Îmi răsucesc câteva șuviţe, iar nisipul mi se rostogolește 
imediat în poală. 

— Eşti vedetă de cinema, n-ai auzit? mă întreabă el. 

Ochii lui albaştri sclipesc. Există o singură vedetă la masă, 
şi sigur nu sunt eu. 

— Sunt actriță! îl corectez. 

— În situaţia noastră, draga mea, e cam același lucru. 

Încerc să nu bag de seamă, dar felul în care spune „draga 
mea” îmi dă o stare de agitaţie. 

Remarc calmul fermecător cu care îi vorbeşte chelnerului, 
felul în care se ridică şi îmi ţine scaunul când mă întorc de la 
toaletă, felul în care zâmbeşte şi face conversație când o mamă 

şi o fiică se apropie de masa noastră și îi cer un autograf. Pare 
în elementul lui. Ba mai mult: pare să îi şi placă. 

— O să te obişnuieşti! spune el, în timp ce îşi taie somo- 
nul. Uneori, e un pic deranjant, dar e și flatant. Înseamnă că le 
place ce faci. 

Nu am curajul să îi spun că, după ziua de azi, nu sunt sigură 
că îi va plăcea cuiva ce fac. 

— Va fi tot mai bine, se grăbeşte să adauge, parcă citindu-mi 
gândurile. Nu-l poţi lăsa pe Wyatt să te demoralizeze. 

— Ai dreptate! 

Se sprijină apoi cu coatele pe masă, aplecându-și capul mai 
aproape de al meu. 

— Deci, îmi faci şi mie un tur în weekend sau trebuie să te 
implor? 

Înghit în sec. 

— Familia ta nu are o casă în zonă? 

Rainer ridică sprâncenele. 

— Chiar citeşti tabloidele. 

Clatin din cap, în semn că nu. 

— Nicidecum! Tu mi-ai zis, acum câteva săptămâni. 

Oftează. 

— Da, însă, de obicei, lâncezim pe la piscină şi niciodată nu 
am stat mai mult de un weekend. Vreau să văd versiunea ta de 
Hawaii. Tu eşti cea care a fost „sechestrată” aici. Sigur ai văzut 
ceva care merită. 

Se mai apropie puțin, până îi simt mirosul. Apă de toaletă 
scumpă. În combinaţie cu mirosurile dulci din jurul nostru, 
mi se cam urcă la cap. 

Hawaii-ul meu este în apartament, învățând replicile. 

— Nu am prea ieşit, recunosc. 

Rainer mă priveşte cu atenţie. 

— Atunci, să explorăm împreună! 

Clar, e o ofertă pe care nu o pot refuza. 

— Bine! accept eu. 

— Minunat! exclamă el şi îşi împinge uşor scaunul în spate. 
Mergem? 

— Nu trebuie să plătim? 

Îmi lungesc gâtul, încercând să-l găsesc din ochi pe chelner, 
dar Rainer se ridică. 

— Am cont deschis aici, spune el. Nu-ţi face griji! 

Îmi atinge talia când mă ridic, iar eu nu mă pot abţine să nu 
mă uit la fata aflată la câteva mese mai încolo. Ea îmi prinde 
privirea şi mă încearcă un sentiment dubios. Mândrie! Pentru 
o clipă, simt că Rainer e al meu. Poate nu în viaţa reală, însă în 
cea din film, da. 

Nu sunt una dintre fetele care leşină când văd mirese și pre- 
fer oricând un thriller unui film romantic. Dar e ceva la el. 
Felul în care pare să ştie ce vreau înainte să spun, şi cât de calm 
şi de încrezător este. Când mă conduce la uşă, se apleacă, şi nu 
îmi vine să cred: mă va săruta Rainer Devon? Dar îmi atinge 
doar obrazul cu buzele. 

— Mersi pentru cină! spune el. Ne vedem mâine! 

Îmi iau rămas-bun, iar el se întoarce pe hol. 

Când intru, iau imediat telefonul. Încep să caut numărul 
Cassandrei, dar ceva mă opreşte. Nu o pot suna. Ce să îi spun? 
Că mă îndrăgostesc de Rainer Devon? E adevărat? Probabil 
mi-ar spune doar lucruri evidente: că e vedetă şi că nu e inte- 
resat să iasă cu o muritoare, ca mine. Lucrăm împreună. E pri- 
etenos. Revino-ţi, Townsen! 

Adorm îmbrăcată cu fusta înflorată şi cu telefonul pe pernă. 
Când mă trezesc, e încă acolo, cu numele Cassandrei scris cu 
litere negre pe ecran. 


CAPITOLUL 6 


De când am ajuns în Hawaii mi-am făcut un ritual. În fiecare 
dimineață de weekend, când nu trebuie să filmez şi înainte 
să răsară soarele, cobor pe plajă şi sar în ocean. Nu e nimeni 
prin preajmă, cu excepţia surferilor care s-au trezit cu noap- 
tea-n cap, şi chiar dacă îmi aruncă un zâmbet, acesta nu se 
transformă niciodată într-o conversaţie. E un soi de înţelegere 
între noi: suntem singuri, însă nu se simţim trişti. Dimpotrivă. 
Pentru mine, oceanul de dimineaţă este un prieten bun, genul 
acela alături de care poţi sta în tăcere ore întregi. 

Nu l-am văzut niciodată pe Rainer aici şi nici pe Wyatt, însă 
Wyatt munceşte mereu, iar Rainer pleacă, de obicei, în weekend. 
Știu că azi a rămas, însă pare mai degrabă genul de tip „brunch 
la hotel” decât „trezire în zori şi aventură în oceanul îngheţat”. 

Îmi arunc prosopul pe o stâncă şi mă îndrept spre mal. 
Intru în apă şi încep să înaintez, numărând până la trei înainte 
să mă arunc. E singura cale. Dacă intri treptat, e tortură. 

Apa mă loveşte şi e atât de rece, încât simt că-mi taie res- 
piraţia, aşa că ies la suprafață, icnind după aer. Oceanul e nou 
pentru mine, însă mie mi-a plăcut mereu apa. 

Înainte ca sora mea să rămână însărcinată şi ca frații mei să 
se mute, părinții mei ne luau cu cortul în fiecare vară. Ea ura 
asta. Rămânea în cort şi se plângea că nu adusese suficiente 
reviste, că aerul era prea rece, că pământul era prea tare sau 
că mâncarea mirosea urât. Eu, dimpotrivă, adoram totul. Abia 
aşteptam excursiile acelea, în fiecare an. 

Ridicam tabăra lângă un lac pe care-l alesese tata şi toți cinci 
instalam corturile, în timp ce mama descărca proviziile. Ime- 
diat ce terminam, mă aruncam în apă. Nu conta cât era de rece. 
De îndată ce tabăra era gata, intram. Mama spune că m-am 
născut cu o coadă de peşte. Mă gândesc că aşa o fi. Când eram 
mică, oamenii mă întrebau ce vreau să fiu când cresc mare. 
Răspundeam mereu: un peşte. Nu înţelegeam că un peşte nu 
era tocmai o ţintă realizabilă şi că, indiferent cât mă străduiam, 
nu aveau să-mi crească niciodată aripioare şi coadă. 

Când intru sub apă, mă simt ca în rai. Apa e rece, limpede 
şi delicios de reconfortantă, ca prima felie de pepene roşu din 
care muşti vara. Răcoarea îmi străbate trupul, trezindu-mi la 
viaţa braţele, picioarele, degetele de la picioare. Mă răsucesc pe 
spate şi las valurile să mă legene. Abia mijeşte de ziuă şi văd 
raze rozalii, galbene şi portocalii străpungând cerul. Parcă aș 
privi un tablou chiar în timp ce este pictat. Sunt tuşe lungi şi 
leneşe de penel care înmoaie întunericul, până când spaţiile 
din jur nu mai sunt buzunare cu soare, ci invers. 

Îmi întind mâinile în faţă și dau din picioare, ținându-mi 
corpul sub apă. Apa nu mai e muşcătoare, ci calmă şi delicată, 
ca un halat de mătase sau nişte pijamale de catifea. 

Petrec cam cincisprezece minute plutind și înotând, une- 
ori oprindu-mă să privesc cerul ca de şerbet. Când sunt în apă, 
simt că întreaga lume e la acelaşi nivel cu mine - plaja şi cerul 
sunt paralele, nu perpendiculare. E atât de diferit de Portland! 

În Hawaii, totul pare plat, de parcă s-ar petrece în același timp, 
deodată. 

În sfârşit, permit unul val să mă poarte înapoi. Îmi afund 
picioarele în nisip şi țopăi de câteva ori, ca să-mi scot apa din 
urechi, apoi îmi arunc părul peste umăr. Acum, s-a făcut lu- 
mină, şi dacă mă uit spre complexul de apartamente, văd până 
la Haleakală, vulcanul adormit din Maui. Când am ajuns aici, 
tatăl lui Rainer a plătit nişte cursuri despre cultura hawaiiană. A 
participat toată echipa, dar majoritatea au plecat repede. Eu am 
fost printre ultimii rămași care au ascultat totul. Ni s-a spus că 
insulele hawaiiene sunt, de fapt, un lanţ de vulcani şi că „punc- 
tul fierbinte” se mută de la o insulă la alta. De aceea e activ 
doar un vulcan o dată - în prezent, cel de pe Hawaii, Marea 
Insulă. Ce e fascinant, însă, e că punctul fierbinte se mută chiar 
acum, creând o nouă insulă. Probabil se va ridica la suprafață 
cândva, în următorii zece mii sau o sută de mii de ani. Are deja 
un nume: Loihi. 

Îmi înconjor talia cu prosopul şi o pornesc tropăind înapoi 
spre complex. Abia aştept să ieşim azi din Wailea, oraşul nos- 
tru de pe plajă. Jake mi-a cumpărat o mulțime de ghiduri, ma- 
joritatea concentrate pe speciile specifice zonei şi pe cum să 
spui dacă apa oceanului e poluată, însă între ele s-a strecurat și 
o carte cu informaţii foarte simple pentru turişti. Genul care-ţi 
spune unde găseşti cei mai buni burgeri şi cum să ajungi la tra- 
seele care au cascade. Ghidul ăsta îl iau azi cu noi. 

Femeia de la recepție mă salută cu un zâmbet. 

— Aveţi un mesaj, domnişoară Townsen! 

Îmi dă un bileţel scris pe o bucată de hârtie cu antetul hote- 
lului. E un scris de mână precis şi îngrijit: 

Îmbracă-te și vino la micul dejun. 
R. 

Pulsul mi se accelerează, iar corpul mi se încălzeşte brusc. 
Nu mai simt fiorii dați de apa rece. 

— Altceva? o întreb pe femeie, făcând eforturi să îmi as- 
cund zâmbetul care mi se lățeşte pe față. 

Trebuie să găsesc o cale să îmi ţin firea. E colegul meu de 
muncă, nu vreo pasiune de la şcoală. 

— Nu! răspunde ea. Doar bileţelul. 

Fac semn din cap și pornesc spre camera mea, cu şlapii 
pleoscăind pe podeaua de marmură. 

Când cobor la micul dejun, Rainer mă așteaptă îmbrăcat 
în altă cămașă în stil hawaiian şi purtând ochelari de soare 
Ray-Ban. Cămașa e un albastru-deschis, amintind de nuanţa 
valurilor. Îmi zâmbește în stilul lui caracteristic, arătându-și 
gropiţa, și loveşte sugestiv cadranul ceasului cu degetul. 

— Ai întârziat! îmi spune. 

Ridic bileţelul. 

— Nu ai menționat ora... 

— Am presupus că vei veni în goană. 

— Asta fac de obicei fetele? 

Rainer ridică din umeri. 

— Cam da! 

Clatină din cap și zâmbeşte. 

— Glumesc! 

Mă priveşte ca să se asigure că ştiu asta. 

— Stai jos! Ştii că aş fi aşteptat toată ziua, oricum. 

— Deci, ce facem azi? întreb, încercând să schimb subiectul 
și hotărâtă să mă ţin tare. Calmă. Liniștită. 

O chelneriță a pus pe masă suc de portocale și un coş cu 
pâine, iar eu rup partea de sus a unei brioşe. Îmi dau seama că 
sunt lihnită. E din cauza înotului din zori. Oceanul îmi dă o 
foame de lup. 

Rainer mă priveşte amuzat. 

— Credeam că tu hotărăşti, PG! spune el şi se apleacă mai 
aproape. Eu aduc maşina, tu vii cu planul. 

Îmi scot ghidul și îl deschid la pagina despre Paia, un orășel 
de pe țărmul nordic pe care vreau să-l vizitez. Se spune că 
acolo ar fi un restaurant numit Piaţa de Peşte, unde se prepară 
cei mai gustoşi burgeri și cele mai bune sandviciuri de pe in- 
sulă, iar mica aşezare e, se pare, plină de magazinaşe simpatice. 
Nu că ar bate vreodată ceva Trinkets n' Things, dar pot visa. 
Ghidul spune că, de la Paia, poți merge pe plaja Hookipa, pa- 
radisul celor care fac windsurfing. Cred că sună perfect. 

Aplecată peste ouă şi cafea, îi împărtăşesc planul lui Rainer. 

— Sunt impresionat! exclamă el. Ai aflat toate astea de aici? 

Îmi ia exemplarul din Adevăratul Maui din mâini şi începe 
să îl răsfoiască. 

Încuviinţez, repetându-i ce mi-a spus Jake: 

— Se spune că e cel mai bun. 

Rainer schițează un zâmbet, de parcă ar crede că e amuzant. 
Simpatic, poate. Mă oripilez în sinea mea de cât de copilăroasă 
par. Cât de infantilă. Rainer îmi ia cafeaua din mâini, soarbe o 
gură, apoi pune ceaşca la loc. 

— Trece timpul, PG! Să mergem! 

Rainer a închiriat o decapotabilă albastru-neon, iar când o 
luăm de la valet, nu mă pot opri să nu pufnesc. 

— Glumeşti, nu? 

— Ei, haide! Unde ţi-e gustul aventurii? 

— Adică al ridicolului? 

Clatină din cap. 

— Eşti imposibilă! 

— Am gustul aventurii. Doar că implică lucruri precum 
drumețiile, nu condusul automobilului. 

— Păi, eu o să conduc. 

Rainer îşi ridică ochelarii de soare pe frunte şi mă priveşte. 
Nu mă pot abţine să nu remarc, chiar şi cu acest vehicul atât de 
albastru lângă noi, cât de tulburători sunt ochii lui. 

Îmi ține portiera şi urc. 

— În plus, spune el, închizând-o, arăt bine în albastru. 

Cu siguranță vom fi mai uşor de remarcat în chestia asta, 
însă, până acum, nu a fost nicio problemă. Oamenii se plâng 
mereu de paparazzi, dar eu nu înţeleg care-i faza. Şi, sincer, 
s-ar putea să nu fie chiar aşa de îngrozitor să fiu recunoscută. 
Adică, să vrea cineva să-mi facă o fotografie este ceva nou pen- 
tru mine. Până acum, a trebuit să mă lupt să încap în fotografia 
pentru felicitările de Crăciun. 

Wyatt ne tot repetă, ca pe ò mantră, că asta se va schimba 
şi că fiecare zi ne aduce mai aproape de nebunie, însă eu nu 
sunt sigură. Când am primit rolul, s-a făcut mare caz - arti- 
cole în reviste, o imagine a mea ieşind dintr-un Coffee Bean -, 
dar totul s-a calmat de când am ajuns aici. Nimeni nu mă 
recunoaşte. Cum ar putea? N-am făcut nimic până acum. 

Scot o hartă mare a insulei Maui, pe care am găsit-o îm- 
păturită în ghid. Ne îndreptăm spre vest, cu plaja în stânga şi 
cu dealurile care se transformă în munţi în dreapta. Fiecare 
secundă mi se pare demnă de a figura pe o vedere. Vreau să 
fotografiez tot drumul. Cartea spune că insulele Hawaii sunt 
considerate țara lui Dumnezeu şi că dacă acesta ar alege să lo- 
cuiască undeva, pe pământ, aici ar fi aici locul. Înţeleg de ce. E 
un paradis. 

— Cu ce te ocupi în Portland? întreabă Rainer. 

Maşina nu are capota trasă, iar vântul bate cu putere. Părul 
îmi zboară în toate direcţiile şi încerc să-l prind, cu mâinile li- 
pite peste urechi ca nişte căști de protecţie. 

— Ce? urlu. 

— Portland! 

E amuzant: Rainer îmi pare atât de apropiat, cu toate că nu 
am prea vorbit despre viețile noastre de dinainte de film. Sunt 
bucuroasă că avem ocazia acum. 

Adevărul e că ştiu multe despre el. Cel puțin lucrurile su- 
perficiale. Toate grație Cassandrei. Culoarea lui favorită e por- 
tocaliu şi arė un câine pe nume Scoot, iar când avea 12 ani, 
tatăl lui i-a făcut cadou o cină cu Steven Spielberg. A crescut în 
Beverly Hills, părinţii lui sunt încă împreună şi e copil unic, în 
ciuda ocazionalelor zvonuri privind contrariul. 

Părinţii lui au o pistă de bowling la subsol şi un teren de 
tenis în curtea din spate. E unul dintre cei mai chipeşi bărbaţi, 
potrivit revistei People, iar ziua lui de naştere e în iunie... deși 
ar putea fi şi în ianuarie. 

Brusc, îmi dau seama că singurul lucru pe care Cassandra 
nu l-a menţionat este Britney. 

Rainer mă priveşte şi zâmbește. Ochii îmi înoată în lacrimi, 
iar părul pare desprins dintr-un videoclip din anii 1980. Sexy. 

Spune ceva și nu înțeleg, dar nu mă prefac că aș face-o, şi 
conducem mai departe spre Paia, în tăcere. 

Paia e exact așa cum spune ghidul: un orășel hippie, cu mai 
multe restaurante și caracter decât întreaga parte sudică a in- 
sulei la un loc. Îmi dau seama, de îndată ce oprim, că acesta e 
adevăratul Hawaii, cel pe care nu îl vede nimeni în vacanțe. Să 
locuieşti în partea noastră de insulă e ca şi cum ai călători cu 
un vas de croazieră: e frumos și primeşti multă mâncare bună, 
dar nu vezi nimic. 

Paia este compusă din două fâșii de pământ, una pe care 
pătrunde şoseaua și un alt drum care se intersectează perpen- 
dicular cu ea. Nu sunt locuri de parcare disponibile şi toate 


62 REBECCA SERLE 


restaurantele - majoritatea, cafenele de exterior - par pline. 
Aproape că mă aştept ca Rainer să încerce să parcheze maşina, 
însă el se sucește spre un loc de staţionare micuţ de la baza 
orăşelului, demonstrându-mi că greşesc. 

— Se pare că ai ales punctul fierbinte, spune el. 

Parchează, închide capota, apoi vine să-mi deschidă porti- 
era. Am făcut însă asta, deja, aşa că avem un moment amuzant, 
în care eu încerc să ies, iar el, să mă ajute, dar se blochează 
între maşina de lângă noi şi portiera mea. E un moment dulce 
şi dezarmant. 

Chiar şi celebrul Rainer Devon arată caraghios între două 
maşini parcate. 

leşim din parcare şi ne îndreptăm spre Piaţa de Peşte. Chiar 
dacă e o coadă imensă, care se încolăceşte în jurul restauran- 
tului, insist să rămânem să mâncăm aici. Nu e ca şi cum am fi 
aşteptaţi în altă parte. 

— Nu te îndoi de ghid! spun, iar Rainer consimte. 

— Am putea intra, ştii! zice el, arătând spre biroul în faţa că- 
ruia se află cam douăzeci de oameni. 

— Adică să sărim rândul? 

— Din câte ştiu ei, trebuie să ne întoarcem pe platouri. 

— Dar nu trebuie, insist eu. 

Îşi încrucişează brațele şi se încruntă la mine. 

— Tot nu înţelegi, nu? 

— Ce să înţeleg? 

Cine se crede, Brad Pitt? Oare Brad Pitt ar sări peste rând? 
Probabil. Dar numai fiindcă ar trebui să meargă să salveze or- 
fani sau așa ceva. Singurul lucru pe care trebuie să-l facă Rai- 
ner e să vadă o plajă. 

— Naivitatea ta e adorabilă, PG, dar acum eşti vedetă! E 
timpul să te comporţi ca atare. 

— Asta nu înseamnă să te comporți ca o vedetă! bombăn. 
Ci ca o ticăloasă. 

Îşi dă ochii peste cap şi mă ia de mână. Asta mă face să tre- 
sar, însă nu mă opun. Mă trage spre capătul din față al cozii, se 
scuză față de bărbatul care se află la recepţie şi îi zâmbeşte ca- 
sierei, o fată cam de vârsta noastră. Ea se uită la casa de marcat, 
apoi icneşte scurt când îl vede pe Rainer privind-o. 

— Crezi cumva că am putea comanda? întreabă el, zâm- 
bindu-i larg. 

Încă mă ţine de mână şi mă trage un pic mai aproape, pre- 
zentându-mă ca pe o dovadă. 

Fata mă priveşte şi ochii i se măresc. E aceeaşi privire pe 
care mi-o oferă Cassandra, când are ceva foarte important de 
spus şi nu ştie cum să lege cuvintele. 

— E-e-e-şti August, îngaimă ea. 

Mă uit la Rainer, apoi înapoi la fată. Prima mea reacţie ar fi 
să o corectez. Nu sunt August. Sunt Paige. 

În schimb, zâmbesc şi încuviințez, şi peste întreg restauran- 
tul se lasă tăcerea. Dacă, un minut mai devreme, când eram în 
decapotabila lui Rainer, simțeam că trebuia să strig ca să mă 
fac auzită, acum îmi doresc doar să strănute cineva, ca să nu 
mă mai aud respirând. 

Și încă repede. Inima îmi bate cu doi kilometri pe minut. 

— Mi-au plăcut la nebunie cărțile, continuă fata. Sunt atât 
de încântată de film! Îmi poți da un autograf? 

Rainer ridică din sprâncene spre mine şi îmi zâmbeşte 
într-un fel care spune „ţi-am zis eu” Scotocesc prin poşetă, în- 
cercând să găsesc ceva de scris. Oare trebuie să ai mereu un pix 
la tine când eşti celebru? Aşa stau lucrurile? Sau oamenii ţi le 
dau chiar ei? 

Găsesc unul atârnând de un toc de ochelari, pe fundul gen- 
ţii, şi îl scot, ţinându-l de capac. 

— Da, sigur! Unde semnez? 

Fata se uită la mine de parcă nu ar pricepe întrebarea, iar 
Rainer îmi întinde un şerveţel. 

— E bine așa? o întreabă el. 

Ea dă din cap cu putere, iar eu iau şerveţelul şi îl aşez pe tej- 
ghea. În clipa asta, mi se pare că toți clienţii din restaurant s-au 
răsucit ca să mă privească. Mă simt ca manechinele acelea din 
vitrinele magazinelor, între două schimbări de ţinute: goală şi 
complet expusă. 

Doar că manechinele nu sunt vii. 

Înghit şi îmi scrijelesc numele. Arată neglijent şi abia dacă 
poţi citi „I”-ul din „Iownsen”. Nu am o semnătură adevărată. 
Nici nu a fost nevoie, până acum câţiva ani, când mi-am făcut 
pașaportul. Trebuia să mergem la Vancouver şi să-l vizităm pe 
fratele tatei, care se mutase acolo cu cinci ani în urmă, ca să se 
ocupe de o afacere cu așchierea lemnului, dar n-am mai ajuns. 
Am mai încercat, câțiva ani mai târziu, dar era cam pe vremea 
când ne-a binecuvântat Annabelle cu prezenţa ei, iar, după 
aceea, călătoriile... au ieşit din discuţie. 

Îi întind fetei şerveţelul, iar ea zâmbeşte larg. E un zâmbet 
demn de dimineaţa de Crăciun. 

— Mulţumesc mult! spune ea. O să vă iau comenzile. Din 
partea casei. 

— Ce drăguţ! exclamă Rainer, care îi întinde o bancnotă de 
o sută, cu câteva de douăzeci rulate dedesubt, apoi arată din cap 
în spatele lui. Atunci, le cumperi oamenilor de la coadă prân- 
zul, pe cheltuiala mea? 

Obrajii fetei capătă o nuanţă fucsia, iar ea încuviinţează. 
Rainer mă privește. Îmi dau seama: casc ochii. 

— Ce? întreabă el. Dau înapoi, când primesc. 

Comandă, iar oamenii care se holbau reîncep să vorbească, 
şi zgomotele de la ora prânzului sunt prezente din nou. Un- 
deva, cineva face o poză. O fetiță vine la Rainer şi îi cere auto- 
graful. El acceptă şi se apleacă, îmbrățișând-o strâns. Obrăjorii 
ei se aprind. Semnează şi pentru casieră. 

Primim mâncarea, iar eu îndes o bancnotă de douăzeci în 
borcănelul pentru bacșiş. 

Restaurantul e în stil cantină, cu mese lungi, de lemn, şi 
bănci de fiecare parte. Rainer ne ia tava și ne îndreptăm spre o 
porţiune goală a unei mese din colț. Mă așez. Tocmai am fost 
recunoscută de cineva străin. Cineva pe care nu îl mai întâlni- 
sem ştia cine sunt. 

— Eşti OK? mă întreabă Rainer, care se apleacă spre mine 
atât de mult, încât îi văd pistruii de pe nas. 

— Da, sunt bine! îi răspund şi adevărul e că întreaga expe- 
riență mi se pare supranaturală, ca un vis. 

Mă tot aştept să mă trezesc iar la realitate. 

— O să te obişnuiești tu! îmi spune, în timp ce îmi ia uşor 
mâna și îşi trece degetele printre ale mele. Nu vreau să îţi faci 
griji. 

— Nu ţi se pare niciodată ciudat? întreb. 

Trebuie să înghit în sec, ca să-mi păstrez vocea calmă. 

— Ce? întreabă el. 

Îşi desprinde degetele, însă îmi mângâie încheietura cu de- 
getul mare, înainte să își aşeze mâna pe partea lui de masă. 

— Că oameni pe care nu-i cunoşti ştiu cine eşti? 

Rainer îşi ia burgerul. 

— Da, începe el. Adică, nu sunt sigur. 

Se opreşte, ia o mușcătură și mestecă, gânditor. 

— Pentru mine, a fost așa dintotdeauna. Adică, am fost 
actor de copil și cred că nu ştiu cum e să fie altfel. 

Încuviințez și muşc şi eu din burger. E delicios. Adevăra- 
tul Maui a avut dreptate: e incredibilă mâncarea de aici! Deşi 
s-ar putea să fie pentru că nu am mai gustat un hamburger 
adevărat de luni în şir. Jake e vegetarian, fireşte, şi încearcă în 
permanență să mă convingă să mănânc tofu, care are gust de 
carton. Mi-a convins chiar și părinţii să se schimbe, ceea ce e 
foarte naşpa, fiindcă acum mama ne face hotdogi cu soia. 

Mâncăm în tăcere timp de câteva minute, atraşi de gustul 
desăvârșit. Mai primim câte o privire lungă, din când în când, 
dar, în mare parte, oamenii par să se concentreze la propriile 
farfurii. 

După prânz, ne îndreptăm spre plaja de windsurf. Citesc 
despre un loc unde poţi parca pentru a privi niște stânci care 
atârnă peste ocean. Dacă este vânt, sunt șanse să iasă și surferii. 
Iar în Hookipa, se pare, e mereu vânt. 

Vântul urlă în jurul nostru, când ieşim. Dar e cald încă, iar 
soarele îmi îmbrățișează cu încăpățânare spatele. 

Rainer se încruntă și îmi aruncă o şapcă de baseball de pe 
bancheta din spate. 

— Atenţie cu pielea aia, PG! August e foarte palidă! 

Îmi dau ochii peste cap și îmi îndes șepcuţa cu Lakers pe 
frunte. 

— Îţi stă bine! dă el verdictul. 

Inima mi se împleticește în același ritm cu picioarele. 

— Uşurel! spune el, cu o mână pe spatele meu. Haide! 

O luăm pe scări şi apoi coborâm spre stânci. Ajungem 
într-un soi de balcon din piatră, un loc de milioane creat de 
natură, ca şi cum aceasta ar fi ştiut că vor veni oameni care să 
vrea să privească spectacolul. Ne aşezăm şi, de îndată ce mă uit 
spre apă, mi se taie respiraţia. 

Sunt surferi peste tot, dar nu arată ca oamenii obişnuiţi. Par 
nişte fluturi. Micuţi, colorați, se aruncă, plutesc și zboară peste 
ocean. 

— Sunt minunați! rostesc încântată. 

Rainer încuviințează de lângă mine. 

— Da! Dar e greu, să ştii! 

— Ai încercat? 

— O dată. Cu ocazia unei campanii publicitare la Wild Things. 

Îmi amintesc de Wild Things. A apărut când eram în clasa a 
şasea sau a şaptea. Era despre nişte surferi tineri şi foarte com- 
petitivi. Rainer îl juca pe protagonist, cel care se accidentează 
în săptămâna dinaintea marii competiţii. Toată lumea crede că 
va trebui să renunțe, însă, în ultima clipă, el se răzgândeşte, se 
aruncă în apă și câştigă medalia de aur. 

— Faci surf? îl întreb. 

— Aşa îmi place să cred. Dar nu, nu tocmai. 

Își aşază mâinile pe nisip, cu palmele în jos. 

— Tu? 

Clatin din cap. 

— Nu am încercat, dar aş vrea. Mă fascinează totul la apă. 

Aş fi mers să fac surf din prima zi aici, dacă n-ar fi fost cla- 
uzele din contract care îmi interzic să „practic sporturi de im- 
pact”, pe toată durata filmărilor. I-am întrebat pe producători de 
ce se considera surful „de impact”, dar nu am primit răspuns. 

Vântul se înteţeşte, iar eu mă înconjor cu brațele. Dintr-odată, 
pielea mi se înfioară. Soarele s-a ascuns după un nor, iar scăde- 
rea temperaturii pare să fie de 20 de grade. 

— Poftim! spune Rainer. 

A adus un hanorac cenușiu din bumbac și mi-l strecoară 
peste umeri. Mâna lui îmi atinge pielea. Este doar închipuire 
sau degetele lui poposesc mai mult acolo? 

— Mersi! spun. 

Își drege glasul. 

— Pentru puţin! 

Rainer se sprijină cu coatele pe genunchi şi privește apa. 

— Lucrurile par atât de îndepărtate aici, nu? spune el. 

Îmi împletesc braţele prin hanorac. 

— Adică? 

Se uită mai departe la ocean. 

— Când m-ai întrebat mai devreme dacă nu e straniu să fiu 
recunoscut... să ştii că este, dar nu cred că e din cauza a ce ai 
vrut să spui. Ci fiindcă devine obișnuinţă, și... 

Se opreşte. Mă priveşte. Ochii lui s-au schimbat. Sunt mai 
întunecaţi, mai furtunoşi. Au mai multă profunzime. 

— Vreau să știi că nu trebuie să treci prin asta de una singură. 
Orice te aşteaptă, orice se va întâmpla, mă ai pe mine. Promit! 

Simt cum inima îmi bubuie în piept. Aş putea jura că şi el 
o aude. 

— Mulţumesc! îngaim 

Continuă să mă fixeze cu privirea şi cred că vrea să mai 
spună ceva, ceva despre cum e acolo, în locul spre care mă în- 
drept, spre care ne îndreptăm amândoi. Clipa se lungește și 
aerul pare să încremenească în jurul nostru. Chiar şi vântul se 
potolește. 

Dar Rainer nu mai spune nimic şi, după o vreme, mă întorc 
cu privirea la apă. Un surfer remarcă faptul că mă uit la el. Are 
o pânză albastră şi e mult mai departe decât ceilalți. Atât de de- 
parte, de fapt, încât e greu să îmi dau seama dacă se mişcă. Sin- 
gurul lucru pe care-l ştiu sigur e că se micşorează tot mai mult. 
Când ne ridicăm şi mergem înapoi la maşină, pânza lui albas- 
tră ar putea fi unduirea unui val. 

Azi-dimineață nu am înotat. Zac în apartamentul meu, încă în 
pijamale. Da, mă gândesc la Rainer. Nu cred că îi plac. Nu așa. 
Înţeleg că e o vedetă în toată regula, iar eu sunt doar o novice. 
Dar ceva la ziua petrecută ieri împreună mă face să simt că pa- 
siunea mea e neîmpărtăşită. Doamne ajută! Sunt îndrăgostită 
de Rainer Devon. 

O bătaie puternică în uşă mă trezeşte la realitate. Două lo- 
vituri. Când deschid, de cealaltă parte e Wyatt. Stomacul mi se 
strânge instantaneu, de parcă aș fi primit un pumn. 

— Paige, spune el, trebuie să vorbim! 

Poartă un tricou cu Sex Pistols şi pantaloni negri, iar părul 
îi e vâlvoi. 

— Nenorocitul ăsta de vânt! bombăne când îmi prinde 
privirea. 

Mă urmează în bucătărie, iar eu iau nişte sticle de Evian pe 
care cei care se ocupă de menaj mi le tot pun în frigider. Încă 
din prima zi petrecută pe platourile de filmare, m-au întrebat 
ce îmi place să mănânc, iar de atunci, am mereu la îndemână 
salată coleslaw şi biscuiţi cu unt de arahide. 

— Deci? spun eu. 

Mâinile îmi tremură aşa de rău, că nici nu pot deschide 
sticla. Ce se întâmplă? Wyatt nu m-a mai vizitat niciodată în 
apartament. Uneori, merge pe la Rainer, dar, de obicei, numai 
când e şi Sandy acolo. E ceva rău, simt asta. 

Nu stă pe gânduri şi îmi azvârle ceva. Este iPad-ul lui. Pe el, 
apar fotografii pixelate cu mine şi cu Rainer, de ieri, pe un site 
al unui tabloid. 

Văd poze cu mine şi cu Rainer conducând cu capota lă- 
sată, ținându-ne de mână la Piaţa de Peşte. Instantanee cu el 
punându-mi hanoracul în jurul umerilor, pe stâncă, şi chiar 
şi unele cu noi vorbind, atât de aproape, încât pare că fruntea 
lui e lipită de a mea. Şi, peste toate, un titlu idiot: STARURILE 
DIN LOCKED SE ACOMODEAZĂ. 

Dintr-odată, încep să acord foarte multă atenţie semiluni- 
lor de pe pijamaua mea. 

— Oh! exclam. 

Se întoarce spre mine. Nu pare încântat. 

— Mda. Oh! Vrei să-mi spui ce se petrece? 

— Nimic! îi răspund. Au fost scoase din context, jur. Doar 
cercetam insula... 

Mă opresc din vorbit când văd mutra lui Wyatt. Pare să 
spună că orice explicaţie i-aș oferi e doar o scuză. 

— Puțin îmi pasă ce faci cu viaţa ta personală! spune el. Dar 
nu-mi voi arunca filmul în aer fiindcă voi doi nu vă puteți ţine 
mâinile acasă. 

— Hei! spun eu, simțind că mi se umple pieptul de furie. 
Nu așa s-a întâmplat. Nu a afectat... nu va... nici măcar nu... 
Rainer... 

Ce vreau să îl întreb este de ce nu discută despre asta cu 
Rainer. De ce, dintr-odată, este numai vina mea. 

Wyatt ridică o mână. 

— Probabil crezi că e doar un soi de fantezie pentru ado- 
lescenți, dar ai idee cât de mult efort şi ce cantitate de atenție, 
cât timp s-au investit în acest proiect? Câte sute de milioane de 
dolari? Cariere? 

— Ştiu, îngaim, dar nu pot continua. 

Mi se strânge pieptul şi mă tem că voi începe să plâng. 

Wyatt mă sfredeleşte cu privirea. 

— Crezi că sunt dur cu tine! spune el. Crezi că sunt nedrept! 
Te întrebi de ce am venit la tine şi nu m-am dus la el. 

Nu clipesc. El continuă. 

— Rainer e cine e, însă tu eşti la început. Încă există lucruri 
în acest domeniu despre care nu ştii cum funcţionează. 

— Ce vrei să spui? 

— Vreau să spun că el este fiul producătorului, însă tu ai 
şansa să fii cu adevărat actriță. Fă ce trebuie! Dacă nu pentru 
tine, atunci, clar, pentru mine, fiindcă nu mă mulțumesc decât 
cu ce e mai bun! Ai priceput? 

— Da! 

Wyatt își scoate ochelarii şi îşi înclină capul, aşa cum face 
chiar înainte să pună la punct o scenă. Ştiu că își imaginează 
lucruri, încercând să găsească unghiul ideal, cum să obțină 
cea mai veridică versiune a momentului pe care vrea să-l sur- 
prindă. Când vorbeşte iar, tonul i s-a înmuiat, ca o bucată de 
plastic în faţa unei flăcări: începe să se topească la margini. 

— Ştii că lucrurile se vor înrăutăţi, spune el. 

Nu răspund, doar îmi vâr mâinile în buzunarele pantaloni- 
lor de pijama. 

Wyatt ia o sticlă de Evian şi o rulează pe frunte, apoi răsu- 
ceşte dopul şi îl aruncă pe blat. 

— Cred că încă nu îţi dai seama ce responsabilitate ai! 

— Ba da! 

Mă lupt cu lacrimile, fiindcă nu vreau să aud asta, nu din 
nou, nu acum! Tot ce fac e să mă gândesc la responsabilitate. 

— Arată-mi! 

— Ce? 

Mă holbez la el. 

Ochii lui sunt necruţători, la fel ca la filmări. Mă provoacă. 

— Arată-mi că înţelegi! 

Vreau să îl întreb cum, dar ştiu că aș înrăutăţi lucrurile. Ar 
trebui să ştiu cum. Ar trebui să joc cum. 

— Aşa voi face! răspund într-un final şi îmi pun mâinile în 
şolduri. 

— Asta este viaţa ta, spune el. 

Încă are un ton dur, tăios, însă trăsăturile i s-au îndulcit. 

— Odată ce trimiţi ceva în lume, nu-l poți lua înapoi. Înţe- 
legi ce vreau să zic? 

— Da. 

Wyatt mai ia o gură şi pune sticla de Evian pe blatul din 
bucătărie. Nu spune nimic şi se îndreaptă spre uşă, apoi se 
întoarce. 

— S-ar putea să fi găsit un Ed, îmi spune. Îl aduc aici să 
facem niște probe cu tine, spre sfârşitul săptămânii. 

Deschid gura să spun ceva, dar nu îmi iese. Ultima dată, 
Ed nu era aşteptat pe platou decât spre finalul filmărilor. Nu 
are multe scene în primul film sau un rol foarte important în 
prima carte, altfel decât în amintiri. În mare parte, apare la în- 
ceput şi apoi tocmai la sfârșit. 

Wyatt mă priveşte. 

— Vom vedea cum merge treaba, însă, exceptând un soi 
de... repulsie — ochii lui se îndreaptă scurt spre iPad -, el e. 

— Cine e? întreb. 

Nu că ar conta. Întotdeauna încurc numele celebrităților şi, 
oricum, cred că luau în considerare un alt necunoscut pentru 
rol. 

Wyatt mă priveşte şi jur că îi scânteiază ochii. E un lucru 
foarte ciudat. 

— Jordan Wilder, spune, înainte să iasă pe ușă. 


De îndată ce pleacă, simt că îmi ard ochii. Mi se face rău și de 
la stomac. Tocmai m-a acuzat că încerc să sabotez filmul? Cu 
o aventură pe care nu o am? Epuizarea din ultimele săptămâni, 
nesiguranţele mele cu privire la film, toate se revarsă. De data 
asta, nu mai ezit: iau telefonul și o sun pe Cassandra. 

— Nu pot să cred că nu mi-ai spus! 

Vocea Cassandrei se năpustește din receptor, parţial, urlet 
ascuţit, parţial, tunet de bariton, înainte să pot măcar să spun 
„bună. 

Mă topesc pe un scaun de bar de lângă blatul din bucătărie. 
Ar fi trebuit să ştiu că a văzut deja pozele. Cred că are o alertă 
Google setată pe numele meu. 

— Nu e adevărat! suspin. 

— Ai văzut pozele? 

— Da! răspund. Şi nu aşa s-a întâmplat. 

Nu am crezut că va trebui să mă apăr în fața Cassandrei, așa 
cum am făcut-o cu Wyatt. Dintr-odată, am o dorinţă intensă 
de a închide şi de a mă târî în pat. 

— Pozele nu mint! insistă Cassandra. 

Are un ton indignat și mi-o imaginez la telefonul fix (vorbeşte 
mult mai puțin la mobil acum, fiindcă, spre deosebire de mine, 
ascultă ce spune Jake), răsucindu-și firul în jurul încheieturii, 
așa cum face când este stresată sau foarte concentrată. 

— Nici eu! răspund. 

Am vocea ascuţită şi ştiu că simte asta. 

— Ştiu! spune, iar tonul ei se îndulceşte. Dar cum poți fal- 
sifica asta? 

Îmi trec o mână peste frunte. Mă gândesc iar la ziua de ieri 
şi încerc să explic ce nu am putut pentru Wyatt. 

— Rainer m-a luat de mână pentru o secundă, ca să mă dea 
la o parte, iar mai târziu îmi era frig, așa că mi-a dat hanoracul 
lui. Pozele sunt scoase din context. Doar par reale. 

O aud oftând şi îmi imaginez slăbind firul. 

— Scuze! spune ea. Nu te-am acuzat de nimic. 

— Nu? 

Vocea ei se domoleşte. 

— Simt că abia dacă mai știu ce se petrece în viața ta... 

— Ştiu! o întrerup. Am fost foarte ocupată. 

— Aşa se pare. 

Râde, și râd şi eu. Mai degrabă de uşurare decât din alt motiv. 

— Îmi lipseşti! îmi mărturiseşte. 

— Şi tu mie. Cum merg lucrurile? 

Linişte, pentru moment. 

— Cass? 

— Da? 

E tot foarte liniştită. 

— Ce se mai întâmplă acasă? 

— Doar lucruri banale, spune ea. Proteste. Şi alte proteste. 
Mă refer doar la ce se întâmplă la ora de discursuri a doamnei 
Huntington. 

Râdem amândouă. Sună bine. Sună cunoscut. 

— Ce face Jake? întreb. 

Îmi mușşc buza. Cassandra ştie ce întreb: dacă îi e dor de 
mine. Dacă se vede cu cineva. Dar nu îi place să vorbească 
despre asta. Adică despre mine şi Jake. Cassandra mormăie și 

mi-o imaginez încuviințând încet, cu părul blond ridicându-se 
şi căzându-i pe umeri. 

Când eram mai mici, toţi trei am făcut un pact al „celor trei 
muschetari”. Ne-am aşezat braţele în triunghi - mână la umăr, 
mână la umăr, mână la umăr - şi am spus „Toți pentru unul și 
unul pentru toți” Nimeni fără toți. În curtea din spate a lui Jake 
exista o căbănuţă, iar Cassandra făcuse un ghid cu reguli. Am 
decorat ghidul cu sclipici şi cu frunze şi i-am spus Bob, deşi 
nu-mi amintesc de ce. 

Când Jake şi cu mine ne-am sărutat, i-am spus Cassan- 
drei, fireşte. Credeam că va fi încântată. Spunea mereu că el 
mă place. Dar nu a fost bucuroasă. Nici măcar puțin. A spus că 
nu ne înțelegeam propria deviză şi că încălcam regulile. Toc- 
mai se întâmplase. Sărutul. Fusese în noaptea în care sora mea 
fugise de acasă. Mereu făcea lucruri de genul plecărilor peste 
weekend, când mergea la Seattle, sau fura bani de la părinții 
noștri și dispărea pentru 48 de ore. De obicei, se ducea doar în 
vizită la unul dintre frații noştri, însă nu spunea nimănui unde 
merge sau cât timp va lipsi. Părinţii mei intrau în panică. De 
fiecare dată când nu venea acasă la cină, erau convinși că mu- 
rise. Nu am înţeles niciodată de ce. Făcuse același lucru cu un 
weekend înainte, aşa că şansele să fie în viață erau mari. Dar 
ei nu vedeau niciodată lucrurile aşa. Erau mereu terifiați. De 
parcă acum avea să fie diferit. 

Fusese cu doar câteva săptămâni înainte să rămână însăr- 
cinată, sau, cel puţin, înainte să aflăm noi. Plecase într-una 
dintre deplasările ei, iar părinţii erau înnebuniţi de groază. Su- 
naseră la poliţie și aproape că tociseră covorul din living de la 
cât îl bătuseră înainte și înapoi. Amândoi frații fuseseră sunaţi 
și nu era cu niciunul dintre ei. Nici la şcoală nu fusese văzută. 

Jake era la mine şi învățam la geometrie. Probabil era geo- 
metrie; întotdeauna aveam nevoie de ajutor la geometrie. 

Eram în living, când sora mea a ajuns acasă. Era beată. 
Criţă. Praștie. Ai crede că părinţii mei s-au înfuriat. Sigur s-ar 
fi înfuriat, dacă era vorba despre mine. Dar n-a fost așa. Au 
fost uşuraţi. Joanna lor se întorsese. Vedeta de fotbal ame- 
rican, prima fată după doi băieţi. Copilul de aur. Ştiu că par 
plină de resentimente și nu e tocmai așa. Doar că atunci mi-am 
dat seama cât de nedreaptă este viaţa. Nu m-am supărat sau 
așa ceva. Nu cred că am simțţit-o. Mai degrabă am gândit-o; a 
fost o revelaţie. La fel ca o dată la istorie sau un număr la un 
test la matematică. A fost un fapt. Indiferent ce făceam, indi- 
ferent câte roluri pe scenă primeam, sau cât de bună eram la 
învățătură, sau cât de frumos mă purtam, niciodată nu aveau 
să îşi facă griji pentru mine așa cum îşi făceau pentru ea. 

După ce lucrurile s-au liniştit, Jake a mai rămas în zonă 
puţin, iar o Joanna înlăcrimată a urcat în camera ei, nepedep- 
sită și încărcată cu apă și cafea. Am privit totul din living, iar, 
când s-a terminat, îmi amintesc că Jake mi-a luat mâna într-a 
lui şi creionul dintre degete. Pe arătător aveam niște urme 
adânci și roşii. 

— Eşti bine? m-a întrebat. 

Nu-mi amintesc ce am spus sau ce a spus el apoi, dar știu 
că şi-a pus mâna pe obrazul meu şi apoi şi-a apăsat buzele pe 
ale mele, iar eu l-am lăsat. A fost bine. Fiindcă ştiam că Jake 
era de partea mea. Indiferent ce parte era aceea, era prezent. 
Şi cred că asta a fost problema Cassandrei. După aceea, a exis- 
tat o parte. 

Nu a vorbit cu noi timp de o lună şi nu ne-am mai numit ni- 
ciodată cei trei muschetari. Nici măcar în glumă. 

Asta se întâmplase cu aproape doi ani în urmă. 

— E bine, îmi răspunde ea. Ocupat. Amândoi suntem. 

Cassandra tace o clipă, iar eu mă întreb dacă nu cumva nu 
l-a prea mai văzut de când am plecat eu. Un val de vinovăţie 
mă loveşte: dacă eu eram lipiciul? 

— Ai vorbit cu el? întreabă ea. 

— Doar câteva mailuri, îi răspund. Dar ştii cum sunt Jake 
şi telefoanele. 

Cassandra râde. 

— Da, ştiu. Când vii acasă? 

Mă răsucesc pe scaun. Soarele şi oceanul mă întâmpină. 

— O întrebare mai bună este când vii să mă vizitezi. Ştii că 
sunt în Hawaii și că vedeta ta preferată e aici? 

Râde. Râsetul Cassandrei îmi amintește de luminile de Cră- 
ciun: e strălucitor și blând, şi puţin magic. 

— Cu siguranţă Rainer e mai interesat de tine decât ar fi de 
mine, spune ea. 

— Vorbeam despre mine. 

Sunt aproape sigură că o aud zâmbind. 

— Deci, acum îţi spui vedetă, ha? 

— Doar pentru tine, răspund, iar când fac asta, îmi dau 
seama cât de dor îmi e de ea, de parcă sentimentul ar fi o piatră 
aruncată cu putere într-un iaz. 

Doare, dar valurile continuă să se răspândească. Mi-aş dori 
să fie aici. Trăgându-se de buclele lungi şi blonde şi purtând o 
ţinută nebunească, foarte colorată, şi făcându-ne să dansăm în 
living pe muzica Madonnei. 

— Hai să mă vezi! insist. Hai cu Jake! Weekendul viitor. Ce 
zici de propunerea mea? 

— Nu știu! spune ea. Avem școală. Iar eu mi-am cheltuit 
toți banii făcuţi ca bonă pe DVD-urile acelea despre lumea din 
ocean. 

— Plătesc eu! mă ofer. 

— Oh! 

— Nu e mare lucru! spun dintr-odată, iar cuvintele se cioc- 
nesc unele de altele. Ar însemna mult pentru mine! Ai putea 
vedea platourile și am putea petrece niște clipe frumoase îm- 
preună. Noi trei. 

Tonul Cassandrei se îndulceșşte. 

— Da, mult succes să-l convingi pe Jake să se urce în avion! 

— Te rog! spun, fiindcă, dintr-odată, am nevoie de ea aici. 

De amândoi. De parcă, dacă m-ar vizita, dacă ar vedea asta, 
poate m-aș simți mai mult ca eu însămi. Poate că atunci totul 
ar deveni real. 

— Bine! acceptă ea. Discut cu el despre asta! Şi, între timp, 
încearcă să-ţi ţii aventurile departe de presa internațională! 

Râd. 

— E o nebunie, nu? 

— Aşa este! confirmă ea. Complet. Dar îmi place! 

— Doar tu ai putea spune asta! 

O aud oftând şi plescăind din buze. 

— Te dai tu pe brazdă! spune ea. Întotdeauna o faci. 

Închidem, iar eu rămân cu ochii aţintiţi la ferestrele mele 
imense. Singurul lucru din apartament care-mi aminteşte 
puţin de casă. Dormitorul meu are o fereastră asemănătoare, 
care dă spre curtea din spate. Îmi plăcea să îmi trag scaunul de 
birou până lângă ea, în weekenduri, şi să mă aşez, cu o cană 
imensă de ciocolată caldă şi un scenariu bun. Acum însă sora 
mea locuieşte în camera aceea, iar lângă geam stă înghesuit un 
ţarc pentru copii. Joanna a vrut să fie terapeut şi maseuză, și, 
cu ceva timp în urmă, a început cursurile. Am crezut cu toții că 
ar fi o idee bună, fiindcă își putea stabili singură programul și 
putea fi plătită decent, dar n-a mers. A sfârşit prin a renunța la 

curs, spunând că îi era dor de Annabelle, şi s-a angajat la depo- 
zitul local Whole Foods. Acum, lucrează mai multe ore decât a 
lucrat vreodată în şcoală. 

Asta-i treaba cu familia noastră: nimeni nu a ajuns acolo 
unde şi-a dorit. 

Mama nu a ajuns actriță. Tata, arhitect. Ambii mei fraţi 
n-au ajuns nicăieri şi jumătate din timp cred că sora mea nu 
știe nici măcar unde se află. 

Nu avem o poveste tragică. Nu ni s-a întâmplat nimic grav. 
Ceea ce, bănuiesc, e și ideea. Se spune mereu că primeşti ceea 
ce meriţi, atât măreție, cât și tragedie, însă familia mea pare să 
fie blocată pe undeva pe la mijloc. 

Mă gândesc la Cassandra și la Jake. Jake va fi minunat, și nu 
fiindcă aşa e soarta lui, ci pentru că ştie ce vrea și nu se teme să 
muncească din greu. A fost voluntar la adăpostul de animale 
şi a început să cultive o grădină când avea cinci ani. A vrut să 
ajute în toate felurile posibile, de când mi-l amintesc, şi, une- 
ori, asta mă înnebunește (cum ar fi când își petrece serile de 
sâmbătă smulgând buruienile), dar înseamnă și că e dedicat. 
Şi Cassandra? E pasionată de toate, dar mai ales de oamenii 
la care ţine. Nu a ratat niciun protest de sâmbătă al lui Jake și 
nu a existat nicio temă la biologie cu care să nu mă ajute. Sunt 
amândoi extraordinari fiindcă le pasă. De lume și de oamenii 
din jurul lor. De mine. 

Trebuie să vină. Dacă o vor face, experienţa asta va fi exact 
aşa cum trebuie să fie. Ştiu asta. 


CAPITOLUL 8 


— Nu pot să cred! Eşti sigură că ai auzit bine? 

Rainer se plimbă prin apartamentul lui, cu mâinile pe lângă 
corp, încordate. 

Îmi vâr genunchii sub bărbie, pe canapea. 

— Așa a spus! Jordan Wilder. 

— De ce naiba l-ar angaja pe Jordan? Am crezut că vor un 
necunoscut. 

Rainer se opreşte și mă priveşte. 

Ridic din umeri. 

— N-am idee! Ar trebui să îți întrebi tatăl. 

Mă gândesc la cuvintele lui Wyatt de mai devreme: „E fiul 
producătorului”. 

Ochii lui Rainer se aprind. 

— Crezi că ştia? 

— Este producătorul, nu? 

Îmi vâr unghia degetului mare în gură şi muşc din capătul 
ei. E un tic nervos. Lillianna mă ceartă mereu pentru asta. Am 
încercat să îi explic că, dacă August se află pe o insulă pustie, 
cu un trib care ar putea dori să o ucidă, cu siguranță îşi roade 
unghiile, dar nu am convins-o. 

— Nu mi-ar face asta! Ştie despre Jordan. 

— Ce s-a întâmplat? întreb. 

Rainer se descoperă în faţa ochilor mei. M-a invitat la cină, 
la el, şi tocmai ce-i povesteam despre ce am făcut de dimineaţă, 
despre Wyatt, când mi-a scăpat numele lui Jordan. 

Nu l-am mai văzut niciodată pe Rainer aşa. De obicei, e atât 
de calm, de liniştit, și se ţine atât de bine. Simpla pomenire a 
numelui lui Jordan l-a făcut să se dezlănţuie. 

Ştiu că există zvonuri despre Jordan şi Britney, însă Rainer 
mi-a spus cu gura lui că nu mai e cu ea. Și, oricum, Rainer nu e 
genul de tip care să se arunce într-o morişcă de zvonuri. Doar 
dacă nu cumva sunt mai mult decât zvonuri... 

Mă priveşte de parcă ar fi uitat că sunt aici. 

— Nimic! spune într-un târziu. Am jucat într-un serial îm- 
preună. Nu contează. 

— Din felul în care te plimbi de colo-colo, aș spune că pare 
important. 

— Aş prefera să nu stric filmul ăsta cu tâmpenii, atât! 

— Ce tâmpenii? 

Ochii îi scânteiază şi apoi se sting, de parcă le-ar fi ars o 
siguranță. Rainer se aruncă pe canapea, lângă mine. 

— Îmi pare rău! spune el. Doar că-l detest din toată inima 
pe tipul ăla. 

Ridică fruntea. Schițează un zâmbet. Îmi dau seama că e 
prima dată când îl văd pe Rainer furios. E ciudat. Mi se pare 
că devine uman sau cam așa ceva. Că nu mai e atât de... per- 
fect. Dar nu e respingător, dimpotrivă, e o chestie foarte atră- 
gătoare. Îmi place că mi-a permis să văd o parte din el pe care 
alți oameni nu o pot vedea. Că se luptă cu propriii demoni. Şi, 
se pare, Jordan Wilder este unul dintre ei. 

— Hei! îi spun în timp ce mă întind spre umărul lui și îl 
ating cu mâna. Dacă e atât de important pentru tine, de ce nu 
luăm atitudine? 

Mă priveşte cu ochii mijiţi. 

— Ce vrei să spui? 

Îmi mușc buza de jos. Nu pot să cred că voi spune așa ceva, 
dar mă gândesc că Rainer mi-a zis ieri că suntem amândoi 
implicaţi în povestea asta. Stând pe canapea, mă gândesc și știu 
că aș face orice pentru el. 

— O să stric testul cu el! 

Rainer deschide gura să spună și el ceva, apoi o închide. Mă 
privește, iar între noi se așterne tăcerea. Clipa asta îmi pare atât 
de lungă, încât sunt gata să strig. Apoi, Rainer clatină din cap 
şi zâmbește. 

— Nu îţi pot cere să faci aşa ceva. 

— Dar nu mi-ai cerut nimic. 

Scoate un sunet între râs și pufnet. 

— Nu vei face una ca asta! zice el pe un ton hotărât. Nu te 
pot lăsa! Nu când ştiu cum te simți în privinţa relaţiei cu Wyatt. 

Mă gândesc la discuţia noastră de dimineaţă. Rainer îmi 
pune o mână pe umăr și îmi mângâie braţul. Sunt convinsă că 
poate simţi că am pielea de găină. Ne-am atins atât de mult pe 
platou și atât de puţin în afara lui, îmi dau seama. Am aşteptat 
sărutul dintre August şi Noah de când am ajuns aici; știu că se 
pregătește. Cred că ei vor ajunge acolo, chiar dacă noi, nu. 

— Va trebui să mă bazez pe faptul că ticălosul de Jordan se 
va da în stambă. 

— OK! încuviinţez, apoi schimb subiectul: Cred că priete- 
nii mei vor veni să mă viziteze weekendul viitor. 

— Jake și Cassandra? 

Rainer mă priveşte, iar eu simt o apăsare în piept. Nici 
măcar nu-mi amintesc să-i fi pomenit prea des. 

— Grozav! 

— Vei fi aici? îl întreb în timp ce apuc marginea pernei. 

— Da, spune Rainer. 

Vocea lui e blândă. 

— Şi mi-ar plăcea să îi cunosc. 

Ridic privirea spre el. Zâmbeşte. 

— Nu ţi-am cerut asta! îl lămuresc. 

Își lasă capul într-o parte. 

— Dar îți doreşti asta... 

Sunt foarte supărată pe mine. Pe felul în care simt că îmi 
fierbe sângele. 

— Sunt minunați! îi laud, fiindcă nu știu ce altceva aș putea 
spune. Cassandra și cu mine suntem prietene de când ne știm, 
iar Jake... 

Rainer simte pauza. 

— Nu m-ai lămurit cu privire la el. E un fost iubit? 

— Nu! mă grăbesc cu răspunsul. Doar că e ciudat să fiu de- 
parte de ei. Ştiau totul despre mine, până acum. 

— E dificil! e de acord el. Nu e deloc uşor să păstrezi relaţiile 
în lumea asta. 

— Cam așa ceva. lar Cassandra... a văzut pozele acelea 
tâmpite. 

I-am spus deja lui Rainer despre discuţia cu Wyatt, însă, 
înainte să îi pot citi reacția, am adus vorba despre Jordan. 
Acum aş vrea să ştiu ce simte în legătură cu pozele acelea, cum 
vede faptul că lumea crede că am putea fi împreună. 

Rainer râde. 

— Orice apariţie în presă e bună, nu? 

— Nu e tocmai pe dos? 

Ridică din umeri. 

— Am uitat. A fost supărată sau ce? 

Las privirea în jos. Simt că mi se înroşesc obrajii. 

— A crezut că i-am ascuns lucruri. 

Ridic ochii şi îl văd pe Rainer că mă priveşte. Zâmbetul i s-a 
mai şters puţin și pare concentrat. 

— Aşa este? 

— Ştii că pozele au fost scoase din context! îi spun. Adică, 
Wyatt a cam exagerat. Erai doar amabil când mi-ai împrumu- 
tat hanoracul, iar ținutul de mână a fost... 

Îşi desprinde mâna de pe spătarul canapelei și o așază peste 
a mea, care mi se odihneşte în poală. 

— Îmi placi! îmi spune. 

Mă uit la mâna lui, apoi iar la el. Toate firele de păr de pe 
trup mi se ridică, deodată. Când cuvintele reușesc să iasă, mi 
se pare că sunt slabe, ca nişte artificii care abia se aprind, îna- 
inte să moară. 

— Ce vrei să spui? 

— Eşti drăguță și inteligentă. Talentată. Îmi place că ai per- 
sonalitate și că eşti inocentă. Cât de nou e totul pentru tine. 
Eşti atât de... adevărată! 

Tonul lui e calm şi are o blândeţe sinceră, care mă face 
să mă gândesc că renunţă la mine, că și-a dat seama că am 
făcut o pasiune pentru el, total nepotrivită, şi că încearcă să 
depășească momentul. Că se chinuie să îmi spună, fără să mă 
provoace, că ar trebui să rămânem prieteni. Wyatt avea drep- 
tate. Toată lumea, cu excepția mea, ştie că este o idee proastă 
să fim împreună. 

— Mulţumesc! răspund, fiindcă nu găsesc altceva mai bun 
de spus. 

Râde încet. 

— Cu plăcere, cred... 

Îşi ia mâna. Imediat, îmi pare rău. 

— Hai să rămânem înăuntru, propune el. Cred că am sushi 
în frigider. Ţi-e foame? 

Încuviinţez. 

— Sunt lihnită! 

Vocea mea e răgușită, iar gura, uscată. Stomacul însă îmi 
chiorăie la gândul mâncării. Încerc să îmi înghit stânjeneala. 
În fond, sunt actriță. 

Rainer se duce în bucătărie și îşi face de lucru cu nişte vase. 
Mă răsucesc pe canapea ca să-l urmăresc cu privirea. 

— Aşa-i că ai şi niște pizza pe acolo? întreb. 

Rainer râde. 

— Mâine trebuie să port costum de baie. 

Acum e în fața blatului din bucătărie și îşi ridică tricoul bleu- 
marin, dezvelindu-şi abdomenul perfect. Îşi mângâie burta, ca 
pentru a-mi arăta că a băut prea multă bere, doar că nu văd 
decât mușchi. Clipesc și întorc privirea. 

— E o provocare să fii tu! spun, încercând o voce jucăușă. 

Zâmbeşte. 

— Măcar te am pe tine! 

Îmi încrucişez picioarele sub inine, pe canapea, și mă afund 
mai adânc. Mă doare capul de la prea multe gânduri. Rai- 
ner. Jake. Treaba asta cu Jordan. Dar încă îmi fac griji pentru 
mâine. Vizita lui Wyatt nu îmi dă pace, ca un nor de fum. Tre- 
buie să fiu mai bună. E absolut necesar. 

Rainer se întoarce cu câteva rulouri, niște edamame* și niște 
tăiței verzi, slinoşi, despre care-mi spune că ar fi salată de alge. 
Greţos! Din fericire, există un lucru cu multe grăsimi în ofertă. 

— Hei! spun, vârându-mi un rulou în gură. Crezi că putem 
exersa nişte replici? 

— Acum? 

Mestec mai departe. 


* Boabe tinere de soia, gătite direct în păstaie (n. red.). 


86 REBECCA SERLE 


— Aha. 

Ridică din umeri. 

— Da, dacă asta vrei. Nu eşti obosită? 

— Ba da, dar Wyatt... 

Rainer ridică un rulou cu ton, servindu-se de bețişoare. 

— Ce ţi-am spus eu despre faptul că-i permiţi să te afecteze, 
PG? Nu trebuie să faci asta! 

— Ştiu! Dar cred că are dreptate. Ceva nu funcționează 
pentru mine, la filmări. Şi nu ştiu ce este. 

Rainer clatină din cap, încă mestecând. 

— Trebuie să te relaxezi puţin! spune el, înghițind. E primul 
tău film. Trebuie să te obişnuiești cu multe lucruri. 

Se ridică și se îndreaptă spre ferestre. Se oprește şi dă 
perdelele la o parte, până la capăt. Am fost pe lanai* numai 
dimineața, nu şi noaptea. Acum, afară e beznă. Am ratat apu- 
sul în seara asta, iar apusurile sunt superbe aici: un milion de 
nuanțe de roz, roşu şi portocaliu, care aprind cerul. Mult mai 
strălucitoare decât răsăriturile. De parcă de dimineaţă şi până 
la sfârșitul zilei, cerul ar căpăta textură şi adâncime. Toate cu- 
lorile sunt mai puternice seara. 

— Uite, acum e mai bine. 

Se așază pe canapea, lângă mine, şi ia din nou beţişoarele. 

— Deci, ce vrei să repetăm? 

— Orice! Totul! 

Rainer pune jos porţia de sushi. 

— Ştii care-i problema ta? 

— Vârfurile despicate? 

Clatină din cap. 

— Nu crezi că ești în stare. 

Tac pentru un minut. 


* Terasă acoperită, specifică locuinţelor din Hawaii (n. red.). 

— Aştepţi ca Wyatt să te mângâie pe cap, aşa, magic, însă 
nu se va întâmpla asta dacă tu nu începi să crezi că poți. 

— Practic, recunoști că nu mă descurc. 

Își dă ochii peste cap. 

— Mai degrabă că ești doar foarte enervantă. Ascultă, cred 
că eşti grozavă. Cred că te descurci foarte bine. Dar vreau să-ţi 
și placă. 

Se uită la mine puţin prea lung. Îmi simt inima în gât. 

— Vreau să fii fericită aici. 


Mâncăm şi repetăm. Între două înghiţituri de sashimi, Rainer 
îşi spune replicile lui și îmi zâmbește, liniștitor, când îi răspund. 
— Vezi? spune când terminăm o scenă. N-ai probleme! 

Vreau să îi spun că am o problemă. Una mare, chiar. Că încă 
mi-e groază că îi voi dezamăgi pe toți. 

Miza e atât de mare! Mi-a spus-o Wyatt. Fiecare tabloid și 
fiecare site pentru fanii Locked îmi amintesc asta. Rainer nu 
pare să remarce. Felul în care abordează filmul, în care-l abor- 
dează pe Noah, e de parcă ar fi o a doua personalitate a sa. De 
parcă a mai făcut asta de un milion de ori. Și cred că chiar așa 
stau lucrurile. 

Repetăm textele, iar și iar. Până la două dimineaţa, până 
aproape de ora la care trebuie să merg la Lillianna, ca să rede- 
vin August. 

Rainer mă conduce la ușă. Suntem amândoi cu ochii în 
gură, pe jumătate adormiti. Şi apoi, face un lucru nemaifăcut: 
mă trage spre el și mă îmbrățișează. Nu în grabă, ci îndelung, 
o îmbrăţişare care mă face să-mi înnod braţele în jurul gâtului 
său și să mă ridic pe vârfuri. Îi inspir mirosul: este cald, dulce şi 
aromat. Îmi îngrop faţa în scobitura gâtului. Apoi, chiar când 
cred că n-o va mai face niciodată, îmi dă drumul, iar eu mă 
rostogolesc spre dimineaţă și spre ușa apartamentului meu. 


CAPITOLUL d 


Este joi dimineață. Sunt pe scaunul Lilliannei, lăsând-o să-mi 
îmblânzească părul cu o perie şi să mă bată la cap. Dar nu mă 
deranjează. Cred că mi-a amorţit scalpul deja de la toate orele 
petrecute aici, și, pe de altă parte, vorbim despre Rainer. 

Săptămâna asta am filmat non-stop, dar, pe platou, lu- 
crurile stau diferit între noi. OK, poate că vrea doar să fim 
prieteni. Totuși, simt că am luat-o razna. A fost numai flirt săp- 
tămâna asta. În timpul filmărilor, s-a folosit de orice scuză ca 
să mă atingă. Văd că asta îl irită pe Wyatt şi, da, toată lumea ne 
priveşte, dar nu e ca şi cum nu ar fi făcut-o şi înainte. Pentru 
prima dată, vreau doar să mă relaxez și să mă bucur de ce se 
întâmplă. Nu știu precis ce se petrece între noi și, poate, deo- 
camdată, e bine şi așa. 

Mă gândesc la ziua de ieri, când am filmat o scenă la cas- 
cadă. Purtam niște haine minuscule şi era foarte frig. Soarele 
refuza să iasă la iveală. În a doua oră, îmi clănțăneau dinţii și, 
între duble, Rainer m-a înconjurat cu braţele şi m-a ţinut lipită 
de pieptul lui, ca să mă încălzească. 

— E foarte dulce! îi spun Lilliannei. 

Mă priveşte. 

— Ceva se petrece între voi doi. 

Râd. Dar nu neg. Sunt pe cale să îi povestesc despre ce s-a 
întâmplat ieri, când se aude o bătaie la ușă. E Jessica. 

— Paige, avem nevoie de tine! 

Ridic privirea spre Lillianna. 

— Abia am ajuns! îi spun şi mă uit la ceas. Începem să fil- 
măm abia peste o oră şi jumătate. 

Jessica zâmbeşte. 

— Jordan Wilder a venit mai devreme pe platou. Ai o probă 
cu el mai târziu, aşa că totul s-a dat peste cap. Suntem deja în 
urmă cu programul. 

Mă gândesc la discuţia cu Rainer de weekendul trecut. Des- 
pre felul în care m-am oferit să dau cu Wilder de pământ. A re- 
fuzat, însă, pe măsură ce trece timpul, ştiu că o să fac asta pentru 
el. Lucrurile merg atât de bine pe platouri acum, încât nu ne 
putem permite să riscăm asta. Eu nu-mi permit riscul ăsta. 

Îi fac un semn Jessicăi. 

— Imediat sunt gata. 

Jessica îşi muşcă buza şi o văd coborând privirea. 

— Acum, spune ea aproape în şoaptă şi se uită la mine. Îmi 
pare rău, dar Wyatt spune că trebuie să mergem acum. 

Mă ridic, iar Lillianna ridică din umeri. 

— Succes, drăguță! îmi urează ea. Să fii pe poziții cu băia- 
tul ăla! 

Se opreşte, privindu-mă cu atenţie. 

— Cu amândoi! 


Jordan Wilder e mai scund decât credeam, mult mai scund. 
Mai scund decât Rainer cu mult. Stă la marginea apei, iar soa- 
rele care răsare creează un soi de aură în jurul siluetei sale. 

Nu se întoarce imediat, dar ştiu că e el. Îmi dau seama după 
cicatricea de pe gâtul lui, care începe chiar sub ureche şi îi 
traversează maxilarul. Cea dobândită, potrivit Hollywood Insi- 
der, într-o bătaie, anul trecut. A fost arestat pentru tulburarea 
liniştii publice. Între asta și procesul pe rol contra părinţilor 
lui, e o prezență constantă în tabloide. 

Fie, recunosc: când am văzut reacţia lui Rainer la faptul că 
a fost ales Jordan, am făcut cercetări. 

Ce am aflat? Că Rainer nu e singurul pe care l-a supărat Jor- 
dan. Nici pe departe. E la Hollywood de ceva vreme şi există 
zvonuri privind relaţia sa cu nenumărate actrițe. Apoi, mai e și 
drama de familie. A devenit independent de părinți din cauza 
banilor. A făcut închisoare. Lista continuă. 

E de ajuns să îl privesc, chiar şi de la distanţă, cum stă acolo, 
și îmi dau seama că aduce necazuri. Simt asta. 

Mă îndrept spre locul în care Wyatt verifică ceva împreună 
cu Rainer. Nu sunt sigură dacă sunt uşurată sau terifiată de 
faptul că e şi el prezent. 

— Bună! îi salut pe cei doi. Nu ştiam că Jordan vine azi. 

Vocea îmi tremură groaznic. Încă nu sunt sigură de relaţia 
mea cu Wyatt. 

Acesta nu își ia ochii de la scenariul din mâinile lui. 

— Faci testul cu el mai târziu! spune. Acum filmăm! 

Camden se apropie de noi, iar eu îl prind pe Rainer de 
umăr. El mă cuprinde imediat de talie, iar eu trebuie să înghit 
ca să pot fi coerentă. 

— O să se uite? întreb, uşor panicată. 

Rainer mă mângâie pe spate. 

— E în regulă, spune el, însă expresia lui pare să îi contra- 
zică vorbele. 

Încă mă țin de umărul lui Rainer şi îmi apropii buzele de 
urechea lui. 

— Ai vorbit cu tatăl tău? 

Rainer mă priveşte. 

— Acum îţi faci griji? 

Ridic din umeri. 

— Nu. Pare doar... 

— Periculos? 

— Interesant, îl corectez. 

— Diplomată mai ești! 

Rainer îmi face cu ochiul și îşi coboară mâna pe talia mea, 
ceea ce mă face să inspir brusc. Wyatt îi întoarce spatele lui 
Camden. Se uită obosit la noi, așa cum l-am văzut privindu-ne 
de multe ori săptămâna asta. Expresia lui spune „N-am timp 
de asta acum”. 

— Şi eu, care credeam că sunt încă tânăr! comentează el. 

Rainer nu îşi retrage mâna, iar eu mă uit la Jordan. Acesta 
priveşte țărmul, cu tricoul cenușiu fluturând în bătaia brizei de 
dimineaţă. 

— Wilder, vino-ncoace! îl strigă Wyatt. 

Nu l-am mai auzit folosind numele de familie al cuiva, iar 
familiaritatea apelativului mă uimeşte. Jordan se întoarce lent. 

Îmi prinde privirea de îndată. Aţi trăit vreodată un moment 
care a devenit palpabil? De parcă ar fi fost atât de puternic, 
încât ați fi putut jura că timpul s-a oprit? Ceva îmi face trupul 
să se simtă tensionat, de parcă pielea mi-a intrat brusc la apă. 

Ochii lui Jordan îi străpung pe ai mei. Sunt negri ca noap- 
tea, la fel ca părul lui. E imposibil să-ţi dai seama unde i se ter- 
mină pupilele. 

Priveşte în altă parte, apoi, undeva, în zare. Văd că observă 
mâna lui Rainer pe talia mea şi felul în care-i ating eu umărul. 
Mă desprind repede. 

Se îndreaptă spre noi. Nu e bărbierit, însă îi văd cicatricea 
coborând de pe maxilar spre ceafă, ca un drumeţ pe un traseu 
de munte. 

— PG? 

Rainer se holbează la mine, iar eu simt că nu e prima dată 
când mi s-a adresat. Îi arunc un zâmbet distras, când Jordan 
ajunge lângă noi. 

— Jordan, Paige. Paige, Jordan. 

Wyatt priveşte în spate, la Jessica. Femeia îi face semn să se 
apropie de îndată. 

— Faceţi şi voi cunoştinţă! spune, înainte să se îndrepte iute 
spre cort. 

Mă arunc. 

— Salut! Eu sunt Paige. 

Întind o mână, însă Jordan nu face la fel. Îşi înclină capul 
spre mine și se concentrează la Rainer. 

— Salut! spune el. A trecut ceva vreme. 

Are un ton scăzut, însă tăios. Se încolăceşte în jurul cuvin- 
telor sale ca fumul. 

Rainer pufneșşte. 

— Sunt atât de încântat că ai decis să-ți arăţi faţa pe aici! 

Vorbeşte amar, mușcător. 

Jordan îşi încrucişează brațele. Marginea unui tatuaj i se 
iveşte de sub tricoul care se ridică puțin. 

— Văd că nu s-a schimbat nimic. 

— Dar la tine? 

Fac un pas înapoi. Orice s-ar întâmpla aici, nu vreau să fiu 
prinsă la mijloc. Jordan îşi lasă braţele să cadă pe lângă corp şi 

asta sună de parcă o rafală de vânt a trecut pe lângă noi. Sau 
poate e doar zgomotul pe care îl face respirația mea. 

— Așa-i că ți-ar plăcea să ştii? întreabă el. 

Rainer clatină din cap. 

— Nu, chiar deloc! răspunde el și-și trece o mână peste 
frunte. Ce-a fost în capul tău de-ai apărut aici? 

— Exact ce se întâmplă acum. 

Rainer se apropie de el, suficient ca Jordan să fie nevoit să se 
dea înapoi, însă nu o face. 

— Singur îţi faci rău şi ești conştient de asta. E doar o ches- 
tiune de timp până se va prinde și ea. 

Jordan mijeşte ochii și văd cum reticenţa îi dispare; se în- 
cruntă, iar pe chip îi apar mici riduri. 

— "i-ar plăcea asta, nu? 

— Mi-ar plăcea să nu fii tu aici. 

Jordan rânjeşte, iar colțurile gurii i se ridică, de parcă ar 
trage cineva niște sfori de marionetă. 

— Atunci, tocmai mi-ai dat un motiv în plus să rămân. 

Mă analizează din cap până-n picioare. Lent, pe îndelete, și 
îmi dau seama, din felul în care zăboveşte cu privirea asupra 
umerilor mei și apoi a întregului trup, că e pentru efect. 

Rainer reacționează de parcă ar face tot ce îi stă în puteri ca 
să nu străbată jumătatea de metru care îi desparte și să îi tragă 
un pumn în față. Nu că l-aş condamna. 

Mă dau la o parte chiar când Wyatt urlă: 

— Pierdem lumina! Aţi putea să păstraţi socializarea pen- 
tru prânz? Wilder, stai prin zonă! 

Jordan ridică privirea. 

— Cu plăcere! 

Se mai uită o dată la Rainer, apoi zâmbeşte, aproape în- 
spăimântător de dulce, și se îndreaptă alene spre cort, unde se 
așază, picior peste picior, pe scaunul unui producător. 

Rainer nu mă priveşte când începem, iar eu simt că mi se 
contractă stomacul. 

Ştiu că Ed apare la începutul și la sfârșitul primei cărți, iar 
August e sfâșiată între el şi Noah. ÎI iubeşte pe Ed, au un trecut 
împreună, însă e atrasă de Noah. A avut o pasiune secretă pen- 
tru el, mereu, și, fără Ed pe insulă, sentimentele sale înfloresc. 
Dar va trebui să facă o alegere. Nu ştiu care va fi aceea. Spre 
deosebire de ceea ce crede majoritatea lumii sau de ce se spune 
pe Tumblr şi pe Twitter, nici Rainer, nici eu nu am citit ultimul 
volum. Este sub cheie la editură. Am o bănuială că Wyatt ştie. 
Cred că autoarea i-a spus cum se termină totul. 

Ideea e că Jordan ar putea să facă parte din vieţile noastre 
în următorii doi ani sau chiar mai mult. Am putea forma un 
trio pentru totdeauna. De aceea, e foarte important ca el să nu 
primească rolul. 

Nu l-am văzut niciodată pe Rainer atât de indispus. 

Vibrează lângă mine. Face asta, uneori, chiar înainte de o 
scenă, de parcă s-ar scutura. Acum însă e mai intens, de parcă 
nu ar încerca să se scuture doar de el, ci şi de altcineva. 

De Jordan. 

Stă, pur și simplu, acolo. Calm, rece, detașat - o bombă cu 
ceas. Nici măcar nu-ţi dai seama până ce nu e prea târziu, până 
nu atingi un fir deloc suspect, şi sari în aer. Rainer greşeșşte o 
replică şi se tot foieşte, iar cineva trebuie să îi repare machiajul 
de vreo şase ori, între duble. 

La ora prânzului, nu ne-am apropiat deloc de ce avem ne- 
voie. Iar Jordan e încă acolo. Cu braţele încrucișate la piept, cu 
ochii negri fixaţi asupra lui Rainer. Ca un vânător care privește 
prin cătarea puștii, ţintind prada. 

Când Wyatt anunţă pauza de prânz, Rainer porneşte spre 
dubiţe, ca să se îndrepte spre complex. Îmi trece o mână prin 
păr, însă nu mă întreabă dacă vreau să vin şi eu. ÎI las să plece. 

Inspir şi mă îndrept spre scaunul lui Jordan. Vreau să spun 
ceva, poate chiar să-i cer să plece. Dar, de îndată ce deschid 
gura, se întoarce spre Wyatt şi începe să vorbească. De parcă 
nici nu m-ar vedea, stând acolo, în faţa lui. M-a etichetat ca fă- 
când parte din echipa lui Rainer, aşa că acum nu vrea să aibă 
de-a face cu mine. Prea bine. E un joc de doi. 

lau şi eu o dubiță spre complex, iar, când ajung, îmi dau 
seama că sunt leşinată de foame. Toată lumea, şi actorii, şi 
echipa tehnică, ia de obicei prânzul împreună, într-un cort ri- 
dicat afară. Când ajung, cei din echipă mănâncă deja. O văd 
pe Jessica și mă apropii de ea. Pe mese sunt așezate sandviciuri 
împachetate, iar eu înhaţ unul cu brânză elveţiană și curcan, 
din mers. 

Jessica poartă o şapcă de baseball şi are părul prins sus, 
într-o coadă, care se balansează ca un pendul când se întoarce 
spre mine. 

— L-ai văzut pe Rainer? o întreb. 

Clatină din cap. 

— Ai nevoie de ceva? 

— Nu! 

Mă aşez lângă ea, desfac sandviciul şi muşc. Are gust de 
nisip cu arome. Ar trebui să fi știut, fiindcă mănânc mereu 
acelaşi lucru între scenele filmate pe plajă. Aş da orice pentru 
un burger de la Piaţa de Peşte. 

— L-ai cunoscut pe Jordan? 

Jessica împunge cu furculița o frunză de salată, cu ochii ațin- 
tiți asupra farfuriei. Vorbeşte nonșalant, însă îmi dau seama, din 
felul în care i se ridică sprâncenele, că încearcă să mă citească. 

— Da, răspund. Rainer nu pare încântat că e aici. Presupun 
că au ceva de împărţit. 

Jessica se holbează la mine. 

— Ceva de împărțit? Glumeşti? 

— Britney... 

Vocea mi se stinge. De fapt, nu ştiu care detalii sunt adevărate 
şi care nu. Rainer nu mi-a spus, iar eu refuz să le aflu singură. 

Jessica își coboară vocea. 

— Britney Drake l-a înşelat pe Rainer cu Jordan. 

Îşi drege glasul. 

— Încă mai sunt împreună. 

— Rainer mi-a spus că s-a despărțit de Britney. 

— Da. Fiindcă ea e cu Jordan. Rainer încearcă să dea bine 
în fața ta. 

Se strâmbă de parcă ar fi muşcat dintr-o lămâie acră şi îşi 
trece o mână peste frunte. 

— Scuze, nu trebuia să spun asta! 

— E în regulă. 

Mai iau o gură din sandvici şi mestec încet. Deci Wyatt nu 
e singurul care ne urmăreşte. Şi ce-i cu asta? 

— Ăştia doi sunt inamici naturali, spune Jessica. Trebuie să 
li se dea locuri în zone opuse la Teen Choice Awards. 

Înfige furculița într-o roşie cherry. 

— Înţeleg de ce e aici, fiindcă e un actor mare, însă nu sunt 
sigură că va funcţiona. 

— Sper să nu primească rolul! spun, încercând să zâmbesc. 

Jessica încuviinţează. 

— Perfect posibil! comentează ea. Jordan jucându-l pe băia- 
tul cel bun? Nu pare plauzibil. 

Vreau să o întreb mai multe despre ce ştie. Chiar o fi făcut 
închisoare? Dar am senzaţia că Google va trebui să mă infor- 
meze iar, fiindcă îl văd pe Wyatt la intrarea în cort, roşu la față 
şi cu scenariul în mână. 

— PG! zbiară el. Acum! 


Faimoasă și îndrăgostită 


Jessica își ia tava, iar eu o urmez în direcţia lui Wyatt. 
— Succes! îmi şopteşte ea. 
Nu pot decât să fiu de acord că voi avea nevoie. 

CAPITOLUL 10 


Jordan abia dacă mă priveşte. Citim replici împreună în stu- 
dio şi încerc, iar, să îl salut când ajung acolo, însă nu se întoarce 
spre mine. Wyatt apare din spate, urmat de Jessica. Producă- 
torii noştri, David Weiss şi Joe Dodge, sunt și ei prezenţi. Vin 
de obicei pe platouri, spre deosebire de producătorul nostru 
executiv (tatăl lui Rainer). Greg Devon a apărut doar o dată, 
la început. Se pare că e ceva normal ca producătorii să dispară 
în misiune în timpul unui film atât de important. De obicei, 
există trei sau mai mulți producători, pentru distribuirea sar- 
cinilor, şi nu toți sunt prezenţi pe platouri deodată. Unii nu vin 
deloc. David şi Joe sunt singurii care apar regulat în Hawaii. 
Restul rămân în LA, să se ocupe de partea de afaceri. Cel puţin, 
aşa mi-a spus Wyatt în partea de orientare, care a durat două- 
zeci de minute, când am ajuns. 

— Puteţi să reluaţi de la începutul paginii? spune el. 

Ne întinde un scenariu de patru pagini. Este o scenă din 
amintiri: Ed și August sunt în vacanţă, înainte de accident, iar 
el îi dăruiește o scrisoare de dragoste de ziua ei. E o scenă mi- 
nunată. Una dintre preferatele mele, fiindcă arată clar ce relaţie 

au Ed şi August. Și cât de mult o iubeşte el. E o scenă romantică 
și mi se pare dificil să-l văd pe Jordan jucând-o. Cum va fi ca- 
pabil să fie tandru? Tipul s-a născut posomorât. 

Jordan citeşte replicile. Încă nu îmi vorbeşte, însă remarc că 
s-a apropiat. Acum ne mai despart nici doi metri, nu un teren 
de fotbal. Are mânecile întinse, nu i se mai vede tatuajul, și 
observ că s-a bărbierit la prânz. Pielea de pe faţa lui e netedă 
acum, mai deschisă decât mă aşteptam, de parcă ar fi trecut cu 
radiera peste partea de jos. 

Mă privește şi rânjește. Eu mă uit în altă parte. Ceva din 
ochii lui mă face să mă simt vulnerabilă. 

— Eşti gata? întreabă el atât de încet, încât cred că l-am auzit 
greşit sau s-ar putea doar să fiu surprinsă că îl aud vorbind. 

Vocea lui e mai profundă decât când i-a vorbit lui Rainer. 
Mai blândă. 

— Da. 

Nici măcar nu m-am uitat pe foi. Sunt prea stresată. 

— Când sunteţi pregătiţi, începeţi! strigă Wyatt de pe scaun. 

Wyatt s-a schimbat, în cursul după-amiezii. Are o cămașă 
nouă, dar nu la asta mă refer. Tonul lui e diferit când vorbeşte 
cu Jordan. Nu e la fel de aspru. Sau poate e fiindcă nu filmăm. 
E ciudat să nu fim înconjurați de camere și să fie atât de puţini 
oameni prin preajmă. E diferit de când filmez cu Rainer. Îmi 
aminteşte de toate acele preselecţii din LA, și, dintr-odată, mă 
cuprinde spaima, genul acela care paralizează. 

Apoi, Jordan începe, şi în clipa în care o face, simt că lumea 
s-a oprit şi s-a resetat. Nu mai există teamă. Nici neliniște. 
Totul este calm, seren şi liniştit, de parcă am fi doi călători care 
rătăcesc printr-o pădure întunecată şi tăcută. Singurii pe mulți 
kilometri 

Voi fi întotdeauna aici să ţi-o spun 

Mă transform în August şi, dintr-odată, spaţiul care ne-a 
separat, acele margini colțuroase care nu s-au aliniat până 
acum, se potrivesc. Devin ea. Cea care este sfâşiată între ve- 
chea ei viaţă şi cea nouă. Sunt blocată pe o insulă pustie, cu un 
bărbat de care mă îndrăgostesc, iar undeva se află şi bărbatul 
pe care l-am iubit cândva. Nu mai văd limpede. Nu ştiu care 
alegere este cea bună. 

Continuăm scena şi îmi amintesc ceva dintr-un scenariu 
citit cândva. Era o versiune mai veche a unui film clasic şi avea 
o notiţă a unui regizor pe o margine de foaie. Era o indicație 
pentru un actor. Spunea: Frank, fă-mă să cred că nimeni altci- 
neva n-ar fi putut s-o facă! 

Stau şi repet cu Jordan şi ştiu, fără nicio îndoială, că ni- 
meni altcineva nu ar putea juca acest rol. Fiindcă se întâm- 
plă un lucru remarcabil. El nu devine Ed, ci Ed devine el, şi, 
în acelaşi timp, August se transformă în mine. Pentru prima 
dată de când am ajuns aici, o înţeleg perfect. Toate săptămâ- 
nile de eforturi dispar. Eu dispar. Mă pierd în ea. Atât de mult 
încât, atunci când Jordan se opreşte din citit, clipesc, ca să-mi 
aduc aminte unde ne aflăm. De parcă o împrospătare a imagi- 
nii m-ar ajuta să resetez şi timpul, ca să ne readuc în prezent. 

Toţi cei din cameră tac. Nici măcar Wyatt nu scoate un sunet. 

Apoi, David începe să aplaude, apoi Camden, apoi Joe. Ur- 
mează Jessica, şi sunt doar patru, aşa că nu pot spune că fac 
un zgomot asurzitor, însă e cel mai frumos sunet pe care l-am 
auzit. Mai frumos chiar decât sunetul vocii lui Greg Devon, 
când m-a anunțat că am primit rolul. Fiindcă, pentru prima 
dată de când mă aflu aici, cred că mă pricep la ceea ce fac. 

Mă uit la Jordan. Privirile ni se întâlnesc. Văd ceva în ochii lui. 
Ceva care nu era acolo, în dimineaţa asta. O licărire în întuneric. 

— Mulţumesc, Jordan! spune Wyatt. 

Se ridică de pe scaun, se apropie de noi şi îmi pune o mână 
pe umăr. Asta mă face să tresar. N-a mai făcut niciodată un 
gest atât de prietenesc. Nici pe departe. Apoi spune: 

— A fost de milioane. 

— Minunat! strigă şi Jessica. 

Tresare şi priveşte spre David și Joe, dar şi ei zâmbesc. 

— Vino aici! îmi spune Wyatt. Jordan, lasă-ne un minut! 

Jordan încuviinţează, întrerupându-ne contactul vizual. 
Simt că tocmai am alergat la maraton şi zâmbesc larg, efectele 
epuizării şi ale adrenalinei se fac simţite, de parcă eforturile 
mele s-ar reflecta la exterior, vizibile. Ca o pictură, ca o poezie. 
Simt că, dacă încerc, le pot atinge. 

Când mă întorc să mă uit iar la Jordan, el se îndreaptă deja 
spre ieşire. 

— Ce crezi? mă întreabă Wyatt şi şi loveşte mapa cu pixul. 

Aşa face atunci când încearcă să ne grăbească. 

Mă gândesc la Rainer şi la cât de supărat este. Mă gândesc 
la felul în care a avut grijă de mine aici, la cât de multe îi dato- 
rez deja. Mă gândesc că ţin cu adevărat la el, chiar dacă încă nu 
ştiu ce înseamnă asta. Şi ştiu ce ar trebui să fac pentru el. Chiar 
dacă mi-a spus să nu o fac, ar trebui să încerc să îl îndepărtez 
pe Jordan de acest film, pe cât posibil. 

Inspir adânc şi mă pregătesc să-i spun lui Wyatt că nu sunt 
sigură, că am putea să ne descurcăm mai bine, când îl privesc 
cu atenţie. Wyatt se uită la mine aşa cum o face uneori, între 
duble. E o privire dură şi ştiu că o foloseşte ca să inspire teamă, 
însă e și o provocare. E o privire care spune: ce-mi poți oferi? 
Şi, din cauza acelei priviri, nu pot să mint. Nici măcar pentru 
Rainer. Cuvintele mi se rostogolesc afară, înainte să le pot opri. 

— E perfect, îngaim. 

Wyatt încuviințează scurt. Triumfător. 

— Voi doi, împreună! 

Se opreşte din lovit mapa și se uită mai atent la mine. 

— Am văzut azi ceva ce n-am mai văzut până acum! Te-am 
văzut nemaiîncercând din răsputeri. 

Nu sunt sigură ce să răspund, așa că tac. 

Wyatt priveşte spre David, Joe, Jessica şi Camden, care se 
uită cu toții cu aceeași expresie pe care a avut-o Cassandra, 
când i-am spus că primisem rolul. De parcă abia aș aștepta să 
urle „DA! 

Aşa c-o spun eu prima. lar ei mă imită şi, curând, chiar şi 
Wyatt îşi pierde calmul, plimbându-se prin studio, dând din 
gură şi cu brațele pendulând. Se duce la David și la Joe și se 
strâng laolaltă, așa cum făceau fraţii mei și prietenii lor când 
jucau fotbal în curtea din spate, sâmbetele. Se încuviințează, 
se vorbeşte înfundat, apoi îl cheamă înapoi pe Jordan. lar eu 
rămân pe loc, când Wyatt îl anunţă că a primit rolul. Camden, 
Joe și David îl felicită. 

Jordan e de necitit. Zâmbeşte ușor, dar singurul lucru cu 
care pot compara scena e momentul în care am primit eu rolul, 
şi am fost, hmmm, mai puţin detașată. Cuvântul „isterică” e 
mai potrivit. Jordan însă pare să înregistreze vestea doar vag. 
Spune un „mulțumesc” politicos, de parcă Wyatt i-ar fi strâns 
farfuria după cină. 

Apoi, mă priveşte. Pentru o clipă, ochii ni se întâlnesc, însă 
e suficient ca să mă facă să simt impactul. Fizic. De parcă m-ar 
fi lovit drept în piept cu o minge de baseball. Mă face să mă cla- 
tin şi să mă dau înapoi. E ceva la el, ceva care mă face să simt 
că mă poate schimba. Că mă va schimba. 

— Sună-l pe Andrew! spune Wyatt. Vorbeşte cu el. Dar noi 
zicem că-i al tău. 

Mai târziu, aflu că Andrew este impresarul lui Jordan și că 
acesta a venit la preselecție de pe o zi pe alta. Că producătorii 
se gândeau la altcineva pentru rol, până în ultima clipă, când 
Wyatt a cerut să-l vadă pe Jordan la o probă. În persoană. Că a 
fost alegerea lui de la început. 

— Felicitări! spun eu. 

Nu răspunde. Nu în cuvinte. Dar ştiu că m-a auzit. Văd cum 
îi tresar ochii, cum clipeşte scurt, ca un licurici în beznă. 

Şi aşa s-a întâmplat. Jordan Wilder a primit rolul. 

Oamenii spun mereu că există un milion de căi de a rezolva 
o problemă şi nicio întrebare nu are un răspuns în alb şi negru. 
Nu e așa. Există, în orice moment, doar două direcţii. Una care 
te duce spre ceva - celebritate, iubire, dezastru - şi una care 
te îndepărtează. Și trebuie să faci tot posibilul să le deosebeşti 

Aşa că Jordan a primit rolul. 

Şi acum nu doar că ne îndreptăm spre ceva, sprintăm cu vi- 
teza luminii. 


CAPITOLUL 11 


Jordan dispare înapoi în LA chiar când sosesc Cassandra şi 
Jake. În toată nebunia de săptămâna asta, aproape că am uitat: 
sâmbătă dimineaţa, trebuie să merg să îi iau de la aeroport. 

Vorbesc cu Rainer să îmi împrumute maşina albastru-neon. 

— Credeam că nu vrei să fii remarcată! mă tachinează când 
îl întreb. 

Se poartă remarcabil după vestea că Jordan a primit rolul. 
Nu că aş fi surprinsă. Dacă Rainer ar avea un motto în viaţă, 
probabil, acesta ar fi: Stai calm și arată super sexy în timpul ăsta! 

— Trebuie să îi iau pe Cassandra şi pe Jake de la aeroport. 

— Dacă vrei să vin cu tine, spune-mi! 

Stăm în fața uşii apartamentului său. Nu poartă cămașă, ci 
doar pantaloni de pijama cu talie joasă, iar eu încerc din greu 
să nu mă holbez la conturul abdomenului său ori la felul în 
care i se reliefează oasele şoldurilor. Părul lui e ciufulit după 
somn. E şase dimineața. 

Din nefericire, amândoi lucrăm azi. Rainer trebuie să fie 
pe platou, însă eu sunt programată abia după-amiază. Zborul 
Cassandrei şi al lui Jake aterizează peste o oră. 

— Nu poţi! îi răspund. Trebuie să lucrezi. 

Se sprijină de cadrul uşii şi mă priveşte printre gene. Faţa 
lui e încă umflată, după somn. 

— Mă urmăreşti, ha? 

— Eşti al doilea pe desfăşurător, răspund. Cam greu de 
ratat. 

Cască, iar eu încerc să nu dau atenţie felului în care i se 
mişcă maxilarul. Mă gândesc la săptămâna asta. La toate mi- 
cile noastre momente. Poate că îmi trec prin minte prea multe 
poveşti despre protagonişti care se îndrăgostesc unul de celă- 
lalt. Fireşte că mi le-a sugerat Cassandra. 

Îmi scutur părul. 

— Deci, o pot împrumuta? 

Rainer rânjeşte. 

— Da! spune el. Dar doar dacă mă lași să-ţi scot prietenii 
la cină diseară. 

Mă priveşte fix, iar eu simt că mă înroşesc. 

— Dacă asta vrei, îngaim, cu inima deja în gât. 

— Ne vedem la filmări! îmi spune, înainte să-mi dea cheile. 


A trecut ceva timp de când nu am mai condus și, de îndată 
ce mă aflu în maşina asta ridicolă, albastru-neon, îmi dau 
seama cât de mult mi-a lipsit. De obicei, tata rămânea acasă în 
weekenduri şi îmi împrumuta adesea mașina, chiar dacă avea 
nevoie de ea şi Joanna. Îi luam pe Cassandra şi pe Jake și ascul- 
tam muzică la maximum. Uneori, doar ne plimbam, dacă nu 
trebuia să merg la muncă sau Cassandra nu trebuia să vadă de 
vreun copil. Jake mai protesta cu privire la consumul de ben- 
zină, dar nu întotdeauna. Cred că îi plăcea şi lui. Uneori, mă 
întrebam de ce îi place să îşi petreacă timpul cu noi două. Avea 
și alți prieteni, băieţi. Cassandra spunea că își dorea să fie cu 
mine, însă nu cred că ăsta era adevărul. 

Abia aştept să îi văd! Trebuie să-i povestesc Cassandrei des- 
pre Rainer, despre ce se petrece şi, mai ales, despre Jordan. Sunt 
prea multe de spus și am neapărată nevoie de sfatul ei, fiindcă 
încă nu ştiu unde mă îndrept cu Rainer. Înainte să ajungă ei, 
încep să mă întristez fiindcă vor sta doar două zile. 

Am rugat-o pe una dintre doamnele de la recepţie să îmi 
procure ghirlande, pe care mi le înfăşor pe braț după ce par- 
chez. Sunt de plumeria* şi îmi amintesc de acea seară petre- 
cută cu Rainer, la cină. Alung gândul. Weekendul acesta este 
pentru Cassandra şi Jake. 

Îi aştept jos, lângă locul de unde se ridică bagajele. Aeropor- 
tul din Maui este mic, şi toată lumea coboară pe aceleași scări. 

O văd mai întâi pe Cassandra. Poartă balerini roşii, panta- 
loni scurți din denim, o tunică înflorată, cu mâneci lungi, și, 
firește, aceeași coafură de heruvim, cu bucle blonde. 

— Paige! strigă ea. 

Face disperată cu mâna și se loveşte de Jake, care e lângă ea. 
El se întoarce și zâmbeşte. 

Cassandra se repede pe scări, direct în braţele mele. O prind 
şi o strâng cu putere. 

— Eşti prea slabă! îmi şopteşte în păr. 

— Toată lumea mănâncă numai sushi aici, răspund. 

Mă retrag, iar Jake ne ajunge şi el și, pentru o clipă, nu ştim 
ce să facem, însă Cassandra îşi dă ochii peste cap şi îl trage 
într-o nouă îmbrățișare, cu toți trei: feţe lipite, braţe intersec- 
tate. Ca întotdeauna. 


* Plumeria, cunoscută și sub numele de Frangipani, este o plantă 
exotică din familia Apocynaceae, originară din zonele tropicale, fiind 
foarte des întâlnită în Caraibe. Florile sale, albe, galbene, roșii sau roz, 
răspândesc un miros plăcut și sunt comestibile (n. red.) 

— Glumeşti, spune Cassandra, aruncându-şi pantofii de 
cum ajunge pe holul apartamentului. Tot numai pentru tine? 

Jake se căzneşte cu bagajele, în spatele nostru. Cassandra 
mi-a mărturisit, în maşină, că i-a luat ceva să îl convingă pe 
Jake să urce în avion, însă i-a amintit că ea avea de gând să 
zboare fie că se afla şi el la bord, fie că nu, aşa că, în cele din 
urmă, a cedat. 

— E incredibil! exclamă Jake. 

Aşază bagajele şi o urmează pe Cassandra în living. Ea trage 
ușa glisantă de sticlă şi țâşneşte afară, pe lanai. 

— Da! zic şi eu. Grozav! 

— O piña colada, te rog! strigă Cassandra. 

O văd aplecându-se peste balustradă şi inspirând briza 
oceanului. 

Râd, iar Jake se întoarce spre mine. 

— Mă bucur mult să te văd! îmi spune. 

Mă uit la el. Îmi e atât de familiar, cu tricoul lui bleumarin şi 
cu jeanşii de aceeaşi culoare. Mă uit la el acum, însă parcă l-aş 
vedea, copil fiind — întregul nostru trecut împreună. Mă apro- 
pii de el şi îi înconjor gâtul cu braţele. El mă îmbrățișează. E 
mult mai scund decât Rainer, iar capul mi se sprijină pe umă- 
rul lui. 

— Şi mie mi-a fost dor de tine! spune el. 

Mă retrag şi văd ceva pe chipul lui. Ezitare, poate. 

— Totul în regulă? 

Jake încuviinţează. 

— Da! Ascultă, vreau să îţi spun ceva! 

Se uită la Cassandra, care încă mai leneveşte în lumina soa- 
relui, cu capul dat pe spate. 

— Ce s-a întâmplat? întreb. 

Sar pe un scaun de lângă blatul din bucătărie şi îi fac semn 
să mă imite, însă el rămâne în picioare, cu mâinile în buzunare. 

— De când ai plecat... 

Mă priveşte, iar eu văd că i se zbate ochiul drept. Mereu se 
întâmplă asta când e stresat. 

— Hei, eu sunt! Jake, îmi poţi povesti orice! 

Presimt că îmi va spune ce credeam şi eu: că nu prea s-a mai 
văzut cu Cassandra. Că lucrurile nu mai sunt cum erau, şi un 
sentiment de vină mă cuprinde. 

Încuviinţează. 

— Ştiu! spune. Doar că... 

Se aude soneria. Expir. 

— Scuze! îi spun. O secundă! 

Ajung la uşă şi o văd pe Jessica. Pare disperată. Vorbeşte 
înainte să deschid complet uşa. 

— Ai întârziat! mă apostrofează. 

Mă uit la ceas. E abia unsprezece. 

— Dar trebuie să fiu la filmări la două! mă dezvinovăţesc. 

Îmi aruncă o hârtie în față. 

— S-a schimbat programul. Se pare că n-ai fost pe fază. 
Mişcă-te! Acum! 

Până acum nu s-a întâmplat niciodată să întârzii. Stomacul 
mi se strânge când mă gândesc la reacția lui Wyatt. 

Privesc în spate. 

— Prietenii mei sunt aici! bălmăjesc o explicație. Ai putea 
să... 

— Da, spune Jessica, trecând pe lângă mine. Fugi la Lillianna! 

Îmi îndeasă un scenariu în mână şi mă dă la o parte din uşă, 
cu şoldul. 

— Spune-le să vină şi ei! încerc să mai zic, dar ea deja mă 
închide pe dinafară. 

Lillianna se grăbeşte, înjurând ca un birjar, şi ajung pe pla- 
tou în patruzeci şi cinci de minute. Filmăm în studio, așa că mă 
strecor înăuntru. Previzibil, Wyatt e turbat de furie. 

— Îţi întrerupem cumva vacanţa? urlă el. Ai întârziat o oră! 
Ai idee cât ne costă o oră? 

Tremur. Deschid gura să mă scuz, să explic, când intervine 
Rainer. 

— Au sosit prietenii ei, spune el. Şi avea desfășurătorul vechi. 
N-a știut. 

Mă priveşte, iar eu simt un val de recunoștință atât de puter- 
nic, încât îmi vine să îl îmbrățișez, aici și acum. Dar mă stăpâ- 
nesc. Picioarele nu mă ascultă. Sunt incapabilă să mă clintesc. 

— Bag de seamă că discuţia noastră a avut efect, spune Wyatt 
şi îl ignoră pe Rainer. Ne apucăm de treabă? Sau întrerupem o 
programare la masaj? 

— Nu. 

Abia mi se aude vocea. 

— Bun! 

Ni se instalează microfoanele, iar Rainer mă priveşte. 

— Îmi pare rău! îi citesc pe buze. 

Clatin din cap. Astăzi filmăm scena în care August se tre- 
zeşte, iar Noah îi spune unde se află. 

Ar trebui să fiu goală, sub cuvertură. Port un sutien fără bre- 
tele, într-o nuanţă de culoarea pielii, și niște boxeri. Mă urc 
pe pat. De fapt, sunt doar câteva bucăţi de plută acoperite cu 
pături ţesute, vechi. Dar sunt din bumbac moale, plăcut la 
atingere. 

Repetăm. Noah se apropie şi îngenunchează lângă pat. Ne 
citim dialogurile. Îi spune lui August că au ajuns pe insulă. Că 
nu ştie nimeni unde să îi caute, fiindcă este protejată prin magie 
de exterior. Este blocată. Avem mai multe abordări. Într-una, 

August este ezitantă, puţin speriată și furioasă pe Noah. În alta, 
imploră. Cuprind faţa lui Rainer în palme. Mă priveşte în ochi. 
August e atât de îndrăgostită de Noah! Atât de îndrăgostită! Îi 
este devotată celui mai bun prieten al lui, care s-ar putea să fi 
murit, și totuşi vrea doar să fie cu el, cu Noah. Ştie că nu poate. 
Ştiu amândoi. 

Începem filmarea. Inspir adânc şi mă concentrez, așa cum 
fac mereu. Recuperez timpul pierdut. O să-mi iasă. 

— De ce nu reprogramăm toată povestea pentru când îți 
convine să joci? zbiară Wyatt. 

Îmi muşc buza de jos. Tare. Simt gustul sângelui. Ştiu că Jake 
şi Cassandra sunt acolo, undeva, şi umilința mă copleşeşte. Îmi 
face sângele să fiarbă. Vreau să îi strig să tacă, dar nu e nevoie. 
Face asta Rainer. 

— De ce nu te relaxezi puţin, omule? 

Tonul lui este calm, însă intens. 

— Mai las-o să respire, din când în când! 

Ochii lui Wyatt scânteiază. Simt că membrii echipei tehnice 
sunt speriați. 

— Asta doreşti? întreabă el, glacial. Să fac treaba prietenei tale 
mai uşoară? Poate ar trebui să plec şi să vă las să vă întoarceţi la 
ce făceați. 

Mâinile lui Rainer se încleştează şi se relaxează. Văd cum i 
se urcă sângele în obraji, cum trăsăturile lui calme se trezesc 
la viață. 

— Nu trebuie să te porţi ca un idiot, atât îţi spun! 

Wyatt rămâne pe loc, doar privindu-l. Văd cum se petrece 
ceva între ei — un fel de acord tacit -, aproape ca şi cum s-ar 
agăța de aceeaşi amintire. Apoi, Wyatt se întoarce, înjură în- 
fundat şi strigă să se filmeze iar. 

Rainer mă strânge de mână, sub cuvertură. 

— Eşti bine? șopteşte el. 

Cu coada ochiului, îi văd pe Cassandra şi pe Jake, umăr 
lângă umăr, sorbind din pahare cu cafea. 

Nu răspund. Îmi înăbuş emoţiile. Vreau să fiu mai bună. 
Vreau să vadă Jake și Cassandra că nu am plecat degeaba. Că a 
existat un motiv pentru care am fost aleasă. Că locul meu e aici. 

Wyatt se relaxează şi filmăm întâi o scenă, apoi alta. Lucrăm 
repede şi eficient. Wyatt nu mai urlă. Nu-mi dau seama dacă 
e fiindcă mă concentrez la maximum sau fiindcă a avut acea 
altercaţie cu Rainer. Poate ambele. Nici că îmi pasă. 

Îmi pasă doar să avansăm. Îmi pasă dacă mă văd muncind 
Cassandra și Jake. 

În ciuda faptului că am ratat programarea, terminăm aproape 
la timp. Wyatt pleacă, însoţit de Camden, iar Rainer și cu mine 
mergem la Jake și la Cassandra. Cassandra îl apucă pe Jake de 
cot, când ne apropiem. Ştiu că e încântată fiindcă îl va cunoaşte 
pe Rainer. Jena pe care o simţeam din cauza cuvintelor lui Wyatt 
a dispărut. Măcar îi pot oferi asta. 

— Cass, el e Rainer. Rainer, Cassandra. 

Rainer afişează un zâmbet amețitor şi întinde mâna. 

— Îmi pare bine! spune el. Simt că deja vă cunosc. 

Se întoarce spre Jake și, pentru o clipă, inima îmi tresare. 
Oare cum vor interacţiona? Dar Jake pare la fel de fericit ca şi 
Cassandra să îl cunoască pe Rainer. 

— Mă bucur să te cunosc, omule! spune el. 

— Am auzit că ești un activist de primă clasă! comentează 
Rainer. Ar trebui să discutăm despre asta la cină. Tata a fondat 
Environment Now. 

Faţa lui Jake se luminează. 

— Ce tare! exclamă el. Face niște chestii uimitoare. 

Rainer zâmbeşte puţin, de parcă ar spune „Vezi, totul e bine”. 

— Mai degerabă consiliul lui de administraţie. Hai să mâncăm! 

Ne întoarcem la complex să ne schimbăm. Am o rochie 
nouă, pe care am cumpărat-o de la magazine, și simt privirea 
lui Rainer când ne ia de la uşa mea. 

— Sunteţi gata? întreabă el, cu ochii aţintiți la umerii mei goi. 

În ciuda nopții călduroase, tremur. 

— Da! încuviinţez. Aproape. 

Jake apare în cadrul ușii. 

— La ce oră apune soarele aici? 

Rainer își priveşte ceasul. 

— Când ies fetele astea pe ușă. 

Jake intră iar şi revine, târând o Cassandră neîncălțată, care 
protestează. 

— Dar nu sunt gata... 

Însă Jake o împinge afară. 

Ea chicotește, iar asta e ciudat. De obicei, Cassandrei nu îi 
place să fie întreruptă când se aranjează. 

— Încălţări, spune Jake, aşezând pe jos nişte șlapi de-ai mei. 

Cassandra şi-i pune și plecăm toți patru. 

Rainer ne duce la un restaurant de sushi. Nu am plecat prea 
des din Wailea şi e plăcut să fim iar în maşină, cu capota ridi- 
cată, admirând apusul din jurul nostru, în timp ce ne îndrep- 
tăm spre oraş. 

ÎI las pe Jake în faţă, iar Cassandra și cu mine stăm în spate. 
Ea mă prinde de genunchi şi mă strânge atât de tare, că lasă 
urme. Ştiu ce înseamnă asta: că nu poate să creadă că se află în 
aceeași mașină cu Rainer Devon. O strâng şi eu şi sper că îi co- 
munic ceea ce nu pot spune acum: „Am atâtea să-ți povestesc!” 

Rainer ne deschide portiera şi îmi oferă mâna, când cobo- 
râm. O accept. Apoi, dintr-odată, se apleacă. 

— Arăţi minunat în seara asta! îmi spune. În caz că nu era 
evident. 

Aproape că mi-a şoptit asta în ureche, dar ştiu că a auzit şi 
Cassandra. Ştiu pentru că, atunci când Rainer se îndepărtează, 
cu Jake, ea mă prinde de cot, cu putere, şi mă întoarce spre ea. 

— Prostii! Sunt prostii când spui când nu se petrece nimic 
între voi. 

— Cass! încep eu, însă ştiu că fața mă dă de gol: simt că 
mi-a luat foc. Nu s-a întâmplat nimic. Încă. 

Ochii Cassandrei se măresc. 

— Ştiu, spun eu. Reziști? 

Ea râde. 

— Nu cred că asta e întrebarea. Cred că întrebarea e dacă 
tu rezişti. 


Rainer este amuzant și fermecător în timpul cinei. Îl lasă pe 
Jake să îl bată la cap cu chestiuni legate de fundațiile tatălui său 
și răspunde la avalanşa de întrebări a Cassandrei despre viața 
la Hollywood. 

— Cu cine îţi place cel mai mult să joci? întreabă Cassandra. 

Se sprijină cu coatele pe masă, privindu-l pe Rainer de 
parcă ar fi o ecuaţie pe care se căzneşte să o rezolve. 

Jake are un braţ peste spătarul scaunului ei şi începe să râdă. 

— Ăsta a fost prețul călătoriei, spune el. 

Aş vrea să se mai liniştească puţin şi Cassandra, dar, dacă 
Rainer e supărat de insistența ei, nu dă niciun semn. Se în- 
toarce spre mine. 

— Cu tine, spune el. 

Văd cum Cassandra priveşte de la Rainer la mine şi înapoi. 

— Sunt sigură că asta le spui tuturor actrițelor! glumesc eu, 
sperând însă că el a vorbit serios. 

Jake îşi ia brațul de pe scaunul Cassandrei. 

— Eu am ştiut mereu că eşti talentată, îmi spune. 

Mă uit peste masă la el. Jake. Dragul de Jake! Ceva îmi apasă 
inima. Nu e vorba de el, ci de casă. De cine eram când eram cu 
ei. Dintr-odată, simt că spațiul de peste masă e cât un ocean. 
Bănuiesc că așa şi este. 


Ne luăm rămas-bun de la Rainer pe hol. Văd cum epuizarea 
din această săptămână îl apasă şi pe el, aşa cum mă apasă şi pe 
mine. E greu. Ne afectează pe amândoi. 

Jake merge la culcare în celălalt dormitor, iar Cassandra se 
urcă în pat cu mine. E foarte entuziasmată. Vrea să vorbească. Şi 
eu vreau, dar, acum că s-a sfârşit cina, simt că mă fură somnul. 
Orele de filmare își spun cuvântul. N-o să rezist mult. Mă ros- 
togolesc pe o parte şi o privesc, cu pleoapele pe jumătate lăsate. 

— Trebuie să-ți spun ceva, îmi şopteşte şi simt cum respi- 
rația ei îmi încălzește fața. 

— Da? 

— Nu mi-ai povestit despre Rainer! începe ea, dar nu sună 
ca o acuzaţie - nici pe departe. 

— Ți-am zis! Nu s-a întâmplat nimic. Probabil nici nu se 
va întâmpla. 

— Dar îţi place... 

Mă uit la ea. Nu pot să mint. Nu acum. Nu pe Cassandra. Şi, 
în ciuda epuizării, tot ce am ţinut înăuntru, tot ce m-am luptat 
să mă conving să nu cred, iese la suprafaţă și se revarsă. 

— Da, răspund. Adică, aşa cred. Nu e ca şi cum aş avea ex- 
perienţă cu treburile astea, şi e totul foarte confuz. În unele 
momente, simt că suntem pe cale să - nici nu ştiu - devenim 
ceva, iar în altele mi se pare că nu vom fi mai mult decât prie- 
teni. E atât de greu de citit, dar mai cred că e vorba şi de mine! 

Poate că eu sunt cea care nu înţelege ce se petrece. E complicat. 
Toată treaba cu filmul e atât de... 

Clatin din cap şi îmi înăbuş căscatul. 

— Scuze! Bat câmpii! 

— Ştiu! spune Cassandra. Mi-a fost dor de asta! 

Îmi dau ochii peste cap. 

— Voiai să-mi zici ceva. 

Cassandra zâmbeşte. 

— Poate aştepta! 

Mă întind şi o sărut pe obraz. Părul ei, răspândit pe pernă, 
îmi gâdilă nasul. 

— Sunt fericită că sunteți amândoi aici! spun. Foarte fericită! 

— Şi eu, răspunde ea. 


Când mă trezesc, afară e lumină. Nu m-am mai trezit atât de 
târziu de săptămâni bune, iar lumina soarelui mă alarmează. 

Mă întind, dar membrele mele nu ating nimic. Mă rosto- 
golesc şi-mi dau seama că nu e nici urmă de Cassandra prin 
preajmă. 

Sar din pat şi îmi iau halatul de pe un scaun. Lipăi până 
în living. Nu m-am gândit ce să fac azi cu Jake şi cu Cassan- 
dra. Poate mergem la Paia. Sau la plajă. Sau luăm prânzul în 
oraş. Posibilităţile se rotesc în mintea mea, creând modele 
ameţitoare, în lumina caldă a soarelui. 

Încă mă frec la ochi, alungând somnul, aşa că nu îi remarc 
imediat. De fapt, nu îi văd până ce nu mă împiedic de canapea. 

Cassandra stă lângă Jake, cu picioarele aruncate nonşalant 
în poala lui. Mâinile lui îi apasă umerii, iar degetele ei se mișcă 
de parcă ar căuta ceva. 

Iar buzele ei? Ei bine, sunt chiar acolo unde sunt şi ale lui. 

Stau acolo, căscând gura, fără nicio idee ce să fac, pentru că 
prima mea reacţie nu este deloc cum m-am aşteptat. Nu e nici 
de furie, nici de confuzie, nici de tristețe. Prima mea reacție 
este că arată bine împreună. Felul în care îi atinge el obrazul şi 
îi dă la o parte părul, cu blândeţe. Felul în care o priveşte, când 
se trage înapoi, înainte să mă vadă. E o privire care îmi face 
stomacul și inima să se strângă. Fiindcă o priveşte într-un fel 
pe care nu l-am mai văzut. Am crezut că ştiam totul despre ei. 
Dar n-am mai văzut asta. Ceea ce înseamnă că nu m-am uitat 
cu adevărat. 

— Paige? 

Cassandra vorbeşte prima. Își ia picioarele din poala lui 
Jake, parcă împinse de arcuri, și se răsuceşte pe canapea. 

— N-am ştiut că te-ai trezit! spune ea, de parcă ar da o 
explicaţie. 

Jake mă priveşte. Se ridică. 

— Am făcut cafea, spune el. Vrei să-ți pun o ceașcă? 

Face semn spre bucătărie, dar eu clatin din cap. 

— Ce se petrece, dragilor? întreb. 

Cassandra îşi mușcă buza. 

— Am încercat să îți spunem. 

ÎI priveşte pe Jake, cu o expresie îngrijorată. 

Mă gândesc la Jake, care a încercat să-mi spună ceva, şi la 
şoaptele Cassandrei de seara trecută. Mă simt atât de proastă! 
Şi eu care credeam că ei pierduseră legătura, în lipsa mea, când, 
de fapt, treceau la o altă etapă. 

Aş vrea să nu o spun - mă simt ca un copil bosumflat —, dar 
asta îmi iese pe gură, picurând sarcasm: 

— Evident, aţi încercat din greu! 

Cassandra mă priveşte, cu ochii mari, care se umplu de la- 
crimi imediat. 

— Îmi pare rău! spune ea, iar vocea i se stinge. 

Nu ştiu ce să spun. Nici măcar nu ştiu cum mă simt. Ar tre- 
bui să fiu furioasă? Aş vrea să nu fi dat peste ei așa. Aş vrea să 
fim doar noi trei, privind un maraton de seriale la TV. Nu ei, 
giugiulindu-se pe canapea. 

O vreme, nu vorbeşte nimeni, apoi Jake sparge tăcerea. 

— Paige, spune el. Am vrut să îţi spunem. Doar că... 

Se apropie de mine. Îi simt mirosul. Miroase atât de fami- 
liar, a detergent de rufe, genul fără parfum. E mereu prezent. 

Vreau să îl îmbrățişez. Vreau să vină şi Cassandra şi să ne 
îmbrăţişăm toți trei, ca la aeroport, așa ca întotdeauna. Dar 
acum ceva e diferit. 

— De ce nu mi-aţi spus? întreb. De ce nu mi-aţi spus cât 
eram plecată? 

Cassandra îl priveşte pe Jake. 

— Nu am ştiut cum vei reacționa. Dacă vei fi supărată. 

— De ce să fiu supărată? 

Îmi încrucişez brațele. 

Rămânem tăcuți. Jake şi cu mine stăm foarte aproape. 
Cassandra e de cealaltă parte a canapelei. Dintr-odată, aş vrea 
să nu știu. Aş vrea să nu fie ei aici. Aș vrea să mă prefac că 
măcar asta nu s-a schimbat. 

— Îmi pare rău! spune Jake. 

Dau din cap, jucându-mă cu pielea de pe cot. 

— De cât timp... 

— Deo lună, ridică Jake din umeri. 

Sunt plecată de şase săptămâni. Nu au pierdut vremea. 

— Nu eram sigură că ar trebui să venim... 

Vocea Cassandrei se stinge, iar ea își duce braţele la piept. 

— Nu! spun eu. E în regulă. E... 

Nu ştiu însă cum să închei propoziţia. Îmi dreg glasul. Când 
vorbesc iar, nu îi privesc. 

— Trebuie să văd ce se petrece la filmări, spun. 

E o minciună. E duminică. Poate că ei ştiu asta. Din privi- 
rile lor, aş spune că ştiu. 

— Paige..., începe Jake, dar scutur din cap. 

— E în regulă! Coborâţi la micul dejun! Comandaţi orice 
doriți! Vin şi eu mai târziu. 

Jake își mușcă buza, când mă întorc să plec. 

— Tu ai plecat să trăieşti viața asta fantastică, zice el. De- 
parte. Cassandra a vrut să îți spunem. Noi... Nici nu ştiu... 

Vocea lui se îneacă, însă el mă priveşte mai departe. 

— Ştiu! îi răspund, fiindcă ştiu într-adevăr. 

E ceva acolo. Habar n-am de ce ne-a luat atâta tuturor să ne 
dăm seama. 

Îmi aduc aminte, brusc, cât de afectată a fost Cassandra când 
m-a sărutat Jake. Cum nu fusese deloc încântată de ideea că am 
fi fost împreună. Cum a spus că nu pricepeam şi că nu mai era 
vorba de noi trei. 

Pentru prima dată, înțeleg cum s-a simţit atunci. 

Cassandra înconjoară canapeaua și se întinde să-mi atingă 
mâna. 

— Scuze! spune ea. Dar nu erai acolo. 

Clatin din cap și mă întorc. 

— Puteţi suna la recepție dacă vreţi room-service! spun. 

— Vrei să mergem mai târziu la plajă? întreabă Cassandra. 

Vocea ei e plină de speranţă. Simt că taie în carne vie. 

— Să văd întâi care e treaba! 

Ştiu că nu sunt corectă. Simt asta. Orgoliul îmi cântă în 
vene, pompându-şi veninul odată cu sângele meu. Vreau să 
scap de el. Să fug înapoi la Cassandra şi să îi spun că nu îmi 

pasă, însă nu pot. Ceva mă opreşte. Aproape că smulg uşa 
din ţâţâni când o deschid, dar, înainte să pot ieşi, Cassandra 
se apropie de mine să mă îmbrăţişeze. Mă dau înapoi, încer- 
când să mă feresc, iar braţul ei imi atinge ușor umărul. Citesc 
tristețea din ochii ei. Totul e atât de diferit față de seara trecută! 
Nu e prietenia pe care am lăsat-o în urmă acum șase săptă- 
mâni, şi ştim asta amândouă. 

— Ne vedem mai târziu! spune ea. 

Mă forţez să zâmbesc. 

— Da! spun. Pe curând! 

— Paige! strigă Jake. 

Mă uit la amândoi, cum stau acolo, cu brațele pe lângă corp. 

— Eşti prietena noastră cea mai bună! spune Cassandra. 

Cei trei muschetari. Doar că nu am mai fost asta de multă 
vreme. Fiindcă nu am mai fost împreună de multă vreme. A 
fost vorba de ei doi și înainte de Hawaii. Poate dintotdeauna. 

Zâmbesc şi întorc capul. Nu știu sigur încotro să merg. La 
plajă? Dar chiar înainte ca picioarele să mă poarte acolo, ştiu 
încotro mă îndrept. Şi, când apar la uşa lui, nu pare surprins. 

— Salut! spune el. 

Văd conturul unei perne pe faţa lui - urmele somnului 
abia încheiat. Nu poartă cămașă, iar pielea bronzată îi iese în 
evidenţă în lumina soarelui. 

— Pot să intru? 

Rainer îmi ţine uşa, și apoi, înainte să mă pot abține, îi în- 
conjor gâtul cu braţele. Se oprește, o secundă, se clatină pe loc, 
însă, apoi, brațele lui mă înconjoară. Sunt calde, puternice. 

— Haide! îmi spune el, în ureche. Intră! 


CAPITOLUL 12 


Rainer și cu mine luăm prânzul şi cina cu Cassandra și cu Jake. 
E ciudat, însă nu sunt sigură că ei îşi dau seama. Par atât de 
fericiţi împreună! Nu se mai ascund. Un cuplu de îndrăgostiți 
în vacanţă în Hawaii. O vacanţă pentru care am plătit eu. 

— Nu pot să cred că mâine trebuie să ne întoarcem la 
şcoală! spune Cassandra la cină, cu tristețe. 

Şcoala pare un concept atât de îndepărtat — ca o viaţă care-i 
aparţine altcuiva! Gândul de a sta la ore, de a învăţa istorie şi 
de a studia pentru examenele finale. 

Trebuie doar să trec examenele de bază. Teoretic, nu sunt 
obligată să urmez programa completă, aşa cum ar fi dacă aş fi la 
şcoală, aşa că fac meditații doar la materiile fundamentale: ma- 
tematică, engleză, lucrurile pe care trebuie să le ştiu pentru teste. 

— Iar tu locuiești aici! exclamă Cassandra, cu o voce tot mai 
entuziasmată. Toată lumea moare de ciudă că am venit să te 
vizităm. 

Jake şi cu mine schimbăm o privire. Mă înroșesc. Sunt stân- 
jenită. Din cauza Cassandrei? Nu e un lucru care să-mi placă. 

— Nu-i aşa că e amuzant? spune ea, când ne îndreptăm spre 
mașină. 

Mă trage de cot, reținându-mă puţin. De parcă am fi într-o 
excursie de cupluri. 

Dar nu este. Eu muncesc aici, iar Rainer nu e iubitul meu. 

Faptul că nu vede asta, că nu pricepe că nu trăiesc vreun soi 
de fantezie, îmi face inima să se strângă. Asta înseamnă că nu 
mă înţelege. Şi, când îi las la aeroport, mai târziu, vorbele noas- 
tre de rămas-bun nu sunt cum ar trebui să fie. 

— Când te întorci? întreabă Cassandra. 

Stăm lângă mașină, iar Jake scoate bagajele din portbagaj. 

— Nu sunt sigură! răspund. După filmări, cred. 

Îşi pune rucsacul pe umăr şi încuviințează. 

— Mulţumim pentru invitație! spune. 

— Pentru puţin! 

Mă opresc și îmi privesc picioarele. 

— A fost drăguţ! 

Ridic privirea. Se uită la mine. O văd cum e pe cale să ce- 
deze, văd cuvintele revărsându-se: recunoaşterea faptului că 
totul e greșit, acum, chiar acum, că mă iubeşte şi că nu s-a 
schimbat nimic, că prietenia noastră e veşnică, nu ştiu asta? 
Dar nu spune nimic. Îl ia pe Jake de mână, când el se apropie. 

— Să aveţi un zbor liniştit! spun. 

Îi îmbrăţişez în grabă pe amândoi, apoi sunt din nou în ma- 
şină. Nu mă opresc să îi văd intrând. Nu vreau să ştiu dacă pri- 
vesc în urmă. 

Un desfășurător mă așteaptă sub ușă când mă întorc. Ora 
cinci, mâine-dimineaţă, pentru păr și machiaj. Dar, de data asta, 
nu e pentru filmări. Pozăm pentru revista Scene. Îmi fac o cană 
de ceai şi adorm înainte să apună soarele. 


Câteva ore mai târziu, stau pe podeaua dormitorului din apar- 
tament, înconjurată de nenumărate reviste. M-am abonat la 

toate: People, US Weekly, Glamour, InTouch, Cosmopolitan. 
Chiar şi la tabloidele ieftine. Sunt toate aici. 

Nu m-am transformat peste noapte în Cassandra. Doar că 
am nevoie de răspunsuri şi cred că pot la fel de bine să încep de 
aici. Trebuie să aflu cum să dau un interviu, şi asta cam în două 
ore, iar eu nu am nici cea mai mică idee ce să spun. E timpul 
pentru o instruire mediatică autodidactă. 

Jordan se întoarce azi şi sper că Rainer va rămâne nonşalant. 
Ceva mă face să cred că, odată ce vor fi puşi față în față, nu va 
fi așa. 

Îmi privesc ceasul de pe noptieră. 4:30 A.M. Iau exempla- 
rul din Scene şi îl ţin în faţa mea. O fată glossy, cu dinţii albi, 
pe care nu o recunosc, îmi zâmbeșşte, trăgând în jos de cămașa 
pe care o poartă, de i se vede partea de sus a cupei sutienului. E 
roz, aceeaşi culoare cu care am marcat paginile din manualul 
de istorie pe care-l citesc pentru meditaţiile cu Rubina. 

Trec la articolul despre fata cu dinţi albi, unde, în poză, suge o 
acadea. Poartă o rochie cireşie și se află în mijlocul unui câmp. 
CASA LUI HAYLEY, spune titlul. „Sunt fericită cu cine sunt. 
În sfârşit, mă simt bine în propria piele”. Închid revista, folo- 
sindu-mi degetul de la picior ca să îi dau un şut. 

Cândva, credeam că modelele astea de plastic nu sunt reale. 
Dar acum mă pregătesc să fac acelaşi lucru. Nu sunt sigură 
dacă sunt încântată sau complet stânjenită. Ambele, probabil. 

Îmi arunc o bluză de trening peste maiou, adaug niște pan- 
taloni scurţi din denim şi mă strecor în șlapii de la ușă. Afară 
e răcoare şi îmi trag gluga pe cap, în timp ce mă îndrept spre 
platouri. Chiar dacă e întuneric, văd oceanul şi primele raze 
ale soarelui ițindu-se printre valurile care se rostogolesc. Sper 
să pot include în programul de mâine partida de înot. Fi- 
indcă azi suntem ocupați cu revista, probabil că ne vom trezi 

dis-de-dimineaţă și mâine. Tot ce se face pentru filmul ăsta e 
la minut. Dacă pierzi treizeci de secunde să strănuți, trebuie să 
recuperezi din altă parte, însă trebuie să fie în timpul orelor de 
program stabilite de sindicat. 

Când ajung, Rainer e deja acolo, plimbându-se în jurul me- 
sei. Are părul ușor aplatizat şi o urmă roşiatică pe obraz, de la 
somn. Cred că arată simpatic cu tricoul albastru-deschis şi ber- 
mudele largi. 

— Salut! spun eu. 

Se întoarce și se freacă la ochi. 

— lată-te! Ai dormit bine? 

Încuviinţez, deși nu e aşa. Fireşte, am dormit câteva ore, dar 
am visat mai ales despre cât de aiurea a fost timpul petrecut cu 
Jake şi Cassandra. Apoi, am stat pe podea, privind celebrităţi 
perfecte, încercând să-mi dau seama (1) cum vorbesc oame- 
nii în interviuri, (2) ce caut în domeniul ăsta și (3) cum să mă 
autocenzurez, ca să nu încep să le spun celor de la Scene cum 
mi-am vărsat ciocolată caldă pe blugi în clasa a doua și toţi 
mi-au spus „Paige-Udă-Pantaloni” tot restul anului. 

Jake mi-a zis cândva că, dacă e lună plină, îţi vine greu să 
dormi, așa că îmi propun să verific cerul la noapte. Mi-ar plă- 
cea să-mi pun nesiguranţele pe seama fazelor lunii. 

Mă întind după o cafea, când simt o mână pe talie. Mă spe- 
rie într-atât, încât mă întorc pe călcâie, și când fac asta, Rainer 
mă lipeşte de el. Mă ţine în braţe, cu pieptul lipit de al meu. Mă 
simt de parcă mi-ar fi fost injectat în vene un espresso cvintu- 
plu. Tot trupul mi se trezeşte. Braţele lui sunt calde, iar tricoul, 
moale. E aproape suficient ca să nu remarc motivul pentru 
care m-a prins aşa. 

Apoi îl văd pe Jordan în uşă. E încadrat de primele raze ale 
soarelui, luminat din spate într-un fel pentru care Camden și 

Wyatt probabil că ar ucide, doar să fie integrat în film, și ne 
priveşte. 

Ultimul lucru pe care mi-l doresc este ca Jordan să își facă 
idei greşite. Deja mă detestă, iar loialitatea mea e faţă de Rai- 
ner, ştiu asta, însă nu vreau să creez probleme inutile între 
noi, înainte să începem măcar să lucrăm împreună. Suntem 
profesioniști. Avem de lucru. 

Braţele lui Rainer, din fericire, se relaxează în jurul meu, iar 
el mă sărută pe obraz, înainte să îmi dea drumul. 

Mă uit spre ușă, dar Jordan a plecat. Până acum, nu am vor- 
bit prea mult despre faptul că a primit rolul, dar ştiu că Rainer 
va înghiţi totul. Trebuie. 

Wyatt se îndreaptă spre noi. Îmi aruncă o privire cu care 
sunt deja familiarizată. Țineţi-vă treburile personale în dormi- 
toarele proprii. 

Fac un pas în spate, iar Wyatt se îndreaptă spre măsuţa de 
cafea, chiar când Sandy vine la noi, foșnind. Foșnind, fiindcă 
poartă niște pantaloni din mătase de culoarea fildeșului și o 
bluză asortată, care o fac să pară că plutește. Nu e nici măcar 
ora șase dimineața. Tresar când mă gândesc ce cuib de șoareci 
am pe cap. Încă nu mi-am scos gluga. 

— Nu am ştiut că vii, spune Rainer. 

Un zâmbet larg îi apare pe față și se îmbrățișează. 

Sandy şi-a petrecut ultimele câteva săptămâni în LA 

— Ca să fie clar, m-am întors pentru soare. 

Rainer clatină din cap, iar Sandy îmi face cu ochiul. 

— Cum merg filmările, PG? 

— Binișor! spun. Învăţ multe. 

— Asta e puţin spus! zice şi se întoarce iar spre Rainer. Pari 
slab, copile. Mănânci ceva? 

— Arată bine fără cămașă, spune Wyatt, dându-i lui Sandy 
un pahar cu cafea. 

EI îi zâmbește - eveniment înregistrat foarte rar pe chipul 
lui -, iar ea râde. 

— Ştii că nu beau chestia asta. 

Strâmbă din nas și, dintr-odată, îmi aminteşte de Cassan- 
dra. Mă întreb ce face Cassandra acum. E 8:30 în Portland. 
Avionul lor a ajuns la 4 A.M., cred. Probabil că e la şcoală, la 
prima oră. 

Anul trecut, Cassandra şi cu mine aveam prima oră artă. La 
începutul semestrului, o convinseserăm pe doamna Delancey 
că lucram la o instalaţie pentru proiectul final. Scoteam nişte 
pânze imense pe terenul de jos şi zăceam pe ele, privind cerul. 
Era mereu noros și, de obicei, ne şi ploua, dar nu ne deranja. 
Zăceam acolo, uneori vorbind, alteori nu, până când suna 
clopoţelul. La finalul semestrului, pânzele aveau tot soiul de 
pete de iarbă, noroi şi apă. Eram convinsă că urma să picăm, 
dar Cassandra m-a convins să le predăm. Am primit nota nouă 
fiecare. Domnișoara Delancey ne-a numit creația „inovatoare, 
te pune pe gânduri”. 

Wyatt îşi îndreaptă umerii spre intrare. 

— Jordan unde e? 

Rainer pufnește, atât de tare, încât cred că poate a fost invo- 
luntar, şi o văd pe Sandy privindu-l cercetător. O privire care 
pare a spune, ai grijă. 

Wyatt îl ignoră şi se întoarce spre Sandy. 

— Hai cu mine! Vreau să te întreb ceva! 

Sandy încuviinţează, iar Wyatt îşi ia mapa. Are mereu un 
carneţel de notițe la el. Lista de filmări, lista de scene, apelu- 
rile etc. 

— Aveţi timp până la prânz pentru povestea asta cu Scene, 
spune el, agitând mapa. Apoi, filmări! 

— Succesul nu te-a îmblânzit, nu? întreabă Sandy. 

Zâmbeşte şi îi remarc ridurile fine din jurul ochilor, ca niște 
semne de creion pe o pagină. Mă întreb de câtă vreme se cu- 
nosc şi cum s-au întâlnit. Pare să se ascundă o poveste acolo. 

— Încă nu! 

Wyatt o priveşte şi, pentru prima dată, îmi dau seama cât 
de puţine ştiu despre el. Ştiu că nu e căsătorit și că nu are copii, 
dar are o iubită? Locuieşte în LA când nu filmează? Cum era 
viaţa lui înainte? Știu și am știut mereu că are o reputaţie de a fi 
așa cum e - dur. Dar a fost mereu așa? E greu să mi-l imaginez 
diferit, dar am văzut ceva la el când am făcut proba cu Jordan. 
Am văzut cât de mult îşi iubeşte munca. Şi că ar face orice să 
transforme filmul în ce ar trebui să fie. 

Un grup de necunoscuţi s-a adunat în colțul cortului. Echipa 
de la Scene. Am auzit că vor să facă o vizită în culise înainte 
de pictorial. Jordan e cu ei. Spune ceva, iar una dintre femei 
încuviinţează. Își apasă degetele pe antebraţul lui, scurt. 

Wyatt şi Sandy au dispărut, iar Rainer vorbeşte cu Jessica. 
Ea tocmai a ajuns, cu nişte suc de portocale în mână. 

— Oare Urth Caffe face livrări? îl aud întrebând-o. 

Ea râde, iar Rainer îi suflă o sărutare. Doamne, cât de dră- 
guţ e! 

Apoi, apare Lillianna. Mă analizează şi declară solemn: 

— Draga mea, dacă te-aş vedea arătând aşa, nu te-aş pune 
nici pe o cutie cu supă. 


Nu voi recunoaşte niciodată asta în mod public, însă fil- 
mul meu favorit nu este Casablanca. Nu este nici Portocala 

mecanică. Este O fată minunată“. Ştiţi voi, filmul acela în care 
Freddie Prinze Jr. se îndrăgosteşte de tocilara şcolii. Nu e regi- 
zat de Hitchcock, firește, dar îl ador. Scena mea preferată este 
cea în care protagonistul o așteaptă chiar înainte de marele 
bal de la şcoală, iar ea coboară scările, complet transformată. 
Dintr-odată, e frumoasă. 

E ora opt când trec prin cabina de sunet, dar, când o fac, mă 
simt ca într-un film. Nu ca și cum aș juca în unul, ci ca și cum 
aş fi acolo. Felul în care oamenii întorc capetele când intru. 
Felul în care mă privesc Rainer și Jordan, de parcă ar fi prima 
dată când mă văd. 

Rainer se întoarce primul şi îi văd zâmbetul larg, care mai 
are puţin şi se transformă într-un hohot de râs. Gura îi rămâne 
deschisă. O cască spre mine. Ceva dinăuntrul meu palpită. 
Mă simt bine să fiu privită așa, dorită, poate. Îi simt privirea 
aţintită asupra mea. Felul în care i se aşază - grea, cântărită. 
Felul în care ochii lui îmi mângâie umerii şi se ridică spre ochii 
mei, de parcă ar căuta ceva. De parcă aş avea ceva ce-şi doreşte. 
Apoi fluieră, iar Jordan se întoarce. 

Ştiţi cum e când faci o poză, și declanşatorul întârzie, așa că 
imaginea îngheaţă? Imaginea mea despre Jordan rămâne sus- 
pendată. Îl văd înghițind, cu mărul lui Adam mișcându-i-se 
în gât. Mă uit la mâinile lui, pe care le ţine pe lângă corp. La 
pumnii care se închid şi se deschid. Apoi, mă priveşte în ochi 
şi recunosc expresia pe care mi-a aruncat-o pe plajă. Ochii lui 
negri par din sticlă. Simt că, dacă s-ar uita cu suficientă inten- 
sitate, ar putea tăia prin mine. 

— E cald aici! murmur eu. 

Nimeni nu mă aude. 


* O fată minunată (titlul original: Shes All That), comedie romantică 
americană din 1999, regizată de Robert Iscove (n. red.). 

De obicei, vedetele îşi aduc propriile echipe de coafură și 
machiaj la genul acesta de pictoriale, însă, fiindcă sunt nouă 
în domeniu şi ne aflăm la filmări, m-a ajutat Lillianna. Iar felul 
în care arăt e foarte diferit de buclele lejere ale lui August şi 
de machiajul ei în nuanţe de roz. Acum, ochii mei au un ma- 
chiaj smokey, înconjurați cu tuş negru și cu fard auriu, care îmi 
acoperă pleoapele şi obrajii, ca praful de stele. Cumva, a reușit 
să-mi onduleze perfect părul. E numai inele, care tresaltă când 
merg. De parcă ar dansa. 

Şi port o rochie neagră. E din dantelă, cu bretele subțiri şi 
cu o fundă în talie. E atât de strâmtă și de scurtă, că mi-e teamă 
să mişc braţele. 

Am pantofi cu toc de zece centimetri. 

Rujul meu e roşu. 

Mă simt... frumoasă. Sexy. Așa cum mi-am imaginat mereu 
că se simt majoretele de la liceul meu când deschid meciu- 
rile de fotbal. Că sunt demne de privirile oamenilor. Eu sunt 
demnă de privirile lui Rainer Devon şi Jordan Wilder. 

— La naiba! exclamă Rainer. 

Mă indrept spre locul în care stă. Echipa de la Scene îl des- 
parte de Jordan. În timpul care mi-a luat să mă pregătesc, s-a 
montat decorul. Peste tot sunt buline mari şi negre - lipite pe 
podea şi pe pereți. Mingi de plastic, roşii, plutesc în jurul unor 
automate vintage de pinball, şi niște jeleuri lunguieţe gigantice 
se află în butoaie mari, roz. Mă simt ca în fabrica de ciocolată a 
lui Willy Wonka. Trebuie să recunosc că e super. 

— Se mănâncă? o întreb pe Sandy, arătând spre jeleuri. 

— Oarecum, răspunde ea. Dar nu te-aş sfătui. 

Rainer mă atinge iar pe spate. Mă întorc să-l privesc. 

— Acum, serios! șopteşte el. Arăţi incredibil de sexy! 

Îşi apropie buzele de urechea mea. 

— Mă înnebuneşti! 

— Serios? întreb. 

Vârfurile degetelor mă înţeapă şi totuşi le simt amorţite. Nu 
am idee ce se petrece între noi, însă ştiu că flirtăm. Știu că nu 
este nici prietenesc, nici profesional. Nu mai este, 

— Da, răspunde el şi îşi înclină capul spre mine. Eşti superbă! 

Nu știu dacă este machiajul, sau părul, sau fața, însă mă 
simt ca o adevărată stea de cinema azi, pe platoul a ceea ce 
People a numit, recent, „cel mai fierbinte lucru de la vară în- 
coace”, dar vreau să-l îmbrăţişez. Vreau să-l sărut aici şi acum. 

Rainer poartă o cămașă în carouri albe și roşii, descheiată 
la guler, şi blugi închişi la culoare. Arată bine de tot şi mă dau 
înapoi ca să apreciez, pentru o clipă, cât de chipeș este. 

Îmi zâmbeşte. 

— Cum te simţi? 

— Bine! spun şi încuviințez cu o mişcare din cap. 

E adevărat. 

— Primul pictorial pentru o revistă! zice el. 

— Nu şi pentru tine. 

Îmi las mâna să îi atingă gulerul. Mă prefac că îi iau o scamă, 
însă nu e nimic acolo, de fapt. Vreau doar să fiu aproape de el. 

Rainer îmi acoperă mâna cu a lui. E caldă. Transformă într-o 
ceaţă restul cabinei de sunet. 

— Noi suntem doar de umplutură, spune el. Toată treaba 
asta e despre tine. 

Deschid gura, dar nu reuşesc să scot niciun cuvânt. Mă pri- 
veşte cu o expresie care mă face să mă simt stresată şi încântată, 
şi complet răsfăţată, toate deodată. De parcă el nu va permite 
să mi se întâmple nimic rău. La acest pictorial, pe acest platou, 
sau oriunde altundeva. 

Echipa de la Scene se împrăștie, și apare Jordan, chiar lângă 
noi. Poartă pantaloni negri și o cămaşă neagră, cu o cravată vi- 
olet, desfăcută. Are o urmă de barbă. 

Inima mi se împiedică, parcă ratând o bătaie, și senzația 
aceea cunoscută de agitaţie revine. Mă forțez să nu îi dau 
atenţie. De fiecare dată când o fac, mi se întoarce stomacul pe 
dos. Mă face să mă simt nesigură. E doar a doua oară când ne 
întâlnim şi deja prezenţa lui mă tulbură. Iar eu nu vreau să fiu 
distrasă. Vreau să continui să stau la fel de aproape de Rainer. 
Vreau să îmi spună din nou cum mă vede. 

Răsuflu adânc. Încerc să uit de Jordan. Nu voi lăsa ca pro- 
blemele cu el să-mi strice ziua. Sunt aici, acum, trăind o fante- 
zie incredibilă. lar partea cea mai bună e că nu e o fantezie, ci 
realitatea. Joc într-un film foarte important și sunt pe cale să 
fiu fotografiată pentru o revistă. Să mă simt altfel decât încân- 
tată, bucuroasă, chiar copleșită pare să întineze acest vis. Nu-l 
voi lăsa pe Jordan să-mi răpească momentul. 

Cineva dă drumul la muzică și întreaga cabină de sunet, 
toți cei o mie de metri pătraţi, se umplu cu The Smiths, Kanye, 
apoi Katy. Lista de melodii merge mai departe, în timp ce 
pozăm. Eu pe umerii lui Rainer, cu Jordan privindu-ne. Rai- 
ner îmbrățișându-mă, și Jordan într-o parte. Ni se tot strigă 
lucruri şi începe să... meargă. Lucrurile se potrivesc. E primul 
lucru pe care l-am făcut toți trei şi simt... chimia. Nu suntem 
doar eu și Rainer, sau eu şi Jordan, ci toţi trei. Mă simt așa cum 
m-am simţit cu Rainer, în Portland, și cu Jordan, aici. Doar că, 
de data asta, suntem toţi împreună. 

E suficient ca să mă facă să uit, pe moment, că Rainer și Jor- 
dan nu se pot suporta. Rainer ia un jeleu imens și rupe capătul 
cu dinţii. I-l aruncă lui Jordan şi cei doi se luptă în glumă cu 
batonul, de parcă ar agita săbii. 

Iau o minge roşie şi o arunc în aer, iar când se declanşează 
camera, chiar înainte ca mingea să înceapă să coboare, îmi 
dau seama că mă distrez. Pe bune. Nu sunt deloc îngrijorată 
cu privire la felul în care arăt. Nu sunt îngrijorată că nu fac o 
treabă suficient de bună sau că ar trebui să fac mai mult din 
asta sau din cealaltă. Mă bucur să fiu aici, acum. Lumea asta 
e nebună și ciudată, însă și foarte spectaculoasă. Şi îmi dau 
seama că Rainer și Jordan simt și ei la fel. Știu după felul în care 
renunţă la privirile criminale sau la ideea de a se sfâșia reci- 
proc. Dintr-odată, trecutul și tot ce înseamnă el - Cassandra şi 
Jake, chiar şi Britney, indiferent ce reprezintă ea pentru băieţii 
ăștia — par să fie la milioane de kilometri distanță. De parcă nu 
ar fi doar un ocean care ne desparte, ci şi altceva. Ceva solid. 

Melodia se schimbă, iar Rainer mă ridică în braţe. Mă în- 
vârte repede, iar scena se învârte şi ea. Mă concentrez la chipul 
lui. El zâmbeşte şi spune ceva, însă, din cauza vitezei și a mu- 
zicii, nu îl aud. Mă aşază pe pământ și continuă să vorbească, 
dar tot nu îl aud. Sunt prea plină de adrenalină şi prea pătrunsă 
de piesa Madonnei. Cu coada ochiului, îl văd pe Jordan spriji- 
nindu-se de un perete, cu mâna pe bărbie, privind spre aparat. 
Cineva se agită în jurul lui cu un pieptăn. 

Rainer se apropie, iar chiar când muzica se stinge și începe 
următoarea melodie, îmi spune ceva, din nou: 

— Vreau să te sărut! 

De data asta, îl aud. 

Vestea proastă este că îl aude toată lumea. 

Membrii echipei Scene se privesc de parcă nu ar ști ce să 
facă, iar Sandy şi Wyatt sar să privească din nou filmarea şi să 
se asigure că nu a surprins cuvintele lui Rainer. 

— Producătorilor le-ar plăcea mult asta! îi spune Sandy lui 
Wyatt. 

— Dar mie, nu! 

Wyatt mă priveşte când spune asta, iar eu îmi amintesc din 
nou de conversaţia din apartamentul meu, de cât de supărat a 
fost la gândul că eu şi Rainer am putea să fim împreună. 

Acum cred că poate s-a înşelat. Şi, dintr-odată, sunt incre- 
dibil de iritată de cât de mare tam-tam s-a iscat pe tema asta. 
Fiindcă nu e treaba nimănui ce fac în afara platourilor. Rainer 
şi cu mine nu suntem Noah şi August, iar dacă ne plăcem, ce? 
Nu e ca şi cum nu ne-am mai face treaba. Mă uit iar la Rainer, 
care aşteaptă un răspuns din partea mea. Nu îi pasă. Nu se pre- 
ocupă nici de agitația lui Sandy, nici de comentariile iritate ale 
lui Wyatt, sau de oamenii de la Scene, care ne privesc, așteptând 
să îşi dea seama cum să reacționeze. Fiindcă nu e vorba des- 
pre ei. E vorba despre noi. Vreau să îi spun că şi eu îmi doresc 
acelaşi lucru. Vreau să mă sărute, mai mult decât mi-am dorit 
vreodată ceva. Vreau să mă îmbrățişeze şi să facă această clipă 
să dureze, să fie surprinsă de aparatul de fotografiat. 

Ceva mă împiedică însă. Nu este Sandy, nici Wyatt. Spatele 
meu s-a încălzit, şi ştiu, din instinct, că a auzit şi Jordan. Îi simt 
privirea. Vorbesc cu voce scăzută, apropiindu-mă de Rainer: 

— Nu poţi face asta! şoptesc. 

— Ce? spune el. 

Ochii lui îmi mângâie faţa. Îmi muşc buza de jos. 

— Nu poţi spune astfel de lucruri cât suntem la lucru. 

Îl privesc. 

„Răspunsul meu nu înseamnă nu, ci nu acum”, aş vrea să îi 
spun. 

Faţa lui Rainer se luminează de un zâmbet. 

— Îmi e foarte greu să mă stăpânesc în preajma ta, spune el. 

Mă ia de cot cu o mână, trecându-şi degetul mare peste cuta 
din piele. Îmi simt brațul cuprins de flăcări, care se întind spre 
interior. 

— Dar dacă asta vrei, încerc. 

Pieptul mi se ridică. Tâmplele îmi pulsează. Inspir adânc, 
încercând să îmi domolesc pulsul revoltat. 

— Atât de multe lucruri din viața noastră se îndreaptă deja 
într-acolo. 

Fac un gest peste umăr, în direcția oceanului sau a orice se 
află dincolo de el. 

— Va fi totul bine! spune el. 

Îşi pune mâinile pe braţele mele. Le simt hotărâte, de parcă 
m-ar ţine pe loc. Sprâncenele i se unesc când spune: 

— Promit! 

— Gata cu tâmpeniile pe platouri! îi spun. 

Rainer râde. 

— Doamnă, îmi insultați demnitatea! 

Îşi duce o mână la piept, prefăcându-se oripilat. 

— Asta dacă tu o insulți pe a mea. 

Zâmbeşte, iar chipul i se luminează. Trăsăturile lui se îndul- 
cesc şi devin mai agreabile. 

— Bine! îmi şopteşte. 

Muzica reîncepe, iar Rainer se îndreaptă spre Lillianna, 
pentru retuşarea machiajului. Privesc în spate și îl văd pe Jor- 
dan cum mă priveşte. Se întoarce imediat. Simt că am pierdut 
orice speranță de a avea o relație civilizată cu el. Mama îmi 
zicea mereu că nu poți avea totul în viață. Aşa merg lucrurile. 
Bănuiesc că avea dreptate. 

Editorul revistei, o femeie cam de vârsta alor mei, se apro- 
pie de mine. 

— Am vrea nişte fotografii cu tine! îmi spune ea. 


— Bine. 

Mă uit la Rainer, care își umple un pahar cu cafea. 

— Ar trebui să... 

— Fără băieţi! mă lămureşte ea. Doar tu. 

Îmi aruncă un zâmbet ca al funcţionarului de la Permise 
auto. Cel care spune „[i-am spus tot ce ştiu. Acum du-te și 
completează formularul şi nu-mi mai pune întrebări!” 

Încuviinţez şi o las să mă aranjeze pe o pernă imensă, în 
formă de brioşă. Mă pune să îndoi picioarele, cu genunchii 
apropiați. Îmi arcuiește spatele și îmi aduce părul în față, apoi 
într-o parte. Se dă înapoi și mă priveşte atentă, de parcă aș fi 
un tablou despre care nu e sigură dacă atârnă drept. Apoi, îmi 
vâră un ventilator sub nas. 

— Poţi să îţi înclini capul spre stânga? mă întreabă. Doar 
capul, nu şi ochii. 

Încerc să-mi dau seama ce vrea să spună, dar, când încep să 
înţeleg, aparatul face deja poze, apropiindu-se de mine tot mai 
mult. Vântul îmi face ochii să lăcrimeze şi îmi tot şterg obrajii, 
scuzându-mă. 

— Distrează-te puţin! spune ea. 

Distracţie! Aha! Încerc! Zâmbesc, râd. Încerc să retrăiesc 
sentimentul de putere și de extraordinar, pe care l-am avut cu 
câteva minute în urmă. Deschid ochii larg şi încerc să ofer ca- 
merei zâmbetul perfect. Dar nu e la fel de uşor cum a fost când 
eram toți împreună. Acum, privirile tuturor sunt asupra mea și 
mă simt vulnerabilă, de parcă rochia asta aproape inexistentă 
ar fi fost purtată de vânt şi aș fi goală pușcă în fața echipei şi 
a actorilor. Îi simt cum mă privesc, le simt privirile provoca- 
toare. Efectul combinat e prea greu de suportat. 

În sfârşit, aparatul se oprește, iar Rainer şi Jordan sunt chemaţi 
înapoi. Facem câteva fotografii, urmând indicaţiile primite. Eu 

stau jos, iar băieţii, în picioare, încadrându-mă. Stăm aproape, 
toți trei, iar muzica abia se aude. 

Rainer mă cuprinde cu braţul, iar eu mă sprijin de pieptul 
lui. Apoi, mă ridic şi eu, şi repetăm mişcarea. Apoi, fotograful 
îi face semn lui Jordan să se apropie. 

— Apuc-o! îi spune. 

Nu îmi iau ochii de la aparat. 

Jordan se întoarce. 

— Bună! spun eu. 

Simt că e cel mai idiot cuvânt pe care i l-am spus. 

— Bună, îmi răspunde. 

Faţa lui e la câţiva centimetri de a mea. 

Apoi, mă trage spre el. Repede. Miroase a săpun şi a gel de 
duş Dove. E atât de familiar, că mă face să mă simt de parcă aș 
fi iar în baia mea din Portland. Cea care adăpostea rățuștele de 
cauciuc ale lui Annabelle, şamponul antielectrizare al surorii 
mele şi scurgerea care nu funcţiona niciodată cum trebuie, in- 
diferent de câte ori o repara tata. 

lar asta, mai mult decât orice, mă face să mă topesc. Îmi 
sprijină capul de pieptul lui şi mă îmbrățișează strâns. Nu îmi 
explic de ce, dar în secunda următoare mă simt ca plastilina. 
De parcă sunt Play-Doh în mâinile cuiva. Moale, maleabilă. Aş 
putea fi modelată în orice. În oricine. Chiar şi în August. 


CAPITOLUL 13 


Numărătoarea oficială a săruturilor la finalul zilei: 

August și Noah: 1 

Paige şi Rainer: 0 

Filmăm, în sfârşit, primul lor sărut — o scenă care se petrece 
în cabana-colibă, în timpul unei furtuni cumplite. Romantic, 
cu siguranță. Stresant, absolut. Fireşte că soarele ne încălzeşte 
insula, iar pentru moment suntem în studio, repetând. 

Situația: Noah şi August s-au luptat cu propriile sentimente 
de când au ajuns pe insulă. August este iubita celui mai bun pri- 
eten al lui, în fond. Dar, odată ce zilele şi săptămânile se scurg, 
încep să își dea seama că e posibil să nu fie niciodată salvaţi, așa 
că se lasă în voia pasiunii. Cosmo a numit sărutul nostru „cea 
mai aşteptată unire a buzelor din acest an”. Sunt aşteptări mari, 
dar înțeleg de ce. În carte, e o scenă supersexy. Şi vreau să o joc 
cum trebuie. Adevărul este că mi-a fost groază de această scenă, 
deşi am așteptat-o cu nerăbdare, iar acum nu prea îmi vine să 
cred că, în sfârşit, a venit momentul să o filmăm. 

Noah și August par să se îndrepte în direcția cea bună. 
Rainer şi cu mine, la fel — cred. Seara trecută am luat cina 

împreună. Am mers la Longhi's, unde câteva fete de vârsta mea 
l-au recunoscut pe Rainer și i-au cerut autograful. Cina a fost 
diferită. A părut o întâlnire adevărată. Am împărţit desertul. 
Linguriţele ni s-au lovit una de cealaltă, iar el mi-a atins ge- 
nunchiul pe sub masă. Am simţit că fetele ne privesc, mă pri- 
vesc. Fata care a ieşit cu Rainer Devon - îmi place ideea. 

După cină, m-a condus la uşa mea și mi-a luat mâna. A 
dus-o la obraz. Era atât de chipeș! Voiam doar să îi încolăcesc 
gâtul cu braţele şi să îl trag spre mine. Ştiam că voia același 
lucru. Toate săptămânile astea au construit între noi ceva ase- 
mănător cu electricitatea. 

Dar, când s-a aplecat spre mine, nu am putut. M-am simţit 
îngrozită, brusc. Mi s-a părut că s-a investit tare mult în po- 
vestea noastră. De parcă, imediat ce ne-am săruta, totul s-ar 
schimba. Şi vreau să fiu gata pentru toate astea, dar nu sunt si- 
gură că pot. Am nevoie de el. E singura persoană din viața mea 
care mă înţelege. Care mă ține de mână și mă ajută să trec prin 
toată această experienţa. Dacă ajungem împreună, apoi se ter- 
mină și îl pierd? E un risc pe care să vreau să mi-l asum? 

— Îmi pare rău! am spus. 

Mi-am ridicat braţele şi i-am mângâiat ceafa cu degetul 
mare. Am simţit că pieptul mi se lipeşte de al lui, de parcă 
inima mea ar fi încercat să se apropie de a lui. 

— Doar că... dacă ne sărutăm, va fi mai mult decât un sărut. 
Înţelegi? 

— Asta-mi spun toate doamnele, a răspuns el. 

L-am împins. 

— Doamne, eşti vreodată serios? 

— Hei! a spus şi şi-a apăsat fruntea de a mea. Avem timp! 

Mi-a pus mâna pe faţă. A ţinut-o acolo. 

— Avem timp trei filme. 

Am râs. A râs şi el. Apoi, m-a sărutat pe frunte şi a dispă- 
rut pe hol. 

Iar acum suntem aici, gata să filmăm sărutul. Cel puţin, pe 
hârtie. Dar nu putem începe, fiindcă, spre deosebire de ieri, azi 
nu plouă. 

Jessica umblă cu o bucată mare de bambus, umplută cu 
nisip şi pictată cu nişte simboluri africane. Este „băţul ei de 
ploaie” şi îl aduce cu ea aproape zilnic, încercând să cheme 
ploaia sau, la nevoie, să o oprească. Din cauza vremii greu de 
ghicit, am început să ne pregătim pentru cinci sau şase scene, 
în cazul în care nu putem să le filmăm pe cele planificate pen- 
tru o zi anume. S-au construit platouri într-un adăpost vechi, 
abandonat, de pe plajă, şi chiar şi în apartamentul lui Wyatt. 
Filmăm oriunde se poate. 

Wyatt crede că e o nebunie şi urlă mereu la Jessica să „ducă 
porcăria asta de acolo”, însă, în secret, cred că s-ar putea să 
funcționeze. Fiindcă, sincer, mai tot timpul merge. 

În dimineaţa asta, Rainer aleargă pe platou cu bățul de 
ploaie, cântând despre ploaia în Africa. A doua unitate s-a dus 
să facă nişte fotografii, în timp ce Wyatt şi Camden încearcă 
să-şi dea seama cum și dacă pot filma scena aici, cu ploaie arti- 
ficială, iar Jessica discută cu departamentul de efecte speciale, 
încercând să-şi dea seama ce s-a întâmplat cu noroiul fals. Încă 
nu sunt sigură de ce noroiul de pe platouri trebuie să fie fals. 
Nu e ca sângele, nu faci niciun rău dacă foloseşti noroi adevă- 
rat. Deşi bănuiesc că Jake nu ar fi de aceeași părere. 

— Cântă cu mine, PG! mă îndeamnă Rainer, ridicând bățul 
de ploaie în faţa mea, ca pe un microfon. 

— Eşti într-o dispoziție bună! observ eu. 

Mă priveşte şi ridică din sprâncene. 

— Azi am ocazia să te sărut, spune el. N-ar trebui să fiu? 

Mă înroşesc, probabil căpătând o nuanţă de fucsia. Întorc 
privirea spre Jessica. Aleargă năucă pe lângă noi cu un efect 
special neidentificat. 

Mi se pare că aşteptăm ceva, pentru că atmosfera îmi aduce 
aminte de aerul greu şi umed de dinaintea unei ploi. Faptul 
că personajele noastre se vor săruta va schimba lucrurile pen- 
tru noi? Actorii povestesc mereu despre cât de lipsite de ro- 
mantism sunt scenele de dragoste, despre cum se filmează în 
prezenţa unui milion de oameni, despre cât de multă strategie 
este implicată. Dar e vorba de buzele mele. Şi de ale lui Rainer. 
Ştiu că e diferit, însă mă simt la fel cum se simte şi el. Mă simt 
de parcă noi nu am putea face pasul, aşa că-l vor face persona- 
jele noastre. 

Wyatt hotărăşte: vom filma în interior. Echipa care se ocupă 
de decoruri începe să lucreze imediat la construirea unui pla- 
tou care să semene cu cel unde am filmat deja afară. Vor folosi 
un ecran verde în jurul nostru, pentru a putea proiecta funda- 
lul corect şi potrivi imaginile, ulterior, în camera de editare. 

Wyatt a cerut o filmare închisă, ceea ce înseamnă că vom fi 
doar eu, Rainer şi echipa mai apropiată. Fără Sandy, fără mem- 
bri extra. Fără Jordan. 

Îmi amintesc de asta în timp ce repet în minte replicile. Mă 
ajută că nu va fi şi el prezent, că vom fi doar eu şi Rainer. 

Îl privesc cum dansează cu băţul de ploaie. Zâmbetul şi far- 
mecul lui, simple ca întotdeauna. O înghionteşte pe Jessica, iar 
ea nu se supără, deși este evident că are de făcut o mie de lu- 
cruri deodată. Rainer e mai mare decât mine şi decât Jordan 
cu câțiva ani, însă ceva la el este cât se poate de copilăros. E fe- 
ricit, ca un puşti în dimineaţa de Crăciun. Îi face şi pe alții să 
zâmbească. La început, credeam că farmecul lui e ceva calcu- 
lat. Dar acum ştiu că nu e. Este real. 

Rainer e atât de diferit de Noah! Noah, morocănosul, cu 
trecutul lui complicat şi aura de mister. Dar sunt amândoi in- 
credibil de loiali. Oferă sprijin necondiționat. Şi cred că amân- 
doi vor să mă sărute. Sângele îmi aleargă prin vene la acest 
gând şi din nou trebuie să îmi calmez bătăile inimii. 

— Pari preocupată, PG! 

Rainer pune băţul jos şi vine la mine. Își așază mâinile pe 
umerii mei şi le coboară spre coate. Expir. E bine să fie atât de 
aproape de mine! Mă linişteşte. 

— Nu sunt, răspund. 

Îşi înclină capul în față. 

— Eşti sigură? 

Ridic din umeri. 

— Poate puţin stresată. 

— OK! 

Mă întoarce, mă împinge spre o ladă aflată într-o parte a ca- 
binei de sunet şi mă îndeamnă să mă așez. Îmi aranjez costu- 
mul - un furou alb - sub mine şi îmi încrucişez braţele la piept. 

Rainer mă atinge cu blândeţe pe picior şi îngenunchează, ca 
să avem privirile la același nivel. 

— Hei, va fi bine! spun el. Suntem doar noi doi. 

Zâmbeşte, în felul lui plăcut, nepretenţios și care îmi 
aminteşte de o îngheţată care se topeşte, iar eu mă relaxez. 

— Oamenilor le pasă de asta, îi spun. Toată lumea repetă 
cât de important e sărutul ăsta... 

Îmi îngrop capul în mâini. 

Rainer mă strânge de genunchi. 

— Nu te mai gândi la ei! Suntem doar noi acum. Hei! 

Îmi îndepărtează degetele de față. 

— Facem tot posibilul. Asta e tot ce putem. 

— Dar dacă tot posibilul meu nu e de ajuns? 

Îmi zâmbeşte. Ochii lui se întâlnesc cu ai mei. 

— Va fi. Între noi există o atracţie extraordinară! spune el și 
îmi atinge umărul. Da? 

Înghit și încuviinţez. 

— Sunteţi gata? 

Apare Wyatt, urmat de Jessica. Poartă tricoul cu Ramones, 
ceea ce înseamnă că azi e o zi cu miză mare. Este talismanul lui 
şi îmi dau seama cât de importantă este o filmare în funcţie de 
hainele cu care este îmbrăcat. 

— Gata! îngaim. 

Fac tot ce îmi stă în puteri să nu-mi tremure vocea. 

Rainer îmi atinge umerii şi mă împinge în faţă. Îl urmăm pe 
Wyatt spre locul în care, în doar câteva minute, a fost creat un 
fel de platou. Uneori, lucrurile care se petrec aici sunt magice. 
De parcă ar fi spiriduşi ascunși printre frunzele de palmier. 

Închid ochii şi inspir adânc. Inspir, expir. Încerc să-mi ima- 
ginez ce simte August. Vrea să fie cu tipul ăsta mai mult decât 
orice altceva pe lume, iar el o va săruta, în sfârşit. El face totul 
posibil. Își abandonează trecutul și viitorul. Totul se concen- 
trează în clipa asta. Fapte, nu vorbe. 

Prima dublă e stângace. Mă aplec prea repede, iar nasul mi 
se ciocnește de al lui Rainer. Tremur. Asta face contactul dificil. 

A doua dublă e şi mai rea. Mă apucă sughițul, un vechi tic 
nervos, iar când Rainer se apleacă spre mine, tot trupul îmi 
tresaltă. 

— Tăiați! urlă Wyatt şi îşi trece o mână peste frunte. Uite ce, 
îmi spune, de ce ai nevoie? 

— Scuze! spun printre suspine, iar trupul mi se scutură de 
un alt sughiţ. 

— Nu ştiu ce se petrece cu voi doi, însă, preţ de câteva mi- 
nute, prefă-te că eşti altcineva! 

— Dar sunt altcineva! vine replica mea. Sunt August. 

Chestia asta începe să semene a Actorie pentru proști, capi- 
tolul 1. 

Wyatt clatină din cap. 

— leşi și din pielea ei! 

Cum să îi spun lui Wyatt că să îl sărut pe Rainer ca August se 
simte ca și cum l-aș săruta și ca Paige? Toate flirturile. Toate pri- 
virile și momentele. Au condus spre asta, și nu mă pot detașa. 

— Cine, atunci? întreb. 

— Un model? îmi propune Rainer. De preferință, franțu- 
zoaică. Mersi! 

Îmi zâmbeșşte, ridicând din umeri. 

— Trebuie să ieși din propria minte, îmi explică Wyatt. 

Se încruntă și mă tem că va începe să zbiere, dar adaugă doar: 

— Uneori, trebuie să fii altcineva, complet diferit de cum 
ești tu în mod obișnuit. Cineva care l-ar înșfăca pe Noah, care 
ar sări pe el. Cine ar face asta? 

Britney? 

— Nu ştiu! spun. 

Wyatt îmi face semn să mă opresc şi continuă. 

— Fă lucrurile diferit! Încearcă să devii cineva care ar face 
lucrurile posibile în seara asta. 

Se uită la mine. Iat-o: privirea lui specifică! 

— La dracu, fă-o! 

— Bine! spun. 

Doar că mă gândesc că problema nu e să fiu altcineva, ci să 
fie Rainer. Sunt stresată înainte să îl sărut, fiindcă ar însemna 
atât de mult pentru noi, pentru relația noastră. Dar acum, nu 
suntem noi. Suntem August și Noah. Nişte copii pierduţi. 

Fac prima mișcare. Chiar înainte să înceapă camera să ru- 
leze, îl atac pe Rainer, apucându-l de faţă şi apropiindu-i-o de 

a mea. Nu e foarte sexy, dar na, e contact. Să terminăm odată! 
Wyatt, fireşte, urlă să se taie scena. 

A patra dublă. Rainer îmi pune o mână pe cot. Mă trage 
mai aproape, îmi mângâie maxilarul cu degetul. Las ochii să 
mi se închidă. Mă aplec. Simt că Rainer e chiar deasupra mea. 
Tăiaţi! 

De ce?! Mă uit la Wyatt. 

— Mai intens! strigă el. 

A cincea dublă. Mă aplec. Se apleacă şi Rainer. Buzele ni 
se întâlnesc. Funcţionează. Funcționează mai bine decât cre- 
deam. Îi înconjor gâtul cu brațele şi mă trage mai aproape. 
Mâinile lui mă strâng, iar buzele îi sunt lipite de ale mele, atât 
de fix, încât abia pot respira. Și nici nu vreau. Vreau să mă să- 
rute mai departe așa, de parcă am fi doar noi doi pe insulă. 
Braţele sale îmi mângâie spatele, iar eu îmi trec degetele prin 
părul lui. Trupul îmi ia foc şi, pentru o clipă, totul dispare. Nu 
suntem pe platou, ci pe o insulă. Nu mai contează nimeni și 
nimic, decât asta. 

Dar Rainer se dă înapoi. Simt cum buzele lui le părăsesc pe 
ale mele şi pipăi în faţa mea, fără să fiu pregătită să întrerup 
contactul. Ochii mei sunt încă închişi când îl aud spunând: 

— Nu ar trebui să fii aici! 

Este Jordan. Ştiu înainte să îl văd. Tricou cenuşiu, braţe 
încrucişate. 

— Plouă! spune el, de parcă ar fi un răspuns universal. 

— La naiba! 

Wyatt îl priveşte, apoi se uită la noi. 

— E un platou închis, Jordan. 

El îşi vâră mâinile în buzunare. 

— Bine! Plec! 

Mâna lui Rainer e tot pe talia mea şi mă trage mai aproape. 

— Rămâi! îi spune lui Jordan. 

Îi privesc cum se uită unul la celălalt, văd privirea lui Jordan 
scânteind, scurt, spre mâna mea de pe umărul lui Rainer. E o 
provocare şi, pentru moment, sunt furioasă că Rainer mă de- 
clară proprietatea lui, chiar aici, în faţa lui Jordan. 

— Atunci, stai dracului jos! urlă Wyatt. 

Se apleacă spre Camden şi discută dacă ar trebui sau nu să 
ne mutăm afară, acum că avem parte de ploaie adevărată. 

Între timp, Jordan s-a strecurat într-un scaun de regizor. 
Tenişii lui jerpeliți atârnă deasupra podelei, iar braţele, de o 
parte şi de alta a scaunului. Văd sclipirea picăturilor de ploaie 
pe antebraţele lui, picăturile care i se rostogolesc pe gât. 

— Ce-ţi bate inima! îmi spune Rainer. 

Îmi aduce capul sub bărbia lui. Simt cum i se ridică şi îi co- 
boară pieptul lângă mine - puternic, ferm. 

Dar tot nu pot scăpa de senzaţia că Jordan mă privește. Vreau 
să-l întreb pe Rainer de ce i-a spus să rămână, dar am microfon, 
așa că nu pot. Chiar dacă știu răspunsul, vreau să îl aud. 

Reîncepem. Rainer se apleacă, iar eu îl trag mai aproape. Bu- 
zele lui sunt calde, părul e moale. Încerc să mă concentrez. Să nu 
mă pierd cu firea. Nu vreau să-i ofer lui Jordan satisfacția de a 
privi asta. Simt inima lui Rainer bătând nebunește lângă a mea. 

— Tăiaţi! strigă Wyatt. 

Ne priveşte, apoi îl priveşte pe Jordan. 

— Bine, spune el şi se uită la ceas. Facem pauză de prânz. 

„Prânzul” este la orice oră când ajungem la jumătatea sce- 
nelor pe care trebuie să le filmăm într-o zi. De obicei, e în jur 
de cină, ceea ce înseamnă că, dacă mie mi-au mai rămas câteva 
ore, băieţii se pregătesc pentru o noapte de filmări. 

Mă uit să văd dacă Jordan mai e acolo. Da, este. Stă pe scaun, 
ne privește, însă, când mă uit iar, se întoarce brusc și începe să 

discute cu Camden. Vreau să fac un efort. Vreau ca lucrurile să 
fie în regulă pe platou, dar încep să mă satur de atitudinea lui. 

Sunetistul vine să ne ia microfoanele. Sunt bucuroasă să nu 
mai fiu auzită, deocamdată. 

— Hei, PG! spune Rainer. 

E încă aproape de mine, iar mâna lui se odihneşte pe curbura 
spatelui meu. 

— Faci o plimbare cu mine? 

Încuviinţez. 

Mă ia de mână. Mă întorc să văd dacă Jordan ne vede ple- 
când, însă nu îi întâlnesc privirea, iar Rainer e deja la jumătatea 
drumului spre uşă. Când ajungem afară, îmi dau seama că, de 
fapt, plouă tare. Ne înghesuim într-o parte a cabinei de sunet, 
unde există un mic adăpost, însă nu e suficient. Au trecut doar 
douăzeci de secunde, iar furoul meu e aproape fleașcă. Rainer 
îmi pune mâna pe talie și mă trage mai aproape. 

— Vino aici! îmi spune. 

Are o privire de parcă ar vrea să îmi spună ceva. Îmi țin 
respiraţia. Dar nu vorbește. Nu spune nimic. Mă sărută. 

Pieptul mi se încordează şi se umflă, când buzele sale le 
ating pe ale mele. Mâinile mele îi urcă de-a lungul braţelor, ca 
să-l prind de umeri. Mă lipește de el până când între noi nu 
mai rămâne spaţiu. Mă sărută cu intensitate. E blând, puternic 
şi dulce — toate deodată. E tot ce mi-am dorit vreodată. Simt că 
ne udăm până la piele, simt ploaia pe feţele noastre, dar nu îmi 
pasă. Am ajuns, în sfârşit, aici. 


CAPITOLUL 14 


Rainer trebuie să rămână pe platouri, pentru a încheia fil- 
mările, iar eu fug înapoi la complex, udă până la piele şi tre- 
murând. Mă simt uşurată. Parcă ar fi un nou început şi nu pot 
decât să permit entuziasmului să câştige lupta cu teama. Vreau. 
Îmi doresc să fiu cu el. Mă face să mă simt bine, să am încre- 
dere, să fiu protejată. În siguranţă în această nouă normalitate. 
Îmi dau seama că problema nu e ce simt pentru Rainer. Ştiu ce 
simt. Problema e ce simt față de Jordan. 

Mi-a intrat în minte. Ştiu că ultimele întâmplări cu Rainer 
vor face şi mai dificilă încercarea mea de a ne înţelege, însă nu 
e ca şi cum Jordan s-ar fi străduit. Nici măcar nu a încercat să 
poarte o conversaţie cap-coadă cu mine. Ne rezumăm la pri- 
viri intense şi „salut”-uri tăioase. E atât de stupid! Ar trebui să 
urmez exemplul lui Rainer şi să îl tratez pe Jordan aşa cum mă 
tratează el pe mine. Dar e ceva la el... De parcă aş vrea să creez 
o distanță cât mai mare între noi, şi, în acelaşi timp, să îmi dau 
seama cine este. Ce îl face să se poarte așa? Familia lui? Trecu- 
tul lui cu Britney? Mă întreb dacă ea cunoaște secretele lui Jor- 
dan. Mă întreb ce îi spune cuiva de care îi pasă. 

Nu pot să dorm. Mă tot gândesc la Rainer, pe care îl despart 
de mine doar câțiva metri de hol. 

Mă dau jos din pat pe la 4:30 dimineaţa și îmi pun costumul 
de baie, ca să merg să înot. Trebuie să îmi limpezesc gândurile 
şi a trecut multă vreme de când n-am mai intrat în apă într-o. 
dimineaţă din timpul săptămânii. În ultima vreme, filmările 
au fost la ore tot mai anapoda. 

Mă strecor în șlapi, pe întuneric, şi îmi arunc un prosop 
pe umăr. Mă îndrept spre plajă. Văd siluetele surferilor în apă, 
cu trupurile argintii luminate de promisiunea zorilor. Arată ca 
nişte peşti zburători, despre care am citit odată dintr-o carte a 
tatei. Nu i-am văzut niciodată în realitate, însă trupușoarele lor 
se avântă afară din apă şi par nişte arce argintii, micuţe, ca nişte 
semiluni, aproape ca o reflexie a stelelor căzătoare. 

Îmi pun prosopul pe o piatră, îmi arunc papucii. Nisipul e 
ud, de parcă ar fi fost congelat, și mă îndoiesc că sunt capabilă 
să intru în apă. Dar alung gândul, inspir adânc şi plonjez cu 
capul înainte în ocean. 

Apa mă loveşte, dură şi rece, şi încep să înot. Lovituri pre- 
lungi, fluide. Nu scot capul afară până nu am făcut zece mișcări. 
Când ies, scuipând și icnind, m-am îndepărtat deja binişor de 
țărm. Mă întorc pe spate şi las curentul să mă poarte mai de- 
parte. Cerul se schimbă: bleumarinul devine cenușiu, apoi cea 
mai palidă nuanţă de violet. În curând, va apărea soarele, ca un 
dansator solo pe scenă, şi va începe să se rotească, ajungând cu 
razele în stânga, în dreapta şi la mijloc. 

Încă e devreme, iar eu înot mai departe, spre locul în care 
s-au adunat surferii, încălecându-și plăcile şi așteptând valu- 
rile. Mă gândesc că Wyatt m-ar ucide dacă ar şti că sunt aici, 
şi, cumva, asta mă face să înot tot mai repede. Trec de surferi, 
trec de stâncile coastei. Atât de departe, încât când privesc spre 

complex mi se pare că e făcut din cuburi de zahăr: mici, albe, 
dizolvabile în masa de apă care mă înconjoară. 

Înot ceva mai departe. Aici e linişte, așa cum nu mai găsesc 
în felul în care stau lucrurile acum. 

Chestia e că în Hawaii nu avem salvamari. 

Îmi amintesc că ne-au spus asta în timpul orientării pe in- 
sulă. Când ne-au povestit şi despre lanţul acela de lavă miş- 
cător. Nu sunt salvamari fiindcă sunt curenţi foarte puternici, 
iar dacă înoţi, o faci pe propriul risc. 

Mulți turiști mor înecaţi, aici. Nu mușcaţi de rechini, deși 
asta se promovează în timpul orientării, ci din cauza curenților. 
Sunt târâţi atât de departe în ocean, încât nu se mai pot în- 
toarce. Vine un val mare, iar ei se îneacă. Credeam că e ridicol. 
Trebuie să-ţi cunoşti limitele. Am crezut că mă descurc în apă. 
Sunt o înotătoare puternică. Am fost mereu așa. 

Tocmai de aceea, ce se petrece e atât de nebunesc! 

Ştiu că se presupune că trebuie să intri sub val, când se 
apropie. Dacă pare mare, te afunzi la bază, fiindcă dacă nu poţi 
trece peste culme, forța te poate lovi și te poate târî dedesubt. 
Dar e prea târziu. Nu îl văd decât când e deja acolo, deasupra 
mea. Nu am timp să mă feresc. Îngheţ şi, într-o fracțiune de se- 
cundă, soarta mea e hotărâtă. 

Valul mă loveşte din toate părțile și mă simt de parcă aş fi 
ţintuită la pământ. Dar e prea adânc aici ca să ajung pe fun- 
dul oceanului, așa că sunt împinsă tot mai jos, sub apă. Știu că 
tot ce mă așteaptă, mai jos, e şi mai multă apă. Mai mult din 
același întuneric sufocant. 

Și este, într-adevăr, sufocant. Plămânii mi-au luat foc şi nu 
pot să cred că gura nu mi-e căscată, încercând să strige. Am o 
imagine mintală cu apa care-mi umple plămânii, care-mi în- 
tinde traheea până când plesneşte, așa ca baloanele cu apă pe 

care eu şi Cassandra le aruncam de la fereastra dormitorului 
meu pe aleea betonată, vara. Zece puncte dacă nimeream pe 
cineva, trei dacă erau doar stropiţi. 

Gândurile mi se înceţoşează. Mi-o imaginez pe Cassandra 
şi pe fraţii mei, pe Jake şi pe părinţii mei în livingul de acasă, 
şi cu toții glumim, și Trinkets n’ Things. Îmi imaginez un apus 
debordând de portocaliu şi de roșu - atât de strălucitor, încât 
arată ca niște artificii care ţâșnesc în centrul orașului Portland, 
de Ziua Americii. 

Apoi, văd plaja, cabina de sunet și pe Wyatt, furibund. Doar 
că imaginea e de calitate proastă, pixelată şi arsă, ca o fotografie 
lăsată să se decoloreze la soare. Se cojeşte şi văd pe altcineva. Pe 
cineva pe care mi l-am imaginat înainte să ştiu ce să-mi ima- 
ginez. E aici. E real şi uman, într-un fel în care eu nu mai sunt. 
Ştiu că mor, cam la fel cum știam când trebuia să fac duș sau că 
voi fi certată fiindcă nu am dus gunoiul. Sunt cunoştinţe prac- 
tice şi nici măcar nu încerc să mă opun. Doar închid ochii şi-mi 
doresc să se întâmple repede. Să mă opresc din gândit. Fiindcă, 
dacă mă gândesc la el, nu mai vreau să mor. 

Îl aud strigându-mă pe nume, mai întâi încet, apoi mai tare. 
Sunt surprinsă, fiindcă am crezut că mă vor lăsa simţurile. Am 
crezut că, cu cât mă apropii mai mult de moarte, cu atât mai 
linişte va fi. Dar nu e. Aud mult zgomot. Mi se strigă numele, 
apa clipoceşte, apoi altceva, ceva care mă convinge că am tre- 
cut deja dincolo: fața lui, atât de aproape, că îl simt respirând. 

— Paige! 

Îmi spune numele pe un ton sever şi, pentru o clipă, îmi 
amintesc de profesorul de matematică din clasa a opta, domnul 
Steeler. Nu sunt sigură de ce mă gândesc tocmai la el acum, în 
clipa morții, însă asta se întâmplă. 

Şi din nou: 


150 REBECCA SERLE 


— Paige! 

Deschid gura să răspund, înainte să-mi amintesc că sunt sub 
apă. Mă forţez să rezist presiunii, gustului sărat, însă nu le mai 
simt. Mă trezesc tuşind, scuipând, aşa ca atunci când am intrat 
în ocean, dimineaţă. Și deschid ochii. 

Primul lucru pe care-l remarc este că sunt întinsă. Încerc 
să mă ridic și să văd ceva, dar un braț mă împinge ușor îna- 
poi. Aud încă apa în jurul meu, dar este mai blândă acum, mai 
puţin amenințătoare. În loc să se izbească de mine, clipoceşte, 
aproape legănându-mă. 

— Paige? 

Întorc capul și îl văd plutind în ocean, lângă mine, cu un 
braț peste abdomenul meu, cu celălalt lopătând prin apă. Sunt 
întinsă pe o placă de surf, iar Jordan Wilder mă trage la țărm. 

E încruntat, iar ridurile de pe fruntea lui par niște sfori de 
marionetă. 

— Jor..., reuşesc să spun, apoi încep iar să tuşesc. 

Mâna de deasupra se întinde să-mi atingă umărul, apoi îmi 
dă la o parte părul de pe frunte. Închid din nou ochii. N-ar fi 
exclus să fiu moartă. Șansele ca această situaţie să fie reală sunt 
egale cu zero. 

— Rezistă! spune el. Aproape am ajuns. 

Văd că împinge placa în față cu ajutorul picioarelor, ținân- 
du-mă în același timp. Ridic capul şi zăresc țărmul la câţiva 
metri — fâșia lungă de plajă e cel mai plăcut lucru pe care l-am 
văzut —, lat, solid şi stabil. 

— Cum te simţi? aud vocea lui Jordan, lângă mine. 

— OK! spun. 

Mai tușesc puțin şi îmi revin. 

— Cum ai... 

Mă uit la Jordan, iar el clatină din cap. 

— Frai cam departe! îmi spune. Nu poți face asta în Hawaii, 
dacă nu cunoşti cu adevărat oceanul. Evident, tu nu îl cunoşti. 

— M-ai urmărit? 

Suntem suficient de aproape de țărm ca Jordan să meargă 
deja. Îmi trec picioarele de partea cealaltă și mă ridic şi eu. Mă 
clatin, însă, și, când cedez, mă sprijin de placă. 

— Am fost nevoit. 

— Ba nu, nu ai fost. 

Ridică din sprâncene. 

— Eşti sigură? 

— Nu! 

— Aşa... 

Îşi pune o mână pe spatele meu. Sunt surprinsă de cât de 
caldă pare. Mi-a îngheţat întreg corpul. 

— Mulţumesc! zic. 

— Pentru ce? 

Vocea lui e plăcută, jucăuşă. N-am mai auzit tonul ăsta. 

— Pentru că mi-ai salvat viaţa, mormăi eu. 

— Pardon, ce-ai spus? întreabă el. 

Evident, mă tachinează. 

Ridic privirea şi mă uit urât la el. Chiar şi după ce m-a scos 
din ghearele morții, Jordan Wilder e tot nesuferit. 

— Cu plăcere! spune el. 

Îl ajut să împingă placa pe nisip, apoi mă prăbuşesc. Soarele 
începe să încălzească plaja, iar eu îi simt arsura pe spate. Inspir 
de câteva ori şi mă sprijin pe spate, în mâini. 

— Vii des aici? întreb. 

EI încuviinţează, așezându-se lângă mine. 

— În fiecare dimineaţă. 

Mă întorc să mă uit la el. 

— Serios? De ce nu te-am văzut niciodată? 

Se uită și el la mine. Pe gene are stropi de apă. 

— Presupun că nu te-ai uitat bine. 

— Tu m-ai văzut? 

Deschide gura să răspundă, însă tuşesc iar: icnete mari, 
şuierate, pline de apă. Îi simt mâinile pe umeri, apoi îşi pune 
o palmă pe spatele meu, frecându-mă în cercuri largi, egale. 
Chiar şi cu tot soarele, fiecare centimetru de piele îmi e cu- 
prins de furnicături. 

— Mersi! spun. 

— Poate ar trebui să intrăm, îmi spune. 

— Nu! Nu vreau să intru! Nu vreau să plec nicăieri! 

Sunt copleșită de nevoia de a rămâne, de a sta aici, pe plajă, 
cu el, cât de mult pot. 

— Ar trebui să bei ceva cald. Şi poate ai nevoie și de un pro- 
sop ca lumea. 

Vocea lui e hotărâtă, iar eu fac semn spre stânci, unde mi-am 
aruncat șlapii, împreună cu prosopul de plajă cu ananași. 

— Am prosop, îi arăt. 

Se ridică, se şterge de bermudele lui largi și sprintează spre 
stânci. Îi privesc trupul bronzat, linia trunchiului. Își aruncă 
prosopul peste umăr. Se mișcă atât de ușor, și pe plajă, și în apă. 
Arată ca surferii care locuiesc aici. Ca un băștinaș. 

Revine cu prosopul şi îl despătureșşte, aranjându-mi-l peste 
umeri ca pe o capă. 

— Mersi! spun. Nu trebuia. 

Se aşază iar pe nisip. 

— Eşti un bun de lux, îmi spune, frecându-şi mâinile. 

Privesc cum i se scurge nisipul printre ele. 

— Vedeta filmului. Probabil că ar trebui să plătesc ca să te 
înlocuiască, dacă faci hipotermie, zice în timp ce mă priveşte. 
Nu cred că-mi permit. 

— Suntem în Hawaii. Hipotermia pare puţin probabilă. 

Îmi desprind privirea de la el, fiindcă îmi fac griji că își 
poate da seama cum mă simt. Cum îmi bate inima mai repede, 
ştiind că e lângă mine, decât îmi bătea când mi-am dat seama 
că mă înec. 

Jordan mă priveşte, iar în ochii lui citesc ceva nou. Ceva 
mai mult decât acea scânteie aurie - o stea pe cerul nopții. 
Ochii lui par şi ei mai blânzi. Mai degrabă căprui decât negri. 

— Nu prea am avut ocazia să vorbim, îi spun. 

Pufnește. 

— Ce este? 

— Nimic 

— Spune-mi! 

Se sprijină pe palme, lăsându-se pe spate și întinzându-și 
picioarele. 

— Eşti prinsă, la asta mă refer. 

— Prinsă? 

Clatină din cap. 

— Haide, nu face asta! Nu te purta de parcă nu ai şti despre 
ce vorbesc! 

Mă gândesc la braţele lui Rainer în jurul meu, în prima zi 
când a ajuns Jordan pe platouri. Apoi la ziua pictorialului. 

— Rainer, spun eu. 

Ridică din sprâncene. 

— Sunteţi împreună, nu? 

Strâng prosopul mai bine pe lângă corp. 

— Nu ştiu. 

E cel mai sincer răspuns pe care i-l pot da acum. În plus... 

— Nu prea pot să-mi dau seama ce are asta de-a face cu fap- 
tul că am putea deveni prieteni. 

Ridică mâinile, de parcă l-aẹ ameninţa cu o armă. 

— Hei, e cariera ta, nu a mea! 

— Asta ce vrea să însemne? 

Oftează. 

— Lui Rainer îi place să fie în lumina reflectoarelor. 

Acum vorbeşte încet, de parcă i s-ar adresa unui copil de 
clasa a doua. 

— Când te întâlnești cu o actriță, ai parte de şi mai multă 
celebritate. 

— Nu e așa! răspund eu. Habar n-au oamenii cine sunt. 

Mă priveşte intens. 

— Dar vor afla. 

— Poate, spun eu. Dar cu cine s-ar putea întâlni Rainer, 
dacă nu cu o actriță? Doar e și el actor. Tu nu faci la fel? 

Mijeşte ochii. 

— Eu nu mă văd cu actrițe. 

— Doar cu vedete pop. 

— Pardon? întreabă el, îndreptându-și umerii și întorcân- 
du-se spre mine. Vrei să-mi spui ceva? 

— Cum rămâne cu Britney? 

Expiră îndelung, ia o mână de nisip şi îl lasă să i se strecoare 
printre degete. 

— Britney nu este și nici nu a fost vreodată iubita mea. 

Nu mă pot abţine şi las cuvintele să se rostogolească afară. 

— Deci doar.te-ai combinat cu ea pe la spatele lui Rainer? 

Privirea lui îmi face inima să-mi coboare în stomac. 

Ochii lui sunt din nou blânzi. Dar nu fiindcă ar fi îngrijorat, 
ci fiindcă e jignit. 

— Asta crezi? 

Clatin din cap. 

— Nu! spun eu. Nu ştiu! Am sărit calul! Îmi pare rău! 

— Uite ce, dacă vei face parte din domeniul ăsta, trebuie 
să înţelegi că există lucruri pe care nu le împărtăşești şi des- 
pre care nu vorbești, fiindcă sunt tabu. Oamenii vor vâna orice 
informaţie. Vor dezgropa morţii în căutare de bârfe. Şi, dacă 
nu le vor găsi, le vor inventa. 

Apoi se ridică, de parcă atât ar fi avut de spus. 

— Haide! zice. Să intrăm! 

Îmi întinde mâna, iar eu o accept. E puternică și cu bătă- 
turi — genul de mână care a ţinut lucruri. Care le-a strâns cu 
putere. 

Mergem în tăcere, o tăcere plină cu un milion de lucruri pe 
care vreau să le întreb, însă nu o fac. Nu mi se pare că ar vrea 
să mai vorbească și, după ce mi-a salvat viața, puţinul pe care 
îl pot face este să tac. 

— Mulţumesc! spun, când mă lasă la uşa apartamentului. 

Ridică din umeri. 

— A fost doar noroc. Mă bucur că am fost pe fază. 

Ochii lui îi întâlnesc pe ai mei și ne privim, fără ca măcar să 
clipim. Mă întreb dacă simte și el. Mă întreb dacă se întreabă. 

— Şi eu! îi spun, încet. 

Apoi, lasă capul în jos, işi încrucişează braţele și se întoarce 
să plece. Îl privesc străbătând holul până când dispare după 
colţ. Am nevoie de încă o secundă ca să îmi scot cardul și să nu 
rămân cu ochii la locul în care s-a aflat înainte. 


CAPITOLUL 15 


Citesc niște scenarii pe care mi le-a trimis impresarul meu. 
Gândul la a mă implica într-un alt proiect mă entuziasmează. 
Mă ajută să îmi amintesc că August e doar o fază - OK, una 
importantă —, însă rămâne o fază. Există multe alte personaje 
de jucat. E un scenariu despre o fată rea, care rămâne însărci- 
nată, unul despre o sirenă, pe baza unei alte serii foarte cunos- 
cute de cărţi, şi un film de epocă, în care aș juca-o pe fiica unui 
protagonist. Se filmează în Seattle, deci aș fi aproape de casă, 
lucru faţă de care nici nu ştiu precis cum mă simt. Aproape că 
l-am terminat, iar scenariul mi se pare strălucit. 

Pun paginile lângă mine și îmi înăbuş un căscat. Afară e 
răcoare, iar nopţile s-au făcut mai reci faţă de cum erau când 
am ajuns aici. Îmi vâr picioarele sub mine și mă așez mai bine 
pe scaunul din lanai. Dacă închid ochii, sunt în Portland, din 
nou, şi e iarnă. Îmi imaginez că sunt cu Cassandra și că mer- 
gem prin ploaia torențială spre Piaţa de Sâmbătă, cu umbre- 
lele deschise, pleoscăind prin bălți. Sau bem ciocolată caldă 
acasă la Jake, cu mama lui dându-şi ochii peste cap în direcţia 
mea, în timp ce Jake ne ţine o prelegere despre efectele arderii 

zahărului de trestie sau ale vreunei epidemii bacteriene răs- 
pândite de pescăruși. 

Cassandra. Jake. Trec prin fața mea ca nişte negative de 
fotografii. 

Ceva se petrece, ceva neașteptat. Uit cine sunt. Devine ceva 
normal să mă aflu pe un platou de filmare, să petrec timp cu 
echipa, să îmi pregătească altcineva mesele şi să mă trezesc cu 
gustările favorite în frigider, fără niciun bileţel şi nicio remarcă 
din partea mamei. Nu mă gândesc la faptul că părul şi machi- 
ajul îmi sunt mereu puse la punct sau că atât căsuţa mea de 
e-mail, cât şi cea vocală sunt mai mereu pline de oferte. Am un 
milion de mesaje de la impresar despre tot ce mișcă sub soare. 
Am crezut că actoria înseamnă doar să joci, însă m-am înşelat. 
Înseamnă atâtea altele, atât de multe intrări şi ieşiri, încât mă 
simt de parcă nu voi învăţa niciodată. 

Nu pot să uit ce mi-a spus Jordan de dimineaţă, despre a ține 
unele lucruri pentru mine. Dar nu am nicio idee ce să ţin ascuns 
din viaţa mea. Ce este tabu acolo? Am crezut că prieteniile ar fi, 
însă nu am mai vorbit cu Jake sau cu Cassandra de când au ple- 
cat. Familia mea nici măcar nu înțelege ce fac acum şi cum este 
noua mea viaţă. Poate că visul meu, filmul ăsta, ar fi tabu. Dar 
nu e totodată şi acelaşi lucru care m-a transformat în cineva pe 
care oamenii doresc să îl disece? Şi de unde să ştiu dacă Rainer 
este tabu, când tot ce aud în minte sunt voci care ne judecă? 

— Cioc, cioc! 

Ridic privirea şi îl văd pe Rainer în pragul uşii din lanai, 
cu o cămaşă care flutură în briza nopții şi cu o plumeria vâ- 
râtă după ureche. Prezenţa lui neașteptată mă face să tresar. 
E ciudat că a apărut chiar când mă gândeam la el şi, după o 
dimineaţă în care am văzut moartea cu ochii, nu prea mă simt 
în largul meu. 

— Aşa baţi tu la ușă? întreb. 

— Aha, încuviinţează el. 

— Cum ai ajuns aici? 

Zâmbeşte. 

— Voiam să te văd. 

Inima mea bate mai repede. 

— Asta nu îmi răspunde la întrebare. 

Se apropie de mine şi ia loc pe un scaun alăturat. 

— Am prieteni sus-pușşi. Mai precis, la recepție. 

Râd. 

— Deci acum flirtezi şi cu recepționistele? 

— Numai pentru a ajunge la tine, PG! 

Nu-i voi spune despre ce s-a petrecut de dimineaţă. Nu sunt 
sigură de ce, doar că știu că are de-a face cu Jordan. Ştiu că lui 
Rainer nu i-ar plăcea să ştie că împărtăşim ceva. Chiar dacă 
acel ceva presupune că am fost salvată de la moarte. Să vorbesc 
despre Jordan pare o încărcătură prea grea pentru seara asta. 

— Cum a fost ziua asta? întreabă Rainer. 

Îmi înconjor genunchii cu braţele şi îmi sprijin capul de ei. 

— OK! spun. 

— Atunci, de ce te ascunzi? 

— Nu mă ascund! răspund, întorcând capul. Sunt obosită, 
atât... 

Rainer şi Jordan au avut ziua liberă, azi. A trebuit să filmăm 
nişte scene în care August e singură pe plajă. Am fost doar eu, 
Wyatt şi echipa, şi abia dacă-mi mai pot ţine ochii deschişi. 

— Vino aici! spune Rainer. 

Mă înconjoară cu braţul şi mă simt ridicată de pe scaun, în 
braţele lui. E atât de bine să mă aflu acolo! O parte din tensiu- 
nea acumulată peste zi începe să se risipească. 

Mă aşază în poala lui, se lasă pe spate şi îmi pune o mână pe 
obraz. Apoi, se apleacă şi aproape că mă aştept să mă sărute, în 
schimb, ia floarea de după ureche şi mi-o întinde. 

— Pentru tine! 

— Mersi! 

O iau şi o ţin de tulpină, între arătător şi degetul mare. 
Ridic petalele la nas. E un miros dulce și picant, ca de vanilie 
adevărată. 

— Ce se întâmplă? îl întreb, încet, cu grijă, cu privirea la pe- 
talele de plumeria. 

Ridică din umeri. 

— Azi m-am uitat la TV, am mâncat un sandvici. A fost plă- 
cut să am niște timp liber. 

Îi simt mâinile pe spate, mângâindu-mi coloana. Îmi înăbuș 
un fior. 

Pun jos floarea. 

— Nu la asta m-am referit! spun. 

Ridică fruntea. 

— La ce te referi, atunci? 

Vocea lui este ușoară, melodioasă. Flirtează. 

ÎI lovesc uşor în umăr. 

— La noi. 

Colţurile gurii lui se ridică într-un zâmbet. 

— Noi? 

Mă simt caraghioasă. Stau în poala lui, iar mâinile sale mă 
mângâie, şi tot nu ştiu ce înseamnă asta. 

— Da. Ştii, m-ai sărutat! 

— Sunt conștient de asta, îmi spune, încă zâmbindu-mi pe 
jumătate. De ce crezi că sunt aici? 

Fluturarea molcomă din piept se transformă într-o bătaie 
de aripi de vultur. 

Se apleacă mai aproape de mine, dar, de data asta, nu îmi 
mai dă o floare şi nici nu se retrage. 

— Sunt aici fiindcă eşti deşteaptă. 

Mai aproape. Îi simt genele atingându-mi obrazul. 

— Şi amuzantă. 

Mai aproape. Nasul lui îmi atinge bărbia. 

— Şi frumoasă. 

Aproape că îmi atinge buzele. 

— Şi îmi place mult să te sărut. 

Pulsul mi-a luat-o razna, de parcă ar vrea să fugă din mine. 

— Da, dar... 

— Ce mai e? şoptește el. 

Inspir, încercând să îmi păstrez calmul din voce. Simt că 
trebuie să mă zbat ca să scot fiecare cuvânt. | 

— Ce vrei? 

Oftează și îmi pune o mână pe genunchi, deasupra mâinii 
mele. E moale şi caldă. 

— Credeam că e destul de evident, îmi spune, mângâin- 
du-mi degetul mare cu al lui. Pe tine! 

— Rainer... 

Îmi ia mâna într-a lui, apăsându-și-o pe inimă. O simt bă- 
tând tare şi regulat. 

— Relaxează-te! îmi spune. 

Îmi muşc buza de jos. 

— Bine! spun eu. 

— Bine. 

Cu ambele mâini, îmi prinde fața şi mă trage spre el. Îmi să- 
rută nasul, apoi fruntea, apoi pleoapele. Când se trage înapoi, 
respiră apăsat. 

— Eşti superbă! îmi spune. 

— Glumeşti! 

Expir. 

— Deloc. 

Mă sărută pe gât, chiar sub ureche. Îmi e aproape imposibil 
să mai gândesc limpede. 

— De ce eu? întreb. 

Îmi dreg glasul. Îl imping în spate. Mă gândesc la ce a spus 
Jordan, despre cum s-ar întâlni Rainer cu actriţe fiindcă îi 
place lumina reflectoarelor. Dar cum poate fi adevărat? Eu 
sunt o nimeni, încă. 

— Pe lângă faptul că sunt singura fată pe care o cunoști pe 
insula asta. 

— Nu-i aşa! mă contrazice el în timp ce mă ia de mână. Ai 
uitat de recepționistă. 

— Şi de Jessica! spun în continuare cu ochii plecați. 

Rainer încuviințează. 

— Şi de Jessica. 

— Deci? 

Îmi desprind degetele dintre ale lui și le pun în poală. Tre- 
buie să îmi țin mâinile încleștate, ca să nu încep să îmi rod 
unghiile. 

— De ce tu? mă imită Rainer. Asta vrei să ştii? 

— Da. 

Ridic privirea şi mă uit la el. 

Clatină din cap, de parcă eu nu aș fi înțeles, de fapt, cum 
stau lucrurile. 

— Uite de asta! spune. Fiindcă nu ai idee de cum te văd oa- 
menii. Eşti incredibilă. 

Apoi, mă sărută. De data asta, cu adevărat, pe gură. Vreau 
să spun ceva, dar vorbele mi se îneacă în sărut. Se agaţă în 
părul lui şi în vârfurile degetelor şi în bătaia puternică a ini- 
mii lui. Eşti incredibilă! Cu gura lui atingând-o pe a mea, cu 

mâinile lui pe talie, par să fie singurele cuvinte care contează. 
Felul în care mă vede. Felul în care simte pentru mine. 

Mâinile lui sunt peste tot - pe spatele meu, pe talia mea. 
Mă lipește de el. Mă întind şi îmi înfig mâinile în umerii lui, 
simţindu-i mușchii. Simt cum oftează, însă nu se desprinde. 
Mă sărută mai departe, şi, încet, încep să simt şi eu că poate 
are dreptate. 


CAPITOLUL 16 


— Tu şi băiatul ăla sunteţi împreună? 

Vocea mamei se aude cu greu din cauza paraziților. Mă 
sună mereu de pe mobil, fiindcă pe fix nu dispunem de un 
plan tarifar pentru apeluri la distanţă, iar semnalul nu e nicio- 
dată prea grozav. 

— De când citeşti tabloide? întreb. 

Mă aflu în bucătăria apartamentului, privind un articol 
cu titlul: „RAINER DEVON ȘI PAIGE TOWNSEN SUNT 
PRINŞI* ÎN CAPCANA DRAGOSTEI, ÎN HAWAII” Au folo- 
sit fotografia cu noi, cea de la Piaţa de Peşte — eu şi cu Rainer, 
unul lângă altui, cu frunţile plecate. Asta nu a fost acum câteva 
săptămâni? Cum de mai e relevantă? 

— De când a ajuns fiica mea în ele, răspunde ea. 

Chiar şi cu conexiunea asta proastă, îi simt duritatea din ton. 

— Tu chiar crezi tot ce se scrie? o întreb. 

Nu mă gândesc la ce s-a schimbat, de atunci. La faptul că 
Rainer şi cu mine ne-am sărutat. De câteva ori. 


* Joc de cuvinte pornind de la termenul locked, „blocat, prins, în- 
chis” (n. red.) 

— Nu ştiu, draga mea, răspunde mama. 

Las revista jos. 

— Te-ai abonat la Star? 

Tot nu-mi vine să cred. Mama nu ar şti cum să identifice un 
tabloid nici dacă ar fi singura carte din biblioteca şcolii. Ceea 
ce, fireşte, nu sunt tabloidele. Face cumpărături de la magazi- 
nul din colț, nu de la supermarket, şi singurele reviste dispo- 
nibile acolo sunt Yoga Journal şi o grămadă de fițuici despre 
astrologie. Am o altă teorie. 

— Te-a sunat Cassandra! lansez eu o ipoteză. 

Mama oftează. Totul devine clar. 

— Răspunde-mi, Paige! 

— Te-a sunat, nu? 

Urmează o pauză suspectă. 

— Chiar îi pasă de tine, să ştii! 

Îi pasă de mine. Mda. De aceea a fost atât de ocupată să mă 
sune, de când ea şi Jake au venit să mă viziteze. 

— Vrea doar informaţii! o corectez. 

— Draga mea, cred că, dacă voia informaţii, te-ar fi sunat pe 
tine. Nu îţi stă în fire să te îndoieşti de Cassandra. Ce se petrece? 

Mi-o imaginez pe mama stând în bucătărie, unde vorbeşte 
întotdeauna la telefon, cu coatele pe blatul de lucru sau cău- 
tând diverse lucruri în frigider, şi mă gândesc la cât a trecut 
de când n-am mai văzut-o. Cea mai lungă perioadă, de când 
m-am născut. Ar trebui să îi spun ceva. Că o iubesc... 

— Nu e ceva despre care vreau să discut în public! îi spun. 

— E vorba de Cassandra şi de mama ta! mă contrează ea. 
Care dintre noi e publicul? 

— S-a cuplat cu Jake! izbucnesc. 

Nu aud niciun oftat, niciun icnet şi nici măcar o poticneală. 

— Ştiu. I-am văzut, îmi spune mama, pe un ton obișnuit, de 
parcă tocmai i-aş fi spus că am mâncat un sandvici cu unt de 
arahide şi jeleu la prânz. 

— Deci ştiai? 

Mi-o imaginez oprindu-se din căutatul în frigider, aşezând 
laptele înapoi şi sprijinindu-și mâna în șold. 

— Draga mea, sunteți prieteni de multă vreme. Lucrurile se 
mai schimbă. 

— S-a cuplat cu Jake, spun eu, încet, de parcă, dacă aş rosti 
cuvintele cât mai clar și răspicat, va pricepe în sfârșit ce vreau 
să spun. 

— Dar nu au și ei dreptul la fericire? 

Inspir. 

— Fireşte că da. Doar că... 

Mama nu știe că Jake şi cu mine ne-am sărutat şi cât de fu- 
rioasă a fost atunci Cassandra. 

— Cassandra a spus mereu că lucrurile s-ar strica dacă doi 
dintre noi ar ajunge împreună. 

— Şi tu ce părere ai? 

— Nu ştiu! 

Îmi trec palmele peste marmura rece a blatului. 

— A fost ciudat să fie aici şi să îi văd aşa. M-am panicat. 

Mă așez pe un scaun şi mă răsucesc cu fața spre ocean. De 
obicei, nu vorbesc cu mama despre lucrurile astea, dar nu mă 
pot abține. Să îi văd pe Cassandra şi pe Jake pe canapea. Cinele 
cu Rainer. Cât de stângace a fost despărțirea. 

Nu răspunde imediat, după ce termin. 

— Mami? 

O aud inspirând, apoi expirând încet. 

— Înţeleg, draga mea! Dar cred că trebuie să le dai o pauză. 
Nu cred că eşti supărată fiindcă sunt împreună. Cred că îți pare 

rău că au trecut și ei la faza următoare. Lucrurile se schimbă, 
iubito! 

— Nu credeam că ne vom schimba şi noi! 

Am un nod în gât despre existenţa căruia nu ştiam. 

— Nu-ţi poţi învinui prietenii fiindcă își continuă viața fără 
tine. 

— Dar trebuie să şi-o continue împreună? 

Îi aud râsetul molcom. 

— Păi, spune ea, cred că întrebarea mai bună este dacă me- 
rită să pierzi ambele prietenii din cauza asta... 

Mama schimbă subiectul la sora mea şi la Annabelle, apoi 
spune: 

— Trebuie să plec! Te iubesc! zice ea și închide. 

Aşez telefonul pe blat. Are dreptate, fireşte. Şi mi-e dor de 
ei. De amândoi. Vreau să îl sun pe Jake şi să îi spun despre 
Clean Ocean Initiative, pe care Wyatt a pornit-o ca să îndepăr- 
teze orice efect negativ asupra mediului pe care l-ar putea avea 
filmul. Vreau să o sun pe Cassandra şi să îi povestesc că Rainer 
m-a sărutat, să o aud chițăind și întrebându-mă cum e, dacă 
părul lui e moale, şi ce îmi spune când suntem singuri. 

Dar trebuie să ajung la repetiţii și să mă opresc și pe la ca- 
bina de editare, în dimineaţa asta, ca să mă uit pe ce s-a făcut 
ieri. Am filmat din nou prima scenă din film, cea în care Au- 
gust ajunge la țărm, plină de sânge. De data asta, a fost mai 
bine şi cred că şi Wyatt crede la fel. Mi-a spus să mă uit la fil- 
mare. Nu mi-a mai cerut niciodată părerea, așa că vreau să mă 
asigur că ajung la timp. Coafatul și machiajul încep în două- 
zeci de minute. 

Editarea are loc în sălile de conferinţă de la primul etaj al 
complexului. Draperiile opace sunt întotdeauna trase şi îmi 
pare rău pentru editori. Se holbează toată ziua la ecrane, şi 

suntem în Hawaii. Măcar noi putem lucra afară aproape tot 
timpul. 

Gillian, editorul de efecte speciale, mă salută când ajung. E 
incredibil de înaltă şi are părul vopsit cu henna şi nişte oche- 
lari cu ramă de baga în toate culorile. Nu i-am spus asta nicio- 
dată, fiindcă nu o cunosc prea bine, dar îmi aminteşte de casă. 

— Bună, puştoaico! îmi spune, punându-mi o mână fermă 
pe umăr. Am pregătit totul pentru tine. Hai în biroul meu! 

Închide ușa cu piciorul şi mă conduce într-o cameră cu 
pereţi cenușii şi un birou mare, de plastic, cu patru calculatoare 
și trei tastaturi pe el. O imagine a plajei este îngheţată pe ecran. 

— Stai jos! 

Gillian îmi împinge un scaun, iar eu mă aşez. Se apleacă şi 
începe să scrie la tastatură. 

— Mă bucur că eşti aici! spune ea. Vine şi Rainer? 

— Nu, răspund, privind spre uşă. Sau nu cred. 

Gillian aduce un scaun lângă mine şi se aşază, încălecându-l 
invers. 

— Eşti gata? 

Zâmbesc pentru „da. Ridic degetul mare. 

Trecem peste scene. E ciudat să mă văd așa pe ecran. S-a 
mai întâmplat: în reclame şi în câteva piese de teatru care au 
fost filmate, dar acum e diferit. Efectele speciale nici măcar nu 
au fost adăugate, dar nu există scenă sau platou. Suntem doar 
noi, de parcă aş privi o înregistrare cu mine, doar că, de fapt, 
nu sunt tocmai eu. 

— E filmare brută! spune Gillian. Dar a ieşit bine, nu? 

— Foarte, încuviințez eu. 

Îmi face cu ochiul, apoi dă clic pe altă scenă. Wyatt vorbeşte 
mereu despre potrivirea scenelor, despre cum mâna mea tre- 
buie să atingă acelaşi punct în spaţiu când rostesc un cuvânt, 

astfel ca, mai târziu, când se pune filmul cap la cap, lucrurile 
să iasă bine. Cumva, am prins ideea, dar acum capătă sens. Un 
film este ca un puzzle uriaş: sunt piese împrăştiate pe podeaua 
livingului. Abia mai târziu, după ce a fost creat, îți dai seama că 
formează o singură poveste. 

Se aude mobilul lui Gillian. Tonul de apel e „Dancing 
Queen” de la Abba. 

— E melodia mea favorită din anii 1970! îmi spune. Sunt 
bătrână. Să nu spui nimănui! 

Gillian răspunde. Dă din cap de câteva ori, apoi acoperă re- 
ceptorul cu palma. 

— Va trebui să merg să iau nişte filmări, spune ea. Aștepţi 
cinci minute? 

— Sigur! 

Ar trebui, probabil, să ies, însă vreau să rămân. E amuzant 
să-mi petrec timpul cu Gillian. Îmi aminteşte de mătușa sim- 
patică din filme. Genul care te lasă să bei vin la cină şi te ajută 
să „împrumuţi” maşina părinţilor, ca să te strecori în weeken- 
duri. Ai mei au fost singuri la părinţi, aşa că nu am avut nicio- 
dată o mătușă aşa. O dată, fratele meu s-a oferit să ne cumpere 
mie şi Cassandrei vodcă, pentru o petrecere în pijama. Am fost 
de acord, mai ales fiindcă încercam să părem cool, dar nu s-a 
ţinut de cuvânt. Ce s-a întâmplat a fost că am întrebat despre 
ea, părinţii ne-au auzit, şi am fost pedepsiţi amândoi pentru o 
săptămână. 

Nu zic că Gillian ar încuraja consumul de alcool în rândul 
minorilor, dar există adulţi care nu par să aibă prea mult res- 
pect pentru reguli. În general, sunt cei care nu au copii. 

Gillian pleacă, mitraliind indicaţii la telefon, şi mă lasă sin- 
gură, cu mine pe ecran. Este o imagine de aproape a corpului 
meu, nemișcat, pe plajă. Sunt plină de sânge, iar părul meu e 

răvăşit ca o pânză de păianjen în curs de ţesere. Simt că sân- 
gerez de moarte, sau ea sângerează, ceea ce e ridicol, fiindcă 
(1) August nu moare și (2) nici măcar nu e sânge. Am fost pre- 
zentă când au amestecat gelul de păr cu sirop de ciocolată și 
colorant alimentar, mi-au spus să mă întind, au desenat un X 
pe abdomenul meu și au început să toarne amestecul peste el. 

Dar, na... 

Când îmi privesc trupul aşa, cu picioarele încrucişate, cu 
mâna desfăcută, cu degetele încă întinzându-se, îmi amintește 
de moarte. Aşa se întâmplă. Pluteşti și te ridici deasupra pro- 
priului trup, şi te priveşti de parcă ai fi într-un film. 

— Ciudat, nu? 

Nu l-am auzit venind și mă întorc să mă uit la el. 

— Puțin! răspund, încercând să îmi controlez vocea. 

Jordan face semn din cap. Priveşte ecranul, cu ochii miş- 
cându-se de la stânga la dreapta. Sunt conștientă că zac acolo, 
că la trupul meu pe jumătate dezgolit se uită. Vreau să arunc o 
pătură peste fata de pe plajă, şi una peste mine, acum. Fiindcă 
nu ne pot separa. Simt că nu m-aș uita la ecran, ci la mine. 
Când ochii lui îi mângâie abdomenul, inspir adânc, iar când ri- 
dică privirea spre fața ei amorțţită, obrajii mi se înroșesc. Când 
se întinde şi atinge uşor ecranul, îi simt mâna pe umăr. 

— Cum de nu ești la repetiţii? întreb. 

Simt că am răgușit și îmi dreg glasul. 

— Azi lucraţi doar tu şi Rainer! spune el. 

Se întoarce de la ecran la mine, iar eu mă întreb dacă a văzut 
și el toate revistele acelea stupide. Simt nevoia de a-i spune că 
nu e adevărat. De a minți. 

— Am înţeles! îngaim. Ce faci? 

Jordan întoarce scaunul lui Gillian şi se așază. 

— Îmi place să vin aici şi să văd cum arată lucrurile! zice el 
și face semn spre monitor. Tu? 

— Wyatt a vrut să arunc o privire. 

Nu am mai văzut filmările. Jenant! Ar trebui să fiu aici. Ar 
trebui să profit de orice ocazie de a învăţa pe care mi-o oferă 
prezența pe platouri. 

Jordan se uită mai departe la ecran. 

— Cred că e interesant să urmăreşti procesul, înţelegi? Sunt 
atât de multe aspecte la mijloc! 

Întoarce capul și mă privește. 

— Mi-a plăcut mereu să văd cum se construiesc lucrurile. 
Probabil că e lucrul care-mi place cel mai mult la actorie — cât 
de multă muncă de echipă presupune. 

— Aşa o fi! spun. Dar actoria în sine nu e tocmai muncă de 
echipă. 

Mă priveşte cercetător. 

— Fireşte că e! 

— Nu ştiu! spun. Eu nu simt că ar fi. 

Nu am idee de ce îl contrazic. Tot ce am vrut a fost să dis- 
cute cu mine, nu să mă trateze ca pe o leproasă. Iar acum, când 
chiar se întâmplă, îl resping. 

— Asta nu pot înţelege eu la unii actori, spune Jordan. Cum 
de nu vedeți că tot ce faceţi ar fi imposibil fără ajutorul câtorva 
zeci de oameni. Niciun fel de artă nu are loc în vid. 

— Dar când joci, nu ar trebui să fie doar pentru tine? Adică, 
are importanţă cine se uită la piesa sau la filmul tău? Nu faci 
asta doar pentru că-ţi place? 

Jordan se sprijină de spătar și îşi duce mâinile la ceafă. 

— Nu! îmi răspunde. În cel mai bun caz, arta este un dialog. 
Faci treaba asta ca oamenii să o vadă, şi să se bucure de ea, şi să 
se implice. E pentru alte persoane. 

Din felul în care vorbește - atent, și totuşi cu ușurință, 
fluid - îmi dau seama că nu e prima dată când s-a gândit la 
asta. E o părere care a crescut în anii în care a meditat la acest 
proces. Ceva dinăuntrul meu se încordează, o combinaţie între 
adiniraţia pentru angajamentul său şi dezamăgirea față de pro- 
priile-mi lacune. 

— Te-ai gândit mult la asta. 

Se uită la mine și se încruntă, de parcă nu ar înţelege rostul 
lucrurilor pe care le-am spus. 

— E viaţa mea! îmi răspunde. Firește că m-am gândit. 

Are acest talent de a mă face să mă simt de parcă lucrurile 
pe care le credeam despre lume, pe care le consideram adevă- 
rate, ar fi doar un ecran de fum pentru alte lucruri, mai impor- 
tante. Să vorbesc cu el e ca și cum aș da la o parte o perdea și 
nu sunt sigură ce se află îndărătul ei. 

Încerc să-mi dau seama cum să răspund, când Gillian își 
face apariţia. 

— Bună, J! spune ea. 

EI îi zâmbeșşte. E prima dată când îl văd zâmbind, iar în- 
treaga lui fizionomie se schimbă. E ca atunci când ochii i s-au 
transformat din negri în căprui; zâmbetul îl îmblânzeşte. 

— Ți-am furat scaunul. 

Se ridică, dar ea îi face un semn nerăbdător. 

— Stai! Ea trebuie să plece. 

— Eu? întreb. 

— Te aşteaptă Wyatt, copilă! Terminăm mai târziu! 

Mormăi ceva ca pentru mine şi mă ridic. Nu vreau să plec. 

— Mersi, oricum! spun. Mă întorc! 

— Întotdeauna se întorc, spune ea şi îi face cu ochiul lui 
Jordan. 

Se aşază pe scaunul meu, cu braţele la piept. Jordan ia tas- 
tatura. Imaginile de pe ecran se mişcă şi trupul meu revine la 
viață. Începe să caute prin scene, așa cum a făcut şi Gillian, mai 
devreme. 

— Pa! spun. 

Mă aştept să îşi țină capul plecat, să mă ignore, dar ridică 
privirea. 

— Pa, Paige! răspunde el. A fost plăcut să stăm de vorbă. 

Încerc să găsesc o urmă de sarcasm în tonul lui, dar nu pot. 
Chiar cred că vorbeşte serios. 


— Ai întârziat, iubito! 

Rainer mă salută când intru în rulotă pentru coafură şi ma- 
chiaj. E îmbrăcat ca Noah şi arată superb. E la bustul gol, iar 
pielea îi e perfect bronzată. Arată aşa cum îţi imaginezi zeii 
greci, dacă ar reveni la viaţă. 

— Nu-ţi face probleme, drăguță! mă linişteşte Lillianna. 
Recuperăm noi timpul pierdut. 

Nu sunt îngrijorată. Nu simt că ar trebui să mă grăbesc. În 
fond, Wyatt a fost cel care a vrut să petrec nişte timp cu Gillian. 

— Ar trebui să nu te mai ţin atât de târziu! spune Rainer, iar 
fața mea se încinge imediat la amintirea ultimelor seri. 

Noi pe lanai. Eu în poala lui. 

— Am fost în cabina de editare, îi spun. 

— Editare? 

Se priveşte în oglindă, aranjându-și părul. 

— De ce? 

— Wyatt a vrut. În plus, e interesant să fii o parte din pro- 
ces. Actoria nu e un vid! zic pe un ton jalnic. 

Rainer pare amuzat. 

— Te cred pe cuvânt! spune el. 

— Îmi place să aflu mai multe. 

— Ce tare! 

Mă las în scaunul de lângă el. El se întinde și îmi mângâie 
genunchiul cu mâna. 

— Bună! spune. 

Îmi împing piciorul în degetele lui. Se apleacă pentru un 
sărut, însă eu mă întorc, zâmbindu-i în chip de scuze Lilliannei. 

— Am văzut şi mai rău, drăguță! spune ea şi îmi mângâie 
vârful capului cu palma. Formaţi un cuplu adorabil. 

— Nu-i aşa? întreabă Rainer. 

Îmi dă drumul genunchiului și sare de pe scaun. 

— Merg să-l ţin pe Wyatt departe de tine. Ne vedem acolo? 

Se apleacă iar, și de data asta îi ofer buzele. 

— Pe mai târziu, frumoaso! şoptește el. 


CAPITOLUL 17 


Rainer este chemat înapoi în LA săptămâna viitoare, pentru 
a da declaraţii de presă privind un film pe care l-a turnat anul 
trecut. E groaznic! Nu vreau să plece şi nici el nu vrea. Dar, 
indiferent ce simt, ceva mai târziu în această seară se va afla 
într-un avion care se îndreaptă spre est. Va lipsi opt zile. Merge 
în LA, apoi la New York şi la Londra, înainte să se întoarcă aici. 

— Mi-aş dori să vii cu mine! îmi spune. E un tur de forţă. 
Toţi oamenii ăia. Toată energia. Abia aştept să trăieşti şi tu expe- 
rienţa. E ca şi cum ai primi cea mai mare îmbrăţişare din lume. 

— Curând! spun. 

Stäm în holul complexului, așteptând maşina care îl va duce 
la aeroport. 

— Ce vei face weekendul ăsta? întreabă Rainer. 

Tonul lui e nonşalant, dar ştiu ce vrea să spună. Vrea să afle 
despre Jordan. Rainer nu ar recunoaşte niciodată, dar ştiu că îl 
deranjează că am fost să o văd pe Gillian şi că Jordan e, de obi- 
cei, acolo. Jordan se uită mereu la filmările de peste zi. 

— Nu trebuie să-ţi faci griji! răspund. 

Ridic o mână şi îi ating umărul. 

— Ştiu, spune el. 

— Hei! 

Îi înclin faţa. 

— Suntem cu toţii blocaţi în hotelul ăsta. Încerc doar să fiu 
prietenoasă, atât. 

— Așa și trebuie! 

Ceva se schimbă pe chipul lui, dar dispare imediat. 

— Ar trebui să fii prietenoasă. Îmi pare rău! se scuză și cla- 
tină din cap. Sunt gelos pe oricine petrece timp cu tine, când 
eu nu pot. 

— Gelos? 

Rainer îmi înconjoară talia cu braţul. 

— Eşti surprinsă? întreabă el. 

— Poate. 

Clatină din cap. 

— Paige Townsen, tot nu înţelegi! 

— Ce? 

— Îmi placi. Mult. Apoi strigă: Hei, toată lumea! Îmi place 
Paige! 

Clatin din cap și îi simt buzele în păr. 

— Opreşte-te! îi spun. Mă faci de râs! 

Pieptul mi se umple de bucurie. 

Maşina lui apare chiar când îl văd pe Jordan intrând pe hol. 
Se opreşte, sprijinindu-se de un stâlp. Îi simt privirea asupra 
noastră. Rainer îl observă şi el. Simt că i se încordează maxila- 
rul. Mă desprind de el, dar păstrez o mână pe braţul lui. 

— Călătorie plăcută! îi urez lui Rainer. 

Jordan se dezlipește de la perete. 

— Unde pleci? întreabă el. 

Vocea lui este calmă, dar ochii îi trec peste mâna mea, încă 
aflată pe umărul lui Rainer. 


176 REBECCA SERLE 


— Conferinţe! răspunde Rainer, printre dinţi. 

Simt că trupul i se încordează sub vârfurile degetelor mele. 

Jordan încuviințează. Aproape că mă aştept să spună ceva 
gen „Atunci, bănuiesc că ai rămas cu mine, dar nu face asta, 
ci doar spune: 

— Mă duc la Gillian. Hai jos după aceea, dacă vrei! 

Mă uit la Rainer, care-i dă bagajul şoferului. 

— Da! răspund. Bine! 

Jordan pleacă, iar Rainer mă sărută, cu mâinile în părul meu. 
Şoferul de lângă noi îşi drege glasul. | 

— Domnule Devon! spune el. Trebuie să plecăm! 

Rainer face semn din cap că da. Îşi apasă fruntea de a mea. 

— Să fii cuminte! îmi spune. Ai grijă de tine! 

Mă sprijin de el. Îi înconjor gâtul cu braţele. El înseamnă 
„acasă”, aici. Dar şoferul e la doi metri, aşa că mă retrag. 

— Aşa o să fac! spun. Să vii repede înapoi! 

— Întotdeauna. 

Mă sărută pe nas. Râd când se apleacă să intre în mașina 
care aşteaptă. Apoi pleacă. 

Privesc automobilul demarând, apoi mă îndrept spre ca- 
bina de editare. Când ajung acolo, Jordan e aşezat la biroul lui 
Gillian. Se răsuceşte când intru. 

— Bună! îmi spune. Rainer a plecat? 

Încerc să îi citesc expresia de pe chip, însă nu îmi transmite 
nimic. 

— Haide! îi spun. Nu face asta! 

— Ce? întreabă. 

Trăsăturile lui sunt imposibil de citit. 

— Nu te preface că îţi pasă! 

Jordan ridică din umeri şi îmi ţine un scaun. 

— Poftim! spune el. 

Mă aşez şi privesc spre uşă. 

— Unde e Gillian? 

— Nu vine azi, răspunde Jordan, începând să caute printre 
filmări. 

— Dar tocmai... 

Se întoarce să mă privească. Ochii lui sunt întunecaţi. Agitaţi. 

— Ştiu ce am spus! M-am gândit că iubitul tău va prefera să 
ştie că avem supraveghetor. 

— Dar nu avem. 

Continuă să mă privească. Asta îmi face pieptul să se strângă 
şi îmi îngreunează respiraţia. 

— Avem nevoie? 

Îmi iau ochii de la el şi mă uit iar la ecran. 

— Nu e iubitul meu! spun, de parcă ar fi o explicaţie. 

O spun încet. Aproape în şoaptă. E adevărat că încă nu am 
avut nicio discuţie oficială, dar asta e aproape irelevant, în con- 
text. Iar Jordan o ştie. 

— Îi poţi spune cum vrei tu! vine replica lui. Pentru mine 
nu e nicio diferenţă. 

Simt că mi se înmoaie picioarele, însă încerc să nu mă las 
copleşită. În loc de asta, mă concentrez la imaginile de pe 
ecran. Privim o scenă filmată cu mine şi cu Rainer, săptămâna 
trecută. Nişte chestii pe plajă şi scenele filmate cu actorii care 
au venit timp de câteva zile, ca să filmeze partea cu băștinașii. 

— Poţi să îmi arăţi cum funcţionează? întreb. 

Jordan se întoarce spre mine. Ochii lui îmi cercetează cu 
atenţie faţa. 

— Da! spune el. Sigur! 

Se ridică şi îmi oferă locul lui. Apoi, se apleacă peste mine şi 
îşi pune mâinile pe tastatură. 

— Aşa ajungi la următoarea scenă, îmi explică el. 

Respirația lui îmi gâdilă urechea. Îi simt trupul în spatele 
meu, cald, de parcă ar emite căldură. 

— Aşa împarţi ecranul! 

Îşi drege glasul. 

— Eu ştiu doar lucruri de bază. 

Vocea lui e atât de aproape, încât îi simt cuvintele ateri- 
zându-mi pe gât. 

— Mersi! zic. 

Se aşază lângă mine şi, dintr-odată, simt că nu mai am aer. 

— Ar trebui să vii şi tu pe aici ca să te joci. 

— Gillian e de acord cu asta? 

Ochii lui pătrunzători mă privesc fix. 

— Dacă ești cu mine... 

Întorc privirea, dar el continuă să se uite la mine. 

— Ascultă, am vrut să-ţi spun... 

Înghit. 

— Da? 

— Îmi pare rău că am pornit cu stângul. 

Clatin din cap. 

— Mi-ai salvat viaţa! spun. Cred că toate îți sunt iertate. 

— Bine punctat! 

Îşi roteşte scaunul spre mine. Dintr-odată, e serios. Încruntat. 

— Dar treaba asta cu Rainer... nu e problema ta. 

— Știu! îi spun. 

Mă întorc și eu spre el. Genunchii noștri sunt la câţiva cen- 
timetri distanţă. 

— Dar aşa o simt. 

Jordan clatină din cap. Apoi mă priveşte. Faţa lui este calmă 
și liniştită. 

— Eşti iubita lui, spune el. 

Îmi simt gâtul uscat. Simt centimetrii care ne despart de 
parcă aerul ar fi luat foc. 

— Nu e... 

Dar nu știu ce să spun. Are dreptate. Chiar sunt. 

— E adevărat! spune el. 

Încă mă priveşte 

— Dar nu înseamnă că trebuie să simt faţă de tine ceea ce 
simt față de el. 

Ne privim şi jur că tăcerea trece printre noi asemenea apei. 
Are profunzime, greutate. O simt curgând din pieptul meu 
într-al lui. 

Jordan îşi desprinde primul privirea. 

— Ar trebui să plecăm! spune el. Mâine începem la cinci 
dimineaţa. 

Expir. Simt că mi-am ţinut respiraţia ore în şir. 

— Cred că nu avem timp pentru ocean, din păcate. 

Mă priveşte. Se apleacă în faţă. 

— Întotdeauna e timp, spune el. Dacă vrei... 

— Te-ai trezi la trei dimineaţa pentru surf? 

Jordan se întoarce înapoi la taste, calm, aşa cum a fost şi 
mai devreme. 

— Nu ar fi prima dată. 


În dimineaţa următoare, la filmări suntem doar eu și Jordan. 
Până acum, nu am mai filmat nimic doar noi doi, și să fiu lângă 
el tot mă stresează. Dar sunt şi o actriță mai bună când e prezent. 
Mai bună (deşi nu aș recunoaște-o niciodată cu voce tare) decât 
sunt cu Rainer. De parcă prezenţa lui Jordan m-ar provoca să 
încerc mai mult, să muncesc mai din greu. Să joc la nivelul lui. 

Filmăm pe plajă azi. Este scena în care Ed ajunge pe insulă, 
iar August îl vede. Şi se sărută. 

— Este cineva la care ţii enorm! mă dăscăleşte Wyatt. Îl 
iubeşti pe Noah. Dar îl iubeşti şi pe Ed. Şi ţi-a fost dor de el. 

Wyatt poartă jeanşi negri și un tricou gri, simplu. Nu e in- 
scripţionat cu numele niciunei trupe şi nu sunt sigură cum 
să interpretez asta. Nu sunt singura care se poartă diferit în 
preajma lui Jordan. Wyatt face același lucru. Nu e mai puţin 
implicat, dar ţipă mai puţin. Sau poate că sunt eu mai bună și 
nu simte nevoia să corecteze atât de multe. Nu sunt sigură. 

August trebuie să alerge în braţele lui Ed, iar el să o ridice 
în braţe. Se sărută, însă doar scurt. Sărutul nu e la fel de im- 
portant precum cel din colibă, cu Noah, pe care l-am filmat 
acum câteva săptămâni. E mai uşurel. Nu cu la fel de multă 
încărcătură. 

— Nu e la fel de pasional precum cel cu Noah, ne spune 
Wyatt. E familiar. 

Familiar. OK. Eu şi Jordan, sărutându-ne. Ce zi obişnuită! 

Jordan îmi zâmbeşte când ajunge pe platou. 

— Bună, Paige! mă salută el. "Neaţa! 

Tonul lui nonșalant, purtarea simplă mă iau prin surprin- 
dere. E o persoană diferită. Glumeşte cu Camden, trânteşte în 
joacă o listă cu programarea filmărilor în mâinile Jessicăi. O fi 
pentru că Rainer nu e aici? 

— Haideţi! spune Wyatt. Încercăm de câteva ori. 

Wyatt ne pregăteşte. Jordan trebuie să mă ridice și să ne să- 
rutăm în aer. E un sărut de regăsire. 

— E dulce, repetă Wyatt. Dar, pentru August, este și trist. 
Renunţă la Noah! 

De obicei, Rainer îmi şopteşte tot felul de lucruri cât fil- 
măm. Între duble, se ţine de glume, încearcă să mă facă să râd 
și tot așa. Dar nu şi Jordan. Din clipa în care Jordan păşește în 
faţa camerelor, devine Ed. Şi azi nu e o excepţie. 

Jordan nu ezită. Mă ridică uşor. Mă cuprinde cu braţele şi 
mă lipește de pieptul lui. Îi simt bătăile inimii. Mă aştept să 
fie la fel ca privirea lui - pătrunzătoare și care insuflă încre- 
dere —, dar nu, sunt năuce. Inima lui bate cu putere, la fel ca a 
mea, de parcă ar vrea să se apropie de ceva. Sunetul, senzația 
fac totul să dispară. Chiar şi când se apropie camera, când 
aproape că mi se lipește de față, abia dacă o remarc. Simt seara 
trecută între noi. Familiaritatea aceea și încă ceva. Ceva pe care 
nu-l pot recunoaște nici măcar în sinea mea. 

Jordan mă pune jos şi apoi, fără niciun fel de pregătire sau 
de indicaţii, mă trage spre el. Buzele lui sunt ca nişte panglici 
de mătase legate în jurul cadourilor, și mă sărută atât de blând, 
încât abia dacă le simt greutatea. Asta mă face să mă aplec în 
față, să mi-l doresc mai aproape. El mă urmează. 

Mâinile mele se mișcă singure. Mai întâi în sus, ca să-l 
apuce de umeri, apoi spre gât, şi, în sfârşit, ca să i se împle- 
tească în păr. Nici măcar nu aud când Wyatt strigă „Tăiați!”. Nu 
aud nimic decât zgomotul valurilor care se zdrobesc de țărm 
în spatele nostru și respiraţia lui întretăiată, la fel ca a mea. 

Se dă un pic înapoi, dar continuă să mă ţină la pieptul lui. Îi 
simt buzele atingându-mi fruntea. 

Wyatt stă lângă noi, cu o privire fascinată. 

— A fost bine, dar hai să încercăm o scenă mai scurtă, da? 

Jordan nu mi-a dat drumul, iar când mă uit la el văd că 
mă aţinteşte cu privirea. Ceva din ochii lui s-a îmblânzit din 
nou, ca un lac care se dezgheață primăvara, şi, pentru o clipă, 
aproape că simt cum mă pierd în ei. 

Jordan îşi relaxează ușor braţele când Wyatt se întoarce spre 
Camden. Îl aud pe Camden spunând: 

— Eşti sigur că nu ăştia doi sunt împreună? 

Ştiu că ar trebui să îl corectez. Ar trebui să mă desprind de 
Jordan și să explic că nu, nu există sentimente! E vorba doar de 
un joc actoricesc foarte bun! Eu sunt cu Rainer! Dar nu pot, fi- 
indcă, atunci când Jordan îmi dă drumul, o clipă mai târziu, nu 
mai pot scoate un sunet. 

— Din nou! zice Wyatt. 

Îmi dreg glasul. 

— Bună treabă! îi spun lui Jordan, şi, probabil, e cel mai ri- 
dicol lucru pe care i-l poţi spune unui tip care tocmai ţi-a băgat 
limba în gură. 

Chiar dacă a fost doar la o filmare. 

Deloc surprinzător, nu răspunde. 

Filmăm iar. Şi iar. Și iar. De fiecare dată când buzele lui le 
ating pe ale mele, simt că mă mai apropii puțin de ceva impor- 
tant, ceva pe care am tot încercat să-l obţin de când mă aflu pe 
insulă, și poate cu mult timp înainte. De parcă săruturile cu el ar 
explica totul. De ce mă aflu aici, de ce am primit rolul. Că, poate, 
tot ce s-a întâmplat în ultima jumătate de an a condus aici. 

Îmi amintesc un lucru spus de Wyatt când filmam scena 
sărutului cu Noah și încerca să mă facă să pricep ce se petrece 
în mintea lui August. „În sfârșit, înțelege ce înseamnă să te 
îndrăgosteşti până peste cap de cineva”, mi-a spus. „Acel mo- 
ment când sentimentele pentru persoana respectivă pe mistuie 
pe de-a-ntregul” 


Ziua următoare e liberă şi, culmea, plouă cu găleata. Nu putem 
să chemăm ploaia cu bețe, cu poțiuni și cu dansuri africane, 
dar, în secunda în care ne oprim din filmat, se deschid porţile 
cerurilor. 

Îmi petrec dimineaţa în apartament, privind teancurile de 
publicaţii care sosesc de la diversele abonamente pe care am 

considerat că ar fi o idee bună să le fac. Apoi, încerc să îmi or- 
ganizez colecția de DVD-uri, să îmi împăturesc cum trebuie 
hainele din dulapuri. Sunt hotărâtă să nu ies. Ploaia nu mă spe- 
rie. Cine s-ar putea afla în ploaie, da. ÎI evit pe Jordan. Nu fi- 
indcă nu vreau să îl văd - fiecare fibră a ființei mele vrea să o ia 
la fugă pe hol şi să îl găsească —, ci fiindcă nu ştiu ce i-aş putea 
spune. Sau ce aş putea face. 

Nu că ar conta. Există Rainer. Rainer, care e dulce, sexy, 
minunat și care, dintr-un motiv inexplicabil, dorește să fie cu 
mine. În plus, Jordan probabil că ar atrage şi o clanță. Fireşte că 
a fost vorba despre actorie, însă nu mă pot opri să mă gândesc 
cât de aproape de el am fost. Oare de aceea actorii se despart 
şi se înşală unii pe alţii, constant? E vorba despre intimitatea 
asta? Este asta intimitate? Nu îmi dau seama dacă e posibil ca 
Jordan să nu fi simţit la fel, însă, poate, după ce faci lucru- 
rile astea suficient de mult, înveţi să le separi. Poate am înţeles 
totul greşit şi e doar prefăcătorie. 

Mi-aş dori ca Rainer să fie aici. Sunt sigură că toate se în- 
tâmplă fiindcă e plecat. Dacă ar fi aici, nu m-aş simți așa. Nu aş 
simţi că vreau să-l văd pe Jordan. Nu ar trebui să-mi autoim- 
pun arestul la domiciliu. 

Pe la două, deja înnebunesc, şi singurele lucruri rămase în 
frigider sunt un borcan cu muştar şi unul cu murături. l-am 
rugat pe producători să oprească livrările magice de alimente. 
Mă simţeam prost fiindcă se iroseau multe, însă acum îmi do- 
resc să n-o fi făcut. Din nefericire, a sosit timpul să părăsesc 
camera. Mă înarmez împotriva elementelor naturii cu şlapi de 
cauciuc şi o pelerină de ploaie. Apoi, deschid uşa şi cobor. 

Înghit pe nemestecate un sandvici de la magazin, apoi îmi 
închid pelerina, cea solidă, Oregon, cumpărată dintr-un capri- 
ciu. Pe dinăuntru e destul de uscată şi hotărăsc ca, în loc să 

urc înapoi, să-mi asum riscul şi să mă plimb pe plajă. Trebuie 
să-mi limpezesc mintea şi, dacă nu l-am văzut nici pe hol și 
nici la magazine, probabil că Jordan e în camera lui. 

E plăcut să fie mereu însorit, nu mă înțelegeți greșit, dar e 
ceva la ploaie care mă face să mă simt acasă. Mirosul. Chiar 
și aici, unde apa sărată se strecoară în aproape orice, încă mi- 
roase la fel. A mușchi proaspăt sau a pin, sau a lavandă alină- 
toare. Norii se adună, mintea mi se liniștește, iar lucrurile par 
mai calme, mai puţin intense. Lumea se îmblânzește. 

Plaja e destul de pustie. Îmi las șlapii la marginea stâncii 
şi îmi afund degetele în nisip. Stropii de ploaie, mici ca nişte 
urme de ac, îmi mușcă picioarele ca nişte insecte. Încep să 
merg spre vest, spre locul în care plaja descrie un arc, apoi se 
întinde la nesfârşit. E ceaţă, iar ploaia continuă, se întețeşte, lo- 
vind acum în perdele prelungi, oblice. Merg cu bărbia în piept, 
cu mâinile îndesate adânc în buzunare. 

— Hei! 

Aud o voce în spatele meu și mă întorc. Îl văd pe Jordan aler- 
gând, cu un hanorac albastru ud leoarcă și tras peste cap. Sto- 
macul începe să facă tumbe. Venele mi-au devenit fire electrice. 

— Doamne, te strig de cinci minute! spune el, gâfâind. 

— Nu te-am auzit! 

Se apropie. ÎL văd cum respiră. Felul în care pieptul i se ri- 
dică și coboară lent. Picăturile de ploaie care îi atârnă de frunte 
şi pe genele imposibil de lungi. 

— Te-am văzut coborând, spune el. 

— Eşti leoarcă! observ. 

Se uită la hanorac, apoi spre plaja pustie. 

— Haide! 

Mă apucă de încheietură şi mă trage pe plajă. Degetele lui 
sunt reci, însă palma i-e caldă pe a mea, înghețată. Vârfurile 

degetelor sale le găsesc pe ale mele şi se împletesc. Nici măcar 
nu văd încotro mergem. 

Ridic privirea şi văd un șir de colibe lovite de ploaie, încon- 
jurate cu sfoară. Jordan desface sfoara şi deschide bucata de 
pânză care ţine loc de uşă. 

— Dar e proprietatea hotelului! 

Îmi aruncă o privire care parcă-mi spune cât de jalnic îi pare 
răspunsul meu și că, dacă vreau să stau în ploaia care curge 
şiroaie, nu am decât, însă el nu va face la fel. Mă aplec şi intru. 
Jordan mă urmează, înnodând sfoara înapoi, după ce suntem 
amândoi în siguranţă. În interior ne simțim ca într-un cort 
micuţ. Nu sunt decât două șezlonguri împinse unul lângă altul. 
Sunt acoperite cu prosoape umede, iar Jordan îmi dă unul îna- 
inte să-l folosească pe celălalt ca să se usuce. Îşi descheie hano- 
racul şi îl atârnă de spătarul scaunului, apoi se șterge pe faţă şi 
pe cap. Văd cum i se lipeşte tricoul de trup, îi urmăresc contu- 
rul pieptului şi al braţelor. Braţe care, nu mai departe de ieri, 
m-au ţinut lipită de el. Pe platou, îmi amintesc. Într-o lume 
închipuită. 

Se uită la mine. 

— Eşti bine? 

Îmi dau seama că am rămas pe loc, încă purtând pelerina, 
ţinând prosopul şi privindu-l. 

— Da! 

Îmi dau jos geaca şi o pun pe scaun. Îmi este frig, iar ume- 
zeala mi-a intrat în oase. 

— Poftim! 

Ia un prosop împăturit de la picioarele scaunelor, îl desface 
şi mi-l pune pe umeri. Braţul lui îl atinge pe al meu și îi simt 
pielea umedă, încă purtând rămășițele ploii. Îmi accentuează 
şi mai rău fiorii. 

— Mersi! spun. 

Îmi mai pun un prosop pe mine, înfăşurându-mi-l în jurul 
picioarelor şi trăgându-l până sub bărbie. 

Jordan mă priveşte. 

— Înfăşurată ca într-un cocon. 

Se întinde lângă mine. Suntem umăr la umăr. Se înfăşoară 
şi el. 

Râd. 

— Tocmai ai spus ce ai spus? 

— Am o soră mai mică, răspunde el, nonșalant. 

Rămânem tăcuţi, iar eu mă concentrez la zgomotul ploii pe 
pânză. Bătăi scurte, melodioase. 

— Îmi place să fiu în camera de editare! mă aventurez să 
deschid discuţia. Îmi plac lucrurile pe care mi le arăţi. 

Jordan nu răspunde, dar îl aud inspirând, lângă mine. Mă 
tot gândesc la ce mi-ai spus, despre arta care nu există în vid. 

— Serios? 

— Da. 

Mă răsucesc uşor, ca să îl pot privi, iar el îşi întoarce capul, cu 
ochii aţintiți într-ai mei. Îmi dau seama cu claritate cât de apro- 
piate sunt fețele noastre acum. Ne despart doar câțiva centime- 
tri. Mă gândesc la cum m-am simţit ieri, când ne-am sărutat. La 
cât de moi îi erau buzele. La cât de puternice îi erau braţele. 

— E interesant, adaug, și mă face să vreau să învăţ mai 
multe despre întregul proces. 

— Ar trebui, îmi spune el, cu faţa încă întoarsă. E cea mai 
bună parte la arta de genul ăsta. E o colaborare. Fiecare se ba- 
zează pe toți ceilalţi. Formezi o comunitate. 

— Îmi place asta! şoptesc. 

— Mă bucur! 

Se întoarce spre acoperişul colibei. 


Faimoasă și îndrăgostită 187 


— Mă gândesc adesea de ce mă aflu aici. De ce, dintre toţi, 
am fost eu ales să fac asta. Ştii ce zic? 

— Da, răspund. 

Nu am curajul să îi mărturisesc că, pentru mine, e mai de- 
grabă o teamă constantă de a nu-și da seama cineva că au ales 
greşit. Că nu mă potrivesc cu rolul. Că nu sunt August, în fond. 

— Credeam că locul meu nu e la Hollywood, continuă el, 
de parcă mi-ar citi gândurile. Dar acum, simt doar o imensă 
recunoștință. 

— Nu prea consideri că ţi se cuvine nimic pur şi simplu, 
nu? întreb. 

Mă priveşte, iar eu îi citesc pe faţă uimirea. 

— Niciodată. Ştiu cum e să nu ai nimic. Nu voi uita nicio- 
dată. Trebuie să-ţi reaminteşti constant ce este real, spune el. 
Cine eşti cu adevărat, cine sunt oamenii îndrăgiţi, familia. 

— Familia? 

Îmi amintesc că se spune că ar fi un băiat rău, ahtiat după 
bani, care-şi dă părinţii în judecată. Că i-a îndepărtat complet 
din viaţa lui. Așa cum stau acum, întinsă lângă el, îmi vine greu 
să-mi imaginez asta. Genele lui cern picături de ploaie. 

— Vrei să mă întrebi ceva? spune el, încă privindu-mă. 

Îmi muşc buza. 

— Familia ta..., spun eu. 

Mă apuc să turui, încercând să îngrop cuvintele abia rostite. 

— Părinţii mei n-au idee. Frații mei sunt duşi cu pluta. Fa- 
milia mea e complet razna. Și..., bat câmpii. 

— E OK! Nu citesc tabloidele, dar ştiu ce spun oamenii des- 
pre mine. 

— Îmi pare rău, îngaim, trăgându-mi prosopul mai aproape 
de bărbie. Nu trebuie să-mi povesteşti nimic. 

Îmi cercetează faţa. 

— Nu am deschis proces din cauza banilor. Banii sunt un 
efect secundar plăcut, însă nu de asta fac ce fac. 

— Ce s-a întâmplat? 

Mă priveşte în ochi. 

— Tata nu e un tip grozav. A încercat să-mi ia totul și, când 
am refuzat, s-a răzbunat pe mama. 

Pieptul mi se strânge. Vreau să-i ating obrazul cu mâna. 

— Şi ce ai făcut? 

— A trebuit să plec de lângă el. A trebuit să ne salvez pe toți, 
de fapt, şi singura cale era să mă asigur că le pot întreţine. 

Inspiră. 

— Pe sora şi pe mama mea. Am făcut ce trebuia să fac. 

Ochii mei îi cercetează faţa și se opresc la cicatrice. Fără să 
gândesc, o ating, îmi trec mâna de-a lungul liniei argintii a ma- 
xilarului său, până la ceafă. Închide ochii. 

— EL ţi-a făcut asta? întreb. 

Încuviinţează, cu ochii închişi. 

Mă străbate un fulger pe dinăuntru. Furie. Vreau să-l găsesc 
pe tatăl lui şi să-l ucid, pentru ce i-a făcut lui Jordan. Şi mamei 
şi surorii lui, pe care nici nu le cunosc. 

— De ce nu ai spus nimic? 

Sunt conștientă de cât de jalnic îmi sună vocea. De cât de 
prostești par întrebările mele. 

Deschide ochii. 

— Cui, presei? Nu i-aş face niciodată asta mamei. 

— Dar ea... 

— Este o femeie mândră, spune el, de parcă aici s-ar încheia 
discuția. 

— Probabil că îţi e greu. Nu îţi doreşti niciodată să le spui 
oamenilor adevărul? 

Se răsuceșşte şi se sprijină pe braţ. 

— Pe cât de mult mi-ar plăcea să mă răzbun pe tata fiindcă 
ne-a rănit, nu merită. lar oamenii la care ţin cu adevărat ştiu. 

Mă priveşte din nou, căutând parcă un lucru. E suficient 
pentru mine. 

Ceva mă loveşte, brusc, așa ca apa într-o dimineaţă rece. 

— De ce îmi spui mie toate astea? îl întreb. Aş putea spune 
oricui. 

Mă priveşte şi clipește. O picătură de ploaie îi alunecă pe 
obraz, ca o lacrimă. 

— Ai putea, spune el. Dar nu cred c-o vei face. 

Fără să-mi dau seama, m-am apropiat de el. Trupul meu se 
mișcă din proprie voinţă, aşa ca atunci când este iarnă şi e frig, 
iar tu te apropii instinctiv de calorifer. De parcă ar fi singura 
sursă de căldură pe plaja asta ploioasă, îngheţată. Şi este. 

— De ce? 

Mă privește într-un fel care face lumea să se oprească. De 
parcă o putere superioară ar fi apăsat pe butonul de oprire, și, 
pentru o clipă, cred că îmi va mărturisi ceva. Ceva ce îmi do- 
resc să aud. Dar nu spune nimic. Îmi ia faţa în mâini. Îmi ia 
bărbia în palme şi îmi apropie cu blândeţe buzele de ale lui. 
Totul dispare. Sunetul ploii, răcoarea, fiorii de pe braţele și pi- 
cioarele mele. Singurul lucru de care mai ştiu e cum mă simt 
când sunt atât de aproape de el. Buzele lui se mişcă. Sunt chiar 
mai plăcute decât ieri. Cu mult mai plăcute, fiindcă suntem 
doar noi acum. Nu trebuie să ne prefacem că suntem August și 
Ed. Nu ne priveşte nimeni. 

Buzele lui le părăsesc pe ale mele şi îmi găsesc gâtul. Îmi 
presară săruturi pe claviculă, iar eu tresar şi unghiile mi se 
înfig în umerii lui. 

— Jordan! suspin, însă buzele lui le închid pe ale mele, iar, 
devorându-mi cuvintele. 

Mă aduce spre el şi sunt deasupra lui, pe şezlong. Simt cum 
mă mângâie. Mă prinde de umeri, apoi mă alintă pe spate și 
mă lipeşte de el. Simt totul. Oasele şoldurilor lui, musculatura 
fermă a abdomenului. Ţine o mână pe corpul meu și, cu cea- 
altă, îmi dă părul la o parte de pe față. ÎI sărut. Vreau să păstrez 
sentimentele acestea, să le am pentru totdeauna. 

Apoi, mă împinge încet înapoi, îmi prinde capul cu mâna și 
îmi dă părul după ureche. Lasă ochii în jos, apoi și mâna. 

— Nu ar trebui să facem asta, spune el. 

Respirația i s-a întețit. Îi simt bătăile nebuneşti ale inimii, la 
câţiva centimetri sub a mea. 

— Nu, răspund. 

E primul lucru la care mă gândesc. O spun mașinal. Ade- 
vărul e că, dacă un lucru îți pare atât de plăcut și de potrivit, 
e greu să-ţi aminteşti de ce ar trebui să nu fie așa. Ce motiv ar 
putea exista să nu fim aici, acum, împreună? 

Dar ştiu. Amândoi ştim. Rainer. Nu merită așa ceva. Chiar 
şi gândul la asta, la faptul că ar putea afla, la cum s-ar simţi, mă 
face să-mi fie rău. 

Jordan se îndreaptă. La fel și eu. Ne desprindem din îm- 
brăţişare și revenim la poziţia unul lângă altul, fără să ne atin- 
gem. Trupul meu îl doreşte. Mă simt de parcă aş fi întrerupt 
ceva. De parcă mi-aş fi tăiat un membru sau mi-aş fi îndepăr- 
tat un organ. 

— De ce nu ai venit mai repede? întreb. 

Jordan zâmbeşte. 

— Nu ştiu, spune el, încet. 

— Jordan... 

Clatină din cap. 

— Nu contează! spune el. Nu pot să trec din nou prin asta, 
cu Rainer. 

— Dar n-ai spus tu că nu te-ai văzut niciodată cu Britney? 

— Așa este! Dar el nu mă crede. 

Îmi dreg glasul. 

— Vreau... 

Jordan se întinde și mă prinde de mână înainte să pot ter- 
mina ce am de zis. Îl vreau. Vreau o situaţie diferită. Simt că 
inima mi s-a scufundat în apă înghețată. Nu știu cum e posibil 
să treci atât de repede de la extaz la agonie. 

Se ridică și împinge la o parte bucata de pânză. 

— Pare că s-a oprit ploaia, spune el. 

Lumina ne inundă, strălucitoare, deloc binevenită, și știu că 
trebuie să plecăm. 

Îşi împătureşte prosopul și îl așază frumos, pe marginea 
scaunului, apoi se întinde, cu mâna atingându-mi umărul, și 
îmi dă jos prosopul. 

— Mersi! îi spun. 

Încerc să îmi ascund dezamăgirea din voce, însă știu că se 
simte. O simt în felul în care mă privește. Ochii lui par să o 
spună pentru amândoi. Mi-aș dori ca lucrurile să fie diferite. 

Îmi împătureşte prosopul şi se saltă cu greu în picioare, în- 
tinzându-mi mâna. O accept, iar, când ne atingem, simt din 
nou că şi ultima piesă de puzzle și-a găsit locul. 

Dar nu mai contează, acum. E ca o umbrelă în furtună, 
după ce te-ai udat deja. E taman ce ai nevoie, ce vrei, însă a 
venit prea târziu. 


CAPITOLUL 18 


Ultima carte a trilogiei apare azi, la miezul nopții, iar Jordan și 
cu mine suntem trimiși la sediul Barnes & Noble din oraș, ca să 
le facem o surpriză fanilor. Rainer e pe ultima sută de metri cu 
turneul său de presă și se va întoarce abia mâine după-amiază. 

Din acea zi petrecută cu el pe plajă, nu l-am mai văzut pe 
Jordan decât o singură dată în afara filmărilor. M-am ciocnit 
de el pe hol și l-am întrebat, stângace, dacă ar vrea să luăm 
cina, însă mi-a spus că era pe punctul să iasă în oraș. Nu mi-a 
explicat nimic, și-a privit doar ceasul și a ieșit. 

La filmări, a fost distant și abia dacă mă priveşte când nu 
lucrăm. Nu am vorbit deloc despre ce s-a petrecut pe plajă. O 
parte din mine simte că nici nu a fost aievea şi cred că asta și 
vrea: să ne prefacem că nu s-a întâmplat. 

Poate că e mai bine aşa. Mi-e dor de Rainer! Mi-e dor de 
felul în care mă face să mă simt acasă, aici! Mi-e dor să ne 
uităm la filme în apartamentul lui, să luăm cina împreună! 
Mi-e dor de felul în care mă face să râd la filmări, de prostioa- 
rele pe care mi le şopteşte, de cât de bine mă simt când e prin 
preajmă! Uneori, dorm în apartamentul lui, ca să îl simt mai 


Faimoasă și îndrăgostită 193 


aproape. Rainer mă face să uit că miza este atât de mare. Mă 
calmează. Cu el plecat, totul pare prea important, prea serios. 
Jordan, filmul, lansarea cărţii. De parcă am fi toți pe marginea 
unei prăpăstii iar Rainer ar fi bariera, lucrul care ne împiedică 
să cădem. 

Trebuia să mergem în LA pentru evenimentul cu cartea, 
dar s-a anulat din cauza programului nostru de filmări. Am 
fost uşurată, de fapt, fiindcă, sincer, cartea şi filmul sunt le- 
gate şi tot tacâmul, însă povestea este cea care i-a convins pe 
oameni, nu noi. Fanii lui Rainer şi ai lui Jordan există de mult, 
însă, exceptând-o pe fata aceea de la Piaţa de Peşte şi de câțiva 
turişti curioşi, nimeni nu m-a mai recunoscut. Știu că sun- 
tem mai mereu pe copertele tabloidelor - PAIGE ȘI RAINER: 
SEPARAŢI DE DISTANȚĂ; AUGUST TÂNJEȘTE DUPĂ 
NOAH -, dar e cale lungă de la unul la celălalt. E uşor să uiţi 
cealaltă parte a situaţiei. 

În seara asta, nu vreau să fiu decât un simplu fan. Abia 
aştept să pun mâna pe ultimul volum, ca să aflu ce se petrece 
cu August. Îl alege pe Noah în defavoarea lui Ed? Când am în- 
ceput să filmăm prima parte, m-am gândit că, probabil, mă 
vor distribui în toate trei, asta dacă le făceau. Dar acum, că am 
auzit mai multe bârfe de culise, şuşotelile producătorilor care 
se plimbă pe platouri, îmi dau seama că e o concluzie cam trasă 
de păr. Vom avea şansa de a vedea capătul acestui proiect? 

În primul volum, am aflat că Noah are un loc special pe in- 
sulă. Este descendent al poporului băştinaş. Fireşte că lucru- 
rile se complică şi, chiar şi acum, când am citit primele două 
părți ale seriei, nu sunt sigură ce va hotărî August. Ai crede, 
după prima carte, că Noah câştigă. Cum ar putea cineva să se 
ridice la înălțimea poveştii pe care o trăiesc ei? Apoi, Ed re- 
vine şi ea începe să îşi amintească lucrurile aşa cum erau cu el. 


194 REBECCA SERLE 


Că face parte din familie. Mă simt la fel de confuză ca perso- 
najul pe care îl joc. 

Ar trebui să primim exemplare din carte după-amiaza asta 
şi voi încerca să citesc cât pot, înainte să ieşim. E sâmbătă, aşa 
că nu ar trebui să fie prea complicat. Dimineaţa, ies să înot, tâ- 
rându-mă din pat la ora şase. Aş putea merge mai târziu, fi- 
indcă nu e zi de filmări. Îmi spun că nu fac asta ca să îl văd pe 
Jordan, dar ştiu că ăsta e motivul. Indiferent cât de mult încerc, 
indiferent cât de mult mă gândesc la Rainer și mi-e dor de el, 
nu mi-l pot scoate din minte pe Jordan. 

E acolo, când mă trezesc, ca un vis care nu se pierde. Mă tot 
gândesc la el, cum era în cort, la degetele mele mângâindu-i 
faţa, la cicatricea lui argintie. Ştiu că trebuie să mă concentrez 
la Rainer, la faptul că mâine se întoarce şi la planurile noastre 
de a merge pe partea cealaltă a insulei, weekendul următor. 
Am fost atât de fericită să îi aud vocea, când m-a sunat de la 
Londra! „Mi-e dor de tine”, mi-a spus. „E grozav că, data vii- 
toare când vom face asta, o vom face împreună” 

Probabil e un lucru bun că Jordan nu e pe plajă în dimineaţa 
asta. Sunt dezamăgită - simt emoția cu putere, de parcă s-ar 
afla înăuntrul meu, însă e mai bine aşa. Să-l văd îmi cauzează 
un acces de presupuneri. Şi asta nu ajută. Realitatea contează. 

Stau în apă o vreme, plutind pe spate, privind răsăritul soa- 
relui cu coada ochiului. Când mă desprind, în sfârşit, e aproape 
ora opt, iar pielea mea e încrețită. 

Îmi scutur părul şi îmi înfăşor un prosop în jurul taliei, apoi 
merg înapoi spre complex. Când ajung, găsesc un colet pe bla- 
tul din bucătărie. Trebuie să fie cartea, livrată înainte de ora 
stabilită, dar sunt surprinsă de cât de lung e plicul. Îl desfac, 
așteptând să văd coperta, şi îmi dau seama că m-am înşelat. 
Nu este cartea, ci un număr din revista Scene, pictorialul pe 

care l-am făcut toţi trei, luna trecută. Desfac hârtia de amba- 
laj și răsfoiesc până la pagina cu un bilețel lipit, însă fotografia 
nu este cu noi trei, aşa cum mă aşteptam. Sunt doar eu. Stau 
pe unul dintre scaunele imense cu buline, cu părul peste umăr, 
şi port rochia neagră. Nu îmi recunosc privirea. E dură şi rece. 
Nu zâmbesc. Expresia mea este goală. Arăt mai în vârstă, cu 
părul ondulat şi aranjat. Par frumoasă, într-un fel greu de defi- 
nit. Dacă aş trece pe lângă un chioșc și aș răsfoi revista, aş şti că 
am mai văzut-o pe fata aceea. Că îmi este cunoscută, vag. Doar 
că nu aş crede niciodată că sunt chiar eu. 

„Paige Townsen despre Locked, viaţa de vedetă și zvonurile 
despre Rainer”. 

Citesc articolul pe diagonală. Pare suficient de binevoitor. 
Îmi amintesc că m-au întrebat despre cum am primit rolul, 
despre cum e să lucrezi cu Wyatt Lippman, despre traiul în 
Hawaii. Apoi, despre Rainer. 

Scene: Cum e să lucrezi cu Rainer Devon, unul dintre acto- 
rii care frânge inimi la Hollywood? 

PT: Grozav! A fost atât de dornic să mă ajute să mă adaptez 
şi să înţeleg ce facem! Suntem buni prieteni. 

Scene le-a luat interviuri și lui Rainer, și lui Jordan. Jordan 
a fost scurt şi la obiect, profesionist. Vorbeşte despre film, des- 
pre respectul pentru cărți. Refuză să comenteze „drama sa fa- 
milială”, sau zvonurile cu privire la Britney. Este impresionant 
de rezervat. Nu face nicio aluzie, nici pe departe. Răspunsurile 
sale sunt curate, limpezi, nu lasă loc la interpretări. 

Ale lui Rainer sunt cam la fel, până la ultima întrebare. 

Scene: Cine este vedeta de care ești îndrăgostit? 

RD: Paige Townsen. 

Ar trebui ca răspunsul lui să mă facă să zâmbesc. Tipul 
care te place declară asta într-o revistă internațională. Produce 

palpitaţii, cred. Dar nu simt că mi se înmoaie genunchii, ci mă 
irită. Întreaga echipă ştie deja, dar e prea mult să cer să nu fie 
implicată toată lumea? 

Orice fată ar ucide să fie cu el. Tu ești. Care-i problema? 

Jordan. Jordan e problema. Interviul, pictorialul - parcă ar 
fi fost cu secole în urmă. Îmi amintesc cum a fost să am ochii 
amândurora aţintiți asupra mea. Rainer şi cu mine ne îndrep- 
tam spre ceva, însă nu ajunseserăm acolo, încă. S-au întâm- 
plat atât de multe de la acest pictorial, încât fotografiile parcă 
ar fi cu altcineva. Nu mai sunt fata care a răspuns la întrebă- 
rile acelea, fiindcă Rainer nu mai e doar un prieten. Poate că 
nici Jordan. 

Las revista pe canapea şi intru în dormitor. E abia nouă şi 
probabil că romanul nu va ajunge mai devreme de câteva ore. 
Scot primul volum şi îl deschid. Ultima dată când l-am citit, 
nu eram August. Eram doar o fată din Portland care mergea la 
o preselecție imposibil de improbabilă. Acum, totul s-a schim- 
bat. Acum, am sărutat două vedete, iar Rainer Devon a decla- 
rat, pentru o revistă internaţională, că este îndrăgostit de mine. 

Încep să citesc. E ciudat să văd acum scenele cu ochii minţii. 
Ce am filmat, ce am lăsat afară şi ce mai trebuie să acoperim. 
E ca şi cum ai fi aruncat în propriul jurnal şi, citind, îmi dau 
seama că s-a întâmplat ceva în ultimele luni. Cartea a deve- 
nit personală. Are cheia spre viitorul meu. Orice mă aşteaptă, 
peste câteva ore, va determina, probabil, cum îmi voi petrece 
următorii doi ani din viaţă. Este chiar soarta: ceva mai măreț, 
mai înalt, care hotărăşte cursul pe care-l va lua viața mea. Şi 
decizia a fost deja luată. 

Citesc până când aud o bătaie în ușă. Când deschid, o văd 
pe Jessica. Strânge un pachet la piept. 

— Eşti gata? mă întreabă şi mi-l întinde. 

Îl iau, iar când fac asta, remarc că îmi tremură mâinile. 
Dintr-odată, nu vreau să plece. 

— Mai mergem în seara asta? întreb, încercând să păstrez 
vie interacțiunea. 

Încuviinţează. 

— Să fii gata la unsprezece! îmi spune. Plănuim să ajungem 
acolo la miezul nopţii şi să rămânem o oră. Vei semna pe cărți. 
E OK pentru tine? 

— Sigur! 

Pun pachetul sub braț şi îmi dau părul peste umăr, răsu- 
cindu-l în jurul degetului mare. 

— Am văzut numărul din Scene, spune Jessica, schim- 
bând subiectul. Grozav interviu! Se vor bate pentru revistă la 
chioşcuri. 

Îmi zâmbeşte cald și larg, şi mă trezesc dorind să o trag înă- 
untru, să o fac să se aşeze pe canapea și să o implor să îmi 
spună ce părere are despre răspunsurile lui Rainer, dacă oame- 
nii vor face caz de asta — să mă împrietenesc cu ea. 

Se încruntă spre mine pentru o clipă şi cred că poate oi fi 
spus ceva cu voce tare. Apoi se întoarce să plece. 

— Distracţie plăcută! îmi urează, peste umăr. Încerc să ajung 
şi eu puţin la plajă! 

Închid uşa şi arunc pachetul pe blat. Îmi torn un pahar cu 
apă şi mă uit la el. Apoi, pun vasul jos şi iau pachetul. ÎI în- 
torc. Îmi mișc degetul de-a lungul hârtiei şi o desprind. Îmi 
aduce aminte de mama, de Crăciun, de felul în care își des- 
chide mereu pachetele dezlipind banda adezivă cu grijă, fără să 
rupă ambalajul. „Îl putem refolosi”, spune ea, de fiecare dată, 
când ne plângem că durează prea mult. 

Dar acum vreau numai să prelungesc procesul. Nu ştiu ce 
voi găsi, însă nici nu sunt sigură că vreau să ştiu. Orice i se va 
întâmpla lui August mi se va întâmpla şi mie. 

Când ambalajul se desface, mă uit la copertă. Reprezintă o 
pădure cu stejari înalți şi pini, iar în centru se află un grup de 
persoane. Pe August o recunosc cu certitudine. Remarc ime- 
diat că seamănă mai bine cu mine decât fata de pe coperta pri- 
mului volum. Părul ei este mai roşu, fruntea, mai înaltă. Este 
flancată de Ed şi de Noah, care seamănă mult cu Jordan și cu 
Rainer. În fundal sunt trei persoane pe care nu le recunosc: o 
femeie, un bărbat şi o fată cam de vârsta mea. 

Deschid la prima pagină: „Dacă uitând, iertăm, atunci sun- 
tem aduși în acelaşi punct doar de ignoranță şi niciodată de 
iubire” 

Dau înapoi la coperta interioară, iau un pix şi scriu două 
rânduri. Ştiu că ar trebui să le spun cu voce tare, însă nu ştiu 
cum... încă. 

Îmi pare rău! 

Te iubesc! 

Apoi, închid cartea şi o pun înapoi în ambalaj. Sunt bucu- 
roasă că am deschis-o cu atâta grijă - se potriveşte perfect la loc. 

Scriu adresa atât de cunoscută, cea la care mi-am petrecut 
mai toate după-amiezile de când aveam cinci ani. Cea pe care 
o ştiu pe de rost. 

Apoi, lipesc capetele ambalajului, îl vâr sub braţ şi o iau la 
goană pe uşă, căutând un oficiu poștal. Ea a fost prima fană; ea 
ar trebui să o citească prima. Dacă nu ar fi fost Cassandra, nici 
nu m-aș afla aici. 


Jordan stă alături de mine pe bancheta din spate. Managerul 
lui, Scotty, conduce. Scotty are în jur de șaizeci şi cinci de ani şi 
arată de parcă tocmai ar fi ieşit dintr-o bancă de investiţii. Este 
profesional, la obiect şi nu vorbeşte aproape deloc... ceea ce, 

presupun, i se potriveşte perfect lui Jordan. Nu pare deloc dor- 
nic să stea de vorbă, cu atât mai puțin cu mine. 

Spre deosebire de Sandy, Scotty nu şi-a făcut apariţia pe pla- 
touri, ceea ce are sens. Jordan nu e genul de tip căruia să îi 
placă să fie cocoloşit. Dar Scotty a apărut azi, pentru lansare. 

În spatele nostru sunt alte două maşini, cu Wyatt şi Jessica 
şi câteva femei care se ocupă de PR, pe care nu le cunosc, plus 
două gărzi de corp. Nu cred că niște adolescente sunt tocmai 
un motiv pentru a pregăti o armată, dar nici nu întreb. Nu spun 
nimic. Jordan și cu mine stăm atât de aproape, încât simt ener- 
gia statică dintre noi, însă tot nu am schimbat o vorbă. A deve- 
nit tot mai distant, de la ziua aceea de pe plajă. Se tot retrage. 

Îmi dreg glasul. Au trecut şaisprezece minute. Cineva ar 
trebui să spună ceva. 

— Ai primit cartea? întreb. 

Inspiră. 

— Da! 

— Ai început să citeşti? 

Mă întorc spre el. Încă priveşte drept înainte. 

— Da. 

Nu se uită la mine, dar văd că ochii i se mişcă puțin, iar au- 
riul din pupile se îndreaptă spre stânga. 

— OK! 

Mă sprijin de spătar şi mă uit pe geam, în zare. Îl simt că se 
foieşte lângă mine. 

— Crezi că vor fi mulți oameni în seara asta? insist. 

— Probabil. 

Mai stăm câteva minute în tăcere, iar întrebările îmi apar în 
minte ca nişte bule de apă, gata să țâșnească: „De ce trebuie să 
fie aşa? De ce nu vorbești cu mine?” 

Ceea ce iese, în final, este: 

— Mi-e dor de tine! 

Sună atât de stupid! Cum să îmi fie dor de el?! Abia dacă am 
reuşit să îl cunosc. Dar, sincer, chiar mi-e dor. 

Expiră. 

— Paige... 

— Te rog! 

Acum, m-am întors spre el complet, cu centura încurcată. 

— Vorbeşte cu mine! 

Se întoarce, cu o privire întunecată, aspră, ca o bucată de ar- 
gilă arsă în cuptor. Chipul lui nu mai e expresiv. 

— Ce vrei? 

— Nu vreau să ne prefacem că nu s-a întâmplat ce s-a în- 
tâmplat pe plajă. 

— Şi cum ar ajuta asta situaţia? 

Tonul lui e rece, tăios. Cuvintele lui ar putea înjunghia ca 
nişte sloiuri de gheaţă. 

— Ar trebui să-ți amintesc că tu m-ai sărutat? 

Îmi muşc buza, tare. Simt gust de sânge. Nu contează cine 
a sărutat pe cine, şi îmi dau seama, după expresia lui, că ştie. 

Mă surprinde când răspunde: 

— Ştiu! Îmi pare rău! 

— Mie nu. 

Simt că mi se aprinde ceva în piept - o urmă de încăpățânare. 

Jordan clatină din cap. 

— Trebuie să te opreşti, Paige! A fost o greşeală! Atât! 

Şi, la fel de repede, orice aş simţi în piept se dezumflă. 

— Jordan, te rog! Nu îmi întoarce spatele! 

Se uită la mine şi mi se pare că privirea asta durează cât o 
întreagă melodie la radio. Apoi spune: 

— Te simţi singură. Iubitul tău nu e aici. Sunt sigur că, odată 
ce revine Rainer, lucrurile se vor întoarce la normal. 

— Cum poţi să spui asta? 

— Crede-mă, e mai ușor așa. 

— Pentru cine? întreb. Pentru mine nu e mai uşor! E groaznic! 

Mă aud implorând, cu vocea întretăiată. Sunt conştientă că 
Scotty se află pe scaunul şoferului, însă nu mă pot abţine. Ceva 
la Jordan mă face incapabilă să mă comport ca o persoană 
rațională. Nu e tocmai cea mai bună treabă când urmează să 
ajungi la un eveniment cât se poate de public, în vreo cinci 
minute. 

— "Ți-am spus. Nu vreau să intervin între voi doi 

— Dar putem încerca..., spun. Putem încerca să fim măcar 
prieteni, nu? 

Ochii lui negri scânteiază. 

— Nu am fost niciodată „doar prieteni”, nu? 

Deschid şi închid gura. 

— Nu. 

Ochii lui se îmblânzesc, pentru o clipă. 

— Lucrurile sunt și așa dificile. Ştii cât de mult mă detestă 
Rainer... şi ce crede despre Britney. 

Vocea lui a devenit o şoaptă. 

— Nu mă pot apropia de tine. Aşa stau lucrurile. 

— Ce s-a întâmplat între voi doi? întreb. 

— Nu contează! 

— Ba da! răspund. 

Simt tensiunea din propria-mi voce. Felul în care îl implor. 
Nu îmi pasă. 

— Contează pentru mine. De ce vă detestaţi într-atât? Chiar 
e vorba despre ea? Nu iau partea nimănui, vreau doar să ştiu. 

Îmi dau seama că m-am apropiat de el și sunt la doar câțiva 
centimetri de faţa lui. 

— Ce s-a întâmplat? repet. 

Mâinile mele se desprind de trup, sau de minte, iar vârfurile 
degetelor îi urmăresc cicatricea, exact ca atunci, la plajă. Îi trec 
peste ureche și de-a lungul gâtului. 

— Opreşte-te! îmi spune, dar vocea lui e moale. 

Îmi dau seama că sunt doar cuvinte, că nu înseamnă nimic, 
nici măcar pentru el. 

— Te rog! îl implor din nou. 

Mă priveşte cu expresia pe care a avut-o în coliba de pe 
plajă. Cea care mă face să vreau să-i iau mâna şi să i-o apăs pe 
inimă, chiar aici, pe bancheta din spate. 

— Nu! șopteşte el. 

Îmi mângâie obrazul cu mâna. Ochii mi se închid din instinct. 

— De ce? şoptesc şi eu. 

Deschid ochii și văd scânteia. Ochii lui sunt aurii în centru 
şi strălucitori, ca un bliț. 

— Ai încredere în mine! îmi spune. 

Ajungem la Barnes & Noble. Văd cozile lungi care încon- 
joară centrul comercial ca un şarpe adormit, gata să caşte botul 
în orice clipă şi să ne înghită de vii. 

Jordan îşi desface centura și se îndepărtează de mine. Des- 
chid gura să spun ceva, însă Scotty se întoarce şi ne aruncă o 
privire sugestivă. 

— Sunteţi gata? 

Jordan nu răspunde. Doar deschide portiera. Unul dintre 
tipii care este paznic la hotel îi iese în întâmpinare. 

— Pe aici, domnule Wilder! 

Atunci le aud. Ţipetele. Sunt ascuţite, la început, doar pe câ- 
teva voci, apoi din ce în ce mai sonore, ca un sistem stereo care 
a fost reglat la volumul maxim. Dar nu e melodios, ci exaltat. 
Sunt ţipete puternice, acute, furibunde. Dintr-odată, vreau să 
mă vâr sub banchetă și să îl rog pe Scotty să întoarcă mașina. 

Dar el e deja afară şi, înainte să mă pot arunca în portbagaj, se 
deschide portiera. 

Am fost o dată la New York, cu mama, la singura preselecție 
la care m-a însoţit. A fost pentru un rol într-un serial siropos şi, 
după multe runde de negocieri, am convins-o. Am economisit 
banii strânşi peste vară și am muncit toată vacanţa de iarnă ca 
să plătesc. Am fost în februarie şi am trăit cel mai cumplit ger 
din viața mea. Îmi amintesc că ieșeam din hotel şi frigul cum- 
plit mă lovea în față. Era atât de copleșitor, că îmi tăia respirația. 
Aşa mă simt acum. les din maşină şi nu pot să respir. 

Mă gândesc să mă uit în jur şi să văd care-i faza. E ridicol. 
Ştiu care-i faza - noi suntem -, dar tot întorc capul în spate. 
Poate o fi John Lennon, întors din morți. 

Dar nu. Nici urmă de Beatles. Nici One Direction. Sunt 
fanii Locked. Fanii noștri. 

Par să fie peste tot, iar când îl văd pe Jordan, și apoi pe mine, 
se multiplică. Îmi imaginez scenele acelea din filme, când furnici, 
păianjeni sau gândaci apar târându-se de pe pereţi şi acoperă 
personajele cu o pătură înțepătoare, sufocantă. Un alt paznic mă 
conduce spre coada formată din fanii care aşteaptă să ajungă la 
librărie. Ne scandează numele ca pe nişte strigăte de luptă. 

— Te iubim! urlă ei. 

Cum e posibil? Nu mă cunosc. 

O fată îmi întinde o fotografie. E cu mine, una'comercială, 
pe care nu o recunosc. Cred că au preluat imagini de la filmări 
şi le-au publicat. Mă simt ca o idioată. Ar trebui să o semnez. 
Să fac ceva. Un pix apare de nicăieri şi, pe pilot automat, sem- 
nez fotografia şi i-o înapoiez. Ea o strânge la piept şi trag nă- 
dejde că nu au folosit un marker permanent. Sper că scrisul 
meu nu i s-a imprimat pe tricou, mânjit, ilizibil. 

Aș vrea să fie şi Rainer aici. Ar şti ce e de făcut. Mi-ar șopti 
ceva amuzant în ureche, ar face glume cu mulțimea. Mi-ar 
face cu ochiul sau m-ar prinde de mână, și m-aș simţi cumva 
calmă, sigură pe mine. 

M-o fi salvat Jordan pe plajă, însă aici, în acest tsunami, se 
mulțumește să mă lase să mă înec. Nu îl văd de unde mă aflu, 
dar ştiu că e undeva în fața mea, croindu-şi drum prin mulţime. 

Am fost o proastă. Nu ştiu ce am crezut. E vorba de șarmul 
clasic al băiatului rău. Acelaşi lucru care a băgat-o pe sora mea 
în bucluc. Iar eu nu sunt ea. Nu sunt dispusă să las totul baltă 
pentru altcineva. Ce fac e important pentru mine. Ocazia asta, 
cu fanii care urlă, totul. Iar Rainer e o persoană cu care pot re- 
zista. Cineva care mă va ţine de mână și îmi va fi alături. Nu ci- 
neva care mă împinge spre pericolul de a pierde tot ce am acum. 


CAPITOLUL 19 


— Închide ochii! 

Stau cu Rainer pe podeaua livingului din apartamentul său. 
Am reuşit să îl evit pe Jordan aproape complet, ieri. Am intrat 
în librărie, am făcut fotografii cu oamenii și am dat autografe 
pe cărți cam o oră, apoi am fost duşi înapoi la complex - de 
data asta, în mașini separate. Acum, Rainer s-a întors, iar lu- 
crurile sunt din nou așa cum trebuie. l-am povestit despre lan- 
sare şi mi-a spus că data viitoare va fi acolo, lângă mine. 

— Dă-mi-l! 

Clatină din cap, cu părul blond-auriu căzându-i peste ochi. 

— Nu! Închide! 

— Bine! 

Închid ochii şi mă ia de mână. Îmi desface degetele, unul 
câte unul. Simt în palmă o bucată rece de metal. Ca o picătură 
de ploaie. 

— Bine! Deschide! 

Mă uit în jos. În mână am un pandantiv în formă de scoică. 
E aproape identic cu cel pe care-l folosim în film. Cel pe care-l 
poartă August la gât. Cel pe care i l-a dăruit Noah. 

— E minunat! şoptesc. 

— Aşa ca tine. 

Rainer întinde mâna şi îmi arată un lanţ de aur, subțire. 

— Vrei să ţi-l pun eu? 

Încuviinţez, iar Rainer îmi ia pandantivul din mână şi îl 
atârnă de lănţişor. Alunecă şi pendulează, chiar în mijloc. 

— Uite! 

Îmi dă părul la o parte și îmi pune lanţul în jurul gâtului. Se 
chinuie cu închizătoarea până ce o prinde, apoi simt cochilia 
de aur pe piept. 

— Arată bine! spune el, mângâindu-mi gâtul cu vârfurile 
degetelor. 

— Mulţumesc! 

Zâmbeşte, vârându-mi părul după ureche. 

— L-am comandat. Mă bucur că a ajuns la timp. 

— La timp pentru ce? 

Rainer se încruntă. Pe faţa lui citesc ceva, dar, când încerc 
să înțeleg ce, dispare. 

— Pentru asta! 

Mă sărută uşor şi îmi mângâie umerii. 

— OK! spun, când se retrage. 

— Nu pot să cred că aproape am terminat, spune el. 

Mă ia în braţe şi își trece o mână prin părul meu. Mă fac co- 
modă la pieptul lui. 

— Ştiu! Doar câteva zile... cât de ciudat! 

— Sunt sigur că nu vor aştepta prea mult între filme. Pariez 
că ne vor oferi cel mult patru luni libere. 

Îi înconjor gâtul cu braţul. 

— Dar al doilea film nici măcar nu e sigur. 

Rainer mă priveşte şi râde. 

— Trebuie să-ţi suni impresara mai des! mă sfătuieşte. 

Îl împing. 

— Dar o sun! îl contrazic. Doar că, de fiecare dată când vor- 
bim, vrea să îmi iau un manager, iar eu nu ştiu ce să cred des- 
pre asta. Ştiu că Sandy nu se poate ocupa de toate la infinit, 
dar habar nu am dacă sunt pregătită să mă atașez de altcineva, 
încă. Nu ştiu în cine să am încredere. 

Şi nu e ca și cum părinții mei s-ar pricepe la afaceri. Mama 
crede în continuare că treaba cu filmele e doar un hobby, un fel 
de pliant pe care-l poate împături şi pune la păstrare în caseta 
ei de bijuterii. Intenţia ei este să mă întorc în Portland și să ter- 
min ultimul an de liceu, când încheiem filmările. 

Gândul la Portland îmi creează un deja familiar gol în sto- 
mac. Mă întreb dacă o fi primit Cassandra cartea. 

— Deci, începe Rainer, pleci acasă săptămâna viitoare? 

Mă trage mai aproape și își pune iar mâinile pe gâtul meu, 
ca să atingă lănţișorul. Le lasă acolo şi apoi le mişcă doar un 
centimetru, de-a lungul claviculei. 

— Mda. 

Înghit. 

Se apleacă, iar buzele lui le ating pe ale mele. 

— Mi-a fost dor de tine! îmi spune. 

Mă trage spre el, iar eu îl urmez. Îmi mângâie obrazul cu 
dosul palmei. Sunt în poala lui, acum, cu mâinile în părul său. 
Încerc să nu mă gândesc la Jordan, la vinovăția faţă de sărutul 
cu el. Trădarea. 

— Şi mie mi-a fost dor de tine! 

Mă uit la el și îmi dau seama cât de mult. 

Rainer ridică din sprâncene. 

— Serios? 

— Ce vrei să spui? 

Mă priveşte cercetător. 

— Nimic. Doar că am simțit că... 

— Ce? 

— Că poate nu asta-ţi doreşti. 

Ochii lui mă privesc direct. Mâna lui nu se mai mișcă pe 
spatele meu. 

Mă simt ca atunci când mă strecuram acasă târziu, vineri 
seara. Pulsul mi se zbătea în urechi dacă auzeam un zgomot 
înainte să ajung înapoi în camera mea, în siguranță. 

— Eşti Rainer Devon, spun, încercând să destind atmos- 
fera. Orice fată te place. 

Clatină din cap. Nu mușcă momeala. 

— Nu vorbim despre orice fată. Vorbim despre tine. 

Faţa lui e calmă şi îmi amintesc, brusc, că e mai în vârstă. 
Acum, în clipa asta, nu se poartă ca un băiat, ci ca un bărbat. 

Simt că mă sufoc. De parcă aş vrea să mă opresc și să-i spun 
adevărul. 

— Ştiu! spun. Doar că mă depășește totul. 

Rainer încuviințează. 

— Aşa e. Sunt conştient de asta. Asta şi spun. 

Mi se întoarce stomacul pe dos. El continuă. 

— Cândva, va trebui să alegi. 

— Să aleg? 

Vocea mea e subţire şi ascuțită. De unde știe? Nu e ca şi 
cum ar exista posibilitatea de a alege, fiindcă Jordan s-a elimi- 
nat singur din ecuaţie. Dar Rainer nu are habar despre asta. Se 
instalează panica, iar eu îmi simt mușchii încordați. 

— Da! spune el. Va trebui să alegi dacă vrei să fii sau nu cu 
mine. 

Aerul îmi părăsește brusc trupul. Ușurare. 

— Dar am crezut că deja suntem împreună. 

Imediat, mă înroşesc. 

Rainer observă asta şi îmi cuprinde ceafa cu mâna, plin de 
blândețe. 

— A fost în mare parte decizia mea și nu a ta. Nu vreau să 
simți că te presez să faci ceva. 

— Bine, răspund eu, cu grijă. 

Rainer continuă. 

— Nu e vorba doar despre noi. Să fim împreună înseamnă 
mai mult. 

Nu spun nimic. Îl las să vorbească mai departe. 

— Va însemna mai multe relatări în presă. Mai puţină inti- 
mitate. Dar, pentru mine, merită. 

Îmi atinge obrazul. 

— Merită, ca să fim împreună. 

Mă gândesc la ce a spus Jordan, cum că Rainer se întâlnește 
cu actrițe doar de dragul notorietății în presă. La cât de mult 
s-a înșelat. 

Degetul mare al lui Rainer formează cerculețe pe faţa mea. 

— Ce spun e că nu vreau să iau decizia pentru tine. Dar 
mi-am dat seama, cât am fost plecat, cât de mult îmi doresc să 
fim împreună. Să mă asigur că nu păţeşti nimic. Vreau să fiu 
acea persoană din viața ta. 

Mă împinge uşor din poala lui şi îmi ia mâna. 

— Poţi, te rog, să spui ceva? mă întreabă, cu ochii mari şi 
verzi. Mai am un pic şi mor! 

— Nu ştiu ce să spun. 

Un milion de gânduri se luptă să capete întâietate. Unul, 
mai cu seamă, încearcă să se împingă în față, dar îl opresc. 

— De ce nu te gândeşti o vreme? 

Văd suferinţa din ochii lui. Știu că îl costă mult să sugereze 
asta, iar inima mea se umflă până când cred că va plesni. Vreau 
doar să îi sar înapoi în braţe şi să rămân acolo. 

Dar are dreptate. Să fim împreună înseamnă ceva. Nu sun- 
tem orice cuplu. Dacă facem asta, e pe bune. 

— OK! spun. 

Zâmbeşte. 

— OK! 

— Cât timp am la dispoziţie să mă gândesc? îl întreb. 

Râde. La fel și eu. Mă simt bine. S-a mai destins atmosfera. 

— Mergi acasă, nu? Să-ţi vezi familia. Gândeşte-te la asta 
cât eşti acolo! Eu voi fi în Europa, la filmări, oricum. Îmi poți 
da răspunsul la premieră. 

Încuviinţez, amintindu-mi că filmează la Praga, cât aștep- 
tăm premiera filmului Locked. Dintr-odată, mă gândesc la 
scenariile făcute deja teanc în apartamentul meu. La cum im- 
presara mă tot îndeamnă să aleg un proiect. 

— 'Totul pare atât de departe! spun. E peste câteva luni. 

Ochii lui mă ţintuiesc. Încuviinţează. 

— Da! Nu ai decât să o tai scurt şi să-mi spui că eşti gata 
acum. Dar cred că ai nevoie de timp. 

Plec ochii. 

— Ştiu! 

Vrea să se ridice, apoi se răzgândeşte şi, în clipa următoare, 
e lângă mine - cu mâinile de o parte şi de alta a feței mele. 
Mă sărută. Îmi trec mâinile prin părul lui şi îi inspir parfu- 
mul — plumeria și vanilie, căldură şi încă ceva. Confort. Acasă. 

— Ca să ai la ce te gândi! îmi spune, apoi, întinde o mână şi 
mă ajută să mă ridic. 


Sfârşitul filmărilor vine prea repede, ca o pală rece de vânt, 
când frunzele nici nu au îngălbenit încă. Atunci când Wyatt 
spune, pentru ultima dată, „Asta a fost”, simt că totul s-a sfârşit, 
nu doar filmul. Nu pot să scap de senzația că poate totul nu a 

fost decât o eroare de sistem şi că, săptămâna viitoare, voi fi 
într-un avion spre Portland, pentru totdeauna. 

Dar nici asta nu e adevărat. Mă voi întoarce, dar nu pentru 
totdeauna. O voi juca pe mezina din scenariul independent pe 
care l-am citit acum câteva săptămâni. Se filmează în Seattle, 
aşa că voi fi aproape de casă şi ar trebui să dureze doar două 
luni. Mă va ţine ocupată cât timp e Rainer în Europa. 

— Sunt mândru de tine! îmi spune Rainer, la petrecerea de 
rămas-bun. 

Echipa și membrii distribuţiei au făcut un foc de tabără pe 
plaja „noastră” și au montat un ecran de proiecţie afară, sub stele. 

— Pentru toate tâmpeniile pe care le-aţi spus la filmări, îmi 
explică Jessica. 

În seara asta, poartă o rochie albă şi cercei de aur, supradi- 
mensionaţi, iar părul îi este adunat în vârful capului, cu câteva 
şuviţe atârnând pentru efect, care îi mângâie obrajii ca nişte 
aripi de înger. E frumoasă. Răvăşitoare de-a dreptul. Chiar şi 
Rainer o priveşte impresionat şi nu îl condamn. 

— E cea mai mişto parte, spune el. Făceam câte o rundă la 
finalul fiecărui sezon de Backsplash. 

Îmi amintesc că mă uitam la Backsplash. Era pe Disney 
Channel. Britney juca şi ea în serial, la fel şi alți câțiva actori-co- 
pii care reușiseră să ajungă în filmele de televiziune la care se 
uită obsesiv Cassandra. 

— Aşa e! spune Jessica. A devenit o tradiţie pentru petrece- 
rea de rămas-bun. 

Au montat bănci pe plajă. Sunt nişte bușteni lungi, iar Rai- 
ner și cu mine ne așezăm pe una mai spre stânga, în faţa ecra- 
nului. Sandy pluteşte prin zonă, într-o ţinută din mătase şi 
crep, şi îl strânge pe Rainer de umăr, înainte să se aşeze în spa- 
tele nostru. Unul dintre asistenții lui Gillian își face de lucru 

cu echipamentul video, iar ceilalți membri ai echipei îşi cro- 
iesc drum spre bănci. Încerc să mă concentrez spre mijlocul 
acţiunii, obligându-mi umerii să stea drepţi. Nu te întoarce! 

Oricum, probabil că Jordan nu e aici. Nu pare genul care să 
fie încântat de stângăciile de la filmări. Şi nu sunt sigură că îl 
interesează să ne aibă prin preajmă pe mine sau pe Rainer. Dar, 
în ciuda oricăror bariere raționale încerc să îmi impun, senti- 
mentul se strecoară precum ceața prin crăpăturile unui gard. 
Îl simt, la fel cum îl simt când ajunge pe platouri sau când sunt 
în mijlocul unei filmări. 

Nu te întoarce! îmi spun, din nou. 

Rainer stă lângă mine Simt cum vinovăția mă cuprinde, ca 
o picătură de colorant alimentar căzută în apă. Înroşește totul. 

— Chiar sper că au prins faza aia în care vomitai apă sărată, 
spune Rainer. 

Îi trag un ghiont în coaste şi râde. Are mâinile prinse sub el 
şi mă privește zâmbind. A fost atât de amabil cu mine de când 
am discutat, în apartamentul lui, acum câteva săptămâni. Nu 
mă sărută. Nu vorbeşte despre relația noastră. Mi-a fost doar 
prieten. Dar, stând aici, privindu-i faţa incredibil de frumoasă, 
simt că nu am nevoie de timp până la premieră. Vreau să îi 
spun chiar acum că asta e ceea ce îmi doresc. Nu îmi pasă de 
ce va veni odată cu asta. Sunt pregătită. Sunt pe cale să deschid 
gura, când Gillian se postează în faţa ecranului. 

— OK, dragilor, începem. Dan, aici de faţă — arată spre asis- 
tentul său, care ne face cu mâna —, a pus cap la cap niște mo- 
mente amuzante, pe care eu, să fiu sinceră, abia aştept să le văd. 

Gillian se încruntă şi îşi duce palma la frunte. 

— Nu văd de aici, așa că nu ştiu unde eşti. Unde este Wyatt? 

Îl văd stând deoparte și clătinând din cap. Își dă ochii peste 
cap, când îl strigă Gillian. 

— Wyatt, spune ea. Nu se lucrează tocmai uşor cu tine. 

Îl aud pe Rainer mormăind ceva ca pentru sine. Sună ca 
„puţin spus”. 

— Dar eşti, continuă Gillian, un regizor incredibil. A fost o 
plăcere să mă ocup de filmul ăsta împreună cu tine. 

Mă uit la Wyatt. Face un semn din cap, apoi mă privește, iar 
în clipa aceea simt o afecțiune copleşitoare pentru el. Primele 
luni au fost atât de intense, de parcă ar fi fost puse prea mult 
la fiert şi s-au evaporat. Nu m-a învățat cu frumosul - une- 
ori, fără prea multă delicateţe —, dar m-a şi ajutat să devin mai 
bună. Nu mă mai simt aşa cum mă simțeam cândva. Mă gân- 
desc la filmul acela din Seattle fără nicio teamă. 

Gillian spune ceva, iar Rainer fluieră şi îşi ridică mâinile 
deasupra capului. 

— Excelent! zice Gillian. Voi doi! 

Simt că mă înroşesc şi încep să îmi frâng mâinile. 

— Ne-aţi oferit un material extraordinar, atât cu, cât și fără 
intenţie. 

Toată lumea începe să râdă, inclusiv Rainer. 

— A fost o plăcere să vă urmăresc lucrând. 

Rainer îi trimite un sărut, iar Gillian zâmbeşte. 

— Unde e Wilder? întreabă ea. 

Inima mi se urcă în gât atât de repede, încât jur că Rainer 
se prinde. 

Zâmbetul lui Gillian se îndulceşte, iar ea îi face semn cu 
mâna lui Jordan să se apropie. Mă răsucesc. Merge în felul ca- 
racteristic, cu braţele încrucişate la piept, cu tricoul bine întins 
peste umeri. Face un semn din cap spre Gillian şi priveşte în 
jur, stresat. Aproape ca şi cum nu ar fi sigur că aici e locul lui. 
Se lasă să alunece pe banca de vizavi de Rainer și de mine şi îşi 
ţine capul plecat. 

— Jordan, ştii deja ce simt pentru tine! spune Gillian. Eşti o 
adevărată forță, puştiule! Te iubesc! 

Îşi întoarce privirea spre restul lumii. 

— Mulţumesc echipei noastre! Camden, Jessica, Andre. Tu- 
turor. Aţi fost extraordinari. Să-i dăm drumul, deci! 

Toată lumea începe să aplaude şi să strige de bucurie, apoi 
Gillian acționează o telecomandă din spatele ei și se așază 
lângă Jordan. O privesc înconjurându-i umărul cu braţul. El se 
întoarce și o îmbrățișează. 

Începe calupul de rateuri: 10, 9, 8... şi iată înregistrările noas- 
tre de la preselecţii. Mai întâi, apar eu, în blugi şi într-o cămașă 
fără mâneci, la Aladdin, în Portland. Par stresată. Doamne, mi 
se pare că au trecut secole de atunci! Vreau să opresc totul, sau 
măcar să nu se uite Jordan. Rainer mă strânge în braţe. 

Îmi dă drumul când se schimbă scena - suntem noi, exer- 
sând scena sărutului. Din mulțime se aud câteva chiote. Lilli- 
anna strigă: „Sunteţi fierbinţi!”. Au pus muzică pop din anii 
1980 pe fundal, iar efectul este amuzant. Arătăm ridicol. 

Apoi, apare Wyatt urlând. Urmărim un montaj cu el bătând 
câmpii în fața lui Rainer despre cum Mumford & Sons este cea 
mai supraevaluată trupă de la Coldplay încoace. Rainer râde 
atât de tare, că îi dau lacrimile. 

Avem imagini de la pictorialul pentru Scene. Din feri- 
cire, ori nu au surprins, ori nu au inclus materialul cu Rai- 
ner spunând că vrea să mă sărute în fața întregii echipe. Cântă 
Beyonce, iar Jordan, Rainer şi cu mine râdem pe fundalul cu 
buline - singura dată pe întreaga durată a filmărilor când îmi 
amintesc că ne-am înţeles bine toţi trei. 

Jessica, scăpând lucruri. O privesc. Stă lângă Wyatt, privind 
printre degete, iar el îi pune o mână pe umăr. 

Apoi, sărim la un clip cu Rainer care își prezintă aparta- 
mentul membrilor echipei din tura a doua. „Îmi plac mult 
ananașii, îi informează el, ţinând o pernă la piept. Toată lumea 
râde în jurul nostru, iar Rainer se ridică și se înclină scurt. 

Avem parte de un montaj cu noi la filmări. O imagine cu 
mine înghițind apă sărată și fugind pe plajă de parcă aş fi luat 
foc. Toată lumea râde, chiar şi Jordan. 

Sunt chestii cu asistenții noștri de producţie şi cu operato- 
rul de sunet, Tyler, despre care sunt convinsă că s-a combinat 
cu toate fetele de la recepție. E super sexy. 

Apoi, urmează materiale de la scenele de sărut între August 
şi Ed. Mă fac mică imediat ce apar pe ecran. Braţele lui Jordan 
în jurul meu, buzele mele lipite de ale lui. Îl simt pe Rainer 
lângă mine, felul în care expiră mai repede. Vă rog să tăiați, mă 
gândesc. Vă rog! 

Dar camera se apropie. Nu se aud nici strigăte, nici urale, 
ca la scenele dintre mine și Rainer. Se lasă o tăcere apăsătoare, 
încât aud și zumzetul proiectorului. 

Mâinile lui Jordan-ca-Ed se mută de pe fața mea în păr și 
apoi pe spatele meu. Îl strâng mai tare în braţe. Mă simt cam ca 
în ziua aceea în biroul lui Gillian. Ca și cum între „eu, cea de 
pe ecran“ şi „eu, cea adevărată“, de aici, există o legătură. Când 
se retrage și mă priveşte, aproape că mă aştept să îl văd pe Jor- 
dan stând și făcând la fel. 

Camera se opreşte asupra noastră, după sărut. Undeva, se 
aude Wyatt strigând „Tăiaţi!”, iar noi rămânem pe loc, în mod 
stupid. Dintr-odată, mă cuprinde furia. Cum de a putut con- 
sidera asistentul lui Gillian că ar fi ceva amuzant în asta? Nu e. 
E răutăcios. 

În sfârşit, după un timp care pare de domeniul anilor, ca- 
drul se schimbă şi o vedem pe Sandy vorbind la mobil. Există 

un montaj cu ea purtând mătase, din nou la telefon. Aud un 
râs nervos, şi, când muzica de operă se opreşte și urmează niște 
imagini de aproape ale ei şi ale telefonului, de parcă ar fi iubiţi, 
urmează aplauze înverșunate. 

Dar Rainer nu râde. Îmi mușc buza și mă întorc spre el. 

— Ce tari sunt, nu? ciripesc. 

El nu se uită la mine, ci își ţine ochii lipiţi de ecran. Eu bat 
câmpii mai departe, de parcă, dacă aș insista, aş da la o parte 
şi ce a văzut. Mă întreb dacă Gillian a editat chiar ea totul. E 
foarte talentată. Cred că episodul acela de pe plajă a fost hilar. 
Am uitat complet când mi-a intrat apă în... 

Rainer mă întrerupe. 

— Ce se petrece? mă întreabă. 

Tonul lui este rece. Nu furios, doar rece, ca oţelul. 

— Nimic! spun. 

Încerc să îmi controlez tremurul vocii, dar ştiu că îl simte. 
Calupul de tâmpenii s-a încheiat cu o imagine cu noi trei, fă- 
cută cu câteva săptămâni în urmă: eu, cu braţele petrecute pe 
după umerii lui Rainer şi ai lui Jordan. Ecranul se întunecă și 
toată lumea aplaudă. 

— Am fost atât de prost! Nici măcar nu mi-am dat seama. 

Rainer clatină din cap. 

— Te-ai combinat cu el cât am lipsit? 

Nu. Nu. Nu. 

— Despre ce vorbeşti? 

Mă întind spre el, dar el se fereşte. 

— Despre tine şi Jordan! spune el. Nu sunt orb, Paige! Am 
văzut sărutul acela de pe ecran. 

— Ce? O secvenţă dintr-un film? Actorie, Rainer! 

Încerc să îmi păstrez tonul scăzut, însă lumea începe să ne 
privească. 


Faimoasă și îndrăgostită 217 


Deschide gura, apoi se opreşte. Ce iese e: 

— Nimeni nu e atât de bun! 

Se ridică. Mă ridic şi eu. 

— Adică, eu nu sunt atât de bună! 

Expiră, adânc. Face un pas mai aproape de mine şi vorbeşte 
cu voce joasă. 

— Atunci, hai să o facem oficial! 

— Poftim? 

— Spune-mi că vrei să fii cu mine! Că eşti implicată cu ade- 
vărat în relația asta. Acum. 

— Eu... 

Rainer clatină din cap. 

— Nu poţi! Şi poţi să îmi spui sincer că nu se petrece nimic 
între voi doi? 

Oamenii încep să se ridice. Mi-l imaginez pe Jordan, un- 
deva în spatele meu, mergând cu Gillian spre rug, sorbind 
dintr-un mai tai și așezându-se lângă Wyatt. L-o fi supărat şi 
pe el filmarea? A remarcat, măcar? Nu ştiu de ce tot presupun 
că i-ar păsa. 

Fiindcă mie da, îmi pasă. 

— Nu, îi spun lui Rainer. Nu pot! 

Dacă e surprins, nu o arată. Ridică mâinile, ca şi cum s-ar 
preda. 

— Nu fac aşa ceva! spune el. 

Apoi, se întoarce şi se îndreaptă spre complex. 

Îl privesc plecând. Luna străluceşte — o masă argintie, scli- 
pitoare, deasupra apei, asemenea umbrei unui străin - şi, pen- 
tru moment, mă simt mai singură ca niciodată. Sunt obişnuită 
să fiu înconjurată de oameni şi să mă simt singură. Așa am 
crescut, cu o groază de persoane în jur, însă fără să am cu 
adevărat pe nimeni, iar în seara asta îmi amintesc ce am știut 

dintotdeauna. Nu am pe nimeni. Nici pe Jake, nici pe Cassan- 
dra, nici pe Jordan, nici pe Rainer. 

A fost visul meu. Singurul lucru pe care-mi amintesc că am 
vrut să-l fac. Când aveam patru ani, i-am spus mamei că voiam 
să fiu actriță. Chiar m-a filmat, la cină, cu rujul ei roşu mân- 
jit pe buze, când declamam în fața camerei: „Cândva, eu, Paige 
Townsen, voi fi vedetă” 

E tot ce mi-am dorit. Joc. Am un contract pentru un film. 
Oamenii din toată lumea îmi vor cunoaşte numele. Îmi tră- 
iesc visul. Dar nu mă pot gândi decât la felul în care inima mea 
pare să mi se scurgă prin trup. 

Apoi aud pași în spatele meu și o voce cunoscută: 

— Bună, putem vorbi? 

Ştiu că e Jordan. Îi recunosc vocea. Dar nu mă întorc. Nu 
vreau să vorbesc, nu vreau să mi se reamintească de tot ce nu 
a mers bine. 

— Paige! 

Îi aud vocea. E ca atunci în mașină: liniştită, imploratoare. 

— Îmi pare rău! spun şi mă îndrept spre complex. 

Asta e treaba cu succesul! Se schimbă multe, însă nu toate. 
Tot ai zile proaste. Prieteniile destrămate nu se repară miracu- 
los. lar oamenii care nu te-au iubit înainte tot nu te vor iubi. Fi- 
indcă singurul lucru pe care nu îl schimbă succesul, indiferent 
la ce nivel ajungi, este ce s-a întâmplat deja. 


CAPITOLUL 20 


Mă trezesc la trei și jumătate și merg la bucătărie să îmi iau un 
pahar cu apă. Găsesc un bilețel strecurat pe sub ușă. 


Ţin la tine, dar trebuie să te hotărăşti ce vrei. Nu pot lua 
decizia în numele tău. Succes cu filmul! Ne vedem în LA! 
R. 


Pun bileţelul pe blat. Perdelele din living sunt date la o parte 
şi văd luna reflectându-se în apă. Rainer a plecat, iar Jordan e 
undeva pe insulă. 

Ştiu că nu voi putea să adorm la loc, așa că mă hotărăsc să 
fac cel mai bun lucru posibil în condiţiile date: să merg să înot. 
Îmi pun costumul de baie, iau un prosop şi lipăi pe drumul atât 
de cunoscut. Plecarea e programată abia pentru mâine-seară, 
ceea ce înseamnă că voi avea parte de o zi întreagă, ca să stau la 
plajă, să iau prânzul la Longhi's şi poate chiar să merg la cum- 
părături. Să mă bucur de Hawaii şi, timp de 12 ore, să uit ce 
mă așteaptă. 

Sunt surprinsă că, pe țărm, mă întâmpină un sentiment 
nou, acela că totul este posibil, de parcă pământul s-a crăpat, 
dezvăluind ceva neașteptat, care până acum a fost bine tăinuit. 

Este năucitor şi, combinat cu atingerea rece şi biciuitoare a 
apei, când mă arunc în valuri, suficient ca să mă facă să uit de 
bilețelul primit. 

Înot mai departe, cu mişcări ample. Nici nu-mi vine a crede 
că mâine mă voi afla într-un avion care mă va duce acasă, în 
Portland. Mă simt de parcă abia aş fi ajuns în Hawaii şi, în 
acelaşi timp, de parcă aș fi aici dintotdeauna. De parcă nu aș fi 
avut o viaţă înainte să îi cunosc pe Wyatt, pe Rainer şi pe Jor- 
dan. De parcă aş fi fost dintotdeauna actriţă. 

Prima piesă în care am jucat a fost o producţie de cartier a 
musicalului Sunetul muzicii. Am jucat-o pe Gretl şi am folosit 
ca scenă veranda din spate a vecinului. Probabil că nu aveam 
mai mult de cinci, şase ani, însă îmi amintesc că am fost foarte 
supărată fiindcă nu aveam cortină. Că invitaţii urmau să apară 
şi să vadă scena. Că nu vom avea parte de tăcere, în timp ce 
cortina se ridică. Nu avea să fie nicio surpriză. Întotdeauna 
îmi dorisem acea clipă. Acea secundă în care stomacul ţi se 
strânge, iar timpul se dilată atât de mult, că devine vizibil. 

Bag capul sub apă, apoi ies la suprafață, întorcându-mă spre 
țărm. După ce era să mă înec, largul nu mă mai tentează ca 
altădată. În plus, afară e beznă. Nu e tocmai momentul ideal 
pentru o partidă de înot pe distanță mare. 

Îmi şterg apa din ochi şi, deodată, îmi țin respiraţia. Pe țărm 
se află o siluetă. Mă sperie, însă nu pentru mult timp. După o 
clipă, ştiu că e Jordan. Stă pe nisip, cu picioarele încrucişate, 
aplecat în față, de parcă s-ar ruga. 

Scuip nişte apă și mă avânt înainte, înotând repede. Nu îmi 
ia mai mult de un minut să ajung în mijlocul undelor şi călă- 
resc pe creasta unui val mai mic înapoi spre țărm. 

les din apă, scuturându-mă. 

— Bună dimineața! 

Ridică privirea, uimit. 

— Ce cauţi aici? 

— Aş putea să te întreb același lucru. 

Ridică din umeri. 

— Nu pot să dorm. 

Poartă bermude şi un tricou strâmt. Îi văd muşchii mișcân- 
du-se sub material. 

— Nici eu nu pot. 

Mă gândesc la Jordan, urmărindu-mă ieri, la felul în care 
l-am evitat. 

— Pot să mă așez? îl întreb. 

Ochii lui coboară şi, brusc, îmi dau seama cât de goală sunt, 
în costumul meu de baie din nailon. M-a mai văzut așa, însă 
după seara trecută mă simt vulnerabilă. Vreau ca întunericul 
să fie mai greu. Opac. 

Îmi dă prosopul lui. 

— Poftim! 

— Mersi! 

ÎI despăturesc și mi-l pun pe umeri, apoi în jurul taliei, și 
mă aşez lângă Jordan. 

— Nu e dimineaţă, spune el, privind în zarea întunecată. 

— Ce? 

— Ai spus „bună dimineaţa”. Nu e dimineaţă. 

— Ah! 

Îmi înfășor părul în jurul degetului şi trag. Un șuvoi de apă 
îmi curge pe umăr şi în nisip. 

— Îmi pare rău pentru seara trecută! încep prin a-mi cere 
scuze. M-a luat prin surprindere. Nu mă aşteptam... 

Se întoarce spre mine. 

— Vrei să mergem undeva? 

Am rămas cu gura deschisă, gata să continui. 


— Acum? 

— Da. 

— E patru dimineața. 

— Ştiu, spune el. E momentul perfect. 

— Pentru ce? Pentru o crimă? 

Se uită urât la mine. 

— Nu încerc să-i fac felul iubitului tău, dacă la asta te gândeşti. 

— Eu... 

Expir. Nu are sens să abordez subiectul. Ce este sau nu este 
Rainer. M-am plictisit de discuţia asta. În schimb, spun: 

— Unde vrei să mergem? 

Se ridică și îmi întinde mâna. O iau. 

Când degetele noastre se ating, simt cum o căldură plăcută 
mi se răspândeşte de-a lungul braţului. Palma lui e aspră, dar 
familiară. 

— Vreau să îţi arăt ceva! spune el. 


Zece minute mai târziu, ne aflăm în camioneta lui Jordan, cu 
vântul şuierând prin geamuri. Încă mai port costumul de baie, 
care e ud în interiorul hanoracului pe care mi l-a dat. Mi-l 
strâng mai tare în jurul meu şi inspir. Miroase ca el. A lemn şi a 
foc. A elementele din care sunt făcute lucrurile. Pur şi esenţial. 

— Unde mergem? întreb, iar. 

Clatină din cap. 

— Nu vrei să fie surpriză? 

— Nu, dacă mă răpeşti. 

Se uită la mine și ridică din sprâncene. Inima începe să îmi 
bată puternic în piept, ca un prizonier care-şi doreşte să eva- 
deze. Îmi încrucişez braţele. 

— Răpire? 

— Nu ai fost deja la închisoare? 

Scoate un sunet între strănut și suspin. 

— Tu chiar crezi tot ce citeşti, nu? 

— Nu. 

Strâng prosopul care e încă înfăşurat în jurul taliei mele şi 
îl ridic. 

— Dar e adevărat, nu? 

Se întoarce spre mine, aproape cam prea mult pentru ci- 
neva care conduce. 

— Nu, nu e. 

— Nu ai fost niciodată la închisoare? 

— Am fost. 

Ridică din umeri și priveşte înainte. 

— Vezi? 

— Am făcut parte dintr-un program de alfabetizare a deţi- 
nuţilor pe care l-am iniţiat. 

Îşi ia o mână de pe volan şi şi-o duce la gât. Își roteşte capul 
dintr-o parte în alta, iar o picătură de apă se rostogoleşte de-a 
lungul cicatricei lui şi se topeşte în scobitura claviculei. 

— Lucrurile nu sunt întotdeauna ceea ce par. 

Îmi smulg privirea de la el. 

— Ştiu! Când mi-ai spus lucrurile acelea despre familia ta... 

— Ai crezut că probabil am făcut închisoare? 

— Nu, nu asta am vrut să spun. 

Îmi ridic geamul. În interior, se face brusc liniște: 

— Doar că pari genul de persoană care ar face orice ca să îi 
protejeze pe cei la care ţine. 

Îl simt privindu-mă și îmi ţin ochii plecaţi. Sunt bucuroasă 
că ne aflăm într-o mașină în mișcare. Că nu stăm unul în faţa 
celuilalt. Nu vede cât de agitată sunt, făcând totul aproape im- 
posibil de suportat. 

Nu spune nimic. Nici eu nu spun. Soarele nu a apărut încă 
şi continuăm să conducem în întuneric. Cu greu distingem 
ce e în faţă, însă Jordan pare să cunoască drumul. Nu verifică 
nicio hartă şi nici nu se chinuie să citească indicatoarele. Doar 
merge, de parcă ar avea un magnet interior care-i atrage cami- 
oneta, şi pe noi în ea, spre destinație. 

Luăm o curbă, facem dreapta, apoi urcăm, tot mai sus, aşa ca 
soarele diinineaţa, la plajă, şi, dintr-odată, ştiu unde mergem. 

— Mă duci la Haleakală? 

Jordan zâmbeşte. 

— Da. 

— Serios? 

Pe chip mi se iveşte un zâmbet mare cât falia din California”. 

— Am vrut să fac asta de când am ajuns aici. 

— Şi de ce nu ai făcut-o? 

Coboară puţin geamul. Aerul este mai rece şi mai dens aici. 
Aproape ca oceanul, în dimineaţa asta. 

Ridic din umeri şi îmi pun gluga. 

— Am fost ocupată, cred. 

— Rainer nu e o persoană matinală? 

Zâmbeşte. De fapt, glumeşte. Expir. Poate că putem glumi 
pe tema asta. Poate că nu trebuie să fie așa cum a fost. Apoi, 
îmi amintesc de noi, pe plajă, cu braţele lui ridicându-mă în 
aer, cu mâinile lui pe chipul meu. 

— Pot să te rog ceva? îl întreb. 

— Desigur! 

— Putem să nu vorbim azi despre Rainer? 

Încuviințează. 

— Dacă asta vrei, sigur! 


* Falia San Andreas, lungă de 1300 de kilometri, se întinde de-a lun- 
gul coastei statului California (n. red.). 

Conducem în tăcere o vreme, cu vântul şuierând prin gea- 
mul deschis, cu zgomotul cauciucurilor la curbe, pe pavaj. 
Urcăm mai departe, înconjurând vulcanul. Am auzit că 
priveliștea de pe traseu e spectaculoasă, dar acum nu văd prea 
multe. Doar partea stranie a muntelui, povârnișurile care se 
rostogolesc într-o mare neagră și tăcută. 

În sfârşit, ajungem în vârf. Sunt surprinzător de multe 
mașini aici, dar să priveşti răsăritul de pe Haleakală este o ac- 
tivitate turistică îndrăgită, așa că are sens. Jordan parchează şi 
ieşim. E foarte frig, iar vântul e cumplit. Fâsâie, urlă şi se vaită, 
de parcă ar jeli o iubire pierdută. Poate că aici s-a pierdut iubi- 
rea, înghițită de timp, de spaţiu şi de stele. 

— Vino! 

Jordan mă ia de mână şi îi depăşeşte pe turiştii înghesuiți 
pe lângă mașini, cu termosuri pline de ciocolată caldă și cafea 
înțepenite între degete. Trag prosopul mai aproape de mine, în 
talie, şi hanoracul pe lângă trup. 

Când facem colțul, îi strâng mâna atât de tare, încât tre- 
sare. Priveliştea nu se compară cu nimic din ce am văzut până 
acum, nici măcar în filme. O mare de cratere - roşii, portocalii, 
nuanţe profunde de maro, întinzându-se atât de departe, încât 
e imposibil să mă gândesc că ne aflăm pe o insulă. 

— E frumos, nu? 

Arată cu capul în direcţia a două stânci şi ne aşezăm. Este 
încă întuneric. Primele raze de soare încearcă, totuși, să stră- 
pungă bezna. Nu seamănă defel cu răsăritul pe plajă. Este ulu- 
itor. Înălțător. Simt că aici suntem în centrul lumii. 

— Spectaculos! 

Ne-am adăpostit de vânt într-o nișă, iar absenţa vântului 
face ceața să stăruie. Ne aflăm parcă printre nori. 

— Mulţumesc că m-ai adus aici! 

Îmi strecor grăbită mâinile în mânecile hanoracului şi mi le 
vâr între picioare. 

— Cu plăcere! 

Îşi drege glasul, apoi se lasă tăcerea. Dar nu mai e liniștită, ci 
tensionată. Aprinsă de toate lucrurile pe care nu ni le spunem. 

Ridică o piatră. Îi privesc mâinile aspre și pline de bătături. 
Chiar dacă înghețăm aici, sus, până acum un moment erau 
calde. 

— Îmi pare rău pentru filmuleţ, spune el. 

— Nu a fost vina ta. 

Încuviinţează şi răsuceşte piatra în mâini. 

— Chiar şi aşa, tot îmi pare rău. Sunt sigur că Rainer nu a 
fost încântat. 

— Credeam că nu vorbim despre el, spun, trăgându-i un 
ghiont, în joacă. 

Priveşte de la piatră la mine, apoi iar în jos. Îmi dau seama 
că nu glumește şi stau liniștită. Chiar şi sângele din venele mele 
pare să se oprească. 

— Nu vreau să complic lucrurile pentru tine. 

— Nu faci asta! spun, încet. Chiar crezi că asta faci? 

Studiază piatra cu atenţie, de parcă răspunsul ar fi scris pe 
undeva pe acolo. 

— Da! zice el. Așa cred. 

— Spune-mi de ce tu şi Rainer vă detestaţi! insist eu. Tre- 
buie să ştiu! 

Jordan suspină. Îi privesc pieptul ridicându-se şi coborând. 

— Nu îl urăsc. Nu l-am urât niciodată. Lucrurile au devenit 
complicate, atât. 

— Complicate cum? 

Mă priveşte, cu ochii lui negri precum cărbunele. 

— Chiar vrei să ştii? 

Înghit. Încuviințez. 

— Da! Chiar vreau să ştiu. 

Lasă piatra să cadă şi îşi şterge mâinile de bermude. Pentru 
moment, mi-e teamă de ce voi auzi. De faptul că această coti- 
tură este pentru totdeauna. Ireparabilă. 

— Îţi aminteşti când ţi-am spus că tata nu e tocmai o per- 
soană grozavă? 

Ochii îi sticlesc, dar sunt blânzi. Îmi dau seama că vrea să 
mă protejeze de asta, orice ar fi. 

— Nici al lui Rainer nu este. 

— Greg? 

Jordan încuviințează. 

— Da. A fost producătorul unui serial în care jucam cu 
toții. Eu, Rainer, Britney. 

Încuviinţez. 

— Backsplash? 

Jordan se încruntă la mine. 

— Îl ştii? 

— Nu! Adică, da! M-am uitat de câteva ori. Ce-i cu el? 

Îmi dau gluga jos şi imi aranjez după ureche şuviţele ciufu- 
lite. Frigul mă face să mă apropii mai mult de el. 

— A fost primul film în care am jucat pentru fiecare dintre 
noi. Aşa ne-am întâlnit. Eram prieteni. 

Îşi freacă palmele una de alta, ca să se încălzească. Văd cum 
i se mișcă muşchii braţelor. 

— Voi trei? 

Expiră, şi văd un zâmbet micuţ pe buzele lui, de parcă şi-ar 
aminti ceva. 

— Da, noi trei. 

Mă gândesc la Jake şi la Cassandra. La casa noastră din 
copac, la regulament şi la pacturile secrete. La toate lucrurile 
care ne făceau să fim prieteni. Care ne legau. 


228 REBECCA SERLE 


— Cu toţii am luat-o pe drumuri diferite după încheierea 
serialului. Eram însă foarte apropiaţi. Luam cina lunar, genul 
ăla de chestii. 

— Ce are asta de-a face cu tatăl lui Rainer? întreb. 

Jordan ridică privirea şi văd că ochii îi sunt trişti. De parcă 
nu ar vrea să-mi spună ce s-a petrecut mai departe. 

— Rainer şi Britney au început să se întâlnească. Asta s-a 
întâmplat la câțiva ani după ce terminaserăm cu serialul. 

Văd cum i se zbate o venă pe gât. Aştept să continue. 

— Nu m-a deranjat asta. Mi-am imaginat mereu că vor în- 
cepe o relație, iar eu nu simțeam nimic pentru ea. Nu aşa, în 
orice caz. 

Mă priveşte lung, iar eu las privirea în pământ. Simt că mi 
se formează un nod în stomac, de parcă interiorul meu s-a 
transformat în degete care se strâng în pumn. 

— A început să petreacă mult timp la el acasă. Și, într-o 
noapte... 

Se întrerupe. 

— Rainer nu era acasă, iar ea a ajuns mai devreme şi l-a 
aşteptat. Greg era acolo. 

Mi se face rău. Dintr-odată, simt că ştiu ce urmează. 

— Dumnezeule! 

Inspiră adânc. 

— A reuşit să scape înainte să... ştii tu. A venit la mine. Era 
în ultimul hal şi puţine lucruri o afectează pe Britney. 

Zâmbeşte şi văd un soi de căldură pe chipul lui. Afecțiune. 

— E dură, dar, atunci, nu a fost. 

Faţa lui se întunecă iar şi ochii lui îi găsesc pe ai mei. Sunt 
negri. Opaci. Ca niște bile tăiate în piatră. 

— Îmi tot povestea că o amenințase: dacă mărturiseşte cuiva, 
se va asigura că i s-a încheiat cariera. 

Mâinile îmi tremură. Le încleştez şi mi le apăs pe inima 
care-mi bate cu putere. 

— Nu s-ar fi încheiat şi a lui? întreb. 

Jordan expiră. 

— Ce bine ar fi fost să se întâmplat așa! Era o necunos- 
cută. O fătucă dintr-un serial TV pentru copii. Cariera ei muzi- 
cală nu începuse încă. Oamenii s-ar fi gândit că, de fapt, căuta 
atenţie. Iar ea nu e... 

Jordan îşi priveşte mâinile. 

— E o bombă cu ceas. A fost întotdeauna. 

— Dar i-a povestit lui Rainer, îndrăznesc să spun, punând 
lucrurile cap la cap. 

— E complicat, zice el. 

Vocea i-a scăzut în intensitate. Cu tot vântul, îmi e tot mai 
greu să o aud. 

— Dar, da, Rain a crezut că inventează. 

Nu l-am mai auzit niciodată folosind acel nume de alint 
pentru Rainer, ceea ce mă surprinde. Intimitatea. Toată poves- 
tea din care eu nu fac parte. 

— De ce ar fi inventat? întreb. De ce să nu o creadă Rainer? 

Nu sună ca tipul pe care-l cunosc. Cel care m-a susținut atât 
de mult în toate. 

— S-a gândit că inventează fiindcă e disperată. 

Expiră și își trece mâna peste faţă. 

— Fiindcă a găsit-o cu mine. 

Tăcem amândoi. Are capul în mâini. Mă întind şi îi ating 
cu blândețe umărul. Îl simt tresărind și apoi relaxându-se sub 
degetele mele. 

— După ce s-a întâmplat cu Greg... 

Îi văd muşchii maxilarului mișcându-se, când rostește nu- 
mele tatălui lui Rainer. 

— Rainer a venit la mine acasă. Ea era în brațele mele. Mă 
săruta, spune el. 

Simt cum i se încinge pielea pe spate, de parcă amintirea în 
sine ar genera o flacără. 

— Era supărată. S-a întâmplat. Dar Rainer a văzut şi a cre- 
zut... Britney a început să spună povestea asta nebunească des- 
pre tatăl lui... 

Nu încheie, iar eu îmi retrag iute mâna. E caldă. Încălzită 
de atingerea lui. 

— Nu m-a iertat, spune, într-un târziu. Cum să-l învinuiesc? 

Zâmbeşte puţin, trist şi îmi dau seama că îi e dor de el, la fel 
cum îmi e şi mie dor de Cassandra. Au fost prieteni, iar acum 
nu mai sunt. Cine a spus că nu poţi avea ură fără iubire? 

— Deci înţelegi de ce povestea asta - arată lent de la el la 
mine, dinspre inima lui spre inima mea - nu e tocmai o idee 
bună. Deja crede că am încercat să-i iau pe cineva la care ţinea. 

Soarele a început să se târască în sus, pe munte, ca un 
drumeț care se cațără spre siguranţă, cu intenţie, cu un scop. 
Fiecare milisecundă îl face mai sigur de propria supraviețuire. 

— Dar cum rămâne cu ce vreau eu? 

Odată ce cuvintele îmi părăsesc buzele, tresar. Dar e prea 
târziu şi nu le pot lua înapoi. 

— Ce vrei? 

Jordan respiră scurt şi, pentru moment, cred că poate e la 
fel de emoționat ca mine. 

— Vreau să te cunosc, îi mărturisesc. 

Ar trebui să simt că îl trădez pe Rainer, dar nu e aşa, fiindcă 
e adevărat. Mă apropii de Jordan. Fără să mă gândesc, i-am 
luat una dintre mâinile prăfuite într-ale mele. 

Zâmbeşte. 

— Şi eu vreau asta. 

Stăm în tăcere, așa, timp de zece minute, cu degetele împle- 
tite ca nişte viţe, și privim răsăritul, în nuanţe despre care nu 
credeam că există aruncate pe cer, ca niște stele călătoare. Simt 
că aici se trezeşte întreaga lume. De parcă prima lumină care a 
existat vreodată a fost creată pe acest vulcan. 

Când ne ridicăm să plecăm, Jordan îmi întinde mâna, cu 
fața luminată de dimineaţă. 

— Încă un minut! spun. 

Mă uit spre canionul scăldat de soare. Mi se pare că, dacă 
aş striga ceva, nu aş avea parte de ecou, ci de răspuns. Vreau să 
întreb ce să fac, care este alegerea corectă, dar mă tem de pro- 
pria-mi voce. De ce mă voi auzi spunând. Mi-aş dori să ştiu 
când voi mai avea parte de șansa asta. 

— Ne vom întoarce, spune el, de parcă mi-ar fi citit gândurile. 

Întinde larg braţele, de parcă ar încerca să atingă ambele ca- 
pete ale Haleakalei deodată. 

— Poate, spun. Nici măcar nu ştim dacă se va face urmă- 
torul film. Am putea să ne întoarcem la viețile noastre. Am 
putea uita. 

Jordan clatină din cap, de parcă nu aș pricepe. Apoi, întinde 
cu blândeţe una din palme pe obrazul meu. 

O simt la locul potrivit, de parcă aş recunoaște un indicator 
familiar după ore de rătăcire. Uşurare. Bucurie. Sentimentul de 
întoarcere acasă. 

— Nu ai auzit niciodată de încredere? 

Vântul se domoleşte, se opreşte, iar cuvintele lui rămân 
acolo, ca nişte copii în prima zi de şcoală. Pline de încredere. 
Pline de speranţă, chiar. 

— Ba da! răspund. 

Se apleacă încet şi, pentru o clipă, cred că mă va săruta, atât 
de aproape e, însă nu o face. Doar îşi lipeşte scurt buzele de 
părul meu. 

Vreau să îi spun că ceea ce ştiu e că am încredere în el, că 
nu am fost atât de sigură de ceva niciodată în viață. Că, dacă 
suntem împreună, mă simt ca atunci când joc: de parcă orice 
altceva dispare, iar eu sunt exact unde ar trebui să fiu. Vântul 
începe din nou să sufle, amenințând să îmi poarte cuvintele 
departe de aici, spre est, dacă e necesar, și ceea ce spun e: 

— Ar trebui să ne întoarcem! 

Fiindcă așa e. Ar trebui. Îmi amintesc de discuţia lui Wyatt 
cu mine, de acum câteva luni, şi, pentru prima dată, înţeleg 
ce încerca să îmi spună. Încerca să îmi spună să îmi asum 
responsabilități. Că este alegerea mea cum se petrec lucrurile. 
Că nu sunt la mila momentului, a sentimentelor, a sorții. Că 
poate există lucruri care nu pot fi controlate, însă acesta nu 
este unul dintre ele. Trebuie să fac lucrurile cum trebuie. Tre- 
buie să discut cu Rainer. Nu pot să fug doar fiindcă e dificil 
ce mă așteaptă. Aşa cum ar spune Jake: „Trebuie să recunoști 
efectul pe care-l ai în lume” 


Jordan şi cu mine ascultăm zumzetul radioului în timp ce co- 
borâm de pe munte. Ziua s-a strecurat printre noi şi ne ţine 
companie. Tăcerile lungi au dispărut. Totul e calm și liniştit. De 
parcă ziua ar fi suspinat de uşurare de îndată ce a răsărit soarele. 

Aţipesc, iar când mă trezesc, Jordan mă atinge pe braţ, scu- 
turându-mă. Suntem la complex. 

— Haide! spune el. Te conduc sus! 

Străbatem holul, cu braţul lui în jurul taliei mele. Când 
ajungem la uşa mea, îmi ia încet cardul din mână şi o des- 
cuie. Apoi, intră cu mine. Mă arunc cu fața în jos pe pat, azvâr- 
lindu-mi papucii şi alunecând printre perne. 

— Mersi! murmur. 

Simt ceva moale deasupra mea. Pătura pe care o ţin la mar- 
ginea patului, cea adusă de acasă şi de care nu m-am despărțit 
de când m-am născut. O trage peste mine, iar când o face, îmi 
atinge umerii. Din instinct, mă întind şi îmi împletesc degetele 
cu ale lui. 

— Rămâi! spun. Doar ca să dormim. 

Am ochii închişi şi pot să simt că mă cufund în îmbrăţişarea 
seducătoare a somnului. Înainte să cedez complet, îl simt lă- 
sându-se pe pat, lângă mine. Mă trage la pieptul lui şi mă strânge 
puternic în brațe. Mă sărută pe obraz şi îi simt respiraţia pe 
față, bătăile inimii lipite de spate. Inima i se zbate lângă mine, 
prin mine, la fel cu a mea. 


CAPITOLUL 21 


Să fiu ultima care pleacă e naşpa. Indiferent de situaţie, simţi 
mereu că ai fost abandonată. Când mă trezesc, sunt singură și 
e seară. Zborul meu pleacă la miezul nopții și trebuie să împa- 
chetez. Iau un sandvici și bântui pe hol. Ştiu că Jordan nu mai 
e aici, dar încerc oricum. Chiar dacă hotelul e exact la fel - mo- 
bila, pernuţele, lămpile şi chiar și priveliștea spectaculoasă -, 
pare pustiu. De parcă, plecând, Jordan a luat totul cu el. 

Mi-e dor de amândoi. Simt încă braţele lui Jordan în jurul 
meu, azi-dimineaţă, nasul apăsat în scobitura gâtului meu. Şi 
mi-e dor şi de Rainer. De râsul lui, de ochii lui albaștri și de 
superficialitatea lui încântătoare. Timp de 17 ani, nu am avut 
niciun iubit, nici măcar o pasiune, iar acum, am două. Acești 
doi băieți, atât de diferiți, ca nişte specii distincte, și totuși, 
felul în care mă fac să mă simt... Nu am crezut niciodată că ai 
putea ţine la două persoane simultan. Părea ridicol. Cassandra 
se îndrăgostește permanent, iar eu o numesc întotdeauna su- 
perficială. Dar acum, Rainer și Jordan par să se lupte în inima 
mea. Şi nu ştiu cu cine să țin, fiindcă doar să mă gândesc la 
unul mă face să simt că îl trădez pe celălalt. 

Mă gândesc la ultimele câteva luni, ca la o roată a amintiri- 
lor. Cinele cu Rainer la Longhi's. Sărutul lui Jordan în colibă. 
Editarea. Piaţa de Peşte. Timpul petrecut la filmări. Şi aşa, ştiu 
deodată unde trebuie să fiu. 

O iau la fugă. Ajung în fața camerei lui fără suflare. Bat de 
două ori. Fii înăuntru! Fii înăuntru! 

Aud târșâit de picioare, iar uşa se deschide. Capul lui cu păr 
creţ se ițeşte aproape imediat. Wyatt. 

Când îl văd, mă emoţionez! Groaznic! E Wyatt, în fond. 
N-am avut tocmai o relaţie grozavă. Dar trebuie să îi spun. Chiar 
dacă o să-mi trântească ușa în față, gest de care îl cred capabil. 

— Nu am spus „mulțumesc”, încep. Şi am crezut că ai plecat 
deja, şi că nu voi avea niciodată şansa de a-ţi spune ce a însem- 
nat asta pentru mine şi cât... 

Atunci, Wyatt face un lucru remarcabil. Un gest care nu-i 
stă în fire şi care, totuşi, este potrivit şi reprezentativ pentru el. 
Mă îmbrățişează. 

Se întinde şi mă trage spre el. Sunt atât de surprinsă, că nu 
pot spune nimic. Încremenesc. Dar, de îndată ce braţele lui mă 
înconjoară, încep să mă înmoi. E ceva familiar la îmbrățişarea 
lui, ceva călduros. Îmi aminteşte de felul în care frații mei mă 
trânteau la pământ în living și apoi mă ajutau să mă ridic. 
Clipe ca acelea îmi spuneau că le pasă. Că era posibil chiar să 
mă iubească. 

— OK, puştoaico! îmi spune Wyatt. 

Mă împinge și mă ţine la distanţă de un braţ, cu mâinile pe 
umerii mei. Mă priveşte așa cum un pictor îşi admiră o lucrare 
recent terminată. 

— Sunt mândru de tine! zice el. Dar să nu te aştepţi cumva 
să repet asta. 

Încuviinţez. Am priceput. 

— Eşti aici de una singură? Măcar te veghează cineva de la 
pază? 

Se uită pe hol, iar acolo se află unul dintre paznici. M-a ur- 
mărit? De câtă vreme? 

— Rainer a plecat ieri! încep eu. 

Wyatt își încrucișează braţele. Ridică sprâncenele de par- 
că m-ar chestiona, şi, dintr-odată, scuip cuvintele, ca pe o 
mărturisire: 

— Jordan a plecat azi. 

Wyatt îşi drege glasul. 

— Voi doi aţi devenit apropiaţi. 

Îmi cuprind coatele cu mâinile. Vocea mea pare împuţinată. 

— Nu e ce crede lumea. 

Wyatt nu își ia ochii de la mine. 

— De acord. 

— Aş vrea ca Rainer să vadă asta! spun. 

Wyatt se sprijină de cadrul ușii. 

— Au trecut prin multe împreună, spune el. 

Pentru o clipă, mă gândesc la toate lucrurile pe care nu le 
ştiu despre el. Despre propriul lui trecut. 

— Ştiu! 

— Dar cred că se vor împăca. Atâta vreme cât nimic altceva 
nu mai tulbură apele. 

Mă priveşte sugestiv. 

— Ştiu, spun iar, dar de data asta abia auzit. 

Mai stăm o clipă în ușă. Apoi, zâmbeşte. 

— Acum, te rog să dispari. Mai am bagaje de făcut. 


Când avionul meu decolează, e atât de întuneric afară, că nu 
pot distinge oceanul sau peisajul verde, dar ştiu că sunt acolo. 
Cumva, mă linişteşte, așa, ca un film pe care l-ai văzut de atâtea 

ori, că îl poți lăsa ca zgomot de fundal şi tot ştii precis ce se pe- 
trece dacă prinzi o singură replică. 

Cu ochii minţii văd dealurile le care le las în urmă, plaja 
Hookipa, ai cărei surferi nu vor ieşi decât peste câteva ore. Văd 
Longhi's şi apartamentele noastre, și plaja cu nisipul ei alb şi 
curat şi pietricelele, şi colibele, cu vârfurile bine strânse, ca să 
le protejeze de ploile nocturne. Mă gândesc la seara trecută și 
la dimineaţa asta, întorcând amintirea în minte ca pe un bănuţ 
lucitor. 

Mă imaginez în pat, cu Jordan, în braţele lui. Părul ciufu- 
lit îi cade pe obrazul meu, respiraţia lui e caldă pe gâtul meu. 
Vreau să îl ating, să îmi strâng degetele în jurul mâinilor, ume- 
rilor, gâtului şi feţei lui. Să îi trag nasul spre al meu şi să nu îi 
mai dau drumul niciodată. Dar ceva mă opreşte. 

Cineva mă bate pe umăr. 

— Mă scuzi! 

Clipesc. O fată se apleacă deasupra mea. Cred că are trei- 
sprezece sau paisprezece ani și cei mai mulți pistrui pe care 
i-am văzut vreodată pe o față. E puţin arsă de soare pe obraji, 
dar așa sunt majoritatea pasagerilor din avionul ăsta. 

— Eşti Paige Townsen, nu? 

Încuviinţez. Mă simt de parcă aș fi fost prinsă cu minciuna. 
Cu mâna în borcanul cu prăjiturele. Ceea ce nu are sens, fi- 
indcă eu chiar sunt Paige Townsen. 

— Uau! 

Ochii i se măresc, iar ea clipeşte, amintindu-și ceva. Se 
apleacă şi scotoceşte prin geantă, găsind o carte. Mi-o întinde 
cu mândrie, ca o pisică prezentând un şoarece între dinţi. 

— Crezi că poţi să îmi dai un autograf? întreabă ea. Ar în- 
semna mult pentru mine. Cartea asta — o duce la piept, ca pe o 
felicitare de Sf. Valentin - e viața mea! Am citit-o de patru ori. 

Se opreşte şi inspiră adânc. 

— Nu am fraţi sau surori. 

Face semn spre o femeie de vizavi, care poartă o mască pen- 
tru somn din mătase şi are gura întredeschisă. 

— Mama şi cu mine călătorim mult împreună. Ea doarme, 
iar eu citesc. 

Îmi amintesc cum era când eram ca fata asta. Cum voiam să 
mă confesez străinilor. Să simt că, dacă vorbeam în continuare, 
aş fi putut face lucrurile mai bine. Aş fi putut primi răspunsuri. 
Îmi dau seama, privindu-i chipul pistruiat, că nu mă mai simt 
deloc așa, şi, pentru o clipă, asta mă întristează. Nu pot ridica 
telefonul să o sun pe Cassandra. E clar că nu vrea să discute cu 
mine. Nu pot să vorbesc nici cu Rainer, fiindcă nu ştiu ce să 
spun sau cum mă simt, de fapt. 

Zâmbesc și îi iau pixul din mână. 

— Pentru cine să fie? 

— Jen, spune ea, atingându-şi pieptul. Jen Sparrow. 

Îi scriu numele de-a curmezișul paginii de titlu şi adaug; 
Pentru cel mai mare fan Locked! Paige Townsen. 

E ciudat să-mi văd numele așa. De parcă aş fi semnat un 
desen în şcoala primară sau o lucrare la ora de engleză. Sin- 
gura diferență e că nu îmi aparţine. Aparține altcuiva. Am din 
nou acel sentiment de responsabilitate, însă nu mi se mai pare 
atât de înfricoşătoare şi nici atât de copleșitoare. Nu mă simt 
ca atunci când am primit rolul sau ca la filmări, uneori incapa- 
bilă. Mă simt bine. Cum trebuie. 

Mama obişnuia să îi țină surorii mele prelegeri despre res- 
ponsabilitate. Despre cum nu mai era vorba doar despre ea şi 
cum trebuia să înceapă să se gândească la Annabelle. Anna- 
belle, a cărei fericire era mai importantă decât a ei. Privind-o 
pe Jen Sparrow, cred că am o responsabilitate față de ea. Faţă 

de fericirea ei. Ca, într-un fel, oricât de mărunt, să mă ridic la 
înălţimea semnificației pe care i-a dat-o cărţii şi rolului meu 

Vorbim tot restul zborului. Locuiește în San Francisco, însă 
tatăl ei tocmai s-a mutat în Portland, iar mama ei a venit să 
o lase aici. Îi dau numărul meu de telefon (lucru interzis de 
Sandy) şi îi spun că ar trebui să treacă pe la Trinkets w Things. 
Ochii ei se măresc. 

— Vei fi acolo? întreabă ea. La un simplu magazin? 

— Da, spun, de ce nu? 

Se uită la mine, încruntată. 

— Dar eşti o stea de cinema. Nu cred că lucrezi la un sim- 
plu magazin. 

Tresare, de parcă ar fi spus prea multe. 

— Hai să vorbim despre altceva. Rainer Devon? 

Îşi mușcă buza de jos, dar îmi dau seama că nu va putea ţine 
pentru ea ce e pe cale să afle. 

— Sunt adevărate zvonurile? Eşti cu el? E atât de drăguţ! 

Continuă să vorbească despre filmele lui și despre cum crede 
că „sunt mult mai bună decât Britney”. Se opreşte, sughițând, 
doar când căpitanul anunţă că vom ateriza curând. 

Râd, fiindcă absurdul situaţiei îmi aterizează în stomac ca 
avionul nostru pe pistă. O fată pe care nu am mai văzut-o în 
viața mea vrea să ştie cu cine mă întâlnesc. 

— E complicat! îi răspund. 

Dă din cap, fără să spună nimic. Mama ei se trezeşte brusc, 
vizavi de noi, şi chicotim amândouă. Dintr-odată, mi-e cum- 
plit de dor de Cassandra. Pare o veşnicie de când am chicotit 
cu o altă fată. 

— Cred că ar trebui să îți asculți inima! mă sfătuieşte ea. Nu 
cred că iubirea e atât de complicată. 

Vreau să-i spun că-mi doresc să fi fost atât de simplu, şi 
poate chiar e. Poate aşa a fost mereu. Mă gândesc la mâinile 
lui Rainer pe fața mea, la bileţelul lui, la promisiunile lui de 
a mă proteja, şi la Jordan, la cum mă simt împreună cu el, de 
parcă ar trezi ceva în mine, o parte despre care nici nu ştiam că 
există. Vreau să-i pot da lui Rainer un răspuns. Vreau să îi pot 
spune „da'. Dar, dacă o fac, dacă îmi iau un angajament față de 
el în văzul lumii, nu mai există nicio șansă pentru Jordan. 

Zâmbeşte şi zâmbesc şi eu. 

— Abia aştept să le povestesc tuturor că am cunoscut-o pe 
Paige Townsen. 

— Să le spui şi că părul meu nu era deloc afectat de zbor, 
spun, ridicând o şuviță electrizată. 

— Da, spune ea, râzând. Promit. 


Când ajungem la banda pentru bagaje, îi văd tatăl. Stă lângă un 
cărucior, părând stresat. O îmbrățișează când se apropie de el 
şi o sărută pe cap, închizând scurt ochii. 

Mă întreb dacă se gândește la responsabilitatea lui. Să se 
asigure că e în siguranţă, că e fericită. Să o iubească. Așa sper. 

Mă întorc când îl văd pe tata. Stă în stânga uşilor duble. 
Zâmbeşte și îmi face cu mâna. Atunci, fac un lucru pe care nu 
l-am mai făcut niciodată: fug spre el şi îl îmbrăţişez. Se oprește, 
uimit, surprins de gestul meu neaşteptat. Apoi mă înconjoară 
cu braţele și îmi mângâie părul. 

— Bine ai venit acasă, iubito! Mi-a fost dor de tine! 


CAPITOLUL 22 


— Afacerea înflorește! se laudă Laurie. 

Drept dovadă, întinde un coş de cristale gol. 

— Suntem magazinul care a angajat, cândva, o vedetă. Oa- 
menii adoră asta. 

— De unde ştie lumea? întreb. Nu e ca şi cum aţi avea un 
poster în vitrină. Sau aveţi? 

Laurie îmi face un semn cu mâna şi se apropie de uşă. Îmi 
dă un indicator de lemn: FOSTUL LOC DE MUNCĂ AL LUI 
PAIGE „PG” TOWNSEN. 

— Uau! exclam. 

— E aur curat! spune, apoi se încruntă. Nu te-ai supărat, nu? 

— Nu! 

— Bun! Fiindcă le spun tuturor că scrubul pentru corp fa- 
vorit este cel din petale de patchouli. Nu-l putem prepara pe 
cât de repede se vinde! 

E ora 9 A.M. şi magazinul se deschide la zece, dar văd deja 
câţiva turişti privind intrarea. 

— Uneori, e coadă, îmi spune Laurie. Imaginează-ţi cum ar 
fi să te vadă aici! 

— OK, spun, înainte să îi vină idei. M-am oprit doar să te 
salut. Am niște treburi de făcut azi. 

Îi dau înapoi indicatorul şi îl ia. 

— Era să uit! Am ceva pentru tine. 

Dispare în camera din spate, iar eu îmi trec degetele peste 
tejghea. Același computer străvechi zumzăie în colț. Mă gân- 
desc la cât de multe zile am petrecut în spatele chestiei ăleia, 
visând să fiu de partea cealaltă. 

Există un coş plin cu „Amulete din Locked” şi o cutiuță cu 
„Ambră August” Mi-o imaginez pe Laurie inventând numele. 
Probabil s-a dus la bibliotecă să caute cărțile pe Google. Nu 
citește şi nu cred că vechitura din spatele casei de marcat ar 
putea căuta pe internet. 

Laurie iese, într-un nor de busuioc şi portocală. 

— Poftim! spune. 

Iau pacheţelul ambalat în hârtie cerată mov. În interior este 
o cutiuţă parfumată. 

— Întoarce-o! spune ea. 

Întorc cutiuța şi văd două date, la distanță de patru ani. 

— Sunt datele între care ai lucrat aici, spune ea, terminâ- 
du-mi gândul. 

Am un nod în gând. 

— Deci nicio şansă să primesc un job part-time vara asta? 
întreb într-o doară. 

Zâmbeşte, iar ridurile din jurul ochilor i se îmblânzesc. 

— Te asigur, nu mai ai ce căuta în spatele computerului 
ăluia, draga mea! 

— Nimeni nu are! spun. Cred că a murit de mult. 

Ea râde. 

— Doar să nu uiţi de mine, da? Pot să mă descurc cu tine ca 
vedetă, dar nu şi dacă mă ignori. 

— Să ştii! 

— Şi să-i spui prietenului tău, Jake, că își poate păstra pli- 
antele afișate. 

Nu am curajul să-i spun despre Jake sau despre Cassandra, 
pe care nu i-am văzut încă, deşi sunt aici de aproape o lună, de 
când m-am întors din Seattle. Am stat pitită în casă. De fapt, 
cam asta am făcut şi la filmări. Am stat ascunsă. Am hibernat. 
A fost atât de diferit de Locked! O distribuţie mai mare, dar eu 
eram cea mai tânără, cu mult, și toată lumea a interacționat cu 
toată lumea. A fost plăcut, călduros şi luminos, o schimbare 
binevenită după atâta presiune. lar presiunea s-a mutat aici. 
Încep să fiu recunoscută pe stradă. Au ieșit chestiile promo 
pentru Locked, care are premiera în LA peste două săptămâni. 
Trebuie să plec la finalul săptămânii viitoare. 

Rainer, Jordan şi cu mine ne-am văzut de trei ori după 
Hawaii. Rainer a filmat în Londra, iar Jordan a stat ascuns în 
LA; ştiu asta pentru că l-am urmărit online. OK, l-am urmă- 
rit multă vreme online. Nu am vorbit cu el. Cu Jordan. De fi- 
ecare dată când îl văd, simt că relația noastră s-a încheiat pe 
vârful muntelui. Ținându-ne de mână. Chiar şi relaţia cu Rai- 
ner a fost cumva în aer. Călătoriile noastre în LA au fost atât de 
pline, încât nu am avut deloc timp liber. Doar pictorial după 
pictorial şi interviu după interviu. Nu am fost singură cu el 
nici treizeci de secunde, nemaivorbind de timpul necesar pen- 
tru o conversație. Ne-am trimis e-mailuri, dar îmi povesteşte 
mai ales despre filmări, despre excursii cu familia, despre cât 
de bună e cafeaua în Londra. Nu întreabă despre noi şi ştiu că 
nu va întreba. M-am tot gândit că poate a trecut peste, că poate 
s-a îndrăgostit de altcineva. Gândul la asta m-a făcut să mă pa- 
nichez, dar am ştiut că e irațional. E Rainer, şi a fost peste tot în 
lume fără mine. Apoi am primit un e-mail: „Mi-e dor de tine. 

Nimic nu pare la fel fără tine.” M-am simțit grozav de uşurată. 
Şi asta a fost greşit. Nu ar trebui să mă simt ușurată. Nu încă. 
Nu când ne aşteaptă încă atât de multe. 

Dar nu mi-am dat jos lănţișorul cu medalion de la el. Nicio- 
dată, cu excepția filmărilor. Şi chiar şi atunci l-am ținut în buzu- 
nar, să-mi amintească de un lucru pe care abia încep să îl înțeleg. 

Mă uit la Laurie. 

— Da! îi spun. 

Mă îmbrățișează. Îmi amintesc că, în trecut, îmi repugna 
asta. Nu fiindcă nu mi-ar fi plăcut de ea mereu, ci fiindcă mi- 
rosul ei e atât de pătrunzător, încât faci bubiţe numai dacă res- 
piri prea aproape de ea. De data asta însă, o las. Nici măcar 
nu îmi ţin respiraţia. Ceva din intensitatea apei de trandafiri, 
a tămâii şi a ghimbirului (cred) e reconfortant. De parcă nu 
s-ar fi schimbat nimic, deşi s-a schimbat totul. E ciudat: mi-am 
petrecut toată viața dorindu-mi ca lucrurile să fie diferite, iar 
acum, că sunt, mi-e dor să fie iar cum erau. 

Fac semn peste umăr şi deschid uşa, iar sunetul familiar al 
clopoțeilor se trezeşte la viaţă. 

Este joi, deci toată lumea e la şcoală. Hotărăsc să nu trec pe 
lângă fostul meu liceu (prea deprimant), ci să mă îndrept spre 
un loc unde ştiu că mă pot ghemui într-un colț și dispărea. 

Trec de ușile duble de la Powelts și urc scările la al doi- 
lea etaj. În partea stângă, în spate, țin scenariile. Sunt puse în 
ordine alfabetică, după titlu, și îmi trec mâna peste rafturi, 
oprindu-mă la „C”. Au scenariul original pentru filmările de la 
Cântând în ploaie. 

Cred că l-am citit de douăsprezece ori, însă nu și de când am 
plecat, iar ultima dată când l-am ascultat a fost la preselecție. 
Îl scot de pe raft și mă așez cu spatele la rafturi şi cu genunchii 
la piept. 

Citesc, o vreme. E liniștitor să mă aflu aici. Cât de multe 
după-amiezi am petrecut făcând asta? Singura diferență e 
că, acum, nu apar Cassandra și Jake, iar mintea mea nu este 
distrasă de tema la matematică; în loc de asta, mă frământă 
aceeași întrebare, întipărită în mintea mea ca o cerere în căsă- 
torie pe cer. Eşti gata? întreabă. Asta vrei? 

Şi mă gândesc că ştiu răspunsul. L-am ştiut mereu. Doar că 
mi-a fost teamă de ce aş putea pierde, dacă aleg așa. Vom fi îm- 
preună iar şi trebuie să-i spun lui Rainer că nu putem face asta. 
Poate dacă am fi oameni obişnuiţi, dacă nu ar fi ceva ce ar tre- 
bui să facem în faţa lumii, ar fi diferit. Dar nu cred că pot face 
singură alegerea, încă. Nu cred că sunt pregătită să o îndepăr- 
tez pe cealaltă. 


Când ajung acasă, Annabelle şi sora mea sunt plecate, dar ma- 
şina mamei e parcată pe alee. Ciudat! Nu își ia niciodată liber 
de la şcoală, nici nu pleacă mai devreme. Cred că a lipsit fix de 
două ori, în toată cariera ei didactică. O dată, când toți patru 
copiii ne-am îmbolnăvit de pojar, iar eu eram bebeluș pe vre- 
mea aceea. Este o zi legendară în familia noastră. A doua a fost 
când s-a născut Annabelle. 

— Mami? 

Îmi pun geanta pe blatul din bucătărie și urc treptele câte 
două o dată. 

O găsesc în camera ei, stând pe marginea patului, cu un pu- 
lover în mâini. 

— Mami? 

— Bună, iubito! 

Ridică privirea de parcă n-ar fi deloc surprinsă că mă vede, 
ci m-ar fi aşteptat. 

— Salut! N-ar trebui să fii la școală? 

Ridică din umeri. 

— Mi-am luat o după-amiază liberă. M-am gândit că putem 
petrece niște timp împreună. 

— Îmi pare rău! spun şi mă uit la puloverul meu. Nu am știut. 

Dă din cap. 

— Vino aici! îmi spune. 

Merg încet spre marginea patului şi mă așez lângă ea. 

— N-am prea vorbit în ultima vreme, noi două! oftează ea, 
clătinând din cap. Nici nu sunt sigură că vom vorbi vreodată. 

— Ce vrei să spui? 

Se uită la mine. Pare tristă şi obosită. 

— Când ai venit tu pe lume, aveam deja o familie agitată. 
M-am gândit mereu că povestea cu actoria a fost din vina mea, 
fiindcă nu ţi-am acordat suficientă atenţie când erai mică. 

Simt că mi se accelerează pulsul. Mă cuprinde furia. 

— Actoria nu e o poveste! zic. E viaţa mea! 

— Ştiu, iubito! Asta încerc să îți spun. Visul ăsta... 

— Nu va fi doar un moment, răspund. Nu vreau să renunţ 
așa cum ai renunțat tu. 

Mama mă priveşte cu ochi îndurerați. 

— Aşa crezi? 

— 'Ți-am văzut teancul de bilete la film și programe de tea- 
tru, spun. Ştiu ce îţi doreai. 

Se uită atent la mine şi se ridică. Se duce la caseta de bijute- 
rii şi scoate capacul. Ia plicul, cel peste care mi-am trecut dege- 
tele de zeci de ori. Același care, acum, s-a îngălbenit deasupra 
şi e ferfeniță într-o parte. 

Se întoarce și se aşază lângă mine, pe pat, şi o deschide. 
Scoate un bilet la Hair* şi mi-l dă. 


* Hair (titlu complet: Hair: The American Tribal Love-Rock Musical), 
unul dintre cele mai cunoscute spectacole de pe Broadway din anii 1960 
(n. red.). 

— Prima piesă pe care am văzut-o, îmi spune. Prietenele 
mele și cu mine ne-am strecurat în spate și am stat în picioare 
toată reprezentaţia. Am găsit biletul pe podea şi l-am păstrat. 

Scoate altul. Poveste din cartierul de vest*. Zâmbește. 

— Prima piesă la care m-a dus tatăl tău. A fost a treia noas- 
tră întâlnire și primul nostru sărut. 

Al treilea. 

— Este piesa pe care am văzut-o în seara în care l-am născut 
pe Tom. Când mi s-a rupt apa, tatăl tău a vrut să ieşim înainte 
de actul al doilea, dar eu am insistat că bebelușul va aștepta. 

Îmi dă bilet după bilet. Zile de naştere, aniversări și, o dată, 
o după-masă liberă de vară. 

— Am angajat o bonă și ne-am dus, spune, cu o scânteie ju- 
căuşă în priviri. 

Când mi-a dat şi ultimul bilet, se uită la mine. 

— Acum înţelegi? 

Nu spun nimic. Nu sunt convinsă că nodul din gât mi-ar 
permite. 

— Nu păstrez lucrurile astea ca amintiri a cea ce nu am. Le 
păstrez ca să-mi amintească de ceea ce fac. 

Înghit cu greu. Simt că mi se adună lacrimi în ochi, lacrimi 
de rușine, de tristeţe și de vinovăţie. Dar şi de iubire. 

— Nu am fost ca tine, continuă ea. Nu am avut talent. Şi 
mi-am dat seama, după ce am avut copii, că aveam multă dra- 
goste de oferit. Voiam să fiu acolo unde era nevoie de mine. Nu 
pe scenă, iubito. Pentru mine, a fost în clasă. Uneori, dăruiești 
lucruri fiindcă aşa se cade. Iar să faci lucrul potrivit te face să te 
simţi bine. Mai bine decât visul, fiindcă visul nu e real. 

— Crezi că visul meu € real? 


* Poveste din cartierul de vest (titlu original: West Side Story), musical 
compus de Leonard Bernstein, pe versurile lui Stephen Sondheim, in- 
spirat de tragedia shakespeariană Romeo și Julieta (n. red.). 

Oftează. 

— Uneori, îmi fac griji pentru tine. E un domeniu dificil şi 
încerc să nu mă concentrez prea mult la el sau să vorbesc des- 
pre asta, fiindcă, mai presus de orice, iubito, vreau să ştii că 
asta nu e totul. Vezi tu, sunt lucruri mult mai importante decât 
succesul. 

— Cum ar fi? 

Mă priveşte şi zâmbeşte, aproape râzând. 

— Eşti mai deşteaptă decât atât. 

Scâncesc. 

— Uneori cred că nu îţi pasă. Îmi apare un film de milioane, 
iar tu te porți de parcă ar fi o piesă la şcoală. 

Mă mângâie pe spate, apoi pe păr. 

— Poate nu înţeleg lumea filmului și, în mod egoist, aș vrea 
să stai acasă, dar nu vreau să te îndoieşti nicio secundă de cât 
de mândră sunt de tine. Ai fost mereu diferită, spune ea, cu 
vocea plină de emoție. Bănuiesc că am ignorat asta fiindcă am 
sperat că, dacă ignor, vei rămâne aici și vei fi fiica mea. 

— Sunt încă fiica ta, spun. 

— Fiica mea, steaua de cinema. 

Zâmbeşte şi îşi revine. 

— Ce spui dacă ţi-ai scoate mama la cină? Doar noi două. 

— Mi-ar plăcea. 

Îi întind biletele, dar clatină din cap. 

— Păstrează-le! 

— Dar, mami... 

Îşi pune mâna peste a mea. 

— Vreau să le păstrezi tu. Poate îţi vor reaminti de ce con- 
tează cu adevărat. 

Îmi atinge nasul cu arătătorul. 

— Acum, lasă-ţi mama să se îmbrace! Mergem într-un loc 
drăguţ. 

Mă ridic, cu biletele în mână. 

— Voi avea grijă de ele, spun. 

Poate că mama nu are bijuterii, dar bucăţile astea de hârtie 
sunt moștenirea ei de familie. Fiindcă am în mână ceva ce nu 
poate fi cumpărat. Ceva sacru. 


CAPITOLUL 23 


Ne-am strâns cu toții la masă pentru brunch, duminică. Toţi, 
cu excepția lui Annabelle, care a aţipit în ţarcul de joacă, la 
câțiva metri, şi de fratele meu, Tom, care e cu soția lui în vizită 
la familia ei. Chiar și Bill e prezent, stând lângă sora mea. 

— S-a comportat exemplar în ultima vreme, îmi şoptește 
mama. 

— Ce mai face toată lumea? întreabă tata. 

Bill şi Joanna chicotesc, iar mama ridică din sprâncene. 

— Aveţi ceva de împărtăşit cu grupul? 

Sora mea îşi drege glasul. 

— De fapt, am vrea să facem un anunţ. 

Mi se opreşte inima. Sunt convinsă că şi mamei. Aud cum 
îi cade furculița pe podea. Te rog să nu fi însărcinată, mă gân- 
desc. Adică, Annabelle e minunată, dar cred că ar trebui să fie 
un eveniment unic - măcar în următorii zece ani. 

— Bill? zice Joanna şi îşi priveşte iubitul. 

— Spune-le... 

— Păi... 

Ea se opreşte, privindu-ne pe rând. 

— Scuipă tot! urlă fratele meu, Jeff. 

— Ne-am logodit, spune ea. 

— Ne căsătorim, spune şi Bill. 

Îi strecoară ceva pe deget. Un inel de aur cu ametist. E fru- 
mos şi de calitate, chiar. Timpul petrecut la Trinkets n' Things 
m-a făcut expertă în pietre prețioase. 

O privesc pe mama. A căpătat o nuanță gălbuie, ciudată, şi 
mă îngrijorez că nu i-a picat bine vestea, apoi chipul i se des- 
chide într-un zâmbet larg, iar ea sare în sus, prinzându-i pe 
sora mea și pe Bill într-o îmbrățișare. 

— Ce veste fantastică! exclamă ea. Minunat! Trebuie să săr- 
bătorim, neapărat! 

— Grozav! spune fratele meu, întorcându-se la ouăle din 
farfurie. 

— Azi! spune tata. Paige pleacă mâine. 

Mama nu mai ascultă. E deja în bucătărie, cu telefonul în 
mână. O aud discutând cu o prietenă după alta, în timp ce tata 
îi toarnă lui Bill suc de portocale, iar fratele meu o întreabă pe 
Joanna dacă e borțoasă iar. 

Nu, niciun copil. Doar iubire. 

— Dăm o petrecere! strigă mama. 

— Când? întreabă Joanna. 

Simt bucuria din vocea ei și îi văd entuziasmul pe chip. În 
felul în care îi zâmbeşte lui Bill. S-a purtat drăguţ chiar și cu 
mine. 

— În seara asta, spune mama. Tatăl vostru are dreptate. 
Paige ar trebui să fie prezentă. 

Acum, vorbeşte cu propriile mâini, apropiindu-se de ușă. 

— Mă duc la băcănie. Tu - pocneşte din degete spre fratele 
meu - faci curat aici! 

Face semn spre masă, apoi îşi ia geanta, aruncând-o pe 
umăr. Ușa se trântește, o clipă mai târziu. 

Annabelle se trezește, țipând. 

— Mă duc eu! spun. 

Merg spre ţarcul de joacă, unde ea stă în picioare, cu braţele 
ei micuţe întinse spre tavan. 

— Paige! spune ea, cu vocea dulce umflată de somn şi de 
suspine. 

— Bună, Annabelle Lee! 

O ridic, sprijinind-o de şold. Își pune căpşorul pe umărul 
meu și o lacrimă îi cade pe pieptul meu. 

— Ghici ce? o întreb, cu o voce scăzută. Tati şi mami se 
căsătoresc. 

— Resc, mă imită ea, sughițând. 

Mă așez pe podea, cu picioarele încrucișate, şi o pun în 
poală. În cealaltă cameră, îmi aud sora vorbind despre nuntă, 
despre cum şi-ar dori să se căsătorească primăvara următoare, 
poate chiar la noi acasă. Fratele meu comentează, sora mea ri- 
dică glasul, iar tata intervine. Totul devine zgomotos, apoi se 
linişteşte, apoi iar se încinge atmosfera, în timp ce Annabelle şi 
cu mine ne jucăm pe covor. 

Mă gândeam cât de diferită ar fi fost viața surorii mele, dacă 
nu ar fi avut-o pe Annabelle. Cum ar fi mers la o facultate bună 
şi poate chiar ar fi făcut ceva ce îşi dorea, cum ar fi fost să de- 
vină designer sau arhitect. Când eram mai mici, mereu schița 
câte ceva. Dar rareori îmi mai vine asta în minte, totuşi. Cu 
Annabelle aici, e greu să-mi imaginez că nu a existat vreodată. 

Aşa e viaţa. Se întâmplă multe lucruri pe care nu le poți 
schimba. Dar partea minunată este că, adesea, lucrurile ace- 
lea care te pun la încercare, care necesită să dai totul, sunt cele 
care merită. 

— Paige! gângureşte Annabelle. Carte. 

Arată spre un exemplar din Rațele conduc, cartea ei ilustrată 
preferată. Cred că e o tâmpenie: o gașcă de rățuşte care au şi 
mașini, dar ea o adoră. Râde, mârâie şi chițăie la poze, de parcă 
n-ar mai fi văzut niciodată ceva atât de spectaculos. 

Citim împreună până când intră sora mea. 

— Bună! spune ea. Ce faceţi? 

Se aşază pe podea, lângă noi, iar Annabelle îşi întinde bra- 
tele spre ea. Sora mea o ridică în braţe. 

— Bună, bebe! Te distrezi cu mătușa Paige? 

— Felicitări! îi spun. 

Sora mea pare surprinsă, de parcă nu m-ar fi auzit bine. 

— Mă bucur mult pentru tine! continui eu. 

Ea zâmbeşte. 

— Nu e un film, dar tot e ceva. 

— Da, chiar e! 


Nu cred că am avut vreodată atât de mulți oameni la noi acasă, 
nici măcar atunci când a câştigat fratele meu campionatul de 
baschet pentru licee şi am avut ca invitați trei echipe, bașca 
prietenii. Cred că nu mi-am dat seama până acum câţi prieteni 
are sora mea. Sunt oameni de la liceu, din gimnaziu şi puşti 
pe care mi-i aduc aminte tachinându-mă în curtea din spate, 
când eram copil. Oameni pe care-i ştie dintotdeauna. 

Prietenele ei încep să chiuie când o văd. Prietenele mamei 
admiră inelul. 

Şi atunci, o văd. Mai întâi căpiţa de bucle, apoi pulove- 
rul cu buline mov. E o singură persoană pe care o cunosc şi 
care ar putea purta aşa ceva cu blugi în dungi roşii și albastre. 
Cassandra. 

Îşi vâră mâinile în buzunare, când mă ajunge. 


— Salut! îmi spune. 

— Salut! 

Inima îmi bate cu putere. 

— Ce faci? mă întreabă. 

— Bine! răspund. 

Mă simt ca şi cum aş merge pe gheaţă, temându-mă să nu 
crape. Totuși, vreau să crape. Vreau să fie adevărat, nu aşa, nu 
atât de vag, de parcă nici nu am fi aici. 

Îmi amintesc de ultima dată când am văzut-o, acum multe 
luni, la aeroport. De cum m-am grăbit fără să privesc în urmă. 

— Mă bucur că ai venit! îi spun. 

Văd că faţa i se destinde într-un zâmbet şi simt cum un sen- 
timent de ușurare mă inundă. 

— Da? întreabă ea. Nu eram sigură. Nu eram sigură că vrei 
să mă vezi. Nici măcar nu ştiam că eşti acasă. 

Îşi priveşte pantofii. 

— M-a sunat mama ta. 

Mi se agită stomacul, ca un uriaş care se trezește din somn. 
Simt că mă înroşesc de jenă. Simt, dintr-odată, că sunt o proastă. 
Genul de prostie pe care o simţi când o idee pe care ai avut-o 
se dovedeşte a fi ridicolă. Nu e nimic de argumentat. Nicio apă- 
rare, doar că am greşit. Nu am sunat. Nu am anunţat-o. A fost 
vina mea că nu am ţinut legătura. 

— M-am gândit că nu voiai să vorbeşti cu mine! continuă 
ea, pe o voce scăzută. 

Clatin din cap. Simt că mi se umplu ochii de lacrimi. 

— Îmi pare rău! spun. Ai avut dreptate. Nu am făcut su- 
ficiente eforturi, după ce am plecat. Ar fi trebuit să sun mai 
des. Ar fi trebuit să vă spun amândurora cât de mult însemnați 
pentru mine. 

Simt un nod în gât. Se ridică, pluteşte, ca un trup dintr-un 
număr de magie. 

— Îmi pare rău că nu ţi-am spus mai repede despre mine şi 
Jake, zice ea. 

— Nu, voi sunteți OK împreună. Ar fi trebuit să fiți împre- 
ună de la bun început. 

Cassandra mă priveşte, cu ochii albaştri plini de lacrimi. 

— Mi-a fost dor de tine! spune ea. 

— Şi mie. 

Mă îmbrăţişează şi o ţin strâns. Simt parfumul ei de la 
LUSH, acelaşi dintotdeauna, şi închid ochii, dorind să păstrez 
acest moment pentru totdeauna. 

Când se dă înapoi, suntem amândouă înlăcrimate. 

— Ce face Jake? întreb, ştergându-mi ochii cu dosul palmei. 

Mă ia de braţ şi mă conduce spre masa cu bufetul. 

— La fel. E nebun de legat. M-a făcut să pichetez o fermă 
de porci, weekendul trecut. A trebuit să fac o duzină de dușuri 
când am plecat. Apoi, s-a plâns de cât de multă apă iroseam. 

Oftează, mă priveşte. 

— E bine. 

Ne petrecem restul serii ascunse în camera mea, cu un pla- 
tou cu gustări între noi, pe pat. Îmi povesteşte despre cum și-a 
modelat chirurgical nasul Denise Albert. Despre cum a fost 
exmatriculată Evelyn Membane, fiindcă a fost prinsă fumând 
iarbă în toaleta băieților, după ore. 

— Era după ore, spune Cassandra, exasperată. De ce nu a 
mers acasă? 

Vreau să îi spun despre Rainer și despre Jordan, dar ar dura 
prea mult să îi explic toate detaliile. Nu vreau să fie totul des- 
pre ei. Vreau să fie despre noi. Şi să nu vorbesc despre ei e chiar 
bine. Foarte bine. Acum, în Portland, suntem doar Cassandra 

şi cu mine. E normal. Când se face unsprezece noaptea, iar 
zgomotul de jos se linişteşte, Cassandra se întinde și spune că 
trebuie să plece acasă. 

— E seară cu școală, îmi aminteşte. Unii dintre noi încă tre- 
buie să se lupte pentru un loc în lume, înainte să devină staruri 
de cinema. 

Zâmbeşte. 

— Ah, aproape am uitat! 

Deschide geanta şi scoate cartea. Ultimul volum din trilo- 
gia Locked. Cel pe care i l-am trimis. 

Îmi întinde cartea și o agită prin aer: 

— Ia-o! 

— Începusem să cred că nu ai primit-o, spun. 

— Ah, am primit-o! Am citit-o dintr-o suflare. 

— Şi? 

— Şi... 

Colţurile gurii i se ridică într-un zâmbet jucăuș. 

— Ai de gând să îmi spui cum se termină? 

Îmi încrucişez braţele. 

— Era singurul exemplar, să știi. 

Se încruntă. 

— Vrei să spui că nu ai citit-o încă? E ceva în neregulă cu 
tine? 

Îmi dau ochii peste cap. E atât de bine să ne amuzăm una 
pe seama celeilalte. Înseamnă că ne-am recăpătat încrederea. 

— Am vrut să îmi spui tu ce se întâmplă, o lămuresc eu. La 
fel ca ultima dată. 

— Paige! spune ea. Ştii că te iubesc. Şi aş face orice pentru 
tine... 

— Da, şi? 

— Dar, zice ea punându-mi cartea în mâini, sunt lucruri pe 
care trebuie să le afli singură. 

Mă îmbrăţişează, cu coperta tare între noi. 

— Eşti cea mai bună prietenă a mea, îmi spune, iar în vocea 
ei simt ceva apăsător. 

— Cea mai bună dintre cele mai bune! simt eu nevoia să 
completez. 

Se retrage, cu părul ciufulit în toate direcţiile. 

— Hei! spun. Şi eu am ceva pentru tine. 

Mă îndrept spre noptieră şi iau un plic cu bilete în el. Nu 
este al mamei. Nicio amintire nu e prezentă. Doar lucruri care 
vor urma. Scot două afară. 

— M-aş bucura mult să veniţi! spun. Vă pot cumpăra şi bi- 
lete de avion, dacă vrei. 

Se uită la biletele din mâna mea. 

— Vom fi acolo! spune. Nu aş rata asta pentru nimic în lume. 

Se întoarce să plece, când îmi amintesc ceva. Ceva ce am 
vrut să întreb de când am aterizat în Maui. 

— Cass! spun, oprind-o. Când mi-ai povestit prima dată 
despre Rainer, de ce nu ai menţionat-o pe Britney? 

Zâmbeşte, iar în jurul ochilor îi apar riduri fine. 

— Argumentul meu e acelaşi! mă lămureşte ea. Trebuie să 
afli şi singură nişte lucruri. 

Cu asta, se apleacă şi mă sărută pe obraz. 

— Pe curând, Hollywood! îmi spune, şi dispare pe uşă. 


— Ne vedem peste câteva zile! spune mama, când mă lasă la 
aeroport. 

Mă îmbrățișează repede şi, când îmi dă drumul, tata îmi pa- 
sează bagajul. 

— Vin şi Cassandra cu Jake! spun. 

Mama zâmbeșşte. 

— Fantastic! O să fie o afacere de familie. 

Îl îmbrăţişez pe tata şi mă îndrept spre poartă. Câţiva oa- 
meni se întorc şi arată spre mine. Îmi las ochelarii de soare pe 
nas. E un sentiment ciudat. Vreau să mă asigur că hainele mele 
sunt în regulă, că nu mi s-a lipit hârtie igienică de pantofi. 

E mai bine când suntem la bord. Mă așez pe locul de la fe- 
reastră şi scot ultima carte. O deschid şi încep să citesc. Şi nu 
mă opresc până în LA 

O persoană mă întâmpină la aeroport şi mă conduce la o 
mașină, apoi ne îndreptăm spre hotel. E târziu. Aerul e proas- 
păt, curat, plin de veselie parcă. Ştiu că nu e posibil, fiindcă LA 
e prea departe de ocean, dar aproape că pare aer de mare. Însă 
abia dacă-l iau în seamă, fiindcă încă citesc. 

Mă înregistrez la hotel cu nasul încă îngropat în carte. Stăm 
la Beverly Wilshire, în centrul Beverly Hills. Îmi amintesc că 
impresara mi-a spus că e poziţionat convenabil şi că acolo 
aveau să aibă loc toate conferințele de presă. „Aşa nu va trebui 
să plecaţi”, mi-a spus ea. 

E ora 3 A.M. când închid cartea, tremurând. Nu mi-am 
imaginat asta. Am evitat internetul anume, ca să nu îmi stric 
finalul. Dar tot nu aș fi crezut una ca asta. 

Un lucru e sigur: August a ales. 


CAPITOLUL 24 


În următoarele câteva zile, parcă am fi într-o tabără de presă. 
Impresara mi-a angajat un media coach, Tawny Banks, care 
năvăleşte în camera mea de hotel ca un uragan. Timp de patru 
zile, tot ce facem este să exersăm vorbirea corectă la microfon, 
răspunsurile la întrebarea asta şi aialaltă, ce să fac cu părul, 
cum să vorbesc despre Wyatt, despre Rainer, despre Jordan. 
Nici măcar nu mă întreabă ce se întâmplă cu Rainer. Doar re- 
petă replica pe care m-am obișnuit deja să o dau: „E un tip de 
milioane. Ador să lucrez cu el. Bla, bla, bla” 

Să nu deschizi gura foarte tare, să nu caşti, să nu-ţi dai ochii 
peste cap. Dacă nu înţelegi o întrebare, să ceri să fie repetată. 
Să nu vorbeşti niciodată urât despre un coleg. Să nu vorbeşti 
niciodată urât despre nimeni! Să nu te lauzi! 

Când soseşte seara premierei, mi se învârte capul. 

Nu m-am văzut nici cu Rainer, nici cu Jordan. Rainer a 
stat ascuns acasă la tatăl lui. Se pare că Greg vrea să păstreze 
toată nebunia reîntâlnirii noastre pentru seara premierei şi nu 
a dorit să riște ca Rainer să fie văzut împreună cu mine. Am 
discutat de câteva ori la telefon, dar despre fleacuri. A spus 

că e încântat şi cam atât. Știm amândoi despre decizia care ne 
așteaptă, când ne vom revedea. Nu e nevoie să şi vorbim des- 
pre ea. 

Jordan e acasă, în LA, dar nu am vorbit nici cu el. Să ştiu că 
e aproape mă înnebuneșşte. Vreau să îl sun, dar sunt mereu în- 
conjurată de oameni. Nu aş putea scăpa nici să încerc. 

La ora șase dimineaţa, în ziua premierei, aud o bătaie în 
ușă. Deschid, încă somnoroasă, așteptându-mă să văd silueta 
subțire și încordată a lui Tawny, dar mă trezesc cu niște rotun- 
jimi bine-cunoscute. A sosit Lillianna, să se ocupe de părul și 
de machiajul meu. Sunt atât de ușurată să o văd, încât aproape 
că încep să plâng la pieptul ei! 

— Bună, drăguță! mă salută ea. Îţi aminteşti de mine? 

Mă aşază pe scaun şi, când apare Tawny, cu mapa în mână, 
Lillianna reuşeşte, cumva, să o alunge din cameră. 

— Azi suntem doar tu şi cu mine, zice ea. Acum poves- 
teşte-mi, care-i treaba cu băieţii ăia? 


La ora trei, suntem gata să ne îndreptăm spre TLC Chinese 
Theatre. Am trecut deja printr-o rundă de interviuri solo și 
m-am descurcat bine. Am reușit să nu mă dau de gol faţă de 
nimeni. Până acum, toate bune. 

Port o rochie neagră, cu spatele gol, şi pantofi cu toc de cu- 
loarea bronzului, cu nişte catarame micuţe, portocalii. Părul 
mi-a fost întins, iar machiajul e în nuanţe de maro: neutru, 
însă matur. Mă simt sofisticată. Cel puţin la exterior. 

Tawny mă conduce pe hol, apoi în lobby și în lift. Ajungem 
la primul etaj și o urmez în sala de conferinţe. 

Inima îmi bate într-un ritm potrivit cu al tocurilor mele cui 
pe marmură: poc-poc, poc-poc. 

Să joc e una, dar să răspund la întrebări în faţa a sute de oa- 
meni mă îngrozeşte. Cred că m-am făcut verde la față. Nu am 
fost capabilă să mănânc altceva decât un măr toată ziua, iar 
stomacul îmi e plin de noduri și chiorăie, simultan. Nu e cea 
mai grozavă combinaţie, dar măcar ştiu, acum, ce fac starurile 
hollywoodiene ca să rămână atât de slabe. Nu e vorba despre 
regimuri, ci despre teamă. 

Rainer stă lângă uşile duble care dau spre un apartament. 
Poartă pantaloni negri şi o cămașă perfect călcată, iar părul 
lui e mai scurt decât ultima dată când l-am văzut, aranjat de o 
mână de expert pe laturi. Zâmbeşte când mă vede, iar gropița 
îmi face cu ochiul. 

— Bună, frumoaso! îmi spune. 

Pulsul mi-o ia razna. Nu-mi dau seama dacă e de încânta- 
rea revederii sau de teroarea a ce urmează să fac şi, pentru o 
clipă, mă întreb dacă iau decizia bună. Vreau să mă pierd în 
zâmbetul larg şi în braţele primitoare ale lui Rainer. 

Mă apropii de el şi îl îmbrăţişez. Miroase exact aşa cum îmi 
amintesc. Închid ochii la pieptul lui. Cald. Sigur. Inspir adânc. 
Mă forțez să mă concentrez asupra lucrurilor pe care trebuie 
să le fac. 

Tawny pocneşte din limbă, lângă mine. 

— Eu sunt Rainer, spune el, ţinând o mână pe talia mea şi 
întinzând-o pe cealaltă lui Tawny. Crezi că mi-ai putea aduce 
un suc? 

Fruntea şi gura ei devin niște linii paralele, însă dispare pe 
hol, lăsându-ne mai mult sau mai puţin singuri. El îmi zâmbește. 

— În sfârşit, singuri! spune, dar nu e tocmai pe ton de flirt. 

Cred că e la fel de emoţionat ca mine. 

— Bună! îi spun şi eu. 

Mă desprind din îmbrăţişarea lui ca să ne privim față în faţă. 
— Ce mai faci? mă întreabă. 

— Bine, răspund. Cred. Ce mai faci tu? 

Rainer zâmbeşte. 

— Cam la fel. Cum a fost acasă? 

Încuviințez. 

— Acasă a fost foarte bine, de fapt. Sora mea se căsătoreşte. 
Faţa i se destinde într-un rânjet larg. Gropiţele lui dansează. 
— Da? Grozav! 

— Chiar e. 

Mă priveşte pentru o secundă. Niciunul dintre noi nu cli- 


peşte, şi, dintr-odată, întrebarea e acolo, între noi. 


— Mi-a fost dor de tine! spune el. 

— Ştiu! îi răspund. 

Îmi muşc buza de jos. 

— Şi mie mi-a fost dor de tine! 

E adevărat, mi-a fost. Mi-a fost enorm de dor de el. De felul 


în care mă face să mă simt, de parcă totul va fi bine. De faptul 
că, dacă e şi el prezent, pot face asta. Pot trece peste toate. 


Îmi ridică bărbia cu un deget, îndreptându-mi fața spre a 


lui. Ochii lui îi caută pe ai mei. Sunt strălucitori, atât de plini 


de speranţă, că îmi fac inima să sângereze. 


— Asta e ceea ce vrei? întreabă. 
Dar nu am timp să îi răspund, pentru că, chiar când aş vrea 


să o fac, izbucnesc voci pe coridorul de lângă noi. Atât de pu- 
ternice, încât tresărim amândoi. 


— Să nu îndrăzneşti să o implici în povestea asta! urlă cineva. 
Jordan! 

— Mai încet! E vorba de afaceri! 

— Prostii! spune Jordan. 

Rainer şi cu mine ne privim. Îmi dau seama, din felul în 
care privirea lui țâşneşte spre ușă, şi apoi ochii i se măresc, că 
am dreptate. Cealaltă persoană este tatăl lui, Greg Devon. 

— Asta nu te priveşte. 

— Ea mă priveşte! răspunde Jordan. 

— Ah, ştiu asta... 

Despre cine vorbesc ăștia doi? Oare despre Britney? Apoi 
aud. Amândoi auzim. 

— Cu cine se vede Rainer e treaba lui. De data asta, nu m-aş 
amesteca, spune Greg. 

Văd pumnii lui Rainer încleştându-se. Face o mișcare spre 
uşă, dar eu îmi pun o mână pe braţul lui. 

— Aşa cum ai făcut tu? Aşa cum faci mai departe? Să nu-mi 
spui că nu ai fi încântat să îi vezi ținându-se de mână pe co- 
perta tuturor revistelor. Eşti dezgustător! 

Îl aud pe Greg râzând. Simt un frison pe şira spinării. 

— Ah, o luăm de la capăt cu asta! Crezi mereu că am mo- 
tive ascunse. 

— Ştiu că ai, contracarează Jordan. 

— Şi tu nu? Ai acceptat rolul, Jordan! Nimeni nu te-a obli- 
gat. Ai ştiut ce s-a petrecut cu Britney, m-ai detestat pentru 
asta, dar ai acceptat un job de la mine, oricum. 

Se lasă tăcerea. Apoi: 

— Jucăm cu toții acelaşi joc, Wilder! 

Se aude un foşnet, apoi un dulap se închide şi se deschide. 
Mă uit la Rainer, la faţa lui pe care se citeşte un amestec de 
furie şi de confuzie. 

— Deci asta a fost? Mi-ai dat rolul ca să tac? 

— Eşti un actor bun! spune Greg. Ai fi şi înțelept dacă nu ai 
mai pune atâtea întrebări. 

Simt cum trupul lui Rainer se înmoaie și, în secunda ur- 
mătoare, se deschide ușa. Greg iese, arătând calm și rezervat. 
Până când îl vede pe Rainer. Îi cade fața, ca un înotător care se 
aruncă de pe o stâncă. 

— Ce cauţi aici? întreabă. Ar trebui să recapitulați întrebă- 
rile şi răspunsurile. 

Rainer inspiră. 

— Ce ai vrut să spui în legătură cu Britney, spune el, dar nu 
e o întrebare, nici pe departe. 

Greg râde. 

— Despre ce vorbeşti? 

— A spus adevărul, nu? 

Vocea lui Rainer e puternică, furioasă. 

— A avut dreptate în privinţa ta. 

Jordan apare în uşă. Încerc să-mi ţin privirea la Rainer. Nu 
mă pot uita la Jordan. Nu acum. Mi-e prea teamă de ce voi face. 
Obrazul lui Greg se zbate și văd că la fel îi face şi ochiul. 

— Hai să discutăm între patru ochi despre asta! spune. 

Remarc, cu coada ochiului, un reporter rătăcit. Rainer vede 
şi el, dar nu tresare, ci continuă. 

— Nu, tată! Vreau să discut despre asta acum. Mi-ai spus 
că e nebună. 

Are vocea aspră şi răguşită. 

— Te-am crezut. Am crezut tot ce mi-ai spus, și totul a fost 
o minciună. 

Simt privirea lui Jordan asupra mea, apoi îndreptată spre 
Rainer. Rainer se uită la Jordan. 

— Spune! îl îndeamnă. 

Ochii lui sunt sălbatici. Aproape feroce. 

— Spune că tata a încercat să se culce cu Britney, iubita mea 
în vârstă de 18 ani. 

Jordan încuviinţează încet. 

— Aşa este, spune el. 

Reporterul începe să noteze cu disperare. Ochii lui Greg 
sunt în flăcări şi cred că se vor aprinde. 

Sunt convinsă că Rainer o va lua razna. Că va începe să strige 
la tatăl lui. Simt, în schimb, că mă ia de mână. 

— Trebuie să plecăm! îmi spune. 

Mă trage după el, spre sala de conferințe. Mă uit la Jordan. 

Privirile noastre se întâlnesc pentru o secundă, dar este su- 
ficient. Suficient ca eu să văd că, orice s-ar întâmpla în interi- 
orul meu, se întâmplă şi în interiorul lui. Că suntem amândoi 
acolo, unul lângă altul. Mă gândesc la avertismentul lui Wyatt 
privind fotografiile cu Rainer. La cuvintele lui Jordan, despre 
cum ne-am ţine de mână pe toate copertele. Apoi apare Sandy 
şi suntem înghesuiți cu toţii în aceeaşi direcţie, spre nebunia 
cu presa, spre toți jurnaliştii nerăbdători să ne audă răspunsu- 
rile. Rainer încă mă ţine strâns de mână când se deschid uşile, 
iar Tawny apare şi ne desparte, chiar înainte să intrăm în sală. 

— Nu faceţi asta dacă nu sunteţi serioşi! ne avertizează. 

Suntem întâmpinați de o mare de feţe, până în spate, spre 
uşile dinspre lobby. 

Ne aşezăm. Rainer de o parte a mea, Jordan, de cealaltă. 
Sunt prea aproape, iar mâinile încep să îmi tremure. 

Încep întrebările. Despre film, despre lucrul cu Wyatt. 

Jordan spune că Wyatt este cel mai bun din domeniu și că 
suntem cu toții mândri de filmul acesta, fiindcă a fost el la cârmă. 

Apoi, în sfârşit, cineva pune întrebarea pe care o aşteptam 
cu toţii. E pentru mine, și mă bucur. Vreau să scap de ea. 

— Circulă multe zvonuri despre o potenţială relație roman- 
tică între tine şi Rainer. Unii spun chiar că te curtează de când 
ai ajuns în Hawaii. 

Râsete în toată sala. Am amorţit pe dinăuntru. 

— Poţi confirma că sunteţi împreună? 

Inspir adânc. Sunt gata să răspund, să spun ce am pe su- 
flet, însă privirea îmi alunecă şi se opreşte la Rainer. Ochii lui 
sunt mari, plini de speranță. Mă priveşte aşa cum face Anna- 
belle, când se trezeşte. De parcă supraviețuirea și întreaga sa 
existență ar depinde de ce voi alege eu. 

Atunci, mă gândesc din nou. Cuvintele lui Jordan, în ziua în 
care m-a salvat de la moarte, au fost: „Unele lucruri sunt tabu”. 
Protejarea iubirii este tabu, dar şi altceva. 

Promisiunile noastre. Rainer mi-a spus, în ziua aceea pe- 
trecută pe stâncile din Paia, că, orice ne așteaptă, orice ni se va 
întâmpla, va fi alături de mine. A vorbit serios. Nu a fost vorba 
despre Greg Devon, ci despre noi, despre mine şi despre el. Iar 
acum e rândul meu. 

Ştiu ce trebuie să fac. Rainer are nevoie de mine acum, iar 
eu vreau să fiu acolo pentru el. Să fiu cu el. Lumea lui tocmai 
s-a clătinat din temelii. Tatăl lui nu este cine credea el că ar 
fi. Acest jurnalist va scrie un articol, iar adevărul va ieşi la lu- 
mină. Reputația familiei sale va fi distrusă. Ştiu cum se simte. 
Îmi amintesc de toți acei ani în care a fost vorba despre sora 
mea, de felul în care oamenii au bârfit despre noi. Nu ştiu ce aş 
fi făcut fără Jake, cum m-aş fi descurcat, dacă el nu și-ar fi pus 
ambele mâini pe obrajii mei în seara aceea şi nu m-ar fi sărutat. 
Dacă n-ar fi promis că va fi alături de mine. 

Dar să ştiu asta nu face lucrurile mai uşoare. E o alegere. Și, 
în clipa în care faci o alegere, renunțţi la celelalte. 

Ating cu mâna pandantivul metalic de la gâtul meu. Inspir 
adânc. E mai uşor decât credeam să scot cuvintele care urmează: 

— Da, este adevărat. 


Faimoasă și îndrăgostită 267 


Apoi încep: un bliţ orbitor, strălucitor, atât de puternic, 
încât, pentru o clipă, cred că stelele au căzut de pe cer direct 
prin tavan. Continuă, cât timp Rainer mă trage spre el şi mă 
sărută, chiar acolo, în faţa a sute de jurnalişti, de camere, de 
ecrane TV. Astfel, recunoaşte că avem o relaţie. Dar eu nu simt 
nimic. Nici buzele lui pe ale mele, nici mâinile lui pe talia mea. 
Nimic. Când se trage înapoi, mă priveşte. 

— Mulţumesc! mimează. 

Cineva întreabă altceva, iar Rainer răspunde, explicând cum 
ne-am îndrăgostit unul de altul pe platouri. Mă aşez înapoi pe 
scaun, cu un zâmbet lipit de față, aşa cum m-a educat Tawny. 

Îl simt lângă mine pe Jordan. Dar, când mă uit la el, nu pare 
nici trist, nici supărat. Ochii lui sunt aprinși, la fel ca blițurile 
aţintite asupra noastră. Și, dintr-odată, înţeleg de ce. Am greşit. 
Am înţeles totul pe dos. Fiindcă ce nu înţelegeam despre iu- 
bire — cel mai important lucru, lucrul care o face demnă de cărți 
şi de filme - este că iubirea adevărată nu înseamnă să ai pe ci- 
neva, ci să fii dispus să renunţi la el sau la ea. Înseamnă sacri- 
ficiu. Înseamnă biletele la teatru ale mamei, ascunse la fundul 
casetei pentru bijuterii. Înseamnă Noah și August. Sora mea şi 
Annabelle. Jordan şi mama lui, adevărul pe care-l ascunde ca să 
o protejeze. Lucrul pe care nu ţi-l spune nimeni: dacă ai găsit 
iubirea, asta nu înseamnă că îţi şi aparţine. Aparține universu- 
lui. Aceluiași vânt care împinge surferii peste valuri şi curen- 
tului care te duce înapoi la țărm. Nu poţi să o păstrezi, fiindcă 
depăşeşte orice ai putea prinde cu mâinile goale. E mai impor- 
tantă decât mine, decât Rainer sau decât Jordan. Decât orice. 

Apoi soseşte anunțul: studiourile vor să înceapă filmă- 
rile pentru următoarele două filme. Au primit rezultatele de 
la prezentările de testare şi toată lumea a adorat Locked. Sunt 
încântați de film și vor să mai facă două, cu aceeaşi distribuţie. 


268 REBECCA SERLE 


Rainer spune că trebuie să discutăm cu toţii cu impresarii 
noştri, dar că lucrăm foarte bine împreună şi că ştie că vorbeşte 
în numele tuturor când afirmă că ne-ar plăcea să ne jucăm mai 
departe rolurile. 

— Fac parte din noi, afirmă el. 

Şi disputa dintre el şi Jordan Wilder? 

— Am greşit, spune Rainer, privind înainte. Jordan a fost 
un prieten bun şi un tip de onoare. Aş fi încântat să continui 
să lucrez cu el. 

Apoi, suntem trimiși, separat, în mașinile care ne aşteaptă. 
Tawny se aşază lângă mine, sporovăind despre cât de impor- 
tantă e relația mea cu Rainer pentru o imagine mediatică pozi- 
tivă, despre cât de isteață am fost că am păstrat anunţul pentru 
prima conferinţă oficială. Dar de ce nu i-am spus? Mă gândesc 
la cât de multe momente vom avea. De câte ori mă va săruta 
pe platou, sub ochii lui Jordan. Câte întrebări vor pune oame- 
nii despre cum ne-am îndrăgostit. Mi se pare infinit, aproape 
imposibil de îndurat. 

Apoi, ajungem la premieră. Toţi trei în acelaşi timp, iar 
când ieşim pe covorul roşu, mulțimea o ia razna. Urlă, scan- 
dează. Au postere, fotografii şi bannere. Toate cu fețele noastre 
pe ele. Cu numele noastre. 

Chiar înainte să facem prima fotografie împreună, simt de- 
getul mic al lui Jordan prinzându-l pe al meu. Îmi îndoi dege- 
tul în jurul degetului său şi rămânem aşa pentru o clipă care, 
în acelaşi timp, pare imposibil de lungă şi tragic de scurtă, ase- 
menea răsăritului — începutul zilei şi sfârşitul nopţii. Apoi, mă 
întorc spre Rainer, spre mulțime, şi mă las purtată în marea de 
lumini, cu braţul lui în jurul taliei. 

Nu privesc înapoi. 

Nenumărate mulțumiri... 

Lui Farrin Jacobs, editoarei mele strălucite şi extraordinar 
de talentate. Întotdeauna mă voi considera incredibil de noro- 
coasă (şi, mai presus de toate, recunoscătoare) pentru că m-ai 
ales. Îţi mulțumesc pentru că îmi lansezi provocări, pentru că 
eşti mult mai isteață decât mine şi pentru că nu îmi faci nicio- 
dată complimente nemeritate. Promit că voi continua să fac tot 
posibilul să fii mândră de mine. 

Agentei mele literare, Mollie Glick, care m-a ascultat, răb- 
dătoare, de câte ori am bătut câmpii, timp de doi ani, când sin- 
gura întrebare pe care o puneam era: „Acum a sosit momentul?” 
Mulţumesc că ai fost de acord să porneşti în această călătorie şi 
fiindcă îmi eşti partenera de zi cu zi în scrierea cărţilor. 

Lui Dan Farah, impresarul meu, ai cărui ochi au scânteiat 
în secunda în care i-am spus că proiectul a devenit realitate. 
Îţi mulţumesc pentru că iubeşti această lume şi fiindcă te lupţi 
pentru ea, sub toate formele sale. 

Leilei Sales, care a ascultat postul de radio Lilith Fair Pandora 
timp de un an întreg, cât am scris cartea. Nu vreau să aştept. 
Sunt atât de bucuroasă că nu mai suntem nevoite să o facem! 


Minunatei mele editoare din Marea Britanie, Rachel Petty, 
pentru entuziasmul și viziunea remarcabile care o caracterizează. 

Lui Pam Garfinkel, pentru remarcile sale minunate şi pline 
de miez, şi lui Liz Casal, pentru cea mai frumoasă copertă YA 
din lume. 

Lui Jess Regel, impresarul meu extern, pentru că i-a trimis 
(şi i-a susţinut) pe Paige, Rainer şi Jordan în lumea largă. 

Lui Wendy Dopkin, redactor de milioane, care m-a făcut să 
mă gândesc din greu la folosirea cuvântului „stet”* (şi care ştie 
mult mai multe despre insula mea natală, Maui, decât mine). 

Fetelor mele, care nu înţeleg mereu suişurile şi coborâșurile 
a ceea ce fac, dar care sunt peste măsură de mândre de mine. 
Voi îmi umpleţi toate lumile, şi pe cele fictive, și pe celelalte, 
de bucurie. 

Lui Katie Hanson, pentru că a spus: „Ştii ce? Ar trebui să 
scrii cartea aia”. 

Lexei Hillyer, fiindcă a continuat să mă provoace cu o bu- 
nătate stăruitoare. 

Lui Brad, Yfat, Guy, Indiei şi lui Foxy Gendell, pentru 
susținerea și iubirea lor necondiționate. 

Carinei MacKenzie, pentru că mi-a spus că nu săream calul, 
şi pentru vampiri — întotdeauna. 

Tuturor celor de pe Twitter, pentru că au devenit la fel 
de obsedaţi ca mine de culisele filmelor hollywoodiene cu 
adolescenţi. 

Părinților mei, care îmi amintesc permanent că, pe lângă 
realizări și preţuire, numai bucuria are cea mai mare valoare. 

Şi, în sfârșit, lui Katie și Josh, care s-au îndrăgostit cu mulţi 
ani în urmă şi m-au făcut să caut răspunsuri. 


* Indicaţie folosită de editori şi adresată scriitorului, care solicită ig- 
norarea unei modificări efectuate anterior de editor (n. tr.). 

C: ai sacrifica pentru iubire? Iată întrebarea la care meditează 
adolescenta Paige Townsen atunci când este distribuită, pe 
neașteptate, într-o producţie hollywoodiană. Din nefericire pentru 
ca, va trebui să găscască un răspuns, și încă repede. 

Imediat ce primeşte rolul, viaţa visătoarei și inocentei Paige se 
schimbă peste noapte. Locuiește într-un hotel de lux, filmează în 
Hawaii și se distrează de minune în compania lui Rainer Devon, 
unul dintre cei mai sexy tineri din lume, care nu știe ce să mai facă 
pentru a-i intra în graţii. Când însă pe platourile de filmare poposește 
Jordan Wilder, un actor misterios, cu un trecut tulbure, Paige se 
trezește implicată într-o poveste de iubire cel puţin la fel de compli- 
cată precum a personajului pe care îl interpretează în film. Lipsită 
de experienţă, tânăra trebuie să îşi dea seama cine este şi, mai ales, 
cine vrea să fie, lucru care se dovedește a nu fi tocmai ușor atunci 
când fiecare mişcare îi este urmărită. 


„Rebecca Serle a reuşit să surprindă cu precizie cum este să fii 
tânăr actor la Hollywood. Ador Faimoasă și îndrăgostită. O lectură 
obligatorie pentru toţi cei care sunt curioși să afle cum sunt viaţa și 
dragostea în spatele camerelor de filmat.” 

BELLA TRORNE, actriţă 


„Această poveste spumoasă, dar nu frivolă este visul pe care dorește 
să îl trăiască orice adolescentă în căutarea faimei și a dragostei.” 
Kirkus Rewiews 


„Serle imaginează o premisă fermecătoare, într-un cadru splendid, 
precum şi o seducătoare poveste de dragoste în ramă.” 
Publishers Weekly 

